Mestské zastupiteľstvo v Košiciach

Z á p i s n i c a
z XIII. rokovania Mestského zastupiteľstva v Košiciach zo dňa 28.2.2008

Prítomní: podľa prezenčných listín

	Rokovanie mestského zastupiteľstva otvoril a viedol primátor mesta Košice 
Ing. František Knapík. Informoval, že poslanec p. František Krištof nahlásil zmenu a prešiel z poslaneckého klubu nezávislých kandidátov do klubu KDH.
	V úvode rokovania bolo prítomných 40 poslancov, čo je nadpolovičná väčšina a mestské zastupiteľstvo bolo uznášania schopné.

K programu rokovania

p. Knapík, primátor mesta Košice – Poslanci boli s programom rokovania oboznámení 
v pozvánke. 
V súlade s rokovacím poriadkom program rokovania mestského zastupiteľstva doplnil o bod, ktorý bol prerokovaný 29.1.2008 Výstavba multifunkčného spoločenského areálu Košice a zabezpečenie podmienok pre realizáciu tohto investičného projektu. Navrhol tento bod nečíslovať, ale zaradiť ho ako prvý po obedňajšej prestávke..
Ďalej navrhol zaradiť bod 4/1 – Prezentácia spoločnosti Dalkia, ktorá má záujem realizovať projekt kombinovanej výroby tepla a elektrickej energie z biomasy v Košiciach pre oblasť sídliska Nad jazerom.

p. Cengel, poslanec MZ – Navrhol do programu zaradiť tieto body:
	17/1 – Poriadok o náhradách pre poslancov MZ
	17/2 – Úprava odmeňovacieho poriadku poslancov MZ
	23/1 – Odpredaj nebytových priestorov v Starom meste
	23/2 – Odpredaj bytových priestorov v Starom meste

p. Čečko, námestník primátora mesta Košice – Ako predkladateľ stiahol z rokovania 
bod 32 a navrhol doplniť bod 46/1 Kúpa pozemkov v k. ú. Barca na výstavbu kompostárne.

p. Mutafov, poslanec MZ – Spýtal sa, či by sa pred návrhom rozpočtu mesta na rok 
2008 nemali schváliť priority rozpočtu a navrhol zaradiť ako bod 5/1 priority 
rozpočtu mesta na rok 2008.

p. Hlinka, poslanec MZ – Ako bod 47/1 navrhol zaradiť personálne zmeny v komisii
	legislatívno-právnej.

p. Halenár – Navrhol do programu zaradiť bod 23/3 – Doplnenie majetkovej komisie.
Je mu jasné, že poslanci majú reagovať podľa pravidiel hry na návrhy od predsedu, ale myslí si, že z debaty by mohli vyplynúť nejaké návrhy práve pre predsedu majetkovej komisie, námestníka primátora p. Čečka  o zaradenie aspoň jedného poslanca z tria Gamcová, Kočiš, Halenár do komisie. Hlasovali totiž proti nezákonnému predaju majetku mesta na rozdiel od súčasných členov.

p. Grega, poslanec MZ – Navrhol do programu zaradiť bod 21/1 – zrušenie uznesenia 
MZ č. 262/2007 o odpredaji nehnuteľnosti na Čsl. Armády 21 formou verejnej dražby, resp. verejnej obchodnej súťaže.

p. Petrvalský, poslanec MZ – Navrhol zaradiť bod 12/1 – Delegovanie poslancov do
školských rád zriadených Mestom Košice, Krajským školským úradom a Košickým samosprávnym krajom.

p. Jutka, poslanec MZ – Vzhľadom na rozsiahlosť zmien týkajúcich sa programu 
rokovania mestského zastupiteľstva požiadal, aby organizačný referát pripravil upravený program.

p. Buraš, poslanec MZ – Navrhol zaradiť bod 21/2 – Informácia o vzdaní sa členstva 
v komisii regionálneho rozvoja a cestovného ruchu.

p. Knapík, primátor mesta Košice – Uzavrel možnosť doplniť program rokovania.

Hlasovanie č. 1: zmätočné

Hlasovanie č. 2 o zaradení prezentácie firmy Dalkia ako bod 4/1:
za 31 + 1 /p. Cengel/, proti -, zdržali sa 7. 

Hlasovanie č. 3 o zaradení prerušeného bodu 2  z 29.1.2008 o multifunkčnom 
spoločensko-športovom areáli v Košiciach, ako prvého po obedňajšej prestávke:
za 38 + 1 /p. Cengel/, proti 1, zdržali sa 4.

Hlasovanie č. 4 o zaradení bodu 17/1 – Zmena poriadku o náhradách:
za 41 + 1 /p. Cengel/, proti 1, zdržali sa 2.

Hlasovanie č. 5 o zaradení bodu 17/2 – Úprava odmeňovacieho poriadku 
poslancov mestského zastupiteľstva:
za 43 + 1 /p. Cengel/, proti 1, zdržal sa -.

Hlasovanie č. 6 o zaradení bodu 23/1 – Odpredaj nebytových priestorov 
v Starom meste:
za 33+1 /p. Cengel/, proti 2, zdržali sa 6.

Hlasovanie č. 7 o zaradení bodu 23/2 – Odpredaj bytového priestoru v Starom 
meste:
za 36+1, proti 2, zdržali sa 4.
Bod 32 predkladateľ p. Čečko, námestník primátora mesta stiahol z rokovania, o tom sa hlasovať nebude.

Hlasovanie č. 8 o zaradení bodu 46/1 – Kúpa pozemkov v k. ú. Barca v súvislosti
s výstavbou kompostárne:
za 41, proti -, zdržali sa 3.

Hlasovanie č. 9 o zaradení bodu 47/1 – Personálne zmeny v komisii legislativno-
právnej:
za 45, proti -, zdržal sa -.

Hlasovanie č. 10 o zaradení bodu 23/3 – Doplnenie majetkovej komisie o ďalšieho člena:
za 20, proti 4, zdržali sa 20-

Hlasovanie č. 11 o zaradení bodu 21/1 – Zrušenie uznesenia MZ č. 262/2007 
o odpredaji objektu na Čsl. Armády 21 formou verejnej dražby:
za 35, proti 1, zdržali sa 7.

Hlasovanie č.12 o zaradení bodu 12/1 – Delegovanie poslancov do školských rád škôl, ktoré sú v zriaďovacej pôsobnosti Mesta Košice, Krajského úradu a Košického
samosprávneho kraja:
za  45, proti -, zdržal sa -.

Hlasovanie č. 13 o zaradení bodu 21/2 – Informácia o vzdaní sa členstva v komisii regionálneho rozvoja a cestovného ruchu pri MZ v Košiciach:
za 45, proti -, zdržal sa -.

Hlasovanie č. 14 o zaradení bodu o prioritách rozpočtu pred bodom 6 ako 5/1:
za 29, proti -, zdržali sa 13.

Hlasovanie č. 15 o celkovom programe:
za 44, proti -, zdržal sa -.
––-     ––-     ––-

Overovatelia zápisnice:
p. Peter Hrabovský
JUDr. Oskár Ivanko

––-     ––-     ––-
Návrhová komisia:
SMER		p. Andrejčák
KDH			p. Dolná
SDKÚ			p. Jutka

Hlasovanie č. 16: za 42, proti 1, zdržal sa -.
p. Matoušek, poslanec MZ  – K programu rokovania: schválilo sa zaradenie jedného 
bodu bez čísla. V zmysle rokovacieho poriadku to nie je možné, lebo aj uznesenie musí byť očíslované.

p. Knapík, primátor mesta Košice – Jedná sa o bod č. 2 z mimoriadneho rokovania 
MZ,  ktoré sa konalo 29.1.2008. Jedná sa o dokončenie prerokovania tohto bodu.

––-     ––-     ––-

1. Informácia o plnení uznesení

p. Knapík, primátor mesta Košice – Informácia o plnení uznesení je od XI. rokovania
mestského zastupiteľstva, ktoré bolo v dňoch 13. a 14.12.2008. Materiál prešiel mestskou radou bez pripomienok. 

V rozprave vystúpili:

p. Halenár, poslanec MZ – Jedná sa o energetickú koncepciu, kde sa uvádza, že 
plnenie je v realizácii. Uznesením mestské zastupiteľstvo žiadalo vypustiť z dokumentu zmienku o neutrálnej cene, tak tento výraz sa v texte objavuje 53-krát. Nerozumie tiež vyhodnoteniu, že uznesenie sa plní priebežne. Úloha mala termín: najbližšie rokovanie MZ.

p. Vargovčák, námestník primátora mesta Košice – Neutrálna cena je vypustená zo 
záväznej časti energetickej koncepcie. Z nezáväznej časti vypustená nie je a je to vysvetlené v bode, ktorý je v programe tohto zastupiteľstva – Informácia o realizácii tejto koncepcie.

p. Halenár, poslanec MZ – K uzneseniu 787 z 30.6.2005 s termínom január 2008.
Úlohy zo strany mesta pri realizácii priemyselného parku Košice – Pereš, letisko sú splnené. Mohol by dostať viac informácii o zadaní a čo bolo v skutočnosti plnené? Má taký pocit, že tam je dosť medializovaných problémov súvisiacich s napredovaním tohto priemyselného parku. 

p. Knapík, primátor mesta Košice – V danej chvíli nevie podrobne odpovedať, ale 
rokovania s investorom, ktorý vstúpil na toto územie, ktorý má vysporiadané pozemky a chce tam realizovať svoj zámer, prebiehajú. Samozrejme nie všetko ide podľa predstáv investora. Aj mesto tam má svoje predstavy a záujmy, ako aj záväzky, ktoré potrebuje vysporiadať. Boli vydané isté územné rozhodnutia, bol rozpracovaný projekt, ktorý je spoločnosťou Imorend využívaný. V minulom roku sa realizovalo aj energetické napojenie na okraj navrhovaného územia pre priemyselný park. Posledné rokovanie, ktoré bolo zhruba pred týždňom hovorí  o návrhu dohody, ktorá by mala byť uzavretá medzi mestom a spoločnosťou Imorend, kde by sa vyriešili sporné otázky. Čo sa týka konkrétneho uznesenia, bližšie nevie odpovedať, musel by sa pozrieť do materiálov. Môže to byť súčasťou písomnej odpovede.

p. Halenár, poslanec MZ -  Uznesenie MZ č. 968 bod 1, 2 s mimoriadneho 13. MZ
zo dňa 30.1.2006 o presťahovaní ÚHA do priestorov budovy Magistrátu mesta na Tr. SNP 48/A. V čom je problém, že už dva roky nevie mesto zabezpečiť, aby ÚHA sedelo v týchto priestoroch.

p. Sabol, riaditeľ MMK - ÚHA potrebuje asi 600 m2, ktoré v tejto budove zatiaľ 
k dispozícii nie sú. Do úvahy prichádzajú jedine priestory Verejnej knižnice. Začali s ňou rokovanie, no bude to ťažké, lebo nájomnú zmluvu majú na dobu určitú na ďalších 20 rokov. Iné možnosti v tejto budove nie sú.

p. Knapík, primátor mesta – Uzavrel rozpravu a dal slovo návrhovej komisii. 

p. Andrejčák, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 56 ods. 2 Rokovacieho poriadku mestského zastupiteľstva  berie na vedomie informáciu o plnení uznesení od  XI. rokovania MZ dňa 13. a 14. decembra 2007 a súhlasí s vypustením sledovania na úrovni MZ uznesenia MZ č. 969  zo dňa 30.1.2006 - Privatizačný proces spoločnosti Tepláreň Košice, a.s..  

Hlasovanie č. 17: za 39, proti 1, zdržali sa 2.

––-     ––-     ––-
2. Informácia o činnosti primátora mesta Košice

p. Knapík, primátor mesta Košice – Informoval prítomných o aktivitách, ktorým sa 
venoval od XI. rokovania MZ. 
Záver roka bol bohatý na viaceré udalosti, uskutočnilo sa veľa kultúrnych i spoločenských podujatí. Uzatváral sa projekt „Po stopách sv. Alžbety“, bol to vstup Slovenska do bezhraničného Šengenského priestoru, kedy sa uskutočnilo stretnutie starostov a zástupcov regiónu na slávnosti, ktorá sa uskutočnila na slovensko-maďarskej hranici v Milhosti. Na záver roka tradične pozdravil pracovníkov spoločnosti U.S. Steel a neskôr na Hlavnej ulici aj občanov Košíc.
V prvých dňoch nového roka tradične uvítal prvého novorodenca a pozdravil jeho mamičku, ktorý sa v nemocnici L. Pasteura narodil ako prvý Slovák. Uskutočnilo sa novoročné stretnutie so starostami mestských častí a neskôr aj so starostami okolitých obcí, s bývalými primátormi mesta Košice, ako aj s novinárskou obcou.
V prvých januárových týždňoch navštívili Košice zástupcovia imigračného úradu z Belgicka, kde sa riešila problematika Košičanov, hlavne z Luníka IX, ktorí prichádzali do Belgicka a žiadali tam o pomoc a sociálne dávky.
Prijal poslancov mestského zastupiteľstva, poslancov národnej rady, rokoval  so štátnym tajomníkom ministerstva hospodárstva s Ing. Žigom o aktuálnych témach. 
Na Magistráte mesta sa uskutočnilo rokovanie s veľvyslankyňou Ukrajiny a konzulom, kde diskutovali o otázkach spolupráce partnerských miest Košice a Užhorod a možnosti rozvíjania týchto vzťahov.
Uskutočnilo sa niekoľko stretnutí s riaditeľmi mestských podnikov, príspevkových organizácií a obchodných spoločností. Zúčastnil sa valného zhromaždenia v spoločnostiach, kde je poverený zastupovaním mesta.
Absolvoval aj výjazdové rokovania priamo v mestských častiach, v ich prostredí, kde sa riešili najpálčivejšie problémy tej ktorej mestskej časti. V tom bude aj naďalej pokračovať a vyhodnocovať prínos tejto aktivity.
19. januára boli oslavy 63. výročia oslobodenia Košíc, kde položením kytice kvetov pri pamätníkoch na Námestí osloboditeľov si uctili túto historickú udalosť.
Začiatkom roka boli vydané dve publikácie, ktoré rozširujú informácie o histórii Košíc, nielen pre návštevníkov mesta, ale aj pre jeho obyvateľov.
Ako zástupca mesta sa zúčastnil niektorých aktivít  ZMOS-u. Bolo to stretnutie s prezidentom SR a v rámci K-8 tlačovej konferencie, kde bol prezentovaný návrh primátorov, ktorý smeruje k iniciatíve, aby v NR SR bol prijatý zákon o miestnom poplatku za zaťaženie pozemných komunikácií na území mesta z titulu investičných aktivít, ktoré v meste prebiehajú, aby dopady, ktoré znáša mesto boli čiastočne kompenzované aj investormi. Vo februári prebehlo riadne rokovanie združenia K-8, kde prijali viacero stanovísk k aktuálnym problémom samosprávy, ako je urýchlené vysporiadanie vlastníckych vzťahov k nehnuteľnostiam, ktoré štát delimitoval samosprávam. Sú to hlavne pozemky pod komunikáciami, verejné priestranstvá, športoviská a školské objekty. Požadovali od vlády SR, aby odložila prerokovanie návrhu novely zákona o odvodoch za vyňatie poľnohospodárskej pôdy z pôdneho fondu, vzhľadom na to, že by mohlo dôjsť k výraznému spomaleniu investičných príležitostí a zhoršeniu podmienok, ak tento návrh novely bude prijatý. Požadovali tiež, aby sa jednoznačnou legislatívnou úpravou definovali  podmienky parkovania a státia v rámci obcí a miest, ktoré boli v minulom roku zmenené a kde aj návrh VZN mesta Košice vychádzal doteraz z iného princípu, než v iných mestách. Značne to komplikuje vyberanie parkovného a následne aj starostlivosť o parkoviská a problematiku okolo statickej dopravy v rámci miest. Mesto Košice sa začiatkom roka zúčastnilo aj niekoľkých výstav cestovného ruchu. Osobne zastupoval mesta na veľtrhu Slovakia tour v Bratislave, kde sa Košice prezentovali v rámci miest KSK.
Dostáva pravidelné informácie o činnosti projektového tímu, ktorý dopracováva projekt mesta do II. kola. V rámci hodnotiacej komisie Košice postúpili a projekt sa má uzavrieť v júni tak, aby mohol byť prijatý hodnotiacou komisiou a v záverečnej fáze aj vyhodnotený. 
S mestom Vysoké Tatry bol podpísaný dodatok memoranda o spolupráci o vzájomnej pomoci v krízových situáciách.
Prebehlo niekoľko rokovaní s investormi, ktorí rozbiehajú investičné aktivity v Košiciach. Veľa stretnutí sa týkalo riešenia dopravy na Námestí osloboditeľov v súvislosti s investíciou  Aupark. Rozhodli sa uprednostniť mimoúrovňový variant, ktorý najlepšie prepája stred mesta s východom.
Absolvoval niekoľko stretnutí, ktoré súviseli s plesovou sezónou. 
Významné bolo tiež povýšenie Grécko-katolíckej cirkvi na provinciu, kde exarchát bol povýšený na eparchiu na čele s eparchom Otcom vladykom Ivanom Chauturom. 
Riešili sa aktuálne problémy v súvislosti s bytovou politikou mesta, rekonštrukciou bytových domov.
Vykonal dve služobné cesty do Bruselu, kde zastupuje Slovensko ako člen delegácie vo výbore regiónov. 
Primeraný priestor bol venovaný aj médiám, kde sa rozvírila hlavne problematika financovania volebnej kampane. Vzniknutý problém bol nekorektný a neobjektívny aj na základe tlačových vyhlásení, ktoré nekorešpondovali s poskytnutými informáciami a preto je pripravený riešiť to aj právnou cestou. Situácia bola hodnotená neobjektívne a má záujem, aby sa to dalo do poriadku a aby očistil svoje meno.
Nakoľko sa do rozpravy nik neprihlásil, uzavrel tento bod a dal slovo návrhovej komisii.

p. Andrejčák, poslanec MZ – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. z) Štatútu mesta Košice berie na vedomie informáciu o činnosti primátora mesta Košice od XI. rokovania MZ. 

Hlasovanie č. 18: za 35, proti -, zdržal sa 1.

––-     ––-     ––-

3. Správa hlavného kontrolóra mesta Košice

p. Hojer, hlavný kontrolór mesta Košice – Predložil správy o vykonaných kontrolách 
v štyroch centrách voľného času. V súčasnosti ešte prebieha kontrola v Centre voľného času na Orgovánovej ulici. Konštatoval, že v každom jednom centre zistili nedostatky v narábaní s finančnou hotovosťou, nedostatky právneho charakteru s tým, že pracovníci prichádzajúci do styku s peniazmi nemajú uzavreté zmluvy o hmotnej zodpovednosti. Ďalšie nedostatky sú v ochrane majetku, ktoré súvisia s nedostatkom finančných prostriedkov, takže tieto priestory nemajú zabezpečovacie zariadenia.
Pri kontrole zmlúv uzatvorených základnými školami a materskými školami v meste Košice za obdobie od zverenia do správy zistili neúmerne dlhé časové lehoty na to, aby sa oddelenie školstva vyjadrilo k ich návrhom. V správe sú spomenuté 4 školy, kde zo škôl boli zaslané návrhy zmlúv v mesiacoch september, október a v čase kontroly v januári 2008 ešte neboli uzavreté, lebo oddelenie školstva sa k ním nevyjadrilo. Je možné, že je to vyťaženosťou pracovníkov oddelenia školstva, no je potrebné v tejto oblasti urobiť nápravu, pretože neuzatváraním nájomných zmlúv sa mesto pripravuje o príjmy.

V rozprave vystúpili:
p. Matoušek, poslanec MZ – Pri kontrole na oddelení školstva sa uvádza, že proti 
kontrolným zisteniam neboli podané námietky a preto nebol v zmysle § 13 ods.4 vypracovaný dodatok protokolu, ktorý by zohľadňoval niektoré pripomienky uvedené v stanovisku riaditeľa Magistrátu mesta zo dňa 13.2.2008. Toto podľa neho nie je pravdou, lebo oddelenie školstva sa s týmto materiálom nestotožňuje vo všetkých bodoch, čo sú podľa neho opodstatnené námietky. Preto túto kontrolu i správu považuje za neúplnú. Lebo sa poslanci nevedia rozhodnúť, či uvedené námietky sú opodstatnené.
Navrhol uznesenie: Mestské zastupiteľstvo berie na vedomie správu hlavného kontrolóra  
1.	o výsledku kontroly príjmov a výdavkov za obdobie rokov 2006 a 2007 v Centre voľného času Domino, Popradská 86, Košice.
2.	o výsledku kontroly nakladania s majetkom a vybraných položiek príjmov a výdavkov za obdobie rokov 2006 a 2007 v Centrách voľného času : Slovenskej jednoty 25, Kórejská 1 a Jegorovovo námestie 5 v Košiciach.
Ukladá hlavnému kontrolórovi odstrániť rozpory v správe o výsledku kontroly na oddelení školstva MMK a predložiť ju na najbližšie rokovanie mestského zastupiteľstva. 
Ak by však hlavný kontrolór dostatočne vysvetlil tieto rozpory, tak toto uznesenie návrhovej komisii nepredloží.

p. Gamcová, poslankyňa MZ – Zaujala ju závažnosť týchto materiálov hlavne 
z dôvodu, že mesto prichádza o príjmy. Zhodou okolností bola včera na oddelení školstva a zistila v podstate to isté, čo hlavný kontrolór konštatuje v správe. Zaujímavý je odstavec – Na porade vedúcej oddelenia školstva sa dohodlo, že nájomné zmluvy medzi školskými zariadeniami a mestom sa zosúladia k určitým termínom. Niektoré termíny neboli dodržané z dôvodu objektívnosti, posúvali sa ďalej a ďalej a včera – 27.2.2008 zistila, že tie nájomné zmluvy ešte stále nie sú zosúladené a predpokladá, že termín 29.2.2008 je nereálny. Kedy sa tak udeje?
Navrhla uznesenie, ktoré je upresnením termínu, a to aby nájomné zmluvy boli zosúladené do konca marca 2008 a to aj z dôvodu, že včera jej p. Habiňák povedal, že to nie je problém. 

p. Kočiš, poslanec MZ – K vystúpeniu p. Matoušeka – nezdá sa mu, že kontrolór by 
mal upravovať správu podľa iného názoru. Kontrolór zhrnul svoje zistenia a keby neurobil túto kontrolu, tak by poslanci nič nevedeli o týchto zmluvách. Skôr ho zaujíma, čo robí riaditeľ Magistrátu a aký model by vymyslel, keby kontrolór nerobil kontrolu. Na oddelení školstva mu bolo povedané, že tieto zmluvy uzatvárajú riaditelia jednotlivých základných škôl, nakoľko sú to samostatné rozpočtové organizácie a toto nekontroluje nikto. Nové je to, že jednu kópiu dávajú na odsúhlasenie oddeleniu školstva a tá ide do zásobníka zmlúv. O predchádzajúcich zmluvách sa však nevie. Dúfa, že už boli objavené. Nie je možné dať úlohu kontrolórovi, aby on odstránil záver svojej kontroly a kontrolu robil dovtedy, kým by stav nebol dobrý. K tomu by mal zaujať stanovisko riaditeľ MMK, navrhnúť opatrenia a určiť termín na odstránenie nedostatkov.

p. Matoušek – Odvoláva sa na zákon, ktorý je tu citovaný, kde sa hovorí, že pracovník 
kontroly je povinný preveriť opodstatnenosť námietok ku kontrolným zisteniam a zohľadniť opodstatnenosť preukázanej námietky v dodatku protokolu, alebo v zázname o kontrole a oboznámiť s nimi vedúceho kontrolovaného subjektu a zodpovedných zamestnancov. Preštudoval si tieto veci, preto trvá na prednesenom uznesení. Mestské zastupiteľstvo je orgán, ktorý má o tom rozhodnúť, ale v materiáli eviduje rozpory. Ide mu o to, aby sa to dostalo do súladu, ako to vyžaduje zákon a aby poslanci vedeli prijať hodnoverné uznesenie.

p. Filipko, námestník primátora mesta Košice – Doplnil uznesenie v ukladacej časti.
Dôvodom je to, že v Dopravnom podniku nastal spor so spoločnosťou Out Cleim a dostal informáciu, že poslanecké kluby vykonávajú poslanecký prieskum v tejto veci. Najvhodnejším riešením je poveriť hlavného kontrolóra mesta, aby túto záležitosť prešetril. 
Mestské zastupiteľstvo v Košiciach ukladá hlavnému kontrolórovi mesta vykonať kontrolu v DPMK a.s. za účelom preverenia postupu v súvislosti so vzniknutým sporom so spoločnosťou Out Cleim od obdobia prípravy zmluvného vzťahu so spoločnosťou až po súčasnosť. Termín: apríl 2008.
Zároveň schvaľuje vypustenie kontroly pod bodom 1 – Kontrola hospodárenia v spoločnosti TEHO v pláne kontrolnej činnosti na I. polrok 2008 a jeho presun do plánu na II. polrok. 

p. Hojer, hlavný kontrolór mesta Košice – Odpovedal na vznesené pripomienky.
K pripomienke p. Matouška – Za citovaným odstavcom je ďalší, kde sa hovorí: Proti kontrolným zisteniam neboli podané námietky, preto nebol v zmysle § 13 ods. 4 vypracovaný dodatok k protokolu, ktorý by zohľadňoval niektoré pripomienky uvedené v stanovisku riaditeľa MMK zo dňa 12.2.2008. Zákon o kontrole 10/1996 Zb. presne stanovuje postup, kedy sa majú námietky k zisteniam v protokole predkladať. Protokol bol prejednaný so zástupcom riaditeľa MMK Ing. Hrabovským za prítomnosti vedúcej oddelenia školstva, tento protokol bol podpísaný bez toho, aby k nemu boli vznesené námietky. Námietky priložené k správe prišli až po tomto termíne, preto ich neakceptovali, ale dali ich poslancom na vedomie a budú sa nimi zaoberať, aby všetko čo má fungovať, fungovalo riadne a bez problémov. Niektoré pripomienky by mohol okamžite vyvrátiť, ale tu na to nie je priestor, to sa bude riešiť internou formou. 
K vystúpeniu p. Kočiša o zmluvách – Oddelenie školstva musí evidovať každú zmluvu, ktorú škola uzatvorí, aj keď je to samostatný právny subjekt, pretože tieto samostatné právne subjekty sú povinné odvádzať príjmy, ktoré dosiahnu z týchto zmlúv na oddelenie školstva. Pokiaľ oddelenie školstva nemá zmluvu, nevie, aký je to príjem a kam ho má zaúčtovať. Preto je táto evidencia nutná aj na oddelení školstva. 
p. Jeníková, vedúca oddelenia školstva – Spoločným záujmom je, aby veci fungovali
tak ako majú fungovať. Chcú zladiť všetky činnosti so všeobecne záväznými platnými normami a s normami mesta. Táto kontrola, ktorá prebehla na oddelení školstva a školských zariadeniach bola vítaná, lebo tieto zmluvy boli kontrolované prvýkrát od roku 2002, kedy prešiel delimitáciou majetok zo štátu na mesto a v roku 2004, kedy bol zverený školám do správy.
K pripomienke p. Gamcovej – Včera o tom aj rozprávali, že boli prijaté nové pravidlá prenajímania majetku škôl a školských zariadení s platnosťou od 1.6.2007. Školy, ktoré sú správcami majetku začali vypracovávať dodatky až v septembri a neskôr a keďže je okolo 1300 zmlúv a dodatkov okrem nových, ktoré prichádzajú teraz, tak pri súčasnom personálnom obsadení sa to ťažko stíha. K výsledkom kontroly prijali opatrenie, že tieto zmluvy, ktoré boli zaslané na odsúhlasenie, budú vyhodnotené do 22.2.2008. Ide tu o zmluvy, ktoré uzatvorili správcovia majetku jednotlivých škôl a školských zariadení. Ďalej je to problematika zmlúv, ktoré uzatvára mesto a pre ktoré podklady pripravuje oddelenie školstva. Sú to zmluvy staršieho dáta a týkajú sa ZŠ Čordákova a Galaktická, no do určeného termínu ich dajú do poriadku.

p. Knapík, primátor mesta Košice – K otázke p. Kočiša, že aký systém kontroly sa 
vymyslí, na to sa nedá hneď jednoznačne odpovedať. Je vecou oddelenia školstva, s akým interným systémom kontroly príde, aby sa takéto veci neopakovali a aby sa predchádzalo takýmto situáciám. Patrí to medzi štandardnú prácu, ktorá by mala byť súčasťou toho, že aj oddelenie školstva sa popri iných veciach dostane k prevereniu týchto záležitostí, aby to bolo zosúladené s platnými podmienkami.
Uzavrel rozpravu a dal slovo návrhovej komisii.

p. Jutka, poslanec MZ – Prečítal pozmeňujúci návrh p. Matoušeka.
	Mestské zastupiteľstvo berie na vedomie
1.	Správu o výsledku kontroly príjmov a výdavkov za obdobie rokov 2006 a 2007 v Centre voľného času Domino, v Centre voľného času Slovenskej jednoty Kórejska 1 a Jegorovovo námestie 5 v Košiciach.
2.	Správu o činnosti hlavného kontrolóra mesta Košice za rok 2007.
Ukladá hlavnému kontrolórovi mesta Košice odstrániť v rozpory v správe ku kontrole na oddelení školstva MMK a predložiť správu na  najbližšie rokovanie mestského zastupiteľstva.

p. Hojer, hlavný kontrolór mesta Košice – Požiadal poslanca p. Matouška, aby tento
návrh stiahol, pretože protokol bol oficiálnou cestou prerokovaný, uzatvorený, podpísaný a nie je možné ho po vykonaní týchto aktov meniť. Budú sa tým zaoberať, ale nie je možné postupovať tak, ako navrhol p. Matoušek. 

p. Matoušek, poslanec MZ – Súhlasí s tým, no mestské zastupiteľstvo má 
kompetenciu, že nemusí prijať správu. Spýta sa na organizačnom oddelení, či je to v súlade so zákonmi mesta, so štatútom, ak tento bod ostane neprijatým. Rozpory sa dajú odstrániť podľa neho aj mimo tohto protokolu verejným prerokovaním na mestskom zastupiteľstve. Mestské zastupiteľstvo musí mať jasno v tom, či došlo k pochybeniu, alebo nedošlo k pochybeniu, aj keď je protokol uzavretý. Keď došlo k pochybeniu, tak toto mestské zastupiteľstvo, nie že je oprávnené, je povinné podľa ďalšieho zákona prijať opatrenia a vyvodiť dôsledky. Toto ukladá aj zákon. Kontrolór je kontrolórom mestského zastupiteľstva. Mestské zastupiteľstvo mu ukladá, resp. prijíma jeho správy. Veľmi rád stiahne ten tretí bod ukladacej časti, preto by chcel počuť organizačné oddelenie, ako v tomto smere postupovať.

p. Mutafov, poslanec MZ – Už na viacerých zastupiteľstvách je svedkom toho, že 
kolegovia aj v dobrej vôli nechtiac si niektoré veci zle vysvetľujú. Kontrolór urobí kontrolu, urobí zápis s kontrolovanou osobou a v správe informuje mestské zastupiteľstvo a opatrenia prijíma štatutár.

p. Nagyová, vedúca organizačného referátu – Pri hlasovaní o návrhu poslanci môžu 
svoj negatívny postoj  potvrdiť hlasovaním – budú hlasovať proti.

p. Knapík, primátor mesta Košice – Je to dosť špecifická otázka. Návrh bol 
predložený, hlavný kontrolór reagoval, aj p. Matoušek vysvetlil svoj postoj, bude to na zvážení každého poslanca.
	
p. Hojer, hlavný kontrolór MZ – Zopakoval zákon o kontrole. Námietky majú presne 
vymedzený čas. V tomto čase neboli podané a boli podané až po podpísaní protokolu, ktorý nie je možné dodatočne meniť.

p. Matoušek, poslanec MZ – Na základe tohto vysvetlenia stiahol svoj návrh, no pre 
budúcnosť, že mestské zastupiteľstvo môže opatrenia ukladať aj riaditeľovi magistrátu, aj hlavnému kontrolórovi a môžu to byť aj návrhy na odvolanie. Síce nie v tomto konkrétnom prípade, ale v iných prípadoch. Tu je tá kompetencia mestského zastupiteľstva trochu iná.

p. Jutka, poslanec MZ – Ďalší návrh na uznesenie: Mestské zastupiteľstvo žiada 
	riaditeľa MMK 
1. zabezpečiť
a) zosúladenie platných nájomných zmlúv s novými pravidlami
           prenajímania majetku mesta Košice v školách a školských zariadeniach,
b) dodržiavanie 14 dňovej lehoty na odsúhlasenie návrhov nájomných zmlúv a ich dodatkov. Termín: do konca marca, zodpovedný JUDr. Habiňák, 
JUDr. Šály.
	2. Dôsledne dodržiavať postup pri odstránení nedostatkov zistených kontrolou
Útvarom hlavného kontrolóra
a) výzva dlžníkovi na úhradu dlžnej sumy	
b) uznanie dlhu, resp. splátkový kalendár, resp. dohoda o urovnaní dlhu,
c) žaloba o zaplatenie podaná na príslušný Okresný súd (resp. návrh na vydanie 
platobného rozkazu) pri vymáhaní pohľadávok. Termín: stály, zodpovedný: JUDr. Habiňák, JUDr. Šály.
p. Hojer, hlavný kontrolór mesta Košice – Navrhol pri určení zodpovednosti  mena 
pracovníkov MMK nahradiť riaditeľom MMK, lebo on je partnerom pre mestské zastupiteľstvo.

p. Jutka, poslanec MZ – Stotožnil sa s názorom hlavného kontrolóra a zároveň 
upozornil, že mestské zastupiteľstvo riaditeľovi MMK úlohy ukladá, nežiada  ho o ich splnenie. 

p. Gamcová, poslankyňa MZ – Ako predkladateľka návrhu akceptovala túto 
pripomienku. 

Hlasovanie č. 19: za 39, proti -, zdržali sa 6.

p. Jutka, poslanec MZ - Prečítal návrh p. Filipka.
V mene poslaneckých klubov KDH, SDKÚ, DS, SMK, MKP navrhol uznesenie k bodu č. 3.
Mestské zastupiteľstvo v Košiciach v zmysle § 6 ods. 2 písm. a) Štatútu mesta Košice ukladá hlavnému kontrolórovi mesta Košice
  1. a) Vykonať kontrolu v DPMK, a.s. za účelom preverenia postupu v súvislosti 
so vzniknutým sporom so spoločnosťou Out Claim od obdobia prípravy    zmluvného   vzťahu so spoločnosťou až po súčasnosť. Termín: apríl 2008, zodpovedný: hlavný kontrolór.
b) vypustiť kontrolu uvedenú pod bodom 1. (Kontrola hospodárenia v spoločnosti TEHO) z plánu kontrolnej činnosti na I. polrok 2008 a presunúť ju do plánu na II. polrok 2008. Termín: v texte, zodpovedný: hlavný kontrolór.

Hlasovanie č. 20: za 45, proti -, zdržal sa –.

p. Jutka, poslanec MZ – Prečítal pôvodný návrh.
Mestské zastupiteľstvo v Košiciach podľa § 6 ods. 2 písm. aa) Štatútu mesta Košice berie na vedomie
1.	Správu o činnosti hlavného kontrolóra mesta Košice za rok 2007.
2.	Správu o výsledku kontroly príjmov a výdavkov za obdobie rokov 2006 a 2007 v Centre voľného času Domino, Popradská 86, Košice.
3.	Správu o výsledku kontroly nakladania s majetkom a vybraných položiek príjmov a výdavkov za obdobie rokov 2006 a 2007 v Centrách voľného času Slovenskej jednoty 25, Kórejská 1 a Jegorovovo námestie 5 v Košiciach.
4.	Správu o výsledku kontroly zmlúv uzatvorených základnými školami materskými školami v meste Košice za obdobie od zverenia do samosprávy.

Hlasovanie č. 21: za 46, proti -, zdržal sa -.

––-     ––-     ––-

4. Správa náčelníka Mestskej polície Košice

p. Dvorožňák, náčelník mestskej polície – K písomne predloženej správe nemal
	doplňujúce informácie.

V rozprave vystúpili:

p. Matoušek, poslanec MZ -  Vykonali sa previerky fyzickej zdatnosti príslušníkov 
mestskej polície. Z celkového počtu 166 príslušníkov MP sa ich zúčastnilo 131, z toho 3 dosiahli výborné výsledky, 38 dobré a 90 vyhovujúcich. Ďalšie informácie sú o tých, čo sa previerok nezúčastnili. Prečítal ďalší odstavec - je o výchovno-vzdelávacom procese, kde sa uvádza, že 162 príslušníkov dosiahlo hodnotenie vyhovujúci. V streleckých previerkach boli 3 dobrí a 115 vyhoveli. Dá sa povedať, že až 2/3 príslušníkov mestskej polície sú na hranici vyhovujúci. Spýtal sa p. Dvorožňáka, či je s takýmto stavom spokojný. Je hodnotenie „vyhovujúci“ dostatočný na výkon mestského policajta? Ako bude v tejto veci pokračovať, aby sa väčšia časť policajtov dostala na hranicu „dobrý“.

p. Betuš, poslanec MZ – V MČ Košice – Ťahanovce sa zriaďuje Obvodné oddelenie
PZ SR I. kategórie, čo znamená, že tam príde 41 policajtov v činnej službe. Očakávajú výrazné zníženie kriminality a vandalizmu. V hodnotenom období stanica mestskej polície vykonala okrem iných činností a úloh, preventívno-bezpečnostné akcie, ktoré mali priaznivú odozvu aj vo verejnosti v súvislosti s alkoholom, drogami, vandalizmom, parkovaním, psami, verejným poriadkom. Na inšpekčnú návštevu prišiel aj náčelník mestskej polície a živo sa zaujímal o bezpečnostnú situáciu v tejto mestskej časti. 
Vyslovil poďakovanie veliteľovi stanice mestskej polície za prácu počas ostatného hodnoteného obdobia.

p. Dvorožnňák, náčelník mestskej polície – Nie sú spokojní so stavom previerok, 
ktorý momentálne je, no ak súčasnosť porovnáva s rokmi dozadu, tak situácia sa zlepšuje. Policajti sa k fyzickej zdatnosti stavali dosť pasívne a neurobili dosť preto, aby  previerky zvládli lepšie. Tí, ktorí previerky neurobili, boli sankcionovaní, bol im znížený funkčný plat, krátený osobný príplatok. Takto ich nútia, aby na sebe pracovali. Majú predplatenú telocvičňu, kde raz za týždeň majú možnosť aj počas pracovnej doby popoludní 2 hodiny trénovať. No najviac je to na každom policajtovi, aby na sebe pracoval. Robili previerky aj novoprijatých policajtov, ktorí v pondelok nastupujú do policajnej školy v Košiciach a to z fyzickej zdatnosti, zo slovenského jazyka, psychotesty, odborné previerky a výsledný stav bol žalostný. Skonštatoval, že ženy dosiahli v previerkach lepšie výsledky. Musia pracovať s takými ľuďmi, akí sa im do práce hlásia.

p. Knapík, primátor mesta Košice – Ide o ľudí, ktorí reálne o túto prácu majú záujem
a ktorí prichádzajú s istými kvalitami. Niečo sa dá zlepšiť, ale doučiť ľudí všetko, čo mali zvládnuť v základnom procese vzdelávania sa nedá. Zdá sa, že tento problém bude pretrvávať aj do budúcnosti. Aj keď s tým nebude vysoká spokojnosť, bude potrebné prispôsobiť sa a čo možno najefektívnejšie využívať tie zdroje a kapacity, ktorými ľudia zaradení vo výkone disponujú.

p. Halenár, poslanec MZ – Nemôže veriť tomu, čo povedal primátor mesta, že sa 
danému stavu v mestskej polícii treba prispôsobiť. Tiež dlhú dobu kritizuje schopnosti ľudí v mestskej polícii obstáť aspoň fyzickým testom. Samozrejme, ide aj o vedomosti, lebo si nevie predstaviť mestského policajta, ktorý nemá dostatočné vedomosti, žeby mohol vykonávať svoju prácu. To je ďalšie memento, lebo primátor mesta je človek, ktorý odporučil tomuto mestskému zastupiteľstvu komunistu Dvorožňáka za náčelníka mestskej polície a teraz vlastnými slovami potvrdil, ako hlboko klesla kvalita posudzovania tohto orgánu.

p. Knapík, primátor mesta Košice – Je to nepochopenie toho, čo povedal. Mal 
možnosť nahliadnuť do testov uchádzačov o prácu mestského policajta a to, ako sa títo ľudia odprezentovali, nebolo možné akceptovať. Problém nie je v tom, že tá latka klesá, ale v tom, že niet kým doplniť rady mestskej polície. Zaoberať sa môžu len tými, ktorí majú reálny záujem o prácu v mestskej polícii.

p. Kočiš, poslanec MZ -  Súhlasí s p. Halenárom, aj keď by nepoužil takú formuláciu.
Poznamenal, že títo príslušníci mestskej polície pri výkone služby používajú zbraň. Je to veľmi zodpovedná práca, preto by nezmierňoval požiadavky a neuspokojil by sa s ničím, lebo je to veľmi nebezpečné mať zbraň a nebyť si toho vedomý. Tiež si treba uvedomiť, že sú to verejní činitelia, čiže reprezentujú aj mesto. Je to prvý styk cudzinca s mestom, keď napr. dostane pokutu za zlé parkovanie. Tiež je dôležité, akým spôsobom policajt s občanom jedná, preto sú dôležité aj iné veci než fyzická pripravenosť.

p. Drábik, poslanec MZ – Jednou z činností mestskej polície je aj parkovacia služba
a kontrola parkovania v meste. Poprosil náčelníka mestskej polície, aby skúsil so svojim kolektívom prehodnotiť doterajšiu filozofiu, ktorá sa zakladá skôr na represívnych metódach a orientovať sa viac na prevenciu, lebo situácia v centrálnom meste, ale aj na ostatných mestských častiach je zhoršená. Dochádza k väčšiemu počtu porušovania parkovacích predpisov, ale objektívna situácia v meste je taká, že sa veľmi znížil počet parkovacích miest. Na druhej strane veľmi prudko stúpol počet rezervovaných miest pre rôzne firmy. Ak niekto sa súrne potrebuje niekde dostať, tak sa postaví kdekoľvek. Nie je za podporovanie darebáctva, ale vzhľadom na zlú situáciu,  mestská polícia by mala pracovať preventívne. 

p. Gamcová, poslankyňa MZ – Chcela povedať niečo podobné, ako p. Drábik. Dodala, 
že z mestskej polície má pocit, že jej základnou funkciou je odťahovanie vozidiel.  Denno-denne sa pozerá z okna na Vysokoškolskej ulici, kde je kruhový objazd. Značku tam iniciovala ona, ale určite nie s cieľom, aby mestská polícia každý deň prichádzala a odťahovala desiatky vozidiel študentov, ktorí zaparkujú na kruhovom objazde. Mestská polícia si tu plní svoju kontrolnú činnosť, ale stále sa pýta pána náčelníka a požiadala ho, aby jej písomne odpovedal, akým spôsobom sú usmernení mestskí policajti, aby využívali najskôr dohovor, potom represívne opatrenia a ako sa využívajú prostriedky získané príjmom z tohto odťahu, z pokút za odťah a či naozaj vykonávajú aj nejakú prevenciu. Nemyslí si, že by to v dnešnej dobe elektroniky bolo zložité. A neverí ani tomu, že mestská polícia vedie nejakú elektronickú evidenciu pokutovaných osôb.
Dosť ju zaujali úlohy pre nasledujúce obdobie a ich priority. Požiadala náčelníka mestskej polície, aby prvou úlohou nebolo kontrolovanie VZN o vjazde motorových vozidiel do príslušných zón, ale aby konečne začal kontrolovať aj VZN o čistote a snažil sa zabezpečiť kontrolu ustanovení VZN o čistote, ktoré sa týkajú majiteľov psov. Lebo z toho, čo je na snehu na verejných priestranstvách je človeku na zaplakanie a nemyslí si, že toto by mestskú políciu nemalo zaujímať.
Bola svedkom vybavovania stránky na mestskej polícii zástupcom náčelníka a škoda, že si nenahrala tento rozhovor. Bola zhrozená, akým spôsobom sa rozprával zástupca náčelníka mestskej polície so stránkou. Nabudúce to určite urobí. Požiadala náčelníka mestskej polície, aby vysvetlil svojmu zástupcovi, ako sa má rozprávať s občanmi mesta Košice.

p. Blaškovičová, poslankyňa MZ – Poďakovala sa náčelníkovi mestskej polície, lebo 
v posledných dňoch, na rozdiel od kolegov, zaznamenala viac pozitívnych vecí. Dnes konečne je možné na uliciach Štefánikovej, Starej Baštovej a Podtatranského nájsť voľné parkovacie miesto. Je to aj z dôvodu, že  sa tam viackrát objavili mestskí policajti, ktorí dávali pokutové bločky za stierače. Tiež sa jej stalo, že omylom vošla do jednosmernej ulice a mestskí policajti boli slušní a upozornili ju na priestupok bez pokuty. Myslí si, že predsa sa niečo deje.

p. Dvorožňák, náčelník mestskej polície – K parkovaniu v meste – niekedy je to veľmi 
ťažké, ale 50 % priestupkov riešia dohovorom. V minulom roku bolo takmer 42 tisíc priestupkov a z nich je 52 % riešených dohovorom.  Ak vodič nie je prítomný v zle zaparkovanom vozidle, nevedia s nim komunikovať. Evidenciu robia a niektorí vodiči sú evidovaní aj 3 až 5-krát. Represiu používajú minimálne, ide im o to, aby v budúcnosti vodič neparkoval na miestach, kde je to zakázané. 
K vyhradeným miestam – Na uliciach Kováčska, Mäsiarska už nedávajú žiadne miesta pre firmy a podniky. Tieto ulice sú preplnené a prehodnocujú každé jedno parkovacie miesto. 
Každý policajt pri nástupe prechádza psychotestami a psychológ sa vyjadruje aj k tomu, ako by dotyčný zvládal záťažové situácie vzhľadom na to, že bude nosiť zbraň. Ak uchádzač nemá kladný posudok, nemôžu ho prijať a takých prípadov mali viac. Vyberajú z tých ľudí, čo sa im hlásia. Stredné školy skončili väčšinou so štvorkami a zatiaľ sa k nim nehlásil nik, o kom by sa dalo povedať, že to bude ideálny policajt.
K odťahu vozidiel s Vysokoškolskej ulice – Vozidlá tam odťahujú väčšinou na podnet ľudí. Mnohí by boli prekvapení, keby vedeli, koľko ľudí telefonuje, aby mestská polícia prišla urobiť poriadok na Vysokoškolskú ulicu. Ak vozidlá neodtiahnu, občan sa bude  sťažovať ďalej, ak tam idú, zase je zle. Pohovorom sa to nedá riešiť, lebo odstavené auta sú prázdne. Dá sa to riešiť iba odťahom.
V správe je uvedené, koľko prostriedkov získali za odťah. Všetky tieto peniaze idú do mestskej kasy. Tieto peniaze nie sú motiváciou pre aktivity policajtov. 
V správe sa venujú aj problematike psov. Je tam tabuľka za posledné 4 roky, kde sú vyhodnotené všetky ukazovatele v zmysle prijatých VZN: psy, alkohol, odpadky. Všetko stúpa. V minulom roku bol nárast o 15 tisíc priestupkov. 
Kontrola VZM mesta Košice č. 98 – toto VZN bolo prijaté a je v náplni mestskej polície kontrolovať jeho dodržiavanie. Ak by to nerobili, zas bude opačná reakcia, že mestská polícia sa tomu nevenuje. Nedá sa všetkým vyhovieť, no robia všetko preto, aby situácia v meste bola čo najpriaznivejšia. 
Odznela kritika na jednanie jeho zástupcu so stránkou. Nerozumie, prečo 
p. Gamcová hneď neprišla za ním, aby sa to mohlo okamžite riešiť. Spätne sa to už ťažšie dokazuje a preveruje dôvod takejto reakcie. Preverí to. Je za to, aby sa jednalo slušne a trvá na tom aj u svojich zamestnancov.

p. Knapík, primátor mesta Košice – Uzavrel rozpravu a dal slovo návrhovej komisii.  

p. Andrejčák, poslanec MZ – Predniesol pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. aa) Štatútu mesta Košice berie na vedomie správu náčelníka Mestskej polície Košice o činnosti MsP Košice od 01.01.2007 do 31.12.2007.

Hlasovanie č. 22: za 38, proti 1, zdržali sa 2. 
––-     ––-     ––-
4/1 Projektový zámer spoločnosti Dalkia – spaľovanie biomasy

p. Kertész, projektový manažér spoločnosti Dalkia – Odprezentoval zámer 
vybudovania teplárne na spaľovanie biomasy na sídlisku Nad jazerom. Jedným projektom by sa tak vyriešilo niekoľko problémov naraz.
Obsahom prezentácie je niekoľko údajov o ich spoločnosti, predstavia súčasný stav na sídlisku Nad jazerom, zamerajú sa na ciele projektu, vysvetlí technické riešenie, vysvetlí, ako to bude vyzerať po realizácii projektu, urobí swot analýzu, zhrnie závery energetickej koncepcie mesta Košice a na záver zhrnie celý projekt a výhody, ktoré pre mesto prinesie.
Spoločnosť Dalkia je jednou zo spoločností nadnárodného koncernu francúzskeho pôvodu VEOLIA ENVIRONNEMENT. Spoločnosť má 4 hlavné oblasti podnikania. Je to energetika, výroba a dodávka vody, spravovanie odpadov a dopravné služby. DALKIA sa nachádza v oblasti VEOLIA energie. Čo sa týka ich pôsobenia vo svete, DALKIA pôsobí v 40 krajinách a za minulý rok dosiahla obrat takmer 7 miliárd Eur. Je to európsky líder, ktorý zamestnáva viac ako 50 tisíc zamestnancov vo všetkých krajinách Európy. Na Slovensku pôsobí DALKIA od roku 1992. Jej ročný obrat sa pohybuje rádovo na úrovni 2,2 mld. Sk a zamestnáva v rôznych regiónoch Slovenska 600 zamestnancov. Pôsobí v 11 slovenských mestách, kde spravuje formou prenájmu kotolne a tepelné rozvody, vykuruje 85 tisíc bytov, čo je zhruba ekvivalent 250 tisíc obyvateľov, teda takmer celé Košice. Je to správcovská spoločnosť, ktorá nevlastní zariadenia, ale prenajíma si ich od jednotlivých miest, kde pôsobí, na základe zmluvy o prenájme. 
Súčasný stav na sídlisku Nad jazerom vyzerá nasledovne: Do sústavy z Teplárne Košice  a Kositu prichádza zhruba 400 tis. GgJ, ktoré slúžia na vykurovanie takmer 9100 bytov, čo predstavuje ekvivalent zhruba 25 tisíc obyvateľov. V tom sú zahrnuté aj školy a priemyselná zóna. Spoločnosť TEKO dodáva do rozvodného systému paru, ktorú tak isto nakupuje od spoločnosti Kosit, aj keď v malej miere a túto paru transformovanú na horúcu vodu distribuuje do jednotlivých odberných miest spoločnosti TEHO, ktorá je mestskou spoločnosťou.
Tepláreň Košice je štátnou samostatnou spoločnosťou, ktorej 100%-tným vlastníkom je Fond národného majetku, ktorý patrí pod Ministerstvo hospodárstva SR. Táto spoločnosť je vlastníkom parného napájača. Je to potrubie na ľavej strane Slaneckej cesty. Teplo vyrába z uhlia, ktoré nakupuje v Rusku, zo zemného plynu, ktorý nakupuje od SPP. Vyrába teplú vodu a paru a dodáva na sídlisko Nad jazerom v podobe pary pre odberateľov, ktorými sú TEHO a isté priemyselné podniky v priemyselnej zóne.
Spoločnosť TEHO nakupuje teplo od TEKA, no vlastníkom jeho zariadení je mesto Košice, ktoré ich prenajíma. TEHO funguje podobným spôsobom ako DALKIA v iných mestách Slovenska.
Kosit je spoločným podnikom mesta Košice a talianskej spoločnosti Four Italy. Zaoberá sa spracovaním odpadu. Táto spoločnosť je vlastníkom parovodu, ktorý privádza paru zo spaľovne odpadov do parovodu vo vlastníctve TEKA. 
Technický stav zariadení zodpovedá stavu spred 40 rokov, kedy sa sídlisko začalo budovať. Parná sieť dnes vykazuje straty na úrovni zhruba 100 tis. GgJ, čo predstavuje takmer 27 % predaného tepla obyvateľom. Ak sa to prepočíta na spálené uhlie, tak je to 4500 ton spáleného uhlia, aby sa vykryli tieto straty, ktoré vznikajú v parovode.
Odovzdávacie stanice a samotné rozvody sú po dobe životnosti. Dlho sa hovorí o prevode pary na horúcu vodu, no nerobili sa rekonštrukcie ani komplexná obnova. Mestské školy majú tiež zastaralé tepelno-technické zariadenia a na sídlisku Nad jazerom je ich dosť. S týmto stavom už treba niečo robiť.
Predkladajú projekt, ktorého cieľom je založiť novú prevádzkovú spoločnosť, ktorá na sídlisku Nad jazerom zrealizuje výstavbu kotolne na biomasu, zamení parný rozvod za horúcovodný, bude prevádzkovateľom tepelných zariadení a bude vyrábať teplo z biomasy a zároveň týmto spôsobom bude vyrábať vysoko efektívne elektrickú energiu ekologickým spôsobom.
Uviedol 5 dôvodov, prečo realizovať takýto projekt. Treba obnoviť systém v tejto časti mesta, ktorý zabezpečí zníženie tepelných strát. Treba využiť potenciál Mestských lesov, ktorý sa dnes ponúka a nie je zatiaľ využívaný. V záveroch energetickej koncepcie mesta Košice sa hovorí o podpore obnoviteľných zdrojov energie. Sú presvedčení, že tento projekt spĺňa všetky atribúty, ktoré sú zadefinované v energetickej koncepcii. Zároveň sa ním vytvorí priaznivé prostredie na stabilizáciu cien tepla a je to aj ochrana životného prostredia, ochrana ovzdušia, lebo v energetickej koncepcii sa dočítal, že Košice vykazujú už 4,5 násobne vyššie znečistenie ovzdušia, ako je priemer na Slovensku.
Technické riešenie je založené na výmene rozvodov s minimálnymi stratami a inštalácia domových odovzdávacích staníc do jednotlivých odberných miest. Zamerajú sa na školy, v ktorých vymenia odovzdávacie stanice z pary na horúcu vody a znížia tým energetickú náročnosť škôl, ktoré sú v zriaďovateľskej pôsobnosti mesta Košice. Do systému postavia doplnkový zdroj, ktorý bude spaľovať biomasu, ktorú produkujú mestské lesy. Dodávka z biomasy vykryje 50 % potrieb tepla na sídlisku Nad jazerom. Zvyšných 50 % bude táto nová prevádzková spoločnosť nakupovať od Teplárne Košice. Tam je vytvorený priestor na zálohovanie zdroja v prípade výpadku, resp. na to, že sa dáva priestor skutočne ekologickej výrobe a nechcú do Teplárne ťahať zemný plyn.
Na predloženej schéme je vidieť stav po vyriešení problému pary a po inštalovaní kotolne na biomasu. Navrhovaná spoločnosť zabezpečí realizáciu projektu až po výstup horúcovodu Teplárne Košice. Bude nakupovať teplo nie na výstupe z parného rozvodu, ale už priamo v Teplárni, rozvedie ho bez strát do jednotlivých domov, kde budú nainštalované domové odovzdávacie stanice a do tohto systému sa zapojí kotolňa, ktorá bude dodávať teplo z drevnej štiepky. 
Z projektu je vyškrtnutá para z Kositu, lebo parovod z Kositu do Teplárne vykazuje takmer 100%-tnú stratu tepla. Ak Kosit pristúpi na túto rekonštrukciu, môže v budúcnosti do systému dodávať teplo, ale v podobe horúcej vody.
Investícia v číslach – je to zhruba 755 mil. Sk a ak všetko pôjde dobre a rozvody sa budú dať rýchlo meniť, tak to potrvá 3 roky. Reálny čas na ukončenie a odovzdanie celého projektu je 5 rokov. Po realizácii TEKO usporí 100 tis. GgJ tepla, ktoré dnes musí vyrobiť a púšťa ich do vzduchu cez parný napájač. Je to úspora 4,5 tis. ton uhlia a úbytok exhalátov vo vzduchu. TEKU sa usporí investičný náklad na rekonštrukciu tohto parného rozvodu, lebo to prevezmú na seba  a TEKO sa bude môcť sústrediť na problematickejšie úseky, ktoré má v meste. Zároveň objem 200 tis. GgJ tepla, ktoré vyprodukuje kotolňa na biomasu predstavuje rádov 4,5 % celkovej dodávky tepla z TEKA do mestského vykurovacieho systému.
Pre TEHO to značí jednoznačnú úsporu finančných prostriedkov, na výstavbu domových odovzdávacích staníc, úspora nákladov na zvýšené opravy starých 40-ročných zariadení. Navrhujú, aby TEHO participovalo na projekte a získalo by novú aktivitu, t.j. výrobu elektrickej energie. Zároveň ponúkajú všetky svoje skúsenosti na to, aby sa z TEHO stala spoločnosť zameraná na zákazníkov.
Ponúkajú projekt, ktorý prefinancujú, bez nároku na mestský rozpočet. Umožní stabilizáciu ceny tepla a určite bude mať priaznivý vplyv na trh s teplom na území mesta Košice. Ponúkajú mestu poradenstvo v oblasti energetiky, now-how pre rozvoj energetiky v meste, budú prispievať na kultúrne a športové podujatia mesta a zároveň tento projekt nemalou mierou prispeje k zlepšeniu životného prostredia v meste. 
Mestské lesy majú rozlohu takmer 20 tisíc hektárov a sú druhým najväčším lesným biofondom po viedenských lesoch a je tu nemalý potenciál na to, aby sa mesto správalo ako dobrý hospodár a využilo aj to, čo sa zatiaľ nevyužíva a to drevná štiepka, no zároveň sa musí vytvoriť aj dopyt po tomto produkte. Pre Mestské lesy to bude iste prínos, čo sa prejaví na zisku a vytvoria sa nové pracovné príležitosti v oblasti produkcie drevnej štiepky na energetické účely.                   
Medzi silné stránky projektu patrí modernizácia rozvodov, zníženie tepelných strát, vytvorenie nových pracovných miest v meste Košice, zníženie spotreby uhlia.
Medzi slabé stránky projektu patrí doba realizácie, nakoľko sa jedná o rozsiahly tepelný systém.
Príležitosti: Cítia príležitosť stabilizovať ceny tepla, prehĺbi sa spolupráca medzi TEKO, TEHO a novo zriadenou spoločnosťou. 
Medzi hlavné riziká zaraďujú snahy jednotlivých panelových domov odpájať sa od centrálneho zásobovania teplom a ich projekt môže byť účinným nástrojom pri argumentácii proti odpájaniu sa domových kotolní.
Pripomenul niekoľko závažných záverov z energetickej koncepcie mesta, ktorú si pozorne prečítal. V meste Košice dochádza trvalo k znižovaniu spotreby. Je to spôsobené odchodom priemyslu z Jazera a tiež silnými tlakmi na úspory, ako je zatepľovanie obytných domov a výmena okien. K tomu sa pridružuje nárast spotreby uhlia a nárast produkcie znečisťujúcich látok, jedná sa hlavne o emisie oxidu síry. V koncepcii sa hovorí o nutnosti zámeny pary práve na sídlisku Nad jazerom za horúcovodný systém, ktorý zníži straty z 27 % na 2,5 až 3 %. Ide aj o využívanie obnoviteľných zdrojov energie. Už dávnejšie sa uvažuje, kde v Košiciach umiestniť kotolňu na biomasu. Oni ponúkajú konkrétne riešenie, kde zdroj bude umiestnený na sídlisku Nad jazerom v časti priemyselnej zóny.
V koncepcii sa hovorí o jedinečnej príležitosti využívať geotermálnu energiu. Hovorí sa o tom 10 – 12 rokov. Verí, že aj k tomu raz príde, lebo je to obnoviteľný zdroj energie.
V celom tomto projekte navrhujú partnerstvo pre mesto, lebo nepodceňujú koordinačnú úlohu mesta v oblasti zásobovania obyvateľov tepelnou energiou. Projekt má pre mesto Košice veľa pozitív. Vypichol 5 hlavných a to je  obnova starých zariadení, ktoré sú dnes na hranici životnosti, je to využitie biomasy na vykurovanie, je to financovanie celého projektu bez nároku na prostriedky z mestského rozpočtu a je to zlepšenie ekologickej situácie celého mesta Košice. Zároveň sa vytvorí priestor na stabilizáciu cien tepla, aby vzniklo stabilné prostredie pre podnikateľské subjekty, ktoré budú hľadať čo najoptimálnejšie ceny pre konečného spotrebiteľa.

V rozprave vystúpili:

p. Drábik, poslanec MZ – Je občanom mestskej časti Košice – Nad jazerom. Ako 
	bežný občan rád by uvítal takúto iniciatívu, ktorá zníži energetickú náročnosť
a zlepší prostredie, ale ako poslanec za ľudí, ktorí žijú na sídlisku Nad jazerom sa musí na to pozerať aj z iného uhla. Prezentácia bola zaujímavá, navrhované riešenia sú správne a moderné, no treba posúdiť aj ostatné faktory. Zástupca firmy kritizoval geotermálnu energiu, hoci je to silný zdroj blízko Košíc a je veľmi výdatný. Zatiaľ mesto nič pre to nerobí, no samotný vrt stál 2 mil. Eur. Bola spomenutá aj firma Kosit, ktorá je z tretiny mestskou spoločnosťou a bolo konštatované, že táto má problém predávať svoj odpadný produkt teplo, preto sa tam má investovať do turbín na výrobu elektrickej energie, ktorá je pre trh zaujímavejším produktom. Je to problém, ktorý musí riešiť mesto. Využitie biomasy je fantastické, ale dovážať pre sídlisko Nad jazerom biopalivo z mestských lesov nie je veľmi rozumné, lebo mestská časť má svoje obmedzené možnosti prístupu a na výrobu tepla je potrebné jeho veľké množstvo. Bol spomenutý aj výrazný pokles odberu tepla, ktorý sa očakáva v najbližších rokoch. Má projekt zateplenia rodinných domov, kde len v jednom vchode, keď sa to dobre urobí, tak je úspora takmer 500 GgJ elektrickej energie ročne a to nie je malá položka.  Teba si uvedomiť, že potreba tepla bude čoraz nižšia, preto je na zváženie, či sa budú do systému púšťať ďalšie firmy. TEHO má dosť možností, TEKO k sebe nechce pustiť nikoho, lebo chcú sami predávať energie.

p. Knapík, primátor mesta Košice – Prezentáciu treba brať ako vstupnú informáciu, 
hlbšími analýzami sa mesto bude zapodievať.

p. Halenár, poslanec MZ – Chcel povedať to isté. Treba sa stručne vyjadriť k veci, 
lebo dnes všetkých čaká náročný deň. P. Drábik nepoložil jedinú otázku. Požiadal primátora mesta, aby diskusiu viedol konštruktívne a požadoval od diskutujúcich prednesenie otázky.

p. Badanič, poslanec MZ – Spýtal sa, či tlakové parametre nového primárneho 
rozvodu budú tie isté, ako je súčasný primár TEKA. Budú tlakovo prepojené?

p. Halenár, poslanec MZ – Spýtal sa na biopalivo. Ako člen komisie životného 
prostredia dostal veľa informácií na samostatnej prezentácii firmy DALKIA, ale bol by rád, keby to odznelo verejne, aké percentuálne zloženie biopaliva, ktoré pôjde do systému, najmä čo sa týka Mestských lesov. Rád by vedel, koľko percent bude z Mestských lesov a koľko od iných dodávateľov. Nebude z ich stany požiadavka na Mestské lesy zvyšovať produkciu štiepkového dreva? Nebudú si uplatňovať inú cenu než je bežná cena v meste?

p. Kupec, poslanec MZ – Bolo prezentované, že prečo práve takýto zdroj tepla, no rád 
by vedel, prečo práve v tejto časti mesta. Navrhnutý spôsob vykurovania porieši iba časť mesta, pričom práve túto časť by bolo potenciálne možné vykurovať aj z geotermálnych vrtov.

p. Jeník, poslanec MZ – Je to novinka, ktorá dopĺňa znalosti o možnostiach získavania
	tepla. Iste, 25 tisíc obyvateľov sídliska Nad jazerom, 9100 bytových jednotiek,
prepojenie Kositu a TEKA, hovorilo sa tu o veľkých stratách v rozvodoch, no nehovorilo sa o žiadnom finančnom objeme, čo by stála výmena, čo je dosť dôležitá informácia. Spýtal sa, či predkladateľ nepovažuje za potrebné túto záležitosť konzultovať s mestskou časťou a jej miestnym zastupiteľstvom. Je tam tiež veľký správca bytov a to Stavebné bytové družstvo IV.

p. Kočiš, poslanec MZ – Chápe tento projekt ako perspektívnu záležitosť, ktorú ešte 
treba dotiahnuť a prekonzultovať aj v iných rovinách. S akou veľkou investíciou rátajú a akou čiastkou sa bude na projekte podieľať samotná  DALKIA? Pochopil to tak, že firma DALKIA ráta s jestvujúcimi zariadeniami, ktoré zrekonštruujú vlastníci týchto zariadení, t.j. TEHO, TEKO, resp. Kosit a oni sa budú podieľať len svojim now-how? Bude tam priama investícia do majetku?

p. Müller, poslanec MZ – Využitie biomasy je výborná vec. Prečo si spoločnosť 
vybrala sídlisko Nad jazerom a nie Ťahanovce?  Výmenu ktorých rozvodov bude financovať spoločnosť?

p. Červenka, konateľ spoločnosti DALKIA – Dnes išlo o prezentáciu projektu, ku
ktorému iste bude veľké množstvo otázok, ktoré bude treba zodpovedať. Na projekte sa bude ďalej pracovať. Dnes sa uchádzajú o priazeň mesta, aby mohli tieto myšlienky ďalej rozvíjať s vedením mesta a odbornými inštitúciami, aby ho mohli v blízkej budúcnosti detailne predstaviť.
	Otázka p. Drábika na Geoterm – Nevylučujú spoluprácu na projekte s Geotermom, len čakajú, kedy sa tento projekt pohne dopredu. 
Pokiaľ bude Kosit pripravený dodávať teplo v parametroch, aké sa v budúcnosti budú vyžadovať, tiež bude zaradený do tohto projektu. Tiež uvažujú s tým, že objekty v Košiciach sa budú zatepľovať a ich ekonomika, tento pokles v sebe zahŕňa. 

p. Kertész – projektový manažér DALKIA – Tlakové parametre a tlakové prepojenie 
je vecou projektantov. Zatiaľ však ešte nie sú vo fáze projektovania konkrétnych technických parametrov tejto siete. Samozrejme, že táto sieť bude musieť byť kompatibilná s primárnymi rozvodmi TEKA, lebo polovicu tepla na sídlisku Nad jazerom bude dodávať Tepláreň. Celý projekt je nastavený tak, že vzhľadom na objem biomasy, ktorý je dnes identifikovaný ako dostupný na území mesta Košice, tepláreň na biomasu v zimnom vykurovacom období a teplú úžitkovú vodu v lete bude dodávať TEKO. V prípade, že sa im podarí identifikovať väčšie možnosti dodávok biomasy, nevylučujú ani posilnenie zdroja tak, aby mohol pracovať v letnom období.
K percentu zloženia biopaliva z Mestských lesov a či nedôjde k zvýšeniu produkcie na úkor iného predaja – Dnes majú zmapovaný trh a ten v žiadnom prípade nepokrýva možnú spotrebu Teplárne na biomasu. Jej ročná spotreba by so mohla pohybovať medzi 60 až 65 tis. ton a oni identifikovali objem na úrovni 40 až 45 tis. ton. Mestské lesy ba mali byť schopné dodať 15 až 20 tis. ton biomasy. Je to biomasa takmer výlučne z listnatých stromov a tá je veľmi vhodná na energetické využitie. Predpokladajú, že sa vytvorí priestor pre cielené pestovanie rýchlorastúcich drevín, lebo trh robí dopyt. Zatiaľ tento nie je, ale ak bude, tak sa naštartuje aj táto produkcia. Ako príklad uviedol, že spoločnosť DALKIA prevádzkuje v meste Pécz v Maďarsku tepláreň, ktorá ročne spáli 400 tis. ton biomasy a minulého roku založili plantáže, kde dnes prebieha pestovanie vhodných druhov drevín na rozlohe 20 tis. hektárov.

p. Červenka, konateľ spoločnosti DALKIA – K cene tepla – To chce veľa výpočtov
na základe konkrétnych technických riešení, na základe investícií, ktoré v konečnom dôsledku budú realizované. Jedná sa o kogenerovanú výrobu, bude sa vyrábať elektrická energia a časť z predaja tejto energie sa odpočítava od ceny tepla, ktorú schvaľuje URSO a tá bude mať priamy dopad na občanov. Takto je to aj v prípade TEKA, kde nedôjde k poklesu výroby.

p. Kertész – projektový manažér DALKIA - Prečo si zvolili túto lokalitu – Pozerali 
po rôznych lokalitách so zohľadnením alternatívy využitia biomasy na tieto účely. Uvedomili si, že samotný zdroj na biomasu je závislý od rozvodov tepla spoločnosti TEKO. Oni by boli so svojou teplárňou konkurentom TEKO, lebo by sa snažili dodávať teplo priamo do ich rozvodného systému. Prišli preto s myšlienkou pomôcť mestu pri riešení problematických rozvodov Nad jazerom, zakomponovať do projektu výstavby a spaľovania biomasy aj komplexnú rekonštrukciu rozvodov a domových odovzdávacích staníc, zvýšenie komfortu možnosti regulácie v jednotlivých bytových domoch Nad jazerom. Na sídlisku Nad jazerom je pomerne dobrá dostupnosť, lebo kedysi tam bol veľmi silne rozvinutý priemysel, kamiónová doprava tam bola mnohonásobne vyššia a v priemyselnej zóne je priestor na výstavbu. Je to aj blízkosť Teplárne, na ktorú priamo chcú postaviť horúcovodný napájač. 

p. Knapík, primátor mesta Košice – Odznelo dosť otázok, preto navrhol 
predkladateľom, aby sa spojili s organizačným referátom, ktorý by im ich poskytol a svoje odpovede by pripravili písomne. V každom prípade sa s touto problematikou mesto i mestské zastupiteľstvo budú zapodievať.

p. Kertész, projektový manažér DALKIA – Upozornil ešte na jednu podstatnú vec
a to, že tento projekt bude naozaj financovaný z prostriedkov spoločnosti DALKIA, bez zaťaženia mestského rozpočtu, čo považuje za veľký prínos, lebo mesto môže svoje zdroje nasmerovať na iné projekty.

p. Knapík, primátor mesta Košice – Odovzdal slovo návrhovej komisii.

p. Dolná, poslankyňa MZ – Predniesla návrh na uznesenie: Mestské zastupiteľstvo 
v Košiciach podľa príslušných ustanovení Štatútu mesta Košice berie na vedomie prezentáciu projektu vybudovania tepelného zdroja firmou DALKIA.

p. Pajtáš, poslanec MZ – V súvislosti s prezentáciou predniesol návrh na uznesenie:
Mestské zastupiteľstvo v Košiciach podľa príslušných ustanovení Štatútu mesta Košice berie na vedomie prezentáciu projektového zámeru spoločnosti Dalkia – vybudovanie tepelného zdroja na spaľovanie biomasy a transformácie parného rozvodu tepla za horúcovodný na sídlisku Nad jazerom v Košiciach.
Ukladá riaditeľovi Magistrátu mesta Košice preveriť možnosť účasti mesta Košice v tomto projekte.

p. Dolná, poslankyňa MZ – Prečítala  návrh p. Pajtáša.
Mestské zastupiteľstvo v Košiciach podľa príslušných ustanovení Štatútu mesta Košice berie na vedomie prezentáciu projektového zámeru spoločnosti Dalkia – vybudovanie tepelného zdroja na spaľovanie biomasy a transformácie parného rozvodu tepla za horúcovodný na sídlisku Nad jazerom v Košiciach.
Ukladá riaditeľovi Magistrátu mesta Košice preveriť možnosť účasti mesta Košice v tomto projekte.

Hlasovanie č. 23: za 41, proti -, zdržali sa 4.

p. Knapík, primátor mesta Košice – Poďakoval zástupcom spoločnosti DALKIA
za prezentáciu a verí že mesto a kompetentní pracovníci sa budú s týmto projektom zapodievať a zrejme to môže byť dobrý vstup do energetickej bilancie mesta v rámci doterajšieho zabehnutého systému.

––-     ––-     ––-

4/2 Problematika zamestnancov DPMK, a.s.

p. Boritáš, poslanec MZ – Predniesol procedurálny návrh. Bol požiadaný prítomnými
zamestnancami DPMK, a.s., aby bolo umožnené vystúpiť ich zástupcovi, ktorý by mestské zastupiteľstvo informoval o ich problémoch.

p. Knapík, primátor mesta Košice – Dal hlasovať o procedurálnom návrhu.

Hlasovanie č. 24: za 44, proti -, zdržal sa -.

p. Stankovič, predseda odborovej organizácie č. 2 
V DPMK, a.s. prebieha kolektívne vyjednávanie od septembra 2007. Návrh zamestnávateľa pre zachovanie sociálneho zmieru považujú za nedostatočný a keďže nepredpokladajú zmenu stanoviska zamestnávateľa, rozhodli sa pre  podporu svojich krokov zozbierať podpisy pod prípadné vyhlásenie štrajkovej pohotovosti. Svojim podpisom vyjadrilo súhlas viac ako 450 vodičov a túto aktivitu podporujú aj ostatní zamestnanci podniku. Zmenu stanoviska zamestnávateľa je ťažké očakávať bez úpravy rozpočtu mesta a bez navýšenia dotácie pre DPMK, a.s. zo strany mesta  ako hlavného akcionára tejto spoločnosti. A preto sú tu. Nemohli prísť všetci. Pracujú stále, každý deň a aj dnes je väčšina z nich na svojom pracovisku,  v prospech občanov tohto mesta a v prospech voličov všetkých politických strán. Nie sú to len mzdy, čo ich trápia. Výška dotácií  za dlhé roky nezodpovedá skutočnej potrebe tak,  aby doprava v meste bola kvalitná k spokojnosti mesta a občanov. Dielenské haly chátrajú, nemajú dosť náhradných dielov a ani náradia, s ktorým by mohli opravy prevádzať. Električkové trate sú v dezolátnom stave, rovnako ako vozový park. Napriek tomu, že sa v poslednom období kúpilo 19 malých autobusov Tedom, tak ďalších 60 autobusov je zrelých na odpis. Pravidelne sa nevypravujú služby pre nedostatok vodičov,  rovnako, ako pre nedostatok pojazdných autobusov! Vie o tom mestské zastupiteľstvo? Ak sa hovorí, že  v hospodárení sa v minulosti stali chyby, tak oni na to upozorňovali tiež, ale nemohli to ovplyvniť a radoví zamestnanci a ani vodiči už vôbec nie. Netvrdí, že dnešné predstavenstvo  a manažment nerobia nápravné opatrenia. Ale stále to je len plátanie dier. Aj oni prišli s predstavou, že DPMK a.s. má príliš veľa zamestnancov a treba urobiť radikálny rez. Dnes majú toľko mechanikov, že práca, ktorú musia urobiť, sa nedá stihnúť ani pri porušovaní zákona. Bez dotácií by neprežila ani jedna mestská doprava vo svete. Tá sa nezriaďuje preto, aby zarábala, ale aby robila službu občanom a odbremenila mesto od prehustenej automobilovej dopravy a chránila tým svoje životné prostredie. Ak sa zdá, že mesto dáva priveľa,  tak inde je to takto. Bratislava má 1,8 krát viac obyvateľov, ale svojej mestskej doprave poskytuje 4 krát viac dotácií ako Košice a to každoročne! A ak niektorí tvrdia, že mzdy v DPMK sú nadštandardné,  tak k tomu povie viac. Priemerná mesačná základná mzda vodiča električky pri tarife 76,- Sk/hodinu je 12 392,- Sk a priemerná mesačná základná mzda vodiča autobusu a trolejbusu pri tarife 80,- Sk/hodinu je 13 044,- Sk. S výkonnostnými odmenami vo výške 25 % základnej mzdy a príplatkom za odpracované roky to činí od 15 490,-  do 17 300,- Sk v hrubom. K tomu, aby dostali tieto odmeny v plnej výške musia splniť minimálne 57 rôznych kritérií. K  základnej mzde majú ešte príplatky za prácu nadčas, za prácu v noci, v sobotu, nedeľu a sviatok, za pracovnú pohotovosť, za doplnkový predaj cestovných lístkov a iné, čiže za to, čo robia navyše. Podľa prehľadu predloženého zamestnávateľom za mesiace máj až júl 2007 sa hrubá mzda napr.  u 367 vodičov autobusovej dopravy vyšplhala v priemere na  sumu od 21 do 27 tisíc Sk. Áno, ale nikto nechcel povedať, že v tom bola  aj dovolenková odmena vo výške 50% základnej mzdy, ktorá je raz ročne, jednorazová odmena generálneho riaditeľa vo výške 1 500,- Sk za prácu vo veľkých horúčavách, príplatky za vykonanú prácu nadčas v rozsahu 4,5 až 6,5 tisíc hodín mesačne, odmeny za predaj cestovných lístkov, ktoré sa u väčšiny vyšplhali na niekoľko tisíc korún mesačne a príplatky za prácu v noci a prácu v sobotu, nedeľu a vo sviatky. U ostatných vodičov to je podobné. Mnohí si iste myslia, že sú to platy nadštandardné. Prečo je potom problém zabezpečiť dostatočný počet ľudí pre výkon  profesie vodič MHD?  Podľa niektorých riadiacich pracovníkov nie je fluktuácia žiadny problém, niekto odíde, niekto príde a doprava zatiaľ stále funguje. Uviedol preto niekoľko porovnaní a niekoľko objektívnych čísel. Myslíte si, že práca vodiča mestskej dopravy v Košiciach je menej zložitá a menej zodpovedná ako práca vodiča mestskej dopravy v Bratislave, resp. vo vyspelejších štátoch EÚ? Opak je pravdou. 
Ak v Bratislave robia podľa pravidelného cyklu, u nich to je „bordel“ v ktorom sa nevie zorientovať nikto. Ak norma pracovného času vychádza v Bratislave zo služieb, v Košiciach sa dohodli na mimoriadnych službách. U nich je práca rozvrhnutá na rok, tu je to mesačné zadelenie s neustálymi úpravami. Ak v Bratislave sú dispozičné zálohy v rámci pracovného cyklu, tu v Košiciach sú to dni voľna. Domácu pohotovosť v Bratislave rovnako ako v EÚ nepoznajú. V Košiciach je hocikedy. Pohotovosť na pracovisku – v rámci pracovného času v Bratislave, v Košiciach aj v dňoch voľna. Sociálne zariadenia: V Bratislave, ak dĺžka linky je nad 30 minút, tak je to na oboch stranách linky. V Košiciach dúfajú, že časom bude aspoň na jednej strane. Prestávky medzi spojmi: V Bratislave je to po každom kolečku v priemere 20 minút, v Košiciach bežne 10 – 12 minút pri nereálne postavených cestovných poriadkoch. Ak sa poruší týchto 10 minút, spoje idú s meškaním už vonku na linku. Majú tzv. celodenkárov, ktorí robia doobeda, alebo poobede a majú trhanárov, ktorí majú delené služby. V Bratislave robí každý svoje, v Košiciach sa služby miešajú. 
Ak vodič MHD v Košiciach pracuje v horších pracovných podmienkach, ako vodič MHD v Bratislave, má za to aj vyšší plat? Omyl. Aj platy sú v Košiciach oveľa horšie. Mzdová tarifa vodičov MHD od 1.1.2008 zvýšená 
o 15 % v Bratislave činí pre vodiča autobusovej dopravy na hodinu 106,30 Sk, v Košiciach 80,- Sk. To isté platí aj pre vodičov trolejbusovej dopravy. Vodič koľajovej dopravy má v Bratislave 100,40, v Košiciach 76,- Sk. V Bratislave k tomu pridali rôzne stabilizačné príplatky až do výšky 47 tis. Sk Vodiči, ktorí dochádzajú z okolia a bývajú na ubytovni, doteraz platili 2 500,- Sk a keďže zamestnávateľ chce zrušiť doplatok do sociálneho fondu, od februára platia
 3 140,- Sk. V Bratislave vodič platí 500,- Sk mesačne. Dôvody pre navýšenie mzdových taríf, tak ako to vidia oni, sú aj preto, že navýšenie miezd oproti priemernej inflácii na Slovensku mešká o 15 %. Ceny potravín, bytov a iných komodít koncom roku 2007 išli rapídne hore. Zvyšujú sa ceny energií, následne aj všetky ostatné produkty, čím vznikli zvýšené životné náklady. Zamestnanci DPMK vykonávajú službu vo verejnom záujme, ale zákon o úprave miezd v týchto službách sa na nich nevzťahuje, keďže sú akciovou spoločnosťou mesta. V roku 2009 prechádza Slovensko na euro. Ich vodiči dostanú v priemere 550 Eur v hrubom, no do peňaženky smiešnych 400 Eur. Ešte horšie sú na tom ostatní radoví zamestnanci podniku. V Nórsku je to napr. 15 Eur, t.j. 525,- Sk na hodinu, čo je 7,6 krát viac ako v Košiciach. Majú v priemere 2 300 Eur mesačne bez nadčasov pri norme 35,5 hod. za týždeň. V Španielsku  to je  od 2 000 do 5 000 Eur na mesiac podľa počtu hodín. Ale to je za iných pracovných podmienok  a s inými dopravnými prostriedkami. Vzťah  riadiacich pracovníkov, vzťah mesta i štátu sa za posledných 20 rokov k profesii vodič MHD veľmi zhoršil.  Ak  v roku 1989 to bola profesia v mzdovom ohodnotení hneď za baníkmi, tak dnes je to ďaleko, ďaleko vzadu.  Vtedy bolo na cestách oproti dnešku zopár áut, dopravná situácia bola oveľa jednoduchšia a stresov neporovnateľne menej  ako dnes. Podľa štatistík EÚ je profesia vodiča mestskej dopravy svojimi pracovnými záťažami hneď za pilotmi a leteckými dispečermi a tam sa k tomu aj tak chovajú. Na Slovensku je snaha riešiť nedostatok vodičov tým, že sú nútení robiť do úplného vyčerpania v rozpore s pravidlami platnými v ostatných štátoch únie, napriek tomu, že Slovensko sa pri vstupe k tomu zaviazalo. Ohrozujú tým nie len zdravie a bezpečnosť vodičov, ale aj bezpečnosť občanov tohto mesta.  A to len preto, že mnohí zodpovední za tento stav sú presvedčení, že to má takto byť. Na tieto problémy upozorňujú otvorene už dávno. Poslaneckému zboru trikrát posielal otvorený list. Reakcia nebola skoro žiadna, aspoň čo sa týka vo vzťahu k zamestnancom. Už dlho počúvajú – vydržte, raz bude lepšie.  Pohár trpezlivosti sa naplnil. Treba povedať jasne a priamo, či mesto chce, aby tu fungovala kvalitná mestská doprava. Ak áno, tak to za doterajších podmienok nepôjde. Oni preto robia všetko, čo je v ich silách. A teraz preto musia viac urobiť aj zástupcovia mesta, poslanci. Zatiaľ pracujú.

p. Knapík, primátor mesta Košice  - Poďakoval za vstup. Na jedno počutie bolo toho 
dosť a na všetko sa nedá okamžite reagovať, lebo bolo otvorených viac vážnych tém, ktoré treba prebrať a povedať, aké môže byť reálne riešenie. Určite sa zhodnú na jednom, že zo dňa na deň sa to nebude dať vyriešiť. Úroveň iných štátov i hlavného mesta Slovenska sa bude dať v krátkom čase ťažko dosiahnuť, lebo tam sa to všetko vyvíjalo ináč a nielen v kategórii vodič MHD. Prehodnotia sa možnosti a budú sa hľadať riešenia. Vie, že beží rokovanie ohľadom kolektívneho vyjednávania a predpokladá, že to súvisí aj so zadefinovanými požiadavkami. No treba chápať aj isté hranice. Pripraví sa návrh istých opatrení a riešení vo vzťahu k tomu, čo bolo povedané.

p. Stankovič, predseda odborovej organizácie č. 2 DPMK, a.s.
Poďakoval primátorovi mesta za sľub a verí, že poslanci trochu zmenia postoj k DPMK . Chápe, že mnohí si myslia, že je to čierna diera, do ktorej sa neoplatí dávať peniaze, no na to, aby to fungovalo lepšie, sú kontrolné orgány, dozorná rada a poslanecký zbor, no nedá sa do nekonečna presúvať tieto problémy len na plecia zamestnancov, na plecia vodičov. Nechce strašiť, no vodiči sú už veľmi nažhavení a ak sa nič nezmení, svoj postoj dajú najavo jasnejšie.

p. Boritáš, poslanec MZ – Zámerom jeho procedurálneho návrhu nebolo momentálne 
riešiť túto situáciu. Chcel umožniť zamestnancom DPMK, ktorí boli ochotní tu prísť, prejaviť svoje stanovisko. K tejto škále problémov bude treba zaujať stanovisko, no nie v tejto chvíli. Treba sa tým zaoberať na odbornej úrovni.

p. Matoušek, poslanec MZ –Upozornil primátora mesta na rokovací poriadok, kde 
§42 hovorí, že poslanci majú právo podávať procedurálne návrhy, ktoré sa týkajú spôsobu prerokovania veci, o ktorej sa rokuje a časového postupu rokovania mestského zastupiteľstva s výnimkou vo veci samej. Znamená to, že tento bod programu nebol schválený, preto žiadne uznesenie z tohto bodu, ani žiadna rozprava k tomuto bodu nemôže byť. Čuduje sa kolegovi, ktorý si neprečítal rokovací poriadok, že vôbec podal tento procedurálny návrh. Odznela požiadavka na zvýšenie rozpočtu a práve pri prerokovaní tohto bodu mali zástupcovia DPMK vystúpiť. Napriek nesúhlasu niektorých, toto zastupiteľstvo musí zachovať svoju vážnosť a nemôže kedykoľvek a akokoľvek postupovať, keď má prijaté svoje pravidlá. Požiadal primátora mesta, aby to dal do poriadku. Informácia odznela a tým by to malo skončiť.

p. Jutka, poslanec MZ – Nie je za to, aby sa tu rozdúchavali vášne a je rád, že vystúpil
zástupca DPMK, s čím poslanecký zbor jednohlasne súhlasil. Bol by rád, keby sa kompetentní vážne zaoberali s týmito problémami, aby Košice neboli v budúcnosti odkázaní na prílev pracovnej sily zo zahraničia. Vystúpenie zástupcu DPMK je na mieste a je v poriadku aj to, čo povedal jeho predrečník p. Boritáš, že sa s tým treba zaoberať pri bode 6 – Návrh rozpočtu mesta Košice na rok 2008.

p. Halenár, poslanec MZ – On si naopak myslí, že títo ľudia si zaslúžia aj inú 
odpoveď, než dostali a rokovací poriadok bol v tomto zastupiteľstve porušený toľkokrát a tak vážne, že keď vodiči DPMK prídu povedať, že 450 z nich podpísalo petíciu na prípravu na štrajk, tak si zaslúžia mimoriadnu pozornosť a on je za to, aby sa otvorila rozprava k vystúpeniu p. Stankoviča, aby si tí ľudia vypočuli aj iné odpovede než to, že sa to nedá zo dňa na deň. On osobne pred trištvrte rokom dal p. Filipkovi návrhy na vylepšenie pracovného prostredia, konkrétne termíny na zvyšovanie platov a dodnes nedostal žiadnu odpoveď. To nie je zo dňa na deň, je to trištvrte roka. Povedal, že ak primátor mesta tento bod uzavrie bez rozpravy, bude to veľká prehra všetkých Košičanov. 

p. Forgáč, poslanec MZ – Ak sa aj neotvorí rozprava, v rámci bodu 6 vystúpi 
s určitým návrhom na uznesenie, ktoré rieši danú situáciu. 

p. Knapík, primátor mesta Košice – Vyriešiť to vie tak, že tieto požiadavky súvisiace 
s DPMK a aj všetky ďalšie pripomienky môžu byť prednesené v bode 6. Poprosil poslancov prihlásených do rozpravy a to pp. Forgáča, Halenára, Mutafova, Gamcovú a Kočiša, aby so svojimi diskusnými príspevkami vystúpili pri prejednávaní bodu 6, kde môže byť prijaté uznesenie, na ktorom sa budú vedieť zhodnúť.

–––     ––-     ––-

5. Správa o odpovediach na interpelácie a dopyty poslancov MZ

V rozprave vystúpili:

p. Mutafov, poslanec MZ – Je v trápnej situácii, lebo opakuje stále to isté, ale
upozornil na to, že s odpoveďou na svoju interpeláciu nesúhlasí. O svojom názore konzultoval a uviedol nasledovné. Ak mesto Košice nemá vo svojich ustanoveniach rigorózne napísané, že majú byť 2, 3, 4, či 10 námestníci, musí sa spoliehať na všeobecnú právnu normu a to zákon o obecnom zriadení. V texte je napísané, že počet námestníkov určuje mestské zastupiteľstvo. Ak by tomu tak bolo, tak pamätníkov upozornil na výrok p. Satinského: Ten kto nebol ministrom, nech sa prihlási u súdruha Žinčicu. Tým pádom námestníkmi môžu byť všetci členovia poslaneckého zboru. Preto takto odpoveď nemôže byť napísaná. V špeciálnom zákone o meste Košice je uvedené množné číslo „námestníci“, čo znamená, že môžu byť 2, 3, teoreticky aj 50 a to nemôže byť. Všeobecná právna norma hovorí „maximálne dvaja“. Požiadal o písomný právny názor podpísaný právnikom, ktorý stojí za takýmto stanoviskom. Je toho názoru, že mesto si nesprávne vysvetľuje právny názor, ktorý je obsiahnutý 
v zákone o obecnom zriadení.

p. Halenár, poslanec MZ – Reagoval na vystúpenie p. Mutafova. Je faktom, že toto 
mesto si myslí, že sa dá porušovať všeobecný zákon NR SR tým, že má troch námestníkov. Je to aj zo strany právneho vedomia, aj toho, čo sa tým vyvoláva medzi občanmi, veľká chyba. Čím skôr by malo dôjsť k náprave, aby toto mesto malo len dvoch námestníkov.

p. Gamcová, poslankyňa MZ – Vyjadrila sa k odpovedi, ktorú dostala vo veci súdneho 
sporu, ktorý mesto prehralo. Nie je spokojná s touto odpoveďou, lebo je zavádzajúca a naozaj sa cíti nie ako poslankyňa, ale ako občan, ktorý musí investigatívne chodiť na magistrát a dožadovať sa toho, čo chce vedieť. 
Kto si prečíta odpoveď na jej interpeláciu vo veci prečo sa mesto nezúčastnilo na pojednávaní, je tu odpoveď: Na predmetnom pojednávaní sa mesto nezúčastnilo. Celá pravda je však taká, že sa nezúčastnilo bez ospravedlnenia a tu je každému jasné, že ak sa niekto nezúčastní na súdnom pojednávaní, na ktoré ho súd vyzval, tak nasledujú sankcie. Je zvedavá, že keď si riaditeľ magistrátu dal pripraviť takúto odpoveď, či vie aj to, kto je zodpovedný za to, že sa obálka, v ktorej bolo predvolanie na súdne pojednávanie, stratila a že sa to musela dozvedieť pokútnym spôsobom, chodením za úradníkmi a zisťovaním skutočnosti. To nie je debata o obálke, to je debata o 4 250 tis. Sk, ktoré mesto v tomto súdnom spore prehralo.
Obáva sa, že to nie je jediný súdny spor, ktorý mesto takýmto nezodpovedným spôsobom prehralo. Ako poslankyňa sa dostala k určitým informáciám ešte v minulom roku, keď na to riaditeľa magistrátu upozornila. Dnes naozaj s úsmevom musí konštatovať, to čo sa uvádza v poslednej vete, že predmetný rozsudok nenadobudol právoplatnosť, nakoľko  mesto sa odvolalo a bude o tom rozhodovať Krajský súd. Aby to vysvetlila, mesto sa odvolalo len voči smiešnej formálnej záležitosti a to k zápisu do listu vlastníctva, no o tento pozemok definitívne prišlo.
Požiadala riaditeľa magistrátu, aby vo vlastnom záujme sa v budúcnosti nepodpisoval pod takéto vyjadrenia a žiada ho, aby pod každé také stanovisko uviedol konkrétneho úradníka, ktorý je za to zodpovedný. Odpoveď, ktorú dostala je klamstvo.
K týmto pozemkom sa vráti ešte neskôr, lebo zistila veľmi závažné skutočnosti na tomto magistráte, kde mesto svojvoľne prichádza o majetky bez toho, aby sa o ne zaujímalo a tým porušuje veľmi vážne predpisy a zákony.
Ďalšia jej otázka sa týkala DPMK. Je tu uvedené, že jej odpovedal riaditeľ DPMK, čo nie je pravda. Riaditeľ DPMK jej na jej otázku neodpovedal. 

p. Halenár, poslanec MZ – Reagoval na vystúpenie p. Gamcovej. On si naopak myslí,
že je dobre, keď je riaditeľ magistrátu podpísaný pod odpoveďami, pretože nesie zodpovednosť nielen po formálnej stránke za pracovníkov magistrátu, ktorí mu podliehajú, ale nesie zodpovednosť aj za kvalitu ich vyjadrení a odpovedí pre poslancov. Upozornil primátora mesta, že je to ďalšie polienko k tomu, aby už skutočne prikročil k odvolaniu riaditeľa magistrátu.

p. Hojer, hlavný kontrolór mesta Košice – K otázke počtu námestníkov primátora.
Pred mesiacom podal na Okresnú prokuratúru Košice II podnet na preskúmanie počtu námestníkov. Existuje x právnych výkladov, no myslí si, že jedine prokuratúra je kompetentný orgán na to, aby povedal či áno, alebo nie. Predpokladá, že do 60 dní, čo je zákonná lehota, bude mať k tomu odpoveď.

p. Gamcová, poslankyňa MZ – P. Halenár ju asi nepochopil. Chcela povedať, že keď
sa stratí obálka, tak je za to zodpovedná jedna osoba a ak sa mesto bez ospravedlnenia nezúčastní rokovania súdu, tak za toto musí byť niekto potrestaný a to je práve ten, kto to spôsobil. Lebo za neúčasť na súde bez ospravedlnenia sa platí sankcia. Nežiadala riaditeľa, by sa nepodpisoval, ale aby bolo na každom liste meno osoby, ktorá toto stanovisko vypracovala.

p. Knapík, primátor mesta Košice – Aj on bude žiadať zodpovedných ľudí a bude
	vyvodzovať dôsledky, ktoré budú z toho vyplývať.

p. Halenár, poslanec MZ – Dostal odpoveď na otázku okolo elektronickej pošty,
na ktorú mu nebolo odpovedané. Riaditeľ priznáva, že došlo k poruche na počítači. Je to veľmi zaujímavé pri dnešnom stave počítačovej techniky, že sa stráca e-pošta, To sa udialo s jeho poštou v MČ Košice – KVP a tu opäť. Otázka na riaditeľa MMK. Aké opatrenia urobil preto, aby sa podobná vec neopakovala?
Do budúcna – požiadal, aby otázky poslancov uvádzané v tejto správe neboli také stručné, aby boli obsažnejšie, aby vedeli, na čo reaguje odpoveď, pretože výcuc z otázky poslanca niekedy nemusí dávať tú podstatnú informáciu, aby pochopili odpoveď. 

p. Knapík, primátor mesta Košice – Uzavrel rozpravu a dal slovo návrhovej komisii.

p. Dolná, poslankyňa MZ – Prečítala pôvodný návrh na uznesenie. 
Mestské zastupiteľstvo v Košiciach podľa príslušných ustanovení Štatútu mesta Košice a § 64 ods. 3 Rokovacieho poriadku mestského zastupiteľstva berie na vedomie správu o odpovediach na interpelácie a dopyty poslancov mestského zastupiteľstva, ktoré boli prednesené na XI. rokovaní  MZ  v Košiciach dňa  13. a 14.12.2007.

Hlasovanie č. 25: za 35, proti 1, zdržali sa. 

––-     ––-     ––-
5/1 Priority rozpočtu mesta na rok 2008

p. Mutafov, poslanec MZ – On nechcel uvádzať tento bod, ale chcel počuť, aké sú 
priority, z ktorých sa vytváral rozpočet.

p. Knapík, primátor mesta Košice – Návrh rozpočtu predložený v bode 6 vo svojej 
dôvodovej správe a tabuľkách zhŕňa na základe čoho sa rozpočet tvoril, z čoho vychádza a čo sa v roku 2008 plánuje prefinancovať, či už cez kapitálový rozpočet, či pre mestské časti, v oblasti kultúry, životného prostredia, dopravy. Tieto informácie v rozpočte sú a osobitný bod takýmto spôsobom spracovaný nebol požadovaný, preto nie je pripravený. 

––-     ––-     ––-

6. Rozpočet mesta Košice na roky 2008 - 2010

p. Knapík, primátor mesta Košice – Materiál prešiel rokovaním mestskej rady,  bol 
predmetom XII. rokovania mestského zastupiteľstva, no bol stiahnutý z rokovania. Od vtedy sa niektoré veci upravili a doplnili v zmysle predložených požiadaviek. Je to jeden z nástrojov, ktorým sa samospráva mesta, mestských častí a organizácií mesta bude riadiť. Vykryté sú tie požiadavky, ktoré považujú za naliehavé. Možnosti a potreby nie sú vyvážené, preto vždy bude treba hľadať kompromis. Je toho názoru, že v predloženej podobe je tento rozpočet funkčný a zabezpečí aj funkčnosť a vitalitu mesta v tých oblastiach, ktoré mesto zo zákona musí zabezpečovať. Časť prostriedkov je smerovaná aj na rozvoj mesta. Reálny život bude prinášať ďalšie požiadavky, ako pred chvíľou, keď boli prednesené požiadavky vodičov DPMK Základným problémom bude nájsť deliacu hranicu medzi tým, čo je možné. Je to vždy otázkou diskusie a toto zastupiteľstvo by tieto odpovede mohlo dať.

V rozprave vystúpili:

p. Andrejčák, poslanec MZ – Predložil návrh na uznesenie. Mestské zastupiteľstvo 
v Košiciach schvaľuje doplnenie rozpočtu mesta Košice na rok 2008 v bode 
3 – rozdelenie účelových finančných prostriedkov pre mestské časti písm. b) účelové prostriedky na bežné výdavky vo výške 800 tis. Sk pre MČ Košice – Dargovských hrdinov na odstránenie dočasnej stavby zariadenia staveniska na okrsku DH 8 v MČ Košice – Dargovských hrdinov.
Návrh predložil nielen ako poslanec mestského zastupiteľstva, ale aj ako zástupca starostky MČ Košice – Dargovských hrdinov. Jedná sa o lokalitu, ktorá je vo veľmi zlom stave a prakticky nie je vôbec udržiavaná. Sú tam nové bytovky, novopostavený gréckokatolícky kostol i rímskokatolícky kostol. Oblasť, ktorá je pri hlavnej ceste, Tr. L. Svobodu nie je udržiavaná. V tejto lokalite plánuje mestská časť spolu so Správou mestskej zelene v niekoľkých etapách vybudovať park, ktorý by slúžil všetkým občanom mestskej časti. V tejto lokalite sa nachádza aj dočasná stavba zariadenia staveniska, ktorá je  z azbesto-cementových dosiek a práve preto je suma na jej odstránenie taká vysoká. Tento návrh predložil aj na Rade starostov a získal väčšinovú podporu.

p. Forgáč, poslanec MZ – Na základe vystúpenia vodičov DPMK predložil návrh 
	na uznesenie v znení:
Mestské zastupiteľstvo v Košiciach žiada námestníka primátora mesta Košice, vykonávajúceho VZ v DPMK, a.s. prejednať požiadavky zástupcov odborov s predstavenstvom DPMK, a.s. a informovať  o výsledkoch rokovania mestské zastupiteľstvo na nasledujúcom rokovaní.

p. Jutka, poslanec MZ – V kapitálových výdavkoch v položke mestská polícia 
a podpoložke monitorovacia technika je vyčlenená suma 2.300 tis. Sk. Ráta sa tam aj s monitorovaním Magistrátu mesta Košice a priestorov, kde sa realizuje inštitút vyplácania sociálnych dávok a osobitného príjemcu.
Predniesol aj doplňujúci návrh na uznesenie. Mestská časť Košice – Západ prevádzkuje opatrovateľskú službu. V rámci tejto položky je vyčlenená suma 
2 mil. Sk. Pripomenul, že okres Košice II patrí k najväčším v rámci mesta Košice a je tu zahrnutá nielen opatrovateľská služba na Terase, ale aj KVP, Pereš, Poľov a na tomto území, nakoľko patrí k najstarším v meste, je aj najviac obyvateľov odkázaných na túto službu. Preto požiadal o navýšenie finančných prostriedkov. 
Mestské zastupiteľstvo schvaľuje doplnenie rozpočtu mesta Košice na rok 2008 v bežných výdavkoch, odvetvie – opatrovateľská služba, MČ Košice – Západ, zvýšenie výdavkov o 500 tis. Sk. Malo by sa to zrealizovať z prebytku hospodárenia za rok 2007.

p. Petrvalský, poslanec MZ – Vystúpil ako predseda  komisie školstva pri mestskom
zastupiteľstve. Vo výdavkovej časti je na školstvo pre rok 2008 vyčlenená suma 700 mil. Sk. Ak by školstvo malo normálne fungovať, rozvíjať sa a aby každý mal dostatok finančných prostriedkov, potrebovalo by zhuba o 100 mil. Sk viac. Vie, že táto požiadavka je nereálna, napriek tomu uviedol niekoľko faktov. 
Vlani sa začalo s racionalizáciou škôl a podarilo sa zracionalizovať 3 školy, z čoho 2 boli politicky podržané, takže ostali fungovať ďalej. V procese sa pokračovalo ďalej, komisia pripravila ďalší návrh, no mestská rada ho odmietla. Dôsledkom toho, že školstvo nie je dostatočne zracionalizované je napríklad to, že dvom školám na sídlisku Ťahanovce len na výplatách učiteľov sa zoberie 
5 mil. Sk. Pedagógovia v týchto školách by si tieto peniaze zaslúžili, lebo majú veľa detí v triedach, no tieto peniaze sa musia presunúť na tie školy, ktoré už mali byť zracionalizované, lebo majú málo žiakov a aby učitelia dostali aspoň to, čo im zo zákona patrí, musí sa niekde zobrať, aby sa mohli dotovať tieto neefektívne školy. Dosť ho to mrzí, lebo existujú školy, ktoré by sa mohli lepšie rozvíjať a takto musia ísť na základnom plyne, ledva dýchajú, no udrží sa systém viacerých škôl, aj keď na ne mesto nemá.
Druhá vec je, že v meste je zhruba 11.500 detí, ktoré navštevujú neštátne školy. Neštátne školy prešli tiež pod samosprávy, no ich predstavitelia zalobovali na ministerstve školstva a zmenili sa koeficienty a pravidlá, ktoré  samospráva v rámci týchto neštátnych škôl musí splniť. Toto nebolo známe, keď sa zostavoval tento rozpočet. Zmenou koeficientov musí samospráva viac peňazí poskytnúť na financovanie neštátnych škôl oproti pôvodnému predpokladu. Rozdiel predstavuje 15 mil. Sk a tieto peniaze sa musia uhradiť, lebo týmto subjektom patria.
Predniesol návrh na uznesenie: Mestské zastupiteľstvo v Košiciach v súlade s § 6 ods. 2 písm. d) Štatútu mesta Košice mení v návrhu rozpočtu mesta Košice na rok 2008 v položke vzdelávanie sumu 700 mil. Sk na sumu 715 mil. Sk. 
Vie, že je to dosť ťažké rozhodnutie, lebo peňazí nie je nazvyš, no je to realita a v priebehu roka sa tieto peniaze na chod neštátnych zariadení budú musieť nájsť. Ako perličku uviedol na žiaka neštátnej školy mesto vynaloží 1.415,- Sk a na žiaka mestskej školy je to o 200,- Sk menej. Je to dosť smutné číslo.

p. Knapík, primátor mesta Košice – Tieto pravidlá mesto v rukách nemá a ak je to tak, 
tak to treba rešpektovať, no verí, že sa to dostane do takej polohy, aby to bolo zrovnoprávnené.

p. Mutafov, poslanec MZ – Spoločný poslanecký klub SMER, HZDS a SF požiadal
primátora mesta, aby na najbližšom mestskom zastupiteľstve predložil organizačnú štruktúru, pretože výdavky na správu obecného úradu nie sú prispôsobené istým požiadavkám a prísľubom, ktoré odzneli v minulosti. Nechcú určovať presný počet ľudí, to nechávajú na primátora mesta, ale žiadajú, aby bola predložená táto organizačná štruktúra aj v súvislosti s výdavkami, ktoré so správou obecného úradu súvisia.
Pripomienkoval biokoridor – Borovicový háj a bol by rád, keby v položke 0540 ochrana životného prostredia, bola nejakým spôsobom špecifikovaná finančná čiastka na riešenie tohto stavu. Vzájomné rokovania medzi pracovníkmi Magistrátu mesta a mestskou časťou permanentne prebiehajú. Bolo by potrebné v rámci pôsobnosti a právomoci primátora mesta vyčleniť istý finančný obnos na túto záležitosť. Ak je to už vo výdavkoch zapracované, tak sa ospravedlnil za zdržanie, no nenašiel to v konkrétnej položke.
Požiadal, aby v účelových transferoch položka 0620 zapracovaná požiadavka mestskej časti. MČ Košice – Západ dala vypracovať projektovú dokumentáciu systému parkovania v oblasti presťahovanej pošty 11, ktorá bola preložená do im nevyhovujúcich priestorov na Humenskej ulici. Pošta 11, ktorá mala sídlo pri miestnom úrade sa presťahovala do vnútroblokových priestorov, ktoré z hľadiska príchodu a odchodu občanov, ktorí si vybavujú na tejto vydávacej a podávacej pošte svoje záležitosti, nepostačujú. Požiadal, aby v položke účelové transfery mesto Košice prispelo MČ Košice – Západ, ktorá bude na Humenskej ulici vytvárať parkovacie miesta čiastkou 4 mil. Sk. Požiadal primátora mesta, aby si ako predkladateľ materiálu túto jeho požiadavku osvojil a takto by sa ani nemusel dávať návrh na uznesenie, lebo v danej chvíli je mu ťažko povedať, z ktorej položky by sa táto čiastka mala presunúť.
K zariadeniam opatrovateľskej služby sa vyjadrovať nebude, lebo to predniesol p. Jutka, no k DPMK poznamenal, že cca pred 4 rokmi povedal, že keď sa mení odborná skupina vo vedení, musia tam prísť zase odborníci. Myslí si, že aj podnet p. Filipka na prehodnotenie kauzy Out Cleim súvisí s vtedy inštalovaným predstavenstvom, ktoré bolo po odstúpení dosadené po odstúpení p. Reipricha. Poslanecký klub SMER, HZDS, SF robí poslanecký prieskum, ale vzhľadom na to, že nie je urobený záverečný sumár, tak sa k tomu nechce vyjadrovať. Pravdou je, že zmluva s Out Cleimom nie je najšťastnejšia. DPMK je najväčším podnikom, kde má mesto 100 %-tnú účasť. Bolo by dobre, keby primátor mesta z pozície štatutára s právom vystupovať navonok a riadiť toto mesto, urobil si vlastný názor o fungovaní DPMK.
Spýtal sa ešte raz, či je primátor mesta ochotný osvojiť si jeho návrh na navýšenie účelového transferu pre mestskú časť.

p. Knapík, primátor mesta Košice – Pokiaľ sa dobre pamätá, tak na  rokovaní troch 
zúčastnených strán, to znamená zástupcov pošty, mestskej časti a mesta sa dohodlo, že by sa mal pripraviť návrh.  Bol daný prísľub, že sa na tejto aktivite mesto bude podieľať. Nevie, či už rokovania pokročili do takého štádia, aby bolo jasné, akou čiastkou prispejú jednotlivé strany. Nevie, či je to možné v tejto chvíli pri schvaľovaní rozpočtu uzavrieť, ale pri úprave rozpočtu sa k tomu dá vrátiť a splniť tento záväzok na dofinancovanie.

p. Mutafov, poslanec MZ – Ak sa Humenská ulica rozdelí na dve etapy a prípravné 
práce sa začnú na Šafárikovej za obchodným domom Terasa, tak na tento úsek je už pripravená projektová dokumentácia a je vydané stavebné povolenie. Predpokladaný náklad je 2,5 mil. Sk s tým, že pošta dáva 800 tis. Sk do tohto projektu. On mal však na mysli druhú časť parkovísk, ktoré by boli budované od Bardejovskej cesty smerom po Humenskej k pošte. Samotné dielo je rozplánované na 3 etapy, pričom tretia etapa je hviezdica, ktorá je čiastočne na Tr. SNP a čiastočne na Humenskej ulici. Hovorí o príspevku na II. etapu od Bardejovskej ulice po Humenskú. Prvú časť bude kryť mestská časť v súčinnosti s poštou.

p. Knapík, primátor mesta Košice – Po tomto upresnení súhlasí s tým, aby sa to dalo 
na papier, lebo zatiaľ je to ústna informácia a najbližšie rozpočtové opatrenie, ktoré život určite prinesie, bude riešiť aj túto otázku. Reálne by to malo výjsť.

p. Mutafov, poslanec MZ – Vyhovuje mu to a preto nepodal návrh na doplnenie 
uznesenia.

p. Kočiš, poslanec MZ – Spýtal sa hlavného kontrolóra, či jeho stanovisko k rozpočtu, 
ktoré bolo dané k predchádzajúcemu materiálu, je platné.
K predrečníkovi p. Mutafovovi požadujúcemu materiál ako strategické plány a financovanie, prečítal z predloženej správy jednu vetu, ktorej ani on nerozumie. „Nadväzujúc na vyššie uvedené skutočnosti je najdôležitejšie strategické rozhodnutie o prioritách, ktoré budú zohľadňovať potreby mesta a zároveň limitujúci faktor vlastných finančných prostriedkov na realizáciu investičných zámerov, resp. rozhodnutia mesta o čerpaní návratných zdrojov financovania.“ Jemu z toho vychádza, že priority nie sú určené, uvidí sa, čo sa bude diať a aké budú zo strany Európy vyhlásení podporné fondy. Od toho sa zrejme budú odvíjať priority, ale tie budú limitované tým, že mesto nemá peniaze, takže zo strany mesta sa nedajú očakávať žiadne rozhodujúce investície. Mesto si dokonca bude musieť požičať. Je otázne na čo, momentálne sa zdá, že na platy. Neverí, že pri bežných príjmoch z daní je to navýšenie správne. Napr. daň z nehnuteľností je navýšená iba o 4,2 %, pritom keď sa v decembri navyšovali dane, tak sa mu zdá, že rozhodli ináč aj oproti pôvodnému návrhu Magistrátu mesta. Nechce sa mu veriť, že to predstavuje iba 4,2 %. Potom je tam nejaká rezerva v plánovaní. Treba sa na to pozrieť a prehodnotiť.
K DPMK – považoval za potrebné odpovedať občanom a zamestnancom DPMK, keď im nevie dať odpoveď predstavenstvo, nevie im dať odpoveď dozorná rada. Nesúhlasí s p Forgáčom, ako predsedom dozornej rady, že sa zbavuje zodpovednosti a teraz je prekvapený, že čo sa tam deje. Aj v dozornej rade  sú zástupcovia odborových zväzov v zmysle obchodného zákonníka. Zasadá vôbec dozorná rada? Aké sú jej stanoviská k príprave finančného plánu na rok 2008? Súhlasila s ním? Ak áno, tak bude niesť zodpovednosť za prípadné straty v prípade štrajku. Nedá sa očakávať, že p. Filipko bude všetko znášať a rýchle niečo zorganizuje, aby sa to zahasilo a ešte sa povie ľuďom, že sa prejednáva iný bod, aby nezavadzali a išli inam. Keď skolabuje doprava v meste, kto si to zoberie na zodpovednosť? Ani odpoveď im nedokázali dať. Osobne sa za to hanbí.
V tejto situácii je na mieste povedať slová básnika: Je niečo zhnité v tom štáte Dánskom.

p. Buraš, poslanec MZ -  Je tiež členom dozornej rady DPMK  a tá naposledy rokovala 
toho týždňa v utorok a keďže sa vyskytli isté nejasnosti, tak znovu zasadnú na budúci utorok. Sú na to adekvátne dôvody. Bolo to už 12. zasadnutie dozornej rady, od kedy nastúpili do pozície zástupcov mesta v dozornej rade. Skonštatoval, že problémov v DPMK je neskutočne veľa. Potvrdil aj to, že rokovania prebiehali aj priamo v teréne. Osobne bol niekoľkokrát v priestoroch výpravy autobusov a vyslovil názor, že je hanbou, že v 21. storočí v akých podmienkach žijú, pracujú a jestvujú títo vodiči. To nie je len o platoch. Rozprávali sa so zástupcom odborárov o tom, akým spôsobom tomu napomôcť. V minulom roku boli prepúšťaní zamestnanci. Akým spôsobom boli čerpané finančné prostriedky, kam ušetrené finančné prostriedky išli? Veď títo ľudia si nemajú kde chlieb odrezať, nemajú kde ísť na toaletu, pri výpravných budovách majú pomaly potkanov pod nohami. To je vážny problém, ktorý treba riešiť. Nikto nemôže povedať, že dozorná rada sa tým nezaoberá. Je to v zápisoch a rokujú s predstavenstvom, žiadajú informácie, ako sa tieto problémy v DPMK riešia. Pripomenul všetkým poslancom mestského zastupiteľstva, že problém DPMK nie je len problémom dozornej rady, je to problém celého mestského zastupiteľstva i vedenia mesta.

p. Matoušek, poslanec MZ – Teraz je ten priestor, aby sa zodpovedalo na otázky
a požiadavky zástupcov DPMK. Požadovali navýšenie rozpočtu, no to im nepomôže. Musí tam dôjsť ku kolektívnemu vyjednávaniu  a dohodnúť sa na zvýšení platov. Mestské zastupiteľstvo nemôže suplovať, aj keď sa príjme takéto uznesenie. No v DPMK sú zástupcovia mestského zastupiteľstva a tých môžu verejne vyzvať, aby našli spôsob a dohodli sa k spokojnosti, aby doprava v meste neskolabovala. Takže tak treba pristupovať k veci. Dobre sa to všetko počúva, no treba sa sústrediť na merito veci, aby sa to zase neťahalo niekoľko mesiacov.

p. Jenčová, poslankyňa MZ- Každý vie, ako sa toto mestské zastupiteľstvo v minulom
roku nie celkom seriózne postavilo k rekonštrukcii objektu na Poludníkovej ulici. Zopakovala, že je to sídlo miestneho úradu a sídlisko Nad jazerom ako jediná mestská časť nemá vlastnú budovu. Cíti sa byť veľmi poškodená a preto predložila pozmeňujúci návrh na uznesenie. Zároveň informovala prítomných, že pred dvomi dňami bol na miestnom zastupiteľstve schválený úver vo výške 15 mil. Sk na dostavbu, ktorý bude splácať mestská časť.  Preto požiadala aspoň o 5 mil. Sk, aby sa v tomto roku mohli presťahovať. Veci sa hýbu aj napriek všetkým nepriaznivým okolnostiam, ktoré po minulé roky v oblasti financovania mestskú časť postihli. 
Mestské zastupiteľstvo v Košiciach schvaľuje v položke 0620 – účelové transfery pre mestské časti 5 mil. Sk na dostavbu sídla miestneho úradu na Poludníkovej ulici pre MČ Košice – Nad jazerom.

p. Knapík, primátor mesta Košice – Konštatoval, že podmienka mestskej časti bola
	splnená, lebo sa požadovalo spolufinancovanie.

p. Forgáč, poslanec mesta Košice – Ako predseda dozornej rady v DPMK reagoval na 
vystúpenie p. Kočiša. V tejto funkcii pôsobí 1 rok a hádzať teraz všetky problémy, ktoré sa za niekoľko rokov nahromadili v DPMK na dozornú radu, je trochu silná káva. DPMK začal riešiť existujúce problémy jednak z vlastných zdrojov a prostriedkov, znižovaním nákladovosti, znižovaním počtu pracovníkov. Tiež dostal dotáciu z mesta Košice, ale nie je možno všetko v takom krátkom čase vyriešiť. Rokujú aj s odborovými orgánmi. Čo sa týka problematiky Out Cleimu, oslovil ho p. Kočiš 2-krát, ale obhajoval materiály, ktoré preložila táto firma. Koho teda p. Kočiš zastupuje? Mestské zastupiteľstvo, kde skladal sľub poslanca, alebo firmu Out Cleim?

p. Knapík, primátor mesta Košice – Vyzval poslancov, aby tu nerozoberali také 
osobné veci a vyriešili si to mimo rokovania. Dal ešte slovo p. Kočišovi.

p. Kočiš, poslanec MZ – Snaží sa vystupovať slušne, na nikoho neútočí, preto z jeho 
vystúpenia netreba mať obavy. Ozrejmil p. Forgačovi, že zastupuje občana a svoj vlastný názor. A ak to p. Forgáč nevie robiť, neznamená to, že to musí robiť.

p. Halenár, poslanec MZ -  Nakoľko je príjmová časť rozpočtu riziková? Ktoré sú 
	najotáznejšie položky príjmovej časti?
K hospodárskym výsledkom mestských podnikov – mohol by niekto predniesť trend hospodárenia v mestských podnikoch?
Kedy budú manažéri mesta hodnotení aj podľa hospodárskych výsledkov mestských podnikov? Kedy budú svojimi odmenami zainteresovaní na tom, aby mestské podniky dosahovali čo najlepšie výsledky?
Kde v rozpočte, vo výdavkoch, sa objavuje položka výdaj na vysporiadanie pozemkov pod skládkou Myslava, na ktorej revitalizáciu požiadalo mesto peniaze z fondov EÚ?
Bolo sľúbené, že sa poslancom predloží vyúčtovanie EHMK . Ide o 8 mil. Sk, ktoré boli minuté v roku 2007. Kde to vyúčtovanie nájde?
K DPMK – Pred rokom sa uskutočnilo valné zhromaždenie a dobre si pamätá, že končilo slovami vďaky vedeniu a predstavenstvu od námestníka primátora 
p. Filipka. Nepadlo jedno kritické slovo na ich predchádzajúcu činnosť. Zrazu p. Forgáč, predseda dozornej rady hovorí o tom, že riešia a hasia problémy, ktoré sa rokmi nazhromaždili. Toto mu nejde dokopy. Ako možno na jednej strane ďakovať odchádzajúcim členom za odvedenú prácu a o 10 mesiacov počúvať, že dozorná rada rieši rokmi nahromadené problémy. To je prvá disproporcia, ktorú tu vidí. Jediné riešenie je, prestať s nominantmi politických strán. Toto mesto by už malo mať dostatok odvahy, aby sa postavilo politickým stranám a ich nominantom a začalo nominovať do vedenia DPMK manažérov s nejakou históriou, ktorí už majú za sebou nejaké výsledky v riadení podnikov.  Dôležité je aj to, že ani jediný muž, ktorý pred rokom kandidoval do orgánov DPMK, nepredniesol jediný číselný údaj, ktorý by chcel dosiahnuť počas svojho pôsobenia na tom poste. Je to vysoká nezodpovednosť mesta Košice ako 100 %-ného vlastníka tejto akciovej spoločnosti, že dovolí takýmto ľuďom kandidovať. V zátvorke uvádza, že keďže to boli politickí nominanti, zrejme ani nemali motiváciu sa snažiť, tí ľudia sa vôbec nemusia namáhať, aby si dávali nejaké ciele pred tým, než si sadnú na dôležité stoličky v Dopravnom podniku. 
K vodičom – pred značným časom dával konkrétne návrhy, ako by sa dala vylepšiť práca vodičov hlavne na konečných zastávkach vybudovaním veľmi jednoduchých prístreškov, kde by sa dalo osprchovať. urobiť si nejaký nápoj, oddýchnuť si. Akosi sa na to zabudlo a opäť sa blíži letná sezóna, pritom si s hrôzou vypočul, že vodiči dostanú za leto 1.500,- Sk ako kompenzáciu za to, koľko hodín sedia v tom kokpite dopravného prostriedku. Treba sa báť dňa, keď niektorý vodič skolabuje na srdcovú slabosť, alebo na niečo podobné a autobus skončí tam, kde nemá. Chcel tým povedať, že táto kompenzácia je naprosto nepostačujúca a pokiaľ sa v nadchádzajúcej letnej sezóne neurobia radikálne kroky pre to, aby sa zlepšili podmienky práce vodičov, je možné očakávať aj veľmi silnú negatívnu reakciu z ich strany.
Návrh na uznesenie:
Mestské zastupiteľstvo v Košiciach podľa § 6 ods. 2 písm. c) Štatútu mesta Košice dopĺňa uznesenie: mení v tabuľke bežné výdavky na rok 2008 riadok 05.6.0 Správa mestskej zelene číslo 97000 tis. na číslo 93000 tis. Mení riadok tabuľku 04.5.1 zimná údržba komunikácií na číslo 29000 tis.
Vysvetlenie: Je to len prehodenie dvoch riadkov, kde  Správe mestskej zelene navrhol ubrať 4 mil. Sk a presunúť ich  na zimnú údržbu komunikácií. Činí  tak z dôvodu, aby aspoň pre sezónu 2009/2010 a možno čiastočne aj pre túto sezónu vedelo mesto urobiť rázne opatrenia na okamžitú likvidáciu posypového materiálu zo zimnej údržby, ktorá sa mení vplyvom počasia a oteplenia z bezpečnostnej funkcie na funkciu znečistenia.  Ide o to, aby manažéri mesta vedeli použiť tieto peniaze na okamžité vyčistenie komunikácií od zimného posypu hneď, ako zmení funkcia z bezpečnostnej na znečisťujúcu.
Druhý návrh na uznesenie: Mestské zastupiteľstvo v Košiciach v zmysle § 6 ods. 2 písm. c) Štatútu mesta Košice dopĺňa uznesenie slovom žiada zverejniť na web stránke mesta:
1.	Spôsob vzniku úverového zaťaženia v rokoch 1998 – 2002 a spôsob splácania, resp. umorovania takto  získaných úverov od roku 1998 po dnes. Rozpísať istinu a úroky po jednotlivých rokoch a spolu až do úplného splatenia úveru.
2.	Čo za tieto peniaze získalo mesto. Zverejniť, kde všade išli takto získané peniaze. Zverejniť všetky investičné akcie, umiestnenie v lokalitách mesta a súčasný vzhľad, koľko peňazí bolo na ne vynaložené a ktoré firmy získali zákazky. Zverejniť všetky faktúry týkajúce sa jednotlivých investičných akcií.
3.	Žiada zverejniť diskusiu občanov mesta k zverejneným údajom na webovej stránke mesta 
Termín: do 31.8.2008, zodpovedný: riaditeľ Magistrátu mesta Košice.

p. Buraš, poslanec MZ – Rozpočet je jednou z najdôležitejších súčastí života v meste,
nielen čo sa týka vitálnych funkcií mesta, ale aj jeho napredovania. Je na škodu veci, že z toho, čo by sa dalo do mesta pritiahnuť, tak sa to nerealizuje. Má na mysli výzvy, ktoré bežia priamo, bez účasti Slovenskej republiky. Aj v tejto chvíli bola spustená výzva šiestich krajín Európskej únie vo Viedni, ktorá ponúka spoluprácu nadácií, občianskych združení a samosprávy. Bez podpisu samosprávy sa projekt nemôže realizovať. Tento projekt je priamo financovaný z Bruselu a je len jeden z pätnástich, ktoré boli spustené začiatkom tohto roka. Je tu oddelenie, ktoré to má na starosti, sú tu ľudia, ktorí sa tomu venujú a sú na magistráte za to platení. Akým spôsobom sa tieto veci realizujú a prečo nie sú zakomponované do rozpočtu mesta Košice na rok 2008? V niektorých položkách je skutočne iba nula. Mestu chýba kongresové a spoločenské centrum, chýbajú tu prostriedky na zachovanie vitálnych funkcií, čo sa týka  DPMK a ich vodičov. Komisia regionálneho rozvoja prijala uznesenie, ktoré súvisí so zvýšením atraktivity mesta Košice nielen pre samotných obyvateľov mesta, ale aj pre jeho návštevníkov. V tejto chvíli je napríklad veľmi zložitá situácia v parkovaní. Má konkrétne na mysli priestory historickej radnice, ktoré boli v rámci rekonštrukcie v roku 1998 a1999 zastavené. Jedná sa o rekonštrukciu suterénnych priestorov budovy na Hlavnej ulici v Košiciach pod názvom Boccaciho vináreň. Jedná sa o to, že projektová dokumentácia, ktorá v zmysle zmluvy o dielo č. EMI 02/98 je 10 rokov stará a v súčasnosti nerealizovateľná. Vtedy v rámci rekonštrukcie komplexu radnice boli urobené búracie a čistiace práce v suteréne na základe búracieho povolenia. No z dôvodu, že na stavbu neboli pridelené ďalšie prostriedky, v prácach sa nepokračovalo. Tento stav pretrváva doteraz Komisia v minulom roku zasadala práve v priestoroch historickej radnice a mala možnosť vidieť tieto priestory. Konštatoval, že sú v katastrofálnom stave. Pokiaľ sa v tejto chvíli aspoň čiastočne nebude pracovať na tom, aby sa začalo s ich rekonštrukciou, tak náklady budú rásť. Pre pokračovanie prác je nevyhnutné vykonať činnosti v tomto poradí: schválenie zámeru rekonštrukcie bývalej mestskej vinárne vo vedení mesta, aktualizácia projektovej dokumentácie a vypracovanie novej projektovej dokumentácie na základe stanoviska investora. Prerokovať projektovú dokumentáciu v rámci prípravy so zainteresovanými inštitúciami a podať žiadosti o vydanie stavebného povolenia. V roku 2008 je reálne zabezpečiť aktualizáciu projektovej dokumentácie, prerokovanie so zainteresovanými inštitúciami a podanie žiadostí o vydanie stavebného povolenia. Táto etapa je podmienená schválením finančných prostriedkov v rozpočte mesta Košice v rámci kapitálových výdavkov pre rok 2008 v predpokladanej čiastke 500 tis. Sk. Predpokladaná čiastka opravy je nad 
25 mil. Sk.
Návrh na uznesenie: Mestské zastupiteľstvo v Košiciach v súlade s platnými právnymi predpismi a normami v zmysle § 6 ods. 2  písm. c Štatútu mesta Košice schvaľuje v rámci kapitálových výdavkov v návrhu rozpočtu mesta Košice na rok 2008 vyčleniť čiastku 500 tis Sk na aktualizáciu projektovej dokumentácie a následnú rekonštrukciu suterénnych priestorov na Hlavnej 59. Ukladá riaditeľovi Magistrátu mesta Košice  v spolupráci s vedením Správy majetku mesta Košice pripraviť finančný plán a časový harmonogram sprevádzkovania rekonštrukcie suterénnych priestorov Hlavná 59 a ich pravdepodobný termín uvedenia do prevádzky. O realizovaných krokoch informovať mestské zastupiteľstvo na jeho najbližšom zasadnutí. Termín: apríl 2008, zodpovední  riaditeľ MMK, riaditeľ SMMK.

p. Boritáš, poslanec MZ – Rozpočet bol predložený už na minulom mestskom 
zastupiteľstve, bol stiahnutý z rokovania a vymedzený čas na pripomienky. Teraz predložený rozpočet nazval základným rozpočtom mesta  na rok 2008 s tým, že bol prerokovaný vo všetkých komisiách a primátor mesta zvolal predstaviteľov všetkých politických klubov aj nestranných, kde mimo iného bola prerokovaná aj vec  rozpočtu. Bol daný všeobecný súhlas, že v danom momente je možné ho podporiť.  No do tejto chvíle už zaznelo dosť pozmeňujúcich návrhov až na jeden, ktoré si nárokujú navýšenie výdavkovej časti rozpočtu. Požiadal, aby sa hlasovalo len o akútnej potrebe, tam sa dá uvažovať o podpore, ale ak nie, všetky tieto návrhy treba pripraviť na aprílové mestské zastupiteľstvo. Ak sa má rozpočet udržať v určitej rovine, pokladá za vhodné do neho veľmi nezasahovať.

p. Filipko, námestník primátora mesta Košice – Medializovaná téma je, že 
basketbalový klub Slávie TU mužov je v obrovských problémoch, aby zachránil existenciu mužského basketbalu extra ligy v Košiciach. Spolu sa tešili zo zisku titulu basketbalistov a pri stretnutiach s predstaviteľmi klubu, deklarovalo mesto ochotu pomôcť. Po prerokovaní s primátorom mesta a s poslaneckými klubmi bol požiadaný predložiť nasledujúci návrh na uznesenie.
Mestské zastupiteľstvo v Košiciach schvaľuje dotáciu v zmysle VZN č. 76 vo výške 2 mil. Sk pre Slávia Basket Košice, s.r.o. na prevádzkovú činnosť klubu z kapitoly bežné výdavky z položky dotácie – ostatné. Upozornil, že tento návrh neznamená navýšenie rozpočtu. Dementoval správy uvádzané v médiách a prehlásil, že nikto z doterajších hráčov nemá podpísaný žiadny prestup. Sú pripravené isté posily a hlavným zámerom je zachovať extra ligu mužského basketbalu v Košiciach. Myslí si, že teraz je posledná chvíľa, kedy môže mesto túto pomoc poskytnúť. Samozrejme, podmienkou akejkoľvek pomoci v budúcnosti zo strany mesta je zachovanie extra ligy v tomto ročníku.
Je dotknutý vo veci s DPMK, preto reagoval na niektoré príspevku. Návrhy 
p. Halenára odovzdal vedeniu podniku s účelom využiť  ponúknuté myšlienky a nápady a verí, že časť z toho sa možno aj zrealizuje. Nepozná odozvu, ako to dopadlo. S návrhom uznesenia p. Forgáča, predsedu dozornej rady môže len súhlasiť, treba načúvať problémom odborárov. Vyjadril to aj pri stretnutí predstavenstva s dozornou radou a odborármi DPMK. Tam prehlásil, že sa budú postupne riešiť mzdové problémy, pracovné podmienky aj sociálne zázemie vodičov. O týchto témach sa rokuje pravidelne. Nemá síce možnosť vstúpiť do kolektívneho vyjednávania, ale rokuje sa o možnostiach, ktoré predstavenstvo môže pri nich ponúknuť.
Kapitola cestná doprava v navrhovanom rozpočte – napriek snahám navýšiť túto položku, väčšie možnosti nie sú. Požiadavka na rok 2008 je 277,7 mil. Sk, navrhované krytie v rozpočte je 118 mil. Sk. Treba si uvedomiť, že viacero požadovaných aktivít, ktoré sú v správe vymenované, sa nebude môcť realizovať. Prioritou je zabezpečiť bežnú údržbu komunikácií. Sú tam zadefinované veci, ktoré treba vyriešiť a zo zvyšku prostriedkov sa budú realizovať súvislé opravy komunikácií. Je možné, že ak sa počas roka naskytnú možnosti, budú sa tieto prostriedky dopĺňať. V týchto týždňoch navštevuje všetky mestské časti a hovorí o hlavných prioritách mestských častí. Zatiaľ to nie je uzavreté, preto výstup pripraví. Určite sa budú uprednostňovať také veci, kde bude súčinnosť a spoluúčasť mestskej časti a mesta na riešení toho ktorého problému.

p. Čižmáriková, poslankyňa MZ – Podporila tú časť pozmeňujúceho návrhu, ktorý 
predniesol p. Filipko, poskytnúť dotáciu košickým basketbalistom a môže povedať, že tie 2 mil. Sk je spása na poslednú chvíľu. Tento šport má vynikajúce zázemie najmä v mládežníckych a detských kategóriách, ktoré často získavajú aj titul majstra Slovenska. Nejde jej o záchranu mužského basketbalu, ale o záchranu basketbalu pre Košice. Nevie, či je správna podmienka, aby sa zachovala extra liga. Každý niektorému športu holduje, preto aj každý vie, že nie vždy v rozbehnutej súťaži, keď sa takto láme chlieb, dá sa taká podmienka splniť. Rozhodujú o tom mnohé faktory.

p. Balún, poslanec MZ – Keďže pán námestník hovoril o pomoci, zaujímalo by ho či 
	to bude návratná, alebo nenávratná pomoc.

p. Knapík, primátor mesta Košice – Myslí si, že basketbal silne rezonuje v košickej 
verejnosti. V minulom roku muži v lige zvíťazili prvýkrát, ženy už štvrtýkrát. Je aj snahou mesta podporiť šport, kde sa vykazujú také dobré výsledky. Podieľa sa na tom aj široká základňa mladých ľudí a to je dôvodom na poskytnutie dotácie pre tento klub, aby hráči i manažérsky tím mali istú perspektívu. Prihovoril sa za to, aby sa riešenie našlo.

p. Jeník, poslanec MZ – Je to návratná pomoc a stotožnil sa s ňou. Má podporné 
stanovisku k multifunkčnému objektu. Je to naozaj prioritný projekt mestskej časti. Okrem miestneho úradu mestskej časti je tam aj klub seniorov, mládežnícke centrum a chcú tam presťahovať aj stanicu mestskej polície. Miestne zastupiteľstvo podporilo zobratie 15 mil. Sk úveru. Ak by aj mesto prispelo požadovanými 5 mil. Sk, tak by nemuseli Frucone ročne platiť 1,4 mil. Sk za prenajaté priestory. Plánujú v septembri, októbri presťahovať sa do nových priestorov.
Návrh p. Halenára znížiť rozpočet Správe mestskej zelene o 4 mil. Sk nemôže podporiť, lebo pozná náplň a aktivity tohto podniku a Správa mestskej zelene, ktorá toľko toho robí pre mesto, si zaslúži aspoň takú pozornosť, akú ma prejavenú v tomto rozpočte. 

p. Bereš, poslanec MZ – Rád podporí návrh na poskytnutie dotácie mužskému 
basketbalu, no v denníkoch je informácia, že mnohí z hráčov už majú podpísané zmluvy s inými klubmi a košický klub prešiel na amatérsku bázu. Preto je toho názoru, že táto dotácia mala byť poskytnutá skôr, aby sa predišlo odchodu hráčov. Môžu v tejto situáciu poskytnuté peniaze ešte nejako pomôcť?

p. Filipko, námestník primátora mesta Košice – Zopakoval informáciu, že žiaden 
z hráčov nemá podpísaný prestup. Deň D je dnes a do večera je možné uzavrieť postupové termíny. Ak sa v zastupiteľstve rozhodne o poskytnutí dotácie, tak je možné ešte celý proces zastaviť. Ak by aj napriek dotácii klub vyhlásil prestup na amatérsku bázu, tak má primátor mesta možnosť nepodpísať toto uznesenie.

p. Gamcová, poslankyňa MZ – Požiadala hlavného kontrolóra o stanovisko v zmysle 
	zákona špeciálne k prijatiu úveru.
Otázka na sociálne oddelenie – v oblasti bežných výdavkov v čísle 10.201 nie je zohľadnená žiadaná výška príspevku pre Krízové stredisko Krásna, ale je navýšená, čo je dosť zvláštne. Prečo sa tak stalo, že mesto navrhuje viac než je požiadavka? Koľko detí je v Krízovom stredisku, aký je tam počet zamestnancov? Treba zvážiť, či by tieto finančné prostriedky nepomohli viac školám, lebo výška navrhovaná pre školstvo nezohľadňuje ani zákonné normatívne prostriedky pre štátne školy.
K DPMK – Má vážne pochybnosti, že dotácia pre DPMK sa nepremieta do hlavného predmetu činnosti podnikania a to je preprava osôb. Zároveň ju prekvapuje, že žiadaná dotácia, ktorú zrejme pripravil DPMK, nezohľadňuje všetky nároky, o ktorých tu poslanci počuli. Dokonca vie, že v jeden deň DPMK kvôli údržbe a havarijnému stavu vozidiel nevypravil 52 autobusov. Nesúhlasila s p. Boritášom, aby sa dnes nezaoberali tak vážnou témou, ako je rozpočet pre DPMK a aby sa nevyriešila táto kauza. Treba si uvedomiť, že v tomto roku je to 30 rokov od strašnej tragédie, ktorú si snáď každý pamätá, keď havarovala električka pri amfiteátri a takáto tragédia tu hrozí každý deň. To, čo tu bolo povedané, to je len pár dôležitých informácií od odborárov DPMK. Má informácie, že sa tu podpisujú zmluvy, dodatky, ktoré nie sú v súlade so všetkými pravidlami a že prostriedky vyčlenené pre DPMK sa nevyužívajú účelne. Navrhla preto uznesenie, v ktorom bude dotácia účelovo viazaná v prípade bežných výdavkov na nákup pohonných hmôt, na nákup trakčnej elektrickej energie, na nákup náhradných dielov a na mzdy a odvody vodičov a radových pracovníkov. Kapitálové výdavky účelovo vyčleniť na nákup nových vozidiel, na generálne opravy električiek, ale len pod podmienkou, že tieto generálne opravy sa budú vykonávať vo vlastnej réžii. DPMK vlastní diagnostické zariadenie, všetku techniku a výrobné kapacity, ktoré na tento účel potrebuje a napriek tomu sa dozvedajú, že DPMK podpisuje zmluvy na generálne opravy s ďalšími firmami, ktoré stoja ďalšie finančné prostriedky, ktoré nie je potrebné vydávať. Požiadala právne oddelenie, aby sa vyjadrilo k návrhu, aby sa znížila čiastka pre EHMK o 1 mil. Sk a tieto prostriedky sa dali DPMK na veci, ktoré uviedla.

p. Forgáč, poslanec MZ – Odpovedal p. Gamcovej. Uložili hlavnému kontrolórovi 
mesta, aby vykonal kontrolu v DPMK. Všetky problémy, ktoré súvisia s DPMK sú viazané na nedostatok finančných prostriedkov. Ak sa majú rýchle vyriešiť existujúce problémy, treba rýchlo navýšiť dotáciu. 
Požiadal kolegyňu, aby vážila slová, pokiaľ ide o zmluvy. Čiastočne už boli predložené dozornej rade a ďalšie budú preložené na najbližšom stretnutí dozornej rady a z doterajších informácii vedia, že nie sú tam problémy. K obvineniu treba konkrétne údaje.

p. Balún, poslanec mesta Košice – Súhlasí, že v DPMK ide nielen o zamestnancov, 
ale ide aj o občanov Košíc a o možné havárie. Je to potrebné riešiť a zvážiť, kde ubrať a kde hľadať vhodné rezervy. Je otázkou, či je to práve v kolónke EHKM, lebo je proti tomu, alebo či inde hľadať túto možnosť. Projekt, ktorý je vo finálnej fáze a má pred sebou dôležité druhé kolo, ktoré môže doniesť mestu ďalšie financie, by nemal byť ochudobnený o takú sumu. 

p. Matoušek, poslanec MZ – Potvrdilo sa, čo dnes povedal niekoľkokrát, že všetci sa
tu hrajú na populistov, no nie je možné, aby problém DPMK vyriešilo toto zastupiteľstvo. Na to má predstavenstvo, dozornú radu, generálneho riaditeľa. To, čo navrhla p. Gamcová – viazať účelové prostriedky, tak to je vyslovene populizmus. To mohol urobiť každý jeden poslanec. Verí, že na najbližšie zastupiteľstvo, ak je takáto možnosť, vyčlenili by sa prostriedky a boli účelovo viazané na mzdy a na ďalšie veci, o ktorých bolo hovorené. Takým štýlom je možné diskutovať aj hodinu - dve, ako chcú poslanci pomôcť vodičom DPMK. Je presvedčený, že v tejto chvíli poslanci mestského zastupiteľstva nie sú schopní túto záležitosť vyriešiť.

p. Gamcová, poslankyňa MZ – Nechcela zdržiavať, ani povedať to, čo povie teraz.
Vážený predrečník a členovia dozornej rady a predstavenstva. Je veľmi príjemné prijímať odmeny na svoje účty za nič nerobenie a za nevyjadrenie sa k tak závažným problémom, ktoré nevznikli dnes. Zdôraznila, že vedenie DPMK majú v rukách už niekoľko rokov a veľmi dobre si pamätá, aký boj je pri tom, keď sa rozhoduje, kto sa do ktorej dozornej rady dostane. Povedala to, čo nechcela zverejniť. Predseda predstavenstva v minulom volebnom období dostával 56 tis. Sk ako odmenu. Spýtala sa primátora mesta, ako to mohol podpísať, keď vedel, že DPMK je v takom kolapse a že radoví zamestnanci existujú v takých strašných podmienkach. To vôbec nie je populizmus. Ona denno-denne chodí touto dopravou na rozdiel od mnohých tu prítomných, jej deti tak isto a vie, v akom strašnom stave autobusy sú. Je politické zo strany koalície zbaviť sa politickej zodpovednosti takýmito vyhláseniami a hodiť to na kontrolóra, nech to kontroluje. No koalícia je tá, ktorá sa podpísala pod návrh rozpočtu, kde je pre DPMK 418 mil. Sk. To nevedeli, že tých prostriedkov je málo? A koľko z toho ide na ďalšie veci, ktoré spomenula?

p. Knapík, primátor mesta Košice – Pod odmeny predstavenstva sa nepodpisoval, to 
	funguje v trochu inom režime. 

p. Buraš, poslanec MZ – Požiadal p. Gamcovú, aby neurážala, lebo aj on je členom 
dozornej rady v tomto volebnom období. Osobne bol s vodičmi, bol v Džungli, na výpravných miestach. Vie o problémoch, ktoré súvisia s výpravou autobusov, vie o tom, že šoféri si nemajú kde umyť ruky, najesť sa, osprchovať, že nemajú hygienické a sociálne zariadenia. Obvinenia sa nedajú zovšeobecňovať. Nemôže za to, že sa 15 rokov v DPMK nevymieňali autobusy, že až teraz došlo k nákupu 16 nových autobusov. Robia sa kroky, aby nedošlo k rôznym machináciám a pochybnostiam. V dozornej rade nesedia preto, aby si tam niekto „hajákal svoje zadočky“ a pozeral sa len na to, akým spôsobom si prilepšiť. Ak má p. Gamcová pochybnosti, môže sa tam prísť pozrieť, môže urobiť poslanecký prieskum. On zle nerobil a vyprosil si tento tón. Ona sedela v tomto zastupiteľstve aj v minulom volebnom období, ona už vtedy rozhodovala o dotáciách pre DPMK, mohla už vtedy na veci upozorňovať a predchádzať súčasnému stavu. Dnes je tu 15-ročný problém a ak sa nevyrieši, tak ostáva do budúcnosti a vodiči budú chodiť na každé rokovanie mestského zastupiteľstva. Dozorná rada má veľké výhrady, no zmena nemôže nastať od večera do rána. Preto aj v tomto týždni prerušili rokovanie dozornej rady, pokračovanie bude na budúci týždeň, aby sa čas medzi využil na riešenie problémov. Sú tu aj členovia predstavenstva a tí o všetkých problémoch môžu dlho hovoriť. Sú problémy s náhradnými dielmi, vodičmi a bol aj v Rumunsku a inde v zahraničí hľadať nových vodičov pre DPMK. Netreba vinu zvaľovať na tých, ktorí chcú tento problém riešiť.

p. Mutafov, poslanec MZ – V súvislosti s prípravou a prejednaním rozpočtu má 
zásadnú pripomienku. Má isté obavy ohľadom dlhovej služby. Chápe, že mesto potrebuje nové zdroje na ciele, ktoré potrebuje splniť, na druhej strane požiadal primátora mesta, aby na tieto veci dohliadol, lebo mesto Košice má starú dlhovú službu okolo 1,1 mld. Sk, sú tu záväzky z obchodného styku, sú záväzky, ktoré sa týkajú PPP projektov. Ak sa zoberie ďalší úver vo výške 250 mil. Sk, ktorý by mal riešiť aj otázku nových autobusov, celková zadĺženosť bude 1,7 mld. Sk a keď sa zoberie úver na istý dopravný projekt, napr. na Námestí Osloboditeľov, tak dlhová služba bude nad 2 mld. Sk. Otázka dlhovej služby musí byť maximálne prehodnocovaná. Bez úverov mesto by dosť ťažko realizovalo nové projekty, no už je v situácii, že to musí robiť s veľkou opatrnosťou.
Za zmienku stojí aj toto. Pred piatimi rokmi sa inštalovali princípy dozorných rád a predstavenstiev bez toho, aby tam bola zastúpená opozícia. Treba zvážiť, či nie je teraz tá chvíľa, aby sa to prehodnotilo.

p. Knapík, primátor mesta Košice – Uvedomuje si túto situáciu. Zodpovedne bude 
zvažovať, ako naložiť s úverom. Všetci sú si vedomí toho, že stav, v ktorom sa mesto nachádza, smeruje k tomu, že mesto potrebuje nové zdroje k tomu, aby ho zlepšovalo a to, čo zatiaľ ostalo neobnovené a nevyvíjalo sa, tak to už treba riešiť, ale v každom prípade sa možné riziká budú brať do úvahy, spracujú sa analýzy. Je to dlhodobý trend, že príjmy samosprávy nie sú nastavené tak, aby to zodpovedalo reálnym potrebám hlavne veľkých miest. Aj iné mestá vyjadrovali nespokojnosť, že koeficienty, ktorými boli nastavené príjmy, nezodpovedali reálnym potrebám väčších miest. Možno viac sa to otočilo v prospech menších obcí a stredných miest. Niekoľko rokov to ide, ale po čase sa dôsledky prejavia, veci dozrejú, žiadajú si obnovu a keď niet vlastných peňazí, niekde sa zobrať musia. Väčšina poslancov je zo skladby, ktorá tú bola aj v predchádzajúcom období, takže pozná situáciu, no dnes sa s tým treba vyrovnať. Budú opatrní a budú sa radiť aj s tými, ktorí strážia dlhovú službu, aby sa mesto nedostalo do situácie, ktorá by mu zhoršila rating v tom zmysle, že by si mesto neplnilo povinnosti vyplývajúce z dlhovej služby.

p. Rusnák, poslanec MZ – Aj keď uznesenia z Rady starostov majú všetci k dispozícii,
oznámil, že Rada starostov sa venovala návrhu rozpočtu mesta Košice na roky 2008 – 2010 na niekoľkých svojich rokovaniach. Posledné bolo 12.2.2008, odporučila predložený návrh schváliť s jednou zmenou, kde odporúča mestskému zastupiteľstvu vyčleniť v návrhu rozpočtu 800 tis. Sk na odstránenie dočasnej stavby na sídlisku Dargovských hrdinov v okrsku DH 8.

p. Jutka, poslanec MZ – Nakoľko mu záleží na tom, aby bol rozpočet schválený, aby 
mesto nemuselo fungovať podľa rozpočtového provizória, tak stiahol svoj návrh 
s tým, že sa k nemu vráti pri úprave rozpočtu na rok 2008.

p. Knapík, primátor mesta Košice – Uzavrel rozpravu a požiadal pracovníkov 
Magistrátu mesta, aby zodpovedali na otázky a pripomienky.

p. Kažimírová, vedúca finančného oddelenia MMK – Rozpočet pripravovali od 
septembra 2007, predložili ho všetkým poslaneckým klubom, boli na rokovaní komisií mestského zastupiteľstva a napriek tomu, že vynaložili maximálne úsilie, aby vysvetlili jeho súvislosti, tak je prekvapená, že odznelo toľko pozmeňujúcich návrhov. 
K požiadavke p. Andrejčáka na 800 tis. Sk ako účelový transfer pre MČ Košice – Dargovských hrdinov – Hovorili o tom so Správou majetku mesta Košice a problém je v tom, že tento objekt nepatrí mestu. Nie je možné dať účelový transfer mestskej časti, aby ho použila na likvidáciu majetku, ktorý mestu nepatrí.
Výdavky pre mestskú políciu na monitorovaciu techniku – Požiadavka z decembra  na 1.330 tis. Sk predložená poslancom p. Jutkom na mestskom zastupiteľstve, je zahrnutá v rozpočte v čiastke 2.330 tis. Sk. 
K navýšeniu položky pre opatrovateľskú službu už nie je potrebné sa vyjadrovať, keďže p. Jutka návrh stiahol.
Čo sa týka školstva, vedia o tom probléme. Vyzerá to tak, že v súvislosti s financovaním neštátnych škôl 700 mil. Sk bude málo. Vychádzali  z toho, že v minulom roku na neštátne školy bola z ministerstva financií vyčlenená čiastka 50 mil. Sk. V tomto roku pri novom systéme prerozdelenia sa táto suma zvýšila až na 69 mil. Sk, s čím nepočítali a je povedané, že minimálne 90 % tejto sumy na neštátne školy musí dať mesto, čo predstavuje 63 mil. Sk. Dohodli sa tak, že nakoľko prostriedky z podielových daní sú viazané na originálne kompetencie škôl a neštátnych zariadení, pokiaľ bude yyúčtovanie daní z príjmov fyzických osôb niekedy v apríli, kedy by malo mesto dostať nejaký doplatok, táto potreba by sa riešila v 1. úprave rozpočtu. Bude potrebné vykryť 13 mil. Sk na vzdelávanie.
Ostatné požiadavky na zvýšenie rozpočtu – Neodporučila, aby sa teraz zvyšovali výdavky, lebo ani jeden z navrhovateľov, okrem p. Halenára, nepovedal, aký bude zdroj krytia. Ak to nie je akútna potreba, bolo by vhodnejšie, aby návrhy ostali v zásobníku a zaoberali by sa nimi pri 1. úprave rozpočtu mesta na rok 2008.
K otázke okolo reálnosti vývoja príjmov pristupovali zodpovedne a celý rozpočet v oblasti príjmov postavili dosť konzervatívne. Uvádzané čísla aj v bežných aj v kapitálových príjmoch sú reálne, aj keď u kapitálových je vždy nejaké riziko. Predpokladajú, že v bežnom rozpočte by niektoré príjmy mohli byť aj vyššie a tam si nechávajú otvorené zadné dvierka na rezervu a prípadné úpravy rozpočtu počas roka.
V rozpočte nie je zahrnutá položka na vysporiadanie pozemkov pod skládkou v Myslave. V kapitálových výdavkoch sú 2 mil. Sk na prípravu, no zároveň majú aj informáciu, že je dosť malá pravdepodobnosť, že mesto získa prostriedky z eurofondov, nakoľko ide o veľký projekt. 
Krízové stredisko v Krásnej – Údaje medzi rokmi 2007 a 2008 sú neporovnateľné, lebo predtým patrilo pod samosprávu a teraz splynulo so Strediskom sociálnej pomoci. V minulom roku sa mzdy vykrývali z položky samospráva, v tomto roku sú v tejto sume zahrnuté aj prevádzkové náklady vrátane miezd a odvodov.
Daň z majetku – P. Kočišovi sa uvažovaná čiastka vo výške 495 mil. Sk zdá nízka, ale také podklady dostali z oddelenia miestnych daní. Na finančnom oddelení neskúmali opodstatnenosť tejto sumy. Je to odhad, lebo novela VZN bola schválená v decembri 2007. Ak príjmy budú vyššie, zohľadní sa to pri úprave rozpočtu. Oproti roku 2007 je tam nárast o 20 mil. Sk. 
Vyúčtovania EHMK – Informácia o tom, ako sa použili schválené prostriedky, bude v rozbore hospodárenia. Podrobnejšie vyúčtovanie vedia zdokladovať na finančnom oddelení.

p. Hojer, hlavný kontrolór mesta Košice – Priznal sa, že dva týždne myslí na tento 
rozpočet a zvažuje, či vystúpiť, alebo nie. Proces prejednávania rozpočtu bol oficiálne začatý v decembri, kedy bol aj oficiálne zverejnený a k tomuto návrhu dával aj svoje stanovisko. Bolo kladné za podmienky, že sa zvýši poplatok za odpad. Napriek tomu v ňom vytkol niektoré veci a to výdavky pre cudzie organizácie – dotácie v zmysle VZN č. 75, dotácie pre MFK, dotácie Košickej aréne. Uvedomuje si, že si týmto svojim príspevkom vyrobí minimálne 50 nepriateľov, ale nech to nikto neberie osobne. Pozerá sa na to z hľadiska hospodárenia mesta. Výdavky na dopravu nie sú kryté ani na polovicu, poslanci sami vedia, aká je situácia v DPMK. Na druhej  strane od decembra do februára došlo k zvýšeniu čiastky na dotácie pre cudzích na 10 mil. Sk napriek tomu, že všetci vedia, že organizácie mesta majú problémy. Mesto lacno predáva svoj majetok. Aj dnes boli na poslednú chvíľu predložené dva návrhy, kde je navrhovaný lacný predaj majetku. Poprosil prítomných, aby sa nad tým všetkým zamysleli a pozreli sa na rozpočet z celkového pohľadu a nie na základe úzkych záujmov. 
Čo sa týka dlhovej služby – Uvedomuje si, že na schválenie tohto rozpočtu čaká 22 mestských častí, ktoré potrebujú začať riadne fungovať, preto sa rozhodol nezmeniť svoje stanovisko na záporné, lebo sa bude vyjadrovať ku každému schvaľovaniu úveru, ale čo sa týka dlhovej zaťaženosti, mesto ide do dlhodobého rizika. V stanovisku je uvedený vývoj dlhu do roku 2010. Kým k 31.12.2007 je dlh mesta 1.150 mil. Sk, projekt do roku 2010 predpokladá 1.515 mil. Sk. Zvýšenie o 400 mil. Sk je iba úver, to nie sú úroky k tomu. V roku 2008 mesto zaplatí na úrokoch a úveroch 126 mil. Sk, ktoré chýbajú niekde inde. Vie, že sa jedná o dlhy z minulosti, no platiť ich treba. 
Upozornil na rapídny pokles kapitálových príjmov. V roku 2007 boli kapitálové príjmy 300 mil. Sk, v roku 2010 je to iba 59 mil. Sk. Naopak kapitálové výdavky sa pohybovali v roku 2007 na úrovni 331 mil. Sk, v roku 2008 474 mil. Sk, rok 2009 454 mil. Sk a rok 2010 362 mil. Sk. Deficit v kapitálových výdavkoch, ktoré nie sú kryté kapitálovými príjmami je okolo 300 mil. Sk ročne. Všetko toto sa dá realizovať buď na úkor bežného rozpočtu, alebo čerpaním ďalších úverov. Domnieva sa, že mesto sa vybralo nesprávnou cestou a bolo by treba zvážiť ešte raz každú jednu položku v rozpočte a určiť si naozaj každý rok jednu prioritu, ktorá sa bude riešiť a riešiť ju poctivo, lebo napr. potreby DPMK sa neriešia už 15 rokov.

p. Tkáč, generálny riaditeľ DPMK – Je mu trochu ľúto, že sa takto posudzuje rok
pôsobenia nového predstavenstva v DPMK a že sa nepočká na rozbor a ukončenie roku 2007, kde pripravia detailné analýzy a porovnanie prevádzkových i investičných nákladov s minulým obdobím. Ubezpečil mestské zastupiteľstvo, že budú kriticky pristupovať k týmto hodnoteniam. Poukážu na to, v akom stave DPMK prevzali, aké opatrenia urobili, či už z hľadiska transparentnosti, obstarávania, dodávok materiálu tovarov a služieb a zabezpečenia obnovy vozového parku a zabezpečenia ďalších nevyhnutných opatrení a potrieb na skvalitnenie MHD. 
Čo sa týka nárokov prezentovaných zamestnancami, je im známe, že všeobecne na Slovensku a zvlášť na Východnom Slovensku je ohodnotenie nielen v profesii vodič, údržbár, ale aj ďalších profesiách. Vychádzajú z takých možností, aké DPMK má a aký rozpočet mu mestské zastupiteľstvo schváli. V požiadavkách, ktoré boli predložené či už na investície, či na prevádzkovú dotáciu, kde  je snaha riešiť obnovu vozového parku, ako aj údržbu a modernizáciu tratí, budov, hál, sociálnych zariadení, miestností pre vodičov, boli požiadavky vysoko vyššie, ako je návrh v rozpočte. Tak isto je to aj s nárokom na mzdy. Oni navrhujú nárast oproti roku 2007 v objeme 3 %. Treba si uvedomiť, že každé jedno percento navyše predstavuje čistku 3 mil. Sk. Poslanci sa ľahko dopočítajú k sume, ktorú požadujú zástupcovia odborových organizácií vo výške 15 %. Nevylučuje to a budú hľadať rezervy, aby ich prvotný návrh mohol byť vyšší, ale určite si každý uvedomí a sám seba presvedčí o tom, že ak zo schválenej sumy budú chcieť navýšiť čiastku, ktorá bude nad mierou oficiálnej inflácie na Slovensku, niekde sa bude musieť ubrať. Budú sa uberať po konzultácii s odborovými organizáciami, aby sa aj oni podieľali na rozhodovaní.
V minulom roku v DPMK došlo k hromadnému prepúšťaniu osôb. Určité procesy sa zoptimalizovali a bude sa v tom pokračovať aj naďalej. Toto vytvorí úsporu nákladov, no na druhej strane si treba uvedomiť, že stúpa aj cena pohonných hmôt a energie a ďalších služieb, čo dáva jasnú štruktúru nákladových položiek, ktorá je zrejmá zo štvrťročných rozborov, ktoré predkladajú ako Magistrátu mesta Košice, tak dozornej rade i predstaviteľom odborov. Nemôže prijať preto argumentáciu, že nie sú známe nákladové položky, ktoré išli z navýšenia  tarify, či z ušetrenia mzdových položiek. 

p. Dlhý, zástupca riaditeľa Magistrátu mesta Košice – K dlhovej službe – Predkladaný
rozpočet je pre rok 2008. Výška úveru sa predpokladá a jeho krytie a samotné akcie, ktoré sú dávané pre roky 2009 a 2010 sú dnes len plánované a podľa vývoja situácie budú korigované, keď sa budú schvaľovať konkrétne rozpočty v nasledujúcich rokoch.
Je tu zákon o rozpočtových pravidlách, ktorý vymedzuje hraničné hodnoty čerpania úverových zdrojov a mesto sa snažilo byť pod týmto limitom a nechať tam ešte nejakú rezervu. Je to uvedené aj v dôvodovej správe. Bol by rád, keby mesto mohlo v bežnom rozpočte vytvárať také prebytky, ktoré by dokázali zabezpečiť jeho rozvoj a mesto by nebolo nútené čerpať úvery. Preto aj pri zostavovaní rozpočtu pristupovali k tomu tak, aby sa dali tieto prebytky vytvárať. Ak sa toto podarí, tak finančná stabilita mesta nie je ohrozená. Akonáhle budú vidieť, že sa nedá ísť týmto smerom, tak sa bude musieť z kapitálových výdavkov ubrať. 
Čo sa týka kapitálových príjmov, že sú v ďalších rokoch rozpočtované v nižšej sume, tak to vyplýva z toho, že tieto príjmy sú z predaja majetku mesta. Ten sa nedá predávať do nekonečna. V tomto rozpočte je naznačené, že toto nemôže byť dlhodobý zdroj. 
	
p. Knapík, primátor mesta Košice – Konštatoval, že otázky boli zodpovedané. Vyzval 
poslancov, aby uvážlivo posudzovali jednotlivé návrhy a rozhodovali o nich. Odovzdal slovo návrhovej komisii. 

p. Jutka, poslanec MZ – Prvý návrh je od poslanca p. Andrejčáka.
Mestské zastupiteľstvo v Košiciach schvaľuje doplnenie rozpočtu mesta Košice na rok 2008 v bode 3 – rozdelenie účelových finančných prostriedkov pre mestské časti písm. b) účelové prostriedky na bežné výdavky vo výške 800 tis. Sk pre MČ Košice – Dargovských hrdinov na odstránenie dočasnej stavby zariadenia staveniska na okrsku DH 8 v MČ Košice – Dargovských hrdinov.

Hlasovanie č. 26: za 31, proti 2, zdržali sa 12.

p. Jutka, poslanec MZ – Prečítal  druhý návrh poslanca p. Forgáča.
Mestské zastupiteľstvo v Košiciach žiada námestníka primátora mesta Košice, Ing. Jozefa Filipka vykonávajúceho VZ v DPMK, a.s. prejednať požiadavky zástupcov odborov s predstavenstvom DPMK, a.s. a informovať  o výsledkoch mestské zastupiteľstvo na nasledujúcom rokovaní.

Hlasovanie č. 27: za 41, proti -, zdržali sa 6.

p. Andrejčák, poslanec MZ – Návrh poslanca p. Petrvalského.
Mestské zastupiteľstvo v Košiciach v súlade s § 6 ods. 2 písm. d) Štatútu mesta Košice mení v návrhu rozpočtu mesta Košice na rok 2008 v položke vzdelávanie sumu 700 mil. Sk na sumu 715 mil. Sk. 

Hlasovanie č. 28: za 24, proti 1, zdržali sa 18.

p. Andrejčák, poslanec MZ – Návrh p. Jenčovej: Mestské zastupiteľstvo v Košiciach 
schvaľuje v položke 0620 – účelové transfery pre mestské časti 5 mil. Sk na dostavbu sídla miestneho úradu na Poludníkovej ulici pre MČ Košice – Nad jazerom.

Hlasovanie č. 29: za 18, proti 3, zdržali sa 24.

p. Knapík, primátor mesta Košice – Aj keď návrh neprešiel, toto nie je posledné slovo. 
Mesto dalo slovo, že prispeje na dokončenie rekonštrukcie a mestská časť svoj záväzok splnila. 

p. Andrejčák, poslanec MZ – Návrh p. Halenára: Mestské zastupiteľstvo v Košiciach 
podľa § 6 ods. 2 písm. c) Štatútu mesta Košice dopĺňa uznesenie: mení v tabuľke bežné výdavky na rok 2008 riadok 05.6.0 Správa mestskej zelene číslo 97 mil. Sk na číslo 93 mil. Sk. Mení riadok tabuľku 04.5.1 zimná údržba komunikácií na číslo 29 mil. Sk.

Hlasovanie č. 30: za 4, proti 6, zdržali sa 35.

p. Andrejčák – Prečítal druhý návrh p. Halenára - Mestské zastupiteľstvo v Košiciach 
v zmysle § 6 ods. 2 písm. c) Štatútu mesta Košice dopĺňa uznesenie slovom žiada zverejniť na web stránke mesta:
1.	Spôsob vzniku úverového zaťaženia v rokoch 1998 – 2002 a spôsob splácania, resp. umorovania takto  získaných úverov od roku 1998 po dnes. Rozpísať istinu a úroky po jednotlivých rokoch a spolu až do úplného splatenia úveru.
2.	Čo za tieto peniaze získalo mesto? Zverejniť, kde všade išli takto získané peniaze. Zverejniť všetky investičné akcie, umiestnenie v lokalitách mesta a súčasný vzhľad, koľko peňazí bolo na ne vynaložené a ktoré firmy získali zákazky. Zverejniť všetky faktúry týkajúce sa jednotlivých investičných akcií.
3.	Žiada zverejniť diskusiu občanov mesta k zverejneným údajom na webovej stránke mesta. 
Termín: do 31.8.2008, zodpovedný: riaditeľ Magistrátu mesta Košice.

Hlasovanie č. 31: za 15, proti 3, zdržali sa 27.

p. Andrejčák, poslanec MZ – Návrh na uznesenie od p. Buraša: Mestské zastupiteľstvo 
v Košiciach v súlade s platnými právnymi predpismi a normami v zmysle § 6 ods. 2  písm. c Štatútu mesta Košice schvaľuje v rámci kapitálových výdavkov v návrhu rozpočtu mesta Košice na rok 2008 vyčleniť čiastku 500 tis Sk na aktualizáciu projektovej dokumentácie a následnú rekonštrukciu suterénnych priestorov na Hlavnej 59. Ukladá riaditeľovi Magistrátu mesta Košice  v spolupráci s vedením Správy majetku mesta Košice pripraviť finančný plán a časový harmonogram sprevádzkovania rekonštrukcie suterénnych priestorov Hlavná 59 a ich uvedenia do prevádzky. O realizovaných krokoch informovať mestské zastupiteľstvo na jeho najbližšom zasadnutí. Termín: apríl 2008, zodpovední  riaditeľ MMK, riaditeľ SMMK.

Hlasovanie č. 32: za 39, proti 1, zdržali sa 6.

p. Andrejčák, poslanec MZ – Návrh p. Filipka: Mestské zastupiteľstvo v Košiciach 
schvaľuje dotáciu v zmysle VZN č. 76 vo výške 2 mil. Sk pre Slávia Basket Košice, s.r.o. na prevádzkovú činnosť klubu z kapitoly bežné výdavky z položky dotácie – ostatné. 

Hlasovanie č. 33: za 38, proti 1, zdržali sa 6.

p. Andrejčák, poslanec MZ – Návrh p. Gamcovej: Mestské zastupiteľstvo v Košiciach
v zmysle § 6 ods. 2 písm. c) Štatútu mesta Košice schvaľuje navýšenie dotácie pre DPMK o 1 mil. Sk znížením položky dotácie v zmysle VZN č. 76 s podmienkou: prevádzkovú dotáciu pre DPMK vyčleniť ako účelovú dotáciu 
na nákup PHM, nákup trakčnej elektrickej energie, nákup náhradných dielov, mzdy a odvody vodičov a radových pracovníkov. Dotáciu na kapitálové výdavky vyčleniť ako účelovú dotáciu na nákup nových vozidiel, generálne opravy električiek a to s podmienkou, že ich bude vykonávať DPMK vo vlastnej réžii s vlastnými výrobnými kapacitami, vlastnou diagnostickou technikou.

Hlasovanie č. 34: za 14, proti 2, zdržali sa 26.

p. Knapík, primátor mesta Košice – Nasleduje pôvodný návrh na uznesenie. Požiadal,
aby zareagovala vedúca finančného oddelenia, aby sa k tomu vyjadrila, lebo sa schválilo viac pozmeňujúcich návrhov vo výdavkovej časti a tým sa návrh dostáva do rozporu s rozpočtovými pravidlami, lebo bol by schválený schodkový rozpočet. Zrejme to bude treba upraviť. Prerušil rokovanie, aby sa mohol návrh na uznesenie upraviť v zmysle schválených pozmeňujúcich návrhov.

p. Kažimírová, vedúca finančného oddelenia – Zosumarizovali schválené výdavky,
Spolu je to 16,3 mil. Sk. O túto sumu zvýšili daň z príjmov fyzických osôb. V návrhu na uznesenie upravili celkové čísla v bežnom rozpočte bežných príjmoch v položke daň z príjmov fyzických osôb a súčty. 

p. Knapík, primátor mesta Košice – Požiadal, aby tento návrh bol odovzdaný 
návrhovej komisii.

p. Dolná, poslankyňa MZ – Prečítala upravený návrh na uznesenie:
Mestské zastupiteľstvo v Košiciach  podľa § 6 ods. 2 písm. c) Štatútu mesta Košice schvaľuje 
1. rozpočet mesta Košice na rok 2008  /v tis. Sk/
Príjmy celkom		3 267 298
Výdavky celkom		3 232 298
Rozdiel – prebytok		     35 000			
	Bežný rozpočet
	Príjmy 			2 752 746
	Výdavky			2 681 946
	Rozdiel – prebytok		     70 800
	Kapitálový rozpočet
	Príjmy				   211 852
	Výdavky			   474 700
	Rozdiel –schodok		-  262 848
	Finančné operácie
	Príjmy				   302 700
	Výdavky			     75 652
2. Rozdelenie podielu dane z príjmov fyzických osôb pre mestské časti nasledovne:
Mestská časť Barca, Džungľa, Kavečany, Lorinčík, Vyšné Opátske, Košická Nová Ves, Krásna, Myslava, Pereš, Poľov, Šebastovce, Ťahanovce, Šaca vo výške 3 800,- Sk na 1 obyvateľa ročne.
Mestská časť Luník IX vo výške 1 600,- Sk na 1 obyvateľa ročne, z toho  100,- Sk  na 1 obyvateľa účelovo viazať na verejnoprospešné práce, ktoré podliehajú finančnému   zúčtovaniu v rozpočtovom roku.     
Mestská časť Dargovských hrdinov, Juh, Sídlisko KVP, Nad Jazerom, Staré mesto, Západ, Sídlisko Ťahanovce, Sever vo výške 770,- Sk na 1 obyvateľa ročne, z toho 100,- Sk na 1 obyvateľa účelovo viazať na verejnoprospešné práce, ktoré podliehajú finančnému zúčtovaniu v rozpočtovom roku.                                    
Počet obyvateľov  mesta Košice je podľa údajov Štatistického úradu SR  k 31.12.2006  234 596.
3. Rozdelenie účelových finančných prostriedkov pre mestské časti nasledovne:
a) opatrovateľská služba vo výške 19 900 tis. Sk pre:
MČ Dargovských hrdinov						   3 400 tis. Sk
MČ Sever								   8 000 tis. Sk
MČ Juh								   6 500 tis. Sk
MČ Západ								   2 000 tis. Sk  
b) účelové prostriedky na bežné výdavky vo výške 	           25  000 tis. Sk
pre:
MČ Sídlisko KVP  						              5 800 tis. Sk
-  starostlivosť o verejnú zeleň, údržbu komunikácií, čistotu a zimnú údržbu  	MČ Juh							              9 200 tis. Sk
      -  športovo-zábavný areál ul. Alejová			 	   4 200 tis. Sk
      -  spoločensko-relaxačné centrum ul. Milosrdenstva  	  	   2 000 tis. Sk
      -  stredisko verejnoprospešných služieb  	           	   1 200 tis. Sk
      -  kúpalisko Triton					           	   1 800 tis. Sk
          (výmena povrchovej fólie tobogánu a prevádzkové náklady)
MČ Staré mesto						            10 000 tis. Sk
-  krytá plaváreň						              7 000 tis. Sk
-  Múzeum V. Löfflera				                         2 000 tis. Sk  
-  Obradná sieň      		                                                          1 000 tis. Sk
MČ Dargovských hrdinov 						      800 tis. Sk 
-  odstránenie dočasnej stavby zariadenia staveniska na okrsku DH 8 v MČ
   Košice – Dargovských hrdinov.
c)  účelové prostriedky na bežné výdavky vo výške		21 000 tis. Sk 
                a kapitálové výdavky vo výške 			  	20 000 tis. Sk.
 	Rozdelenie pre jednotlivé mestské časti je nasledovné:
- vo výške 1 500 tis. Sk pre mestské časti Barca, Džungľa, Kavečany, Lorinčík, Vyšné Opátske, Košická Nová Ves, Krásna, Myslava, Pereš, Poľov, Šebastovce, Ťahanovce, Šaca a Lunik IX.
- vo výške 2 500 tis. Sk pre mestské časti Dargovských hrdinov, Juh, Sídlisko KVP, Nad Jazerom, Staré mesto, Západ, Sídlisko Ťahanovce, Sever.
Tieto finančné prostriedky podliehajú schváleniu v miestnom zastupiteľstve mestskej časti na konkrétny účel. 
Všetky schválené účelové finančné prostriedky podliehajú finančnému zúčtovaniu v rozpočtovom roku.
4. Záväzné ukazovatele výnosov pre príspevkové organizácie, ktorých zriaďovateľom je mesto Košice  nasledovne:
Správa mestskej zelene    						19 176 tis. Sk 
Zoologická záhrada                      				             7 990 tis. Sk
Knižnica pre mládež                                                      		     520 tis. Sk
Psychosociálne centrum                                                		  1 072 tis. Sk
Bytový podnik mesta Košice                                        		62 800 tis. Sk
	T: rok 2008, 	Z: riaditelia príspevkových organizácií
5. Kapitálové príjmy z predaja škôl a školských zariadení viazať na použitie 
kapitálových   výdavkov  v oblasti vzdelávania.
           T: rok 2008, Z: riaditeľ MMK
Poveruje primátora mesta Košice
podľa ustanovenia § 14 ods. 1 zákona č. 583/2004 Z.z. v znení ďalších zmien a doplnkov aktualizovať rozpočet: 
- o uhradené záväzky presunom zo schváleného rozpočtu „Záväzky z minulých rokov“ na prislúchajúcu funkčnú a ekonomickú klasifikáciu 
- o granty a transfery poskytnuté zo štátneho rozpočtu SR
- o finančné prostriedky poskytnuté formou sponzorských príspevkov.
O týchto skutočnostiach informovať mestské zastupiteľstvo pri štvrťročných rozboroch hospodárenia mesta Košice.
Berie na vedomie
1.	Transfery poskytnuté zo ŠR SR  na rok 2008 
      (bežný rozpočet)						611 044 tis. Sk
v tom:
     Dotácia na ochranu ŽP						       938 tis. Sk
     Úrad pre komunikácie - SKK					       339 tis. Sk
     Školstvo – prenesené kompetencie				574 842 tis. Sk     
     	Zariadenia sociálnych služieb					  34 925 tis. Sk
v tom: Stredisko sociálnej pomoci				  25 700 tis. Sk 
                       ZOS Sever							    2 441 tis. Sk
                       ZOS Západ							    1 853 tis. Sk	            ZOS Juh							    3 287 tis. Sk
                       ZOS Dargovských hrdinov				    1 644 tis. Sk   
2.	Rozpočet na roky  2009  a 2010
Rok 2009
	     Príjmy celkom						        3 295 465 tis. Sk
	     Výdavky celkom						        3 270 465 tis. Sk
	     Rozdiel – prebytok						  25 000 tis. Sk
	     Rok 2010	
	     Príjmy celkom						        3 296 817 tis. Sk
	     Výdavky celkom						        3 281 817 tis. Sk
	     Rozdiel – prebytok						  15 000 tis. Sk
      Bežný rozpočet
Rok 2009
	     Príjmy celkom						        2 900 615 tis. Sk
	     Výdavky celkom						        2 726 689 tis. Sk
	     Rozdiel – prebytok						173 926 tis. Sk
	     Rok 2010	
	     Príjmy celkom						        3 076 287 tis. Sk
	     Výdavky celkom						        2 818 504 tis. Sk
	     Rozdiel – prebytok						257 783 tis. Sk
     Kapitálový rozpočet
Rok 2009
	     Príjmy celkom						             79 050 tis. Sk
	     Výdavky celkom						           454 485 tis. Sk
	     Rozdiel – schodok					         - 375 435 tis. Sk
	     Rok 2010	
	     Príjmy celkom						             56 030 tis. Sk
	     Výdavky celkom						           362 365 tis. Sk
	     Rozdiel – schodok					         - 303 335 tis. Sk
     Finančné operácie
Rok 2009
Príjmy								 315 800 tis. Sk
Výdavky								   89 291 tis. Sk
Rok 2010
Príjmy								 161 500 tis. Sk
Výdavky 								 100 948 tis. Sk

Hlasovanie č. 35: za 40, proti 1, zdržali sa 4. 

––-     ––-     ––-

6/1 Dlhodobý prenájom majetku mesta Košice pre Mestský Futbalový Klub 
Košice, a.s. za účelom výstavby a prevádzkovania multifunkčného spoločensko-športového areálu v lokalite VŠA

p. Knapík, primátor mesta Košice – Rokovanie, ktoré prebehlo v januári narazilo na 
to, že sa nedali presne zadefinovať otázky súvisiace s riešením náhradných odstavných priestorov pre potreby DPMK vrátane nákladov. V priebehu jedného mesiaca sa dopracovali podklady od projektantov, posúdili sa alternatívy, ktoré reálne prichádzali do úvahy a navrhuje sa alternatíva, ktorá by reálne dávala možnosť v kontinuálnom časovom slede, ak sa začne výstavba tohto multifunkčného strediska, riešiť odstavné plochy v areáli DPMK. Bližšiu špecifikáciu prednesie p. Filipko. Dnes by sa vo veci malo rozhodnúť. Tento projekt prináša investíciu, ktorá predstavuje ponuku a realizáciu projektu, na ktorý by mesto nemuselo vyčleňovať prostriedky, ak prispeje vhodnými plochami. Aj to rozhodovanie pred 2-3 rokmi z dlhodobého hľadiska smerovalo k tomu, že v tomto areáli je takýto objekt potrebný. Verí, že sa urobí dobré rozhodnutie, aby sa spoločne mohli tešiť z toho, že tam okrem športu budú aj iné aktivity. Podobná, zložitá diskusia bola, keď sa rozhodovalo o zimnom štadióne a aj keď sa to neľahko rodilo, dnes je jeho využitie vysoko zaujímavé. Zimný štadión zatraktívňuje mesto nielen pre domácich obyvateľov, ale aj hostí.

p. Filipko, námestník primátora mesta Košice – Konštatoval, že úloha týkajúca 
odstavných plôch pre autobusy, bola splnená. Odborní pracovníci DPMK, projektanti v spolupráci s ÚHA, SKK, magistrátom mesta pracovali na riešení. Osobne sa zúčastnil na zadefinovaní postupu na hľadanie prijateľného, finančne nie tak náročného riešenia. Rokovali so spoločnosťou Afest, ktorá deklarovala, že nemá záujem o zámenu pozemkov za účelom rozšírenia areálu DPMK, lebo na svojich pozemkoch pripravuje istý investičný zámer. Výsledkom riešenia je zastavovacia štúdia, ktorá rieši parkovanie 114 autobusov. Je nutné rozšírenie areálu o pozemky, ktoré sú vo vlastníctve mesta, konkrétne s rozlohou 3203 m2. Podľa materiálu DPMK prečítal niektoré poznámky k tomuto riešeniu. Okrem spomínaného rozšírenia areálu o pozemok, ktorý je medzi DPMK a areálom spojov je možné realizovať v areáli počet miest na parkovanie pre 84 autobusov na rôznych miestach, podľa zastavovacej štúdie, pričom maximálne okolo 40 autobusov bude nutné umiestniť v areáli garáží na Hornádskej ulici, kde sú isté rezervy. Štúdia počíta s vybudovaním jednej opravárenskej haly pre potreby ľahkej údržba. Odhadované náklady na úpravu jestvujúcich plôch, opravu, resp. premiestnenie inžinierskych sietí a vybudovanie zázemia pre údržbu autobusov sú odhadované v čiastke 110 až 132 mil. Sk. Je potrebné vykonať aj isté búracie práce na starých objektoch na strane pri Kauflande, vypovedať nájomnú zmluvu s terajším nájomcom Autoservisu a Pneuservisu. Je pripravený položkovitý odhad nákladov podľa jednotlivých činností za predpokladu, že časť autobusov, maximálne 40, môžu parkovať aj areáli DPMK na Hornádskej ulici, nebude nutné zasahovať do jestvujúcich športových priestorov – kurtov, ktoré sú vybudované v istej časti areálu. Plocha, ktorá bola pôvodne plánovaná ako parkovisko pre zamestnancov DPMK, je v štúdii plánovaná na parkovanie autobusov. Vzniká potreba riešiť náhradné parkovisko pre osobné automobily na možných  plochách v majetku mesta v blízkosti areálu. Podotkol, že náklady na zriadenie týchto parkovacích priestorov nie sú zatiaľ vyčíslené v odhadovaných nákladoch.
Stanovisko ÚHA dostal on aj DPMK. Sú tam menej podstatné body, ktoré riešia vstupy a výstupy do areálu a možnosti čerpacej stanice ponúknuť aj pre verejnosť, myslí si, že najdôležitejším bodom je toto: Pre umiestnenie autobusového depa do areálu DPMK nie je potrebná zmena územného plánu mesta. Navrhované premiestnenie autobusového depa z VŠA do areálu DPMK považujú však iba za krátkodobé riešenie. Je potrebné spracovať dlhodobú víziu a v súvislosti s tým aj bilanciu potrebných plôch, ako podklad pre nový územný plán mesta, ktorý sa v tomto roku začne spracovávať.
Možno zodpovedne prehlásiť, že je pripravené isté riešenie, ktoré je potrebné ešte dopracovať v súlade s požiadavkami ÚHA podľa návrhu umiestnenia multifunkčného spoločensko-športového areálu, keďže zatiaľ ešte nie je známe, kde bude samotný objekt umiestnený a v závislosti od časového termínu odsťahovania sa z areálu VŠA, resp. možného využívania plničky CNG, alebo časti plochy, ktorú výstavba nezasiahne v počiatočnom štádiu. Skutočné náklady je možné stanoviť až po zameraní dotknutých parciel a spracovaní reálneho projektu. 
Samotné riešenie je nutné rozdeliť na etapy a doba realizácie bude trvať 2-3 roky. Jednotlivé etapy je možné realizovať za 9-12 mesiacov. Myslí si, že všetky dôležité potreby, alebo požiadavky z hľadiska DPMK sú zapracované v pripravovanom návrhu na uznesenie.
Konštatoval, že samotnú realizáciu procesu umiestnenia odstavných plôch predstavenstvo DPMK nevníma ako šťastné riešenie. Pre DPMK to bude ďalšia záťaž pri riešení toľkých vážnych problémov. Ak sa takéto rozhodnutie príjme, situácia sa spolu s mestom bude musieť riešiť. K samotnému riešeniu sa môže vyjadriť tu prítomný generálny riaditeľ DPMK.

p. Bajus, poslanec MZ – Predniesol procedurálny návrh, aby sa po tomto bode mestské 
zastupiteľstvo prerušilo. 

Hlasovanie č. 36: za 26, proti 5, zdržali sa 10.

V rozprave vystúpili:

p. Matoušek, poslanec MZ -  Nerozumel celkom dobre, že aká vysoká bude investícia 
na premiestnenie parkovacích miest pre autobusy? Dobre počul, že 130 mil. Sk? K tomu by sa mali pripočítať aj ďalšie náklady na parkovanie osobných áut. Je v tom aj nájomné za plničku čerpacích hmôt? Podľa jeho odhadu by to mohlo byť až 200 mil. Sk.

p. Forgáč, poslanec MZ – Pokračoval v téme, ktorú začal p. Matoušek. Presťahovanie
parkoviska autobusov sa považuje za vyvolanú investíciu? Kto bude hradiť náklady? Toto by mala byť prvá základná informácia.

p. Vargovčák, námestník primátora mesta Košice – Stiahol svoj pozmeňujúci návrh
k pôvodnému návrhu na uznesenie, ktorý predniesol na minulom rokovaní mestského zastupiteľstva.

p. Boritáš, poslanec MZ – V písomnej forme je predložený pozmeňujúci návrh 
uznesenia. On je predkladateľom, no v niektorých častiach sú spracovateľmi aj pracovníci Magistrátu mesta Košice. Námestník primátora mesta p. Vargovčák stiahol svoj návrh z dôvodu, aby bol predložený jeden a jednotný, kde sú už zapracované pripomienky týkajúce sa DPMK.
Informoval, že z iniciatívy primátora mesta bolo zvolané zasadnutie predsedov všetkých poslaneckých klubov, kde bolo konštatované, že tento multifunkčný areál všetci zúčastnení zástupcovia podporili s tým, že tento pozmeňujúci návrh bude predložený mestskému zastupiteľstvu.
Aby dal zadosť aj rokovaciemu poriadku, prečítal ho. 
	Mestské zastupiteľstvo v Košiciach   podľa § 6 ods. 2 písm. b) a  § 29 ods. 1 písm. m) Štatútu mesta Košice
Vypúšťa :
V bode 5 podmienky prenájmu: 
a) celý text uvedený v druhej odrážke,
	b) celý text uvedený vo štvrtej odrážke.
V bode 6 vypúšťa iné dojednania ods. 6.1, časť „č. 777/2005 a“ a zároveň upravuje slovo „uznesení“ na „uznesenie“.
V bode právo spätnej kúpy  si mesto Košice uplatní ak:
	a) celý text uvedený v druhej odrážke,
	b) celý text uvedený vo štvrtej odrážke.
	Upravuje podmienky prenájmu v tretej odrážke takto:
Mesto Košice dáva súhlas na ďalší prenájom tretím osobám v súlade s účelom prenajatia, to znamená výstavby a prevádzkovania multifunkčného spoločensko-športového areálu v Košiciach.
V bode práve spätnej kúpy si mesto uplatní:
Text uvedený pod treťou odrážkou tak, že za slovo súhlas dopĺňa slovo „zástupcov“ a za slovo Košice dopĺňa „v orgánoch MFK, a.s. Košice“.
	Označenie textu  uvedeného pod piatou odrážkou ako samostatný bod 6.2.
Berie na vedomie informáciu o možnostiach riešenia odstavných plôch pre autobusy DPMK, a.s. v areáli na Bardejovskej ulici.
Ukladá riaditeľovi Magistrátu mesta Košice a hlavnému architektovi mesta Košice vypracovať a predložiť na schválenie zmenu a doplnky územného plánu v lokalite VŠA v k. ú. Košice – Južné mesto na parcelách podľa predloženého návrhu na plochy mestského a nadmestského občianskeho vybavenia, polyfunkčnej zástavby a súčasne aj športovo-rekreačného vyššieho vybavenia. Zodpovední: riaditeľ MMK a hlavný architekt mesta Košice. Termín: jún 2008 – rokovanie mestského zastupiteľstva. 
Vypracovať návrh na vyriešenie problému v súvislosti s priestormi pre potreby DPMK, a.s. v areáli na Bardejovskej ulici:
a)	pripraviť návrh nájomnej zmluvy v k. ú. Terasa pozemok parc. č. 1459/3, 1415/16, 1415/17 s celkovou výmerou 3203 m2 s DPMK, a.s.  za účelom rozšírenia areálu DPMK, a.s. (pre odstavné plochy autobusov DPMK, a.s. ) Z: riaditeľ  MMK, hlavný  architekt mesta Košice, T:  06/2008  
b)	pripraviť návrh riešenia na zriadenie parkoviska  pre potreby zamestnancov DPMK, a.s. v blízkosti tohto areálu, Z: riaditeľ  MMK, hlavný  architekt mesta Košice, T: 06/2008
c)	pripraviť komplexné riešenie rozšíreného areálu DPMK, a.s. s finančným zabezpečením a časovým harmonogramom realizácie,
Z: riaditeľ  MMK, DPMK, a.s. T:  06/2008
Žiada primátora mesta Košice uzavrieť nájomnú zmluvu medzi Mestom Košice a MFK Košice, a.s. podľa predloženého  návrhu (o dlhodobom prenájme)  až po platnom uzatvorení nájomnej zmluvy medzi MFK Košice, a.s. a DPMK, a.s.  na parc. č.  501/361  v k. ú. Južné  mesto s výmerou  9 358  m2  za 1,- Sk/ rok  pre   DPMK,  a. s. po celú dobu  nájmu. 
Vyzval prítomných poslancov, aby tento návrh podporili, lebo už je tak prepracovaný, že je možné ho schváliť. 

p. Drahovský, hlavný architekt mesta Košice – Stanovisko k premiestneniu 
autobusového depa do areálu DPMK poslanci už počuli a spolupráca na riešení bola intenzívna. Medzi tým odovzdali podklady pre MFK na riešenie urbanistickej štúdie umiestnenia areálu, no doteraz nemajú žiadnu odozvu. 7.2. napísali urgujúci list MFK kvôli tomu, aby vedeli zodpovedne zhodnotiť umiestnenie daného štadióna na pozemku.
Aj na predchádzajúcom rokovaní bolo povedané, aby sa zmena regulačného plánu spracovala tak, aby vedeli, že  tento štadión tam bude možné umiestniť. V návrhovej časti by rád videl uznesenie, ktoré by ukladalo nielen riaditeľovi MMK a hlavnému architektovi, ale aj budúcemu investorovi to, aby spracoval urbanistickú štúdiu pre využitie územia a tak isto MFK, aby finančne zabezpečil a v spolupráci s ÚHA zorganizoval architektonicko-urbanistickú súťaž na riešenie celého areálu tak, ako to prisľúbil pri svojom prvom vystúpení predstaviteľ spoločnosti, ktorá tu prezentovala tento návrh.
Celé riešenie sa posunulo omnoho ďalej. K návrhu o zmene a vypracovaní zmien a doplnkov územného plánu v lokalite VŠV má poznámku, že do lokality a návrhu sú zahrnuté pozemky, ktoré majú vytvoriť zmenu územného plánu pre pozemky, na ktorých je súčasne VŠA, teda pozemky súkromného majiteľa a mesto nemá vedomosti o tom, aké využitie na tento areál by bolo potrebné a aké si predstavuje investor, či mesto. Navrhol preto, aby najprv boli spracované zmeny a doplnky na lokalitu, kde má byť umiestnený nový multifunkčný štadión a až potom aby boli riešené na pôvodný areál VŠA.

p. Matoušek, poslanec MZ – Počul tri závažné konštatovania. Prvé od p. Filipka, 
ktorý zatiaľ nevie presne určiť, aká veľká bude vyvolaná investícia. Zatiaľ sa hovorí o sume 130 mil. Sk. Druhá závažná konštatácia odznela na minulom mestskom zastupiteľstve od hlavného kontrolóra, ktorý vo svojom stanovisku upozornil na porušenie zákona. Tretiu konštatáciu počul teraz od hlavného architekta, ktorá nabáda k veľmi obozretnému postupu. Preto je dnes zvedavý, ako to dopadne s hlasovaním. Len nedávno to mnohí deklarovali, ako im záleží na zamestnancoch DPMK a pritom teraz ich môžu posunúť do zúfalej situácie, do neriešiteľného stavu, keď im pribudne výdavok 130 mil. Sk. Kto bude vlastne touto sumou zaťažený? Kto zaplatí minimálne 130 mil. Sk? V rozpočte mesta takúto položku v rezervnom fonde ani žiadnom inom nemá. Vyzval kolegov, aby porozmýšľali o tom, čo sa tu teraz deje. On za takýto materiál jednoducho nemôže zahlasovať. Je tu toľko rozporov, toľko závažných konštatovaní, že keby sa toto teraz odsúhlasilo, tak si nevie predstaviť, čo bude ďalej.

p. Halenár, poslanec MZ – Vyzval p. Drahovského, aby poslancom dosť jasne povedal 
svoj názor, ako človeka zodpovedného nielen za architektonické, ale aj za celkové vyznenie chystaného projektu, aké má doporučenie pre poslancov, čo sa týka pohľadu ÚHA, aby poznali jeho názor. Medzi riadkami to už zaznelo, ale bolo by dobre počuť to jasne.

p. Bereš, poslanec MZ -  Tento materiál je na stole opakovane a rozpory a problémy, 
na ktoré bolo upozornené na predchádzajúcich rokovaniach dnešným pozmeňujúcim uznesením by mali byť odstránené. 
Čo sa týka vyvolaných investícií, zopakoval, čo už povedal, že umiestnenie autobusov na terajšej lokalite VŠA bolo dočasným riešením, ktoré trvá už x rokov. Nie je to vyvolaná investícia výstavbou štadióna, lebo súčasný stav by bolo nutné tak či tak riešiť, lebo je to provizórium. Z toho dôvodu to nemôže byť vyvolaná investícia.

p. Balún, poslanec MZ – Je zvykom, že dočasné riešenie môže byť aj 25 rokov.
Myslí si, že hlavný architekt povedal veľmi jasne a kulantne svoj názor a podporil aj argumenty p. Matouška. Nie je proti športu, ale.. Pred niekoľkými rokmi sa schválil projekt  na Námestí osloboditeľov  a dnes je zrejmé, čo spôsobí nedôsledné dotiahnutie detailov a rýchle rozhodnutie mestského zastupiteľstva. Mesto dôsledky ponesie ešte veľmi dlho. Keby poslanci boli v danom čase dôslednejší, mohlo mesto získať aj viac peňazí za pozemok, aj dopravu v tomto uzle dôslednejšie doriešiť.
Aj v prípade multifunkčného centra má pocit, že tento projekt sa šije horúcou ihlou a že mesto Košice môže na to len a len doplatiť. Sú tú vážnejšie potreby pre investície než futbalový štadión.

p. Mutafov, poslanec MZ – Nič tu nie je naveky, aj ľudia, aj futbalový štadión je tu
tiež dočasne. Včera sa stretli zástupcovia jednotlivých politických klubov u primátora mesta a došlo k všeobecnému konsenzu, že podporia výstavbu tohto štadióna. V danej chvíli sa rieši prenájom pozemku pod štadiónom a v zmysle stavebného zákona je tu súhlas s výstavbou na pozemku.  Zároveň sa má riešiť umiestnenie autobusov v areáli DPMK. Vie sa, aký typový projekt tam ide, je to Slávia Praha. Aj pred niekoľkými rokmi vo veci Steel arény boli námietky a dnes funguje ako multifunkčné športovo-spoločenské a kultúrne stredisko. Nedávno tu bol basketbal, zajtra to bude hokej a neskôr nejaký umelecký súbor. Nové multifunkčné centrum po športovej a spoločenskej stránke Košice len povýši. Preto požiadal poslancov, aby pri rozhodovaní neišli cez malosť, ale cez veľkorysosť. Navrhol ukončiť diskusiu a hlasovať o návrhu, lebo ešte päť hodín tu budú odznievať jalové reči.

p. Halenár, poslanec MZ – Aj Aupark poniektorí poznali z Bratislavy, tak ako dnes je
možné pozrieť si na internete štadión Edenu. Tu nejde o samotné budovy, vzhľad, či funkčnosť. Kto z prítomných by bol proti tomu. Tu ide o mimoriadnu opatrnosť pri narábaní s pozemkami a kto tu nevidí spoločné znaky a keď ÚHA nemá potrebné podklady ani po urgencii zo začiatku februára k tomu, aby mohol povedať jednoznačné áno, lebo jemu medzi riadkami dosť nejasne zaznelo nie a verí, že p. Drahovský si nájde čas a povie jednoznačne svoj názor. Ďalší spoločný znak s Auparkom je tá rýchlosť, ako sa to rýchlo pretláča cez mestské zastupiteľstvo. Najprv rýchle zaradiť informáciu a hneď v priebehu rokovania je aj návrh na uznesenie.

p. Jutka, poslanec MZ – Predniesol procedurálny návrh na ukončenie rozpravy po tom,
čo vystúpia všetci prihlásení. Tento materiál prešiel siahodlhou diskusiou a názor naň môže každý vyjadriť pri hlasovaní.

Hlasovanie  č. 37: za 35, proti 1, zdržali sa 6.

p. Knapík, primátor mesta Košice – Dal slovo poslancom, ktorí boli prihlásení do 
diskusie pred schválením procedurálneho návrhu na jej ukončenie.

p. Bereš, poslanec MZ -  K predrečníkovi, čo sa týka rýchlosti, nedá sa to porovnávať
s Auparkom.  Už pri zakladaní spoločného podniku MFK, a.s. bolo jasné, že v týchto priestoroch sa bude stavať futbalový štadión a od vtedy sa pracuje na príprave. Skôr má opačný pocit. Pre výstavbu Auparku sa pozemok predal cudzej firme, na ktorú mesto nemá dosah,  kým v tomto prípade ide o prenájom pozemkov spoločnosti s účasťou mesta. Pri tejto výstavbe sa bude zhodnocovať majetok mesta. Toto územie nikto neodnesie, a postavená budova bude pre občanov mesta fungovať aj po splatení investície. A mesto bude mať stále z toho profit. Takže to je závažný rozdiel. 

p. Halenár, poslanec MZ – Poukázal na značné riziká tohto projektu. Už na zasadaní 
v decembri spomenul hlavný kontrolór, že jedna časť pozemkov, ktorá je k realizácii potrebná, bola predaná, je v iných rukách. Pozemok, ktorý MFK získalo za 1,- Sk, bol po právnej stránke tak výborne ošetrený uzneseniami poslancov z predchádzajúceho volebného obdobia, že tento pozemok mohla MFK predať privátnej obchodnej spoločnosti a následne ho od nej kúpiť naspäť. Tu je prvá červená žiarovka, ktorá by mala začať blikať každému poslancovi, že uznesenia, ktoré sa tu pripravujú a to je jedno, kto na nich participuje, sú tak deravé, že MFK môže následne manipulovať s pozemkami, ktoré získa za 1,- Sk od mesta. 
Nezanedbateľné riziko je, že podmienky, za ktorých získava MFK pozemky od mesta, môžu byť diametrálne úplne iné, než  podmienky, ktoré získa MFK od obchodnej spoločnosti, ktorej  predá takéto pozemky. Uviedol príklad: MFK môže získať za 1,- Sk pozemky v hodnote niekoľko desiatok miliónov korún za istých podmienok od mesta. Následne ich môže predať obchodnej spoločnosti a kúpiť ich naspäť od tej obchodnej spoločnosti, ale predpokladá, že za úplne iných podmienok, než za ktorých ich nadobudla od mesta. Znamená to, že rôzne blokácie a dedleiny tam neexistujú. 
Druhé veľké riziko – idú sa presúvať pozemky do obchodnej spoločnosti a následne meniť územný plán. To je opäť veľké riziko, že mesto bude tlačené investorom k takej zmene územného plánu, ktorý nemusí byť pre mesto výhodný.
Značné riziko, ktoré sa týka životného prostredia., predstavuje presun 80 autobusov na Bardejovskú ulicu, kde budú v blízkosti ulice Humenská a ďalších bytov v bezprostrednej blízkosti. Predpokladá, že okamžite sa zvýši hlučnosť a zvýši sa znečistenie ovzdušia. Na komisii dopravy a výstavby na jasné argumenty, ktoré smerovali aj k životnému prostrediu, bola odpoveď riaditeľa DPMK, že to sú tiché autobusy, ktoré idú na plyn a tie nebudú rušiť občanov.
Pripomenul kolegom, že opäť nesú zodpovednosť za presúvanie majetku mesta do obchodnej spoločnosti, kde mesto nemá 100 %. Zanietenosť priniesť občanom isté aktivity, ktoré táto investícia sľubuje, by mala narážať práve na tieto riziká, o ktorých práve hovoril. Osobne bude hlasovať proti, lebo je presvedčený o tom, že je to z viacerých hľadísk nevýhodné pre mesto. Poukázal na to, že mesto sa už takto raz pri Auparku popálilo.

p. Bereš, poslanec MZ – Nakoľko bol minule upozornený na to, že neinformuje 
prítomných ak má nejaké informácie, preto predrečníkovi oznámil, že odpredaný pozemok je zase vo vlastníctve MF a bol to pozemok, ktorý nebol určený na prenájom a výstavbu štadióna, ale bol to pozemok, predaj ktorého bol schválený uznesením na odpredaj. Za druhé, výjazd zo štadiónov je na Moldavskú ulici, takže to nebude zaťažovať žiadne byty, ani občanov.

p. Müller, poslanec MZ – Pre neho je v tomto momente toľko nezodpovedaných 
otázok, že ak by sa mal riadiť týmito odpoveďami, jednoznačne by hlasoval proti. Na druhej strane  - veci treba niekedy začať. Apeloval na česť a svedomie tých, ktorí budú v budúcnosti podpisovať zmluvy a vyhlásil, že bude hlasovať za návrh.

p. Boritáš, poslanec MZ -  Ak sa návrh na uznesenie schváli v mestskom 
zastupiteľstve, bude nasledovať príprava a podpis zmluvy medzi MFK a spomínanou spoločnosťou, kde všetky tu spomenuté veci budú riešené.  K zmene územného plánu – za toto je zodpovedný riaditeľ MMK a hlavný architekt mesta a je to jednoduchá vec. Riaditeľ Magistrátu mesta osloví doterajších vlastníkov a dojednajú sa, ako to bude urobené.
Tento materiál bol predložený na rokovanie už v decembri 2007 a pred prestávkou vznikli dva problémy po vystúpení hlavného kontrolóra mesta Košice. Problém dopravy sa vyriešil týmto pozmeňujúcim návrhom. Problém okolo vlastníctva pozemkov – na požiadanie hlavného kontrolóra mesta sa uskutočnilo pracovné rokovanie 22.2.2008 a tam sa dohodli na konečnom stanovisku, kde hlavný kontrolór konštatoval, že nebolo jeho záujmom, ani nie je  brániť realizácii plánovanej výstavby tohto areálu, ba práve naopak, túto aktivitu podporuje. Na tomto rokovaní všetky vzniklé otázky a problémy, ktoré odzneli na decembrovom MZ, si vysvetlili. Terajší stav je taký, že je možné takto navrhnuté uznesenie podporiť.

p. Halenár, poslanec MZ – Vrátil sa k vlastníctvu pozemkov. Medzi časom dostal 
informáciu od členov predstavenstva MFK, to uznesenie, kde sa schváli vklad pozemkov za 1,- Sk, bolo komplikovanejšie. Zrejme si tam nevšimol, že práve ten pozemok o ktorom hovoril, bol dokonca určený na predaj. Tu naozaj nechápe, ako mesto pracuje s tými pozemkami.  Dodal, že mestské zastupiteľstvo podporuje človeka menom Podolák. Jeho meno figuruje v zozname ľudí, ktorí budú bývať na adrese Mestský park 1. Jedná sa o bytovku, ktorá vyrástla v tesnej blízkosti mestského parku za veľmi otáznych podmienok. Ide mu o to, aby si všetci uvedomili, koho podporujú takýmito uzneseniami. 

p. Knapík, primátor mesta Košice – Vyzval dotknutých, aby zodpovedali na položené
	otázky. 

p. Hojer, hlavný kontrolór mesta Košice – Pri minulom prejednávaní tohto bodu boli 
dva problémy, na ktoré upozornil a to, že pozemok na parc. č. 501/13 bol predaný.  V čase, keď o tom hovoril, to bola informácia z aktuálneho výpisu z katastra nehnuteľností, že tento pozemok vlastnila firma ST Trade. Podľa stavu z 12.2.2008 je už tento pozemok späť vo vlastníctve MFK, a.s. na základe kúpnej zmluvy zo dňa 23.1.2008. O tejto kúpnej zmluve nevedel, no vedeli o tom iní ľudia, ktorí to tu nespomenuli. K zákonu o štátnej pomoci – materiál  postúpil na ministerstvo financií, ktoré je kompetentné toto posúdiť. O odpovedi bude mestské zastupiteľstvo informovať. Domnieva sa, že by bolo vhodné počkať na stanovisko ministerstva financií, aby sa mestské zastupiteľstvo nemuselo týmto problémom ešte raz zapodievať. Ak príde zamietavé stanovisko, čo potom? 

p. Boritáš, poslanec MZ – Mali stretnutie s hlavným kontrolórom u odborníkov, ktorí
konštatovali, že na tento prípad sa to nevzťahuje, lebo pozemky sa dávajú do nájmu obchodnej spoločnosti, kde má mesto 50 %-tnú účasť. Ak sa vyskytnú problémy, môžu sa k tomu vrátiť, no on považuje za najlepšie ukončiť tento proces.

p. Hojer, hlavný kontrolór mesta Košice – Všetky relevantné údaje postúpil na 
ministerstvo financií a má záujem chrániť investora, ktorá príde tento zámer realizovať, aby s tým nemal následne problémy. 

p. Tkáč, generálny riaditeľ DPMK – Štúdia, ktorá bola vypracovaná v účinnej 
spolupráci s Magistrátom mesta a Útvarom hlavného architekta, ponúka riešenie, ako presťahovať autobusy z VŠA. Požadujú, aby v zmysle predloženého stanoviska ÚHA bolo mestským zastupiteľstvom garantované financovanie tohto presunu a aby časový harmonogram bol stanovený tak, aby to neohrozilo prevádzku hromadnej dopravy. DPMK nebude brzdou investičných zámerov mesta a urobí všetko preto, aby aj toto riešenie bolo akceptovateľné, aby bola zabezpečená verejná doprava.

p. Drahovský, hlavný architekt mesta Košice – K premiestneniu DPMK dali 
jednoznačné stanovisko aj s tým záverom, že je potrebná ďalšia bilancia pre územný plán k realizácii multifunkčného štadióna. Zistili, že plošne by štadión vošiel, ale je potrebné spracovať urbanistickú štúdiu celého územia, aby vedeli zadefinovať zmeny a doplnky územného plánu. Pre samotné architektonické riešenie štadióna požadujú, aby investor v spolupráci s ÚHA zabezpečil a vypísal súťaž na architektonické riešenie.

p. Halenár, poslanec MZ – Je menej chápavý, čo postrehla aj hovorkyňa Magistrátu 
mesta. Požiadal preto p. Drahovského, aby jednoznačne povedal, či podporuje tento zámer, alebo nie. Tiež by chcel vedieť, kto tých 130 mil. Sk na presťahovanie odstavnej plochy pre autobusy DPMK zaplatí.

p. Drahovský, hlavný architekt mesta Košice – On hovorí o odborných veciach 
a upozornil na odborné podmienky na to, aby toto územie mohlo byť dobre využívané pre multifunkčný štadión. Nemôže sa vyjadriť k celému uzneseniu, ani vyjadriť svoju podporu, nakoľko jeho obsahom je viac tém. Jeho úlohou je stanoviť odborné podmienky a snažiť sa, aby celá investícia sa realizovala v zmysle čo najlepších odborných regulatívov. Toto v poslednej dobe robili aj v súvislosti s Auparkom a vďaka tomu sa podarilo dosiahnuť určité pokroky práve v mimoúrovňovom riešení dopravy.

p. Matoušek, poslanec MZ – Obrátil sa na primátora mesta, aby požiadavka DPMK 
bola zapracovaná do najbližšej úpravy rozpočtu mesta Košice na rok 2008, ak sa schváli a podpíše toto uznesenie. 

p. Knapík, primátor mesta Košice – Predpokladá sa, že reálne dopady sa budú riešiť,
je to zapracované aj v navrhovanom uznesení a z požadovanej sumy sa prefinancuje v tomto roku iba časť. Ťažisko bude v roku 2009. Iste nie je to ideálne, mnohé dnes ešte nie je jasné, no mesto si to musí ustrážiť a ak chce ísť dopredu, tak takýto multifunkčný areál pre šport i kultúru potrebuje. 
Uzavrel rozpravu a dal slovo návrhovej komisii.

p. Jutka – Prečítal pozmeňujúci návrh p. Boritáša.
	Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. m) Štatútu mesta Košice
Vypúšťa :
1. V bode 5 podmienky prenájmu: 
a) celý text uvedený v druhej odrážke,
	b) celý text uvedený vo štvrtej odrážke.
2. V bode 6 – iné dojednania ods. 6.1, vypúšťa časť „č. 777/2005 a“ a zároveň upravuje slovo „uznesení“ na „uznesenie“.
3. V bode právo spätnej kúpy  si mesto Košice uplatní ak:
	a) celý text uvedený v druhej odrážke,
	b) celý text uvedený vo štvrtej odrážke.
	Upravuje podmienky prenájmu v tretej odrážke takto:
Mesto Košice dáva súhlas na ďalší prenájom tretím osobám v súlade s účelom prenajatia, to znamená výstavby a prevádzkovania multifunkčného spoločensko-športového areálu v Košiciach.
V bode právo spätnej kúpy si mesto uplatní:
a) Text uvedený pod treťou odrážkou tak, že za slovo súhlas dopĺňa slovo „zástupcov“ a za slovo Košice dopĺňa „v orgánoch MFK, a.s. Košice“.
	b) Označenie textu  uvedeného pod piatou odrážkou ako samostatný bod 6.2.
Berie na vedomie informáciu o možnostiach riešenia odstavných plôch pre autobusy DPMK, a.s. v areáli na Bardejovskej ulici.
Ukladá riaditeľovi Magistrátu mesta Košice a hlavnému architektovi mesta Košice 
1.                                                                                                              vypracovať a predložiť na schválenie zmenu a doplnky územného plánu v lokalite VŠA v k. ú. Košice – Južné mesto na parcelách číslo  501/10, 501/11, 501/12, 501/13, 501/14, 501/15, 501/17, 501/56, 501/57, 501/59, 501/60, 501/61, 501/108, 501/109, 501/110, 501/259, 501/260, 501/261, 501/262, 501/263, 501/264, 501/265, 501/266, 501/267, 501/268, 501/269, 501/270, 501/361, 501/377, 501/402, 501/407, 501/408, 504/1, 504/2, 504/3, 504/6, 504/12, 501/295 na plochy mestského a nadmestského občianskeho vybavenia, polyfunkčnej zástavby a súčasne aj športovo-rekreačného vyššieho vybavenia. Zodpovední: riaditeľ MMK a hlavný architekt mesta Košice. Termín: jún 2008 – rokovanie mestského zastupiteľstva. 
2. Vypracovať návrh na vyriešenie problému v súvislosti s priestormi pre potreby DPMK, a.s. v areáli na Bardejovskej ulici:
a)	pripraviť návrh nájomnej zmluvy v k. ú. Terasa pozemok parc. č. 1459/3, 1415/16, 1415/17 s celkovou výmerou 3203 m2 s DPMK, a.s.  za účelom rozšírenia areálu DPMK, a.s. (pre odstavné plochy autobusov DPMK, a.s. ) Z: riaditeľ  MMK, hlavný  architekt mesta Košice. T:  06/2008.
b)	pripraviť návrh riešenia na zriadenie parkoviska  pre potreby zamestnancov DPMK, a.s. v blízkosti tohto areálu. Z: riaditeľ  MMK, hlavný  architekt mesta Košice, T: 06/2008.
c)	pripraviť komplexné riešenie rozšíreného areálu DPMK, a.s. s finančným zabezpečením a časovým harmonogramom realizácie.
Z: riaditeľ  MMK, DPMK, a.s. T:  06/2008.
Žiada primátora mesta Košice uzavrieť nájomnú zmluvu medzi Mestom Košice a MFK Košice, a.s. podľa predloženého  návrhu (o dlhodobom prenájme)  až po platnom uzatvorení nájomnej zmluvy medzi MFK Košice, a.s. a DPMK, a.s.  na parc. č.  501/361  v k. ú. Južné  mesto s výmerou  9 358  m2  za 1,- Sk/rok  pre   DPMK,  a. s. po celú dobu  nájmu. 

Hlasovanie č. 38: za 27, proti 2, zdržali sa 14.

p. Knapík, primátor mesta  Košice – Nasleduje pôvodný návrh, ktorý bol doručený 
a predložený na XII. rokovanie MZ 29.1.2008. Pozmeňujúci návrh súvisel s tým, čo sa upravovalo a menilo. Vyplynulo to z diskusie a z dopracovania materiálu v zmysle pripomienok, ktoré boli z klubov aj z diskusie.

p. Jutka, poslanec MZ – Návrhová komisia sa stotožnila so stanoviskom primátora 
mesta. Prečítal pôvodný návrh na uznesenie.
Mestské zastupiteľstvo v Košiciach   podľa § 6 ods. 2 písm. b) a  § 29 ods. 1 písm. m) Štatútu mesta Košice schvaľuje dlhodobý prenájom majetku mesta Košice pre Mestský Futbalový Klub Košice, a.s.
1.	názov nehnuteľnosti:  pozemky v kú. Južné mesto
p.č.      	Parc. číslo	Prenajatá
výmera v m²	Druh pozemku	
1.	501/264	2.140	zastavaná plocha	
2.	501/17	14.632	zastavaná plocha	
3.	501/35
z nej 
novovzniknutá parcela
501/406	5.655

1.315	zastavaná plocha	
4.	501/57
z nej
novovzniknutá parcela
501/405	9.227

7.350	zastavaná plocha	
5.	            501/34	1.090	zastavaná plocha	
6.	501/124
z nej 
novovzniknutá parcela
501/124	1.821

1.465	zastavaná plocha	
7.	501/270	423	zastavaná plocha	
8.	501/271	16	ostatná plocha	
9.	501/408	91	zastavaná plocha	
10.	501/267	201	zastavaná plocha	
11.	501/269	371	zastavaná plocha	
12.	501/268	1.061	zastavaná plocha	
13.	501/266	69	zastavaná plocha	
14.	501/260	147	zastavaná plocha	
15.	501/265	300	zastavaná plocha	
Konečná výmera prenajatých pozemkov bude spresnená geometrickým plánom odsúhlaseným  ÚHA mesta Košice a Správou komunikácií Košice.
2.	účel prenajatia: 		výstavba a prevádzkovanie multifunkčného spoločensko-športového areálu Košice (MSŠAK)
3.  doba prenajatia: 		50 rokov 
4.	výška nájmu:		1,- Sk/rok

p. Knapík, primátor mesta Košice – Takže to, čo bolo schválené v pozmeňujúcom 
	návrhu bude premietnuté do pôvodného návrhu.

Hlasovanie č. 39: za 28, proti 3, zdržali sa 12.

––-     ––-     ––-

p. Knapík, primátor mesta Košice – Na základe predchádzajúceho hlasovania 
o procedurálnom návrhu prerušil XIII. rokovanie mestského zastupiteľstva. Po porade s predsedami poslaneckých klubov, odporúča, aby sa na pokračovaní  stretli 11.3.2008  o 13.00 hod.

Zápisnica
z pokračovania XIII. rokovania Mestského zastupiteľstva v Košiciach
dňa 11.3.2008

p. Knapík, primátor mesta Košice – Podľa prijatého uznesenia MZ č. 377 zo dňa
28.2.2008 pokračuje sa v XIII. rokovaní mestského zastupiteľstva. Podľa aktuálnej prezentácie bolo v rokovacej sále prítomných 37 poslancov, čo je nadpolovičná väčšina a zastupiteľstvo bolo uznášania schopné.
Pripomenul, že overovateľmi zápisnice sú  poslanci pp. Hrabovský a Ivanko. Členmi návrhovej komisie sú: pp. Andrejčák, Jutka a Dolná.

––-     ––-     ––-
K bodu 6/1 – Dlhodobý prenájom pozemkov vo vlastníctve mesta Košice pre 
MFK, a.s.  za účelom výstavby a prevádzkovania multifunkčného    
spoločensko-športového areálu

p. Knapík, primátor mesta Košice – Na XIII. rokovaní MZ dňa 28.2.2008 sa pod 
bodom 6/1 pokračovalo v prerušenom rokovaní o dlhodobom prenájme pozemkov vo vlastníctve mesta Mestskému futbalovému klubu za účelom výstavby a prevádzkovania multifunkčného spoločensko-športového areálu v Košiciach. Predložený pozmeňujúci návrh bol hlasovaním č. 38 schválený a pôvodný návrh o ktorom sa malo hlasovať, nebol dočítaný do konca. Z toho dôvodu prijaté uznesenie nie je kompletné a je treba doplniť hlasovanie o body č.  5 a 6, ktoré boli uvedené v pôvodnom návrhu. Požiadal, aby návrhová komisia tento návrh na uznesenie dočítala do konca, aby bolo kompletné.

p. Halenár, poslanec MZ – Upozornil primátora mesta, že je to vážne porušenie 
rokovacieho poriadku. 

p. Knapík, primátor mesta Košice – Pri predložení tohto doplnenia sa odvolal na § 50
bod 5 Rokovacieho poriadku MZ, ktorý znie: Uznášať sa na uzneseniach, ktoré má právne, alebo iné nedostatky, možno kedykoľvek. V tomto prípade uznesenie nebolo dočítané do konca. Zatiaľ je schválená a platná iba časť uznesenia a body 5 a 6 neboli návrhovou komisiou prečítané. Takto prečítané uznesenie nie je kompletné a má závažné nedostatky.

p. Matoušek, poslanec MZ – Stotožnil sa s p. Halenárom. Tento bod rokovania bol 
riadne ukončený hlasovaním. Ak v tomto bode bude hlasovať rôznym spôsobom, lebo v prvom prípade hlasoval proti a teraz sa zdrží hlasovania, v tom istom bode bude mať dve hlasovania. Rokovací poriadok na to síce nepamätá, ale bude to precedens tohto zastupiteľstva. Také niečo sa tu ešte nestalo. Je možné vrátiť sa k tomuto bodu v zmysle rokovacieho poriadku, kde sú na toto hlasovanie potrebné 3/5 hlasov. Prosí, aby sa dodržalo toto pravidlo. 

p. Knapík, primátor mesta Košice – Ešte raz zopakoval, že rokovací poriadok § 50
ods. 5 v znení: uznášať sa na oprave uznesenia, ktoré má právne, alebo iné závažné nedostatky je možné kedykoľvek, vystihuje túto situáciu. V tomto smere by sa nemala viesť diskusia. Daná situácia spĺňa tieto podmienky, preto sa treba k návrhu uznesenia vrátiť a dočítať ho. 

p. Bereš, poslanec MZ – Upozornil poslancov, že práve body 5 a 6 sú 
charakterizované tým, že sú v nich blokačné mechanizmy a sú v záujme mesta Košice. Ak sa to neschváli, uznesenie aj tak bude platné, akurát tam budú chýbať veci, ktoré si mesto zadefinovalo, aby boli určitou blokáciou a výhodné pre mesto. 

p. Balún, poslanec MZ – Sú tu odborníci, právnici, ktorí sa k tomu môžu vyjadriť, no 
vracať sa k tomu bez toho, aby sa porušil rokovací poriadok, je veľmi obtiažne. Berie argumenty jednej a druhej strany, no ak je určitý nedostatok, tak nedostatkom je celkový materiál. Vzhľadom na skutočnosti, ktoré vyplávali na povrch a vzhľadom na dobro mesta i pre dobro samotného primátora navrhol toto uznesenie zrušiť. Uviedol príklad. MZ v Bratislave súhlasilo s výstavbou nového štadióna pre Slovenský zväz ľadového hokeja pod jednou krásnou podmienkou, že z rozpočtu Slovenského zväzu ľadového hokeja sa postaví nová škola a potom sa stará zbúra. Tu sa to robí naopak. Mesto prenajíma pozemky za 1,- Sk a ešte financuje vyvolané investície a to sa ešte nevie o všetkom. Nepokladá to za šťastné riešenie pre mesto.

p. Mutafov, poslanec MZ – Asi sa zabudlo na jednu drobnosť, že je to pokračovanie 
toho istého zastupiteľstva. Je to len, ako keby bola dlhšia prestávka. Rokovanie sa prerušilo po prečítaní uznesenia. Treba ho teraz dočítať a po hlasovaní sa pokračuje v ďalšom bode. Mesto nič nefinancuje, prenajíma pozemok a za istých okolností sa nájom môže zrušiť. To sú tie blokačné veci, o ktorých hovoril poslanec p. Bereš. Nedá sa to porovnávať s Bratislavou a hokejovým zväzom, lebo tu ide o úplne iné skutočnosti. Požiadal primátora mesta, aby dal slovo návrhovej komisii a aby sa hlasovalo.

p. Jutka, poslanec MZ –Prečítal pôvodný návrh body 5 a 6.
5. Podmienky prenájmu:
-	ak do 24 mesiacov sa nezaháji na základe právoplatného stavebného povolenia výstavba multifunkčného  spoločensko-športového  areálu  Košice (MSŠAK), mesto odstúpi od zmluvného vzťahu,
-	mesto dáva súhlas na ďalší prenájom tretím osobám v súlade s účelom prenajatia, to znamená výstavby a prevádzkovania MSŠAK.
6. Iné dojednania:
6.1. Na pozemky už odpredané podľa uznesenia MZ  č. 1138/2006 v súčasnosti zapísané na liste vlastníctva  MFK Košice, a.s. č. 14064 bude pred podpísaním nájomnej zmluvy medzi mestom Košice a MFK Košice, a.s. uzatvorená dohoda o zriadení  vecného bremena práva spätnej kúpy do majetku mesta Košice za 
1,- Sk  v prípade, že MFK Košice, a.s. predmetné pozemky nepoužije na účel „výstavby nového Multifunkčného spoločensko-športového areálu Košice (MSŠAK)“. 
Právo spätnej kúpy si mesto  Košice uplatní ak:
do 24 mesiacov od účinnosti nájomnej zmluvy medzi mestom Košice a MFK Košice, a.s. sa nezačne s uvedenou výstavbou, pričom pod pojmom  „začatie s výstavbou“ sa rozumie vydanie stavebného  povolenia  k plánovanej výstavbe príslušným stavebným úradom.
MFK Košice, a.s. nezíska  súhlas zástupcov mesta  Košice v orgánoch MFK Košice, a.s. k zmluve  medzi MFK Košice, a.s. a E SIDE PROPERTY LIMITED o založení účelovej spoločnosti pre realizáciu výstavby MSŠAK tak, ako ju predpokladá memorandum zo dňa 23.10.2007.
	6.2  MFK Košice, a.s.  zároveň príjme záväzok, že už nadobudnuté pozemky nezaťaží bez súhlasu mesta právami tretích osôb, okrem nájomných práv realizátora výstavby MSŠAK. 
Hlasovanie č. 40: za 21, proti 3, zdržali sa 5

––-     ––-     ––-

7. Informácia o pripravovaných zmenách a doplnkoch ÚPN zóny IV. a V. stavby
    obytného súboru Ťahanovce

V rozprave vystúpili:

p. Betuš, poslanec MZ – V MČ Košice – Sídlisko Ťahanovce dochádza k výrazným
investičným vstupom. Je to aj dlho očakávaná bytová výstavba. Požiadavky mestskej časti sú súčasťou dokumentu. Dopĺňajú sa požiadavky v oblasti školstva, kultúry, klubovej činnosti, administratívy, obchodu, služieb, parkovania, komunikácií, stravovania, sociálnych služieb, či zelene. Vynára sa však akútna potreba riešiť komunikačné prepojenia mestskej časti s mestom a to prepojením Americkej triedy s Magnezitárskou cestou. V súčasnosti má táto mestská časť 25300 obyvateľov a príjazdová cesta je len jedna. Treba si uvedomiť, že v mestskej časti pribudne 12 tisíc obyvateľov, pribudnú autá, zvýšia sa požiadavky na parkovanie, MHD, zásobovanie, pohyb stavebných mechanizmov a ďalšie veľmi dôležité veci, ktoré môžu znepríjemňovať život obyvateľom. Je potrebné toto iniciovať.
Požiadal o spoluprácu s dlhodobo neriešeným problémom pozemkov v ich mestskej časti. 
Takže pôjde o prepojenie Európskej triedy s Magnezitárskou cestou, Ázijskej triedy s Magnezitárskou cestou a obchvat Kostolianska cesta. Odporúča tento materiál schváliť. 

p. Knapík, primátor mesta Košice – Uzavrel rozpravu a dal slovo hlavnému 
architektovi mesta, aby reagoval na vznesenú pripomienku. Je to vysoko aktuálna požiadavka, lebo sídlisko má len jedno napojenie na centrum. Kľúčová otázka súvisí s prefinancovaním.

p. Drahovský, hlavný architekt mesta Košice – Sú to dve témy. Jedna je informácia 
o samotnom súbore, kde sa spoločné riešenia hľadajú s MČ Košice – Ťahanovce. Otázka dopravy sa rieši tiež. Je spracovaná koncepcia dopravy pre celé mesto. Chcú ju preferovať na ďalšom rokovaní a projektové práce budú musieť byť rozbehnuté čo najskôr, no otázku financovania nevedia vyriešiť. Prebehli rokovania s Národnou železničnou spoločnosťou ohľadom zrýchlenia trate a podarilo sa práve toto napojenie Ťahanoviec dostať do určitého kofinancovania aj pri riešení tejto trate. Ďalším je stredné prepojenie na Furču, ktoré je tiež nevyhnutné. Tiež bude potrebné prepojenie na Krásnu. Z rokovaní vyplýva, že pri riešení Ťahanoviec je možnosť financovania aj z iných zdrojov ako mestských. 

p. Knapík, primátor mesta Košice – Vie sa o problémoch a budú sa hľadať riešenia. Už 
sa na tom pracuje a zainteresovaným záleží na tom, aby koncovka bola dotiahnutá. Odovzdal slovo návrhovej komisii.

p. Jutka, poslanec MZ – Prečítal pôvodný návrh na uznesenie. Mestské zastupiteľstvo 
v Košiciach podľa príslušných ustanovení Štatútu mesta Košice berie na vedomie informáciu o pripravovaných zmenách a doplnkoch ÚPN Z IV. a V. stavby obytného súboru Ťahanovce.

Hlasovanie č. 41: za 37, proti -, zdržal sa -.

––-     ––-     ––-

8. Informácia o územno-plánovacej príprave lokality Košice - Východné mesto

p. Knapík, primátor mesta Košice – Projekt pre Východné mesto bol spracovaný
v 80-tych rokoch a do istej miery doba pokročila, preto sa prichádza s návrhom, aby toto územie bolo využité v zmysle požiadaviek investorov, aby sa s týmto územím počítalo ako s rezervou pre rozvoj mesta. 
Nakoľko sa do rozpravy nikto neprihlásil, dal slovo návrhovej komisii.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa príslušných ustanovení Štatútu mesta Košice berie na vedomie informáciu o územno-plánovacej príprave lokality Košice - Východné mesto.

Hlasovanie č. 42: za 39, proti -, zdržal sa -.

––-     ––-     ––-

9. Zmeny a doplnky ÚPN HSA Košice v lokalitách Vyšné Opátske 
    a Krásna - Východ 

p. Knapík, primátor mesta Košice – Materiál je v písomnej podobe a nakoľko sú veci
	jasné, odovzdal slovo návrhovej komisii.

p. Andrejčák, poslanec MZ – Prečítal pôvodný návrh na uznesenie:
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje
1. zmeny a doplnky Územného plánu  hospodársko – sídelnej aglomerácie Košice v lokalitách Vyšné Opátske a Krásna – Východ v zmysle spracovanej grafickej prílohy,
2. doplnok ku Všeobecne záväznému nariadeniu mesta Košice č. 39/1998, ktorým sa vyhlasuje záväzná časť územného plánu hospodársko – sídelnej aglomerácie Košice.
Berie na vedomie stanovisko nadriadeného orgánu územného plánovania.
Žiada primátora mesta Košice  zabezpečiť uloženie zmeny územného plánu hospodársko – sídelnej aglomerácie Košice na Útvare hlavného architekta mesta Košice, na Miestnom úrade Mestskej časti Košice - Krásna, na Miestnom úrade Mestskej časti Košice – Vyšné Opátske, na Stavebnom úrade mesta Košice a na Krajskom stavebnom úrade v Košiciach.

Hlasovanie č. 43: za 38, proti -, zdržal sa -.

––--     ––-     ––-

10. Zmeny a doplnky ÚPN zóny Krásna nad Hornádom lokalita Východ

p. Knapík, primátor mesta Košice – Materiál je v písomnej a grafickej podobe. 
Nakoľko sa do rozpravy nikto neprihlásil, dal slovo návrhovej komisii. 

p. Andrejčák, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje
1.	zmeny a doplnky územného plánu zóny Krásna nad Hornádom v lokalite Východ v zmysle spracovaných  grafických príloh, 
2.	doplnok ku Všeobecne záväznému nariadeniu mesta Košice č. 50/2001, ktorým sa vyhlasuje záväzná časť územného plánu zóny Krásna nad Hornádom,
Berie na vedomie stanovisko nadriadeného orgánu územného plánovania.
Žiada primátora mesta Košice  zabezpečiť uloženie zmeny územného plánu zóny Krásna nad Hornádom na Útvare hlavného architekta mesta Košice, na Miestnom úrade Mestskej časti Košice - Krásna, na Stavebnom úrade mesta Košice a na Krajskom stavebnom úrade v Košiciach.

Hlasovanie č. 44: za 40, proti -, zdržal sa -.
11. Zmeny a doplnky ÚPN zóny Košice – Vyšné Opátske v lokalitách Pri nábreží 
      a Záhrady

p. Knapík, primátor mesta Košice – Je to posledný materiál zo série územných plánov. 
	Materiál je v písomnej a grafickej podobe. 
Nakoľko sa do rozpravy nikto neprihlásil, dal slovo návrhovej komisii. 

p. Andrejčák , poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje 
1. zmeny a doplnky Územného plánu zóny Košice – Vyšné Opátske v lokalitách Pri nábreží a Záhrady, v zmysle grafickej prílohy dokumentácie a zmenu záväzných regulatívov v zmysle textovej časti dokumentácie, 
2.  doplnok ku Všeobecne záväznému nariadeniu mesta Košice č. 55/2001, ktorým sa vyhlasuje záväzná časť Územného plánu zóny Košice – Vyšné Opátske.
Berie na vedomie stanovisko nadriadeného orgánu územného plánovania.
Žiada primátora mesta Košice zabezpečiť uloženie Zmien a doplnkov Územného plánu Košice – Vyšné Opátske na Útvare hlavného architekta mesta Košice, na Miestnom úrade Mestskej časti Košice – Vyšné Opátske, na stavebnom úrade Mesta Košice - pracovisku Juh a na Krajskom stavebnom úrade v Košiciach.

Hlasovanie č. 45: za 40, proti -, zdržal sa -.

––-     ––-     ––-

12. Delegovanie zástupcov mesta Košice do Mestskej školskej rady
 
p. Knapík, primátor mesta Košice – Táto povinnosť vyplýva mestu zo zákona
596/2003 Z.z. o štátnej správe v školstve a školskej samospráve a ďalšej upresňujúcej legislatívy. V návrhu sú dvaja delegáti, ktorí budú zastupovať mesto Košice. Materiál je v písomnej podobe. 
Nakoľko sa do rozpravy nikto neprihlásil, dal slovo návrhovej komisii.

p. Andrejčák, poslanec MZ – Prečítal pôvodný návrh na uznesenie.
Mestské zastupiteľstvo v Košiciach  podľa § 6 ods. 2 písm. ac) Štatútu mesta Košice a § 25 ods. 10 zákona NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov deleguje Ing. Gabriela Hrabovského a Ing. Máriu Mižákovú ako  zástupcov mesta do Mestskej  školskej rady.

Hlasovanie č. 46: za 38, proti -, zdržal sa 1.

12/1 Delegovanie zástupcov Mesta Košice do Rady škôl a školských zariadení, 
        ktorých zriaďovateľom je Mesto Košice

p. Petrvalský, poslanec MZ a predseda školskej komisie – Návrh je veľmi dlhý 
s menami i školami. Materiál je tu z dôvodu, že časové pôsobenie školských rád a mandát poslanca nie je totožné. Nakoľko väčšine školských rád pôsobnosť končí, bude ich treba prevoliť. Návrh na uznesenie v písomnej forme odovzdal návrhovej komisii.  
Doplnil jednu zmenu. Dnes bol upozornený p. Cengelom, že on zastupuje mesto v škole úžitkového umenia, ktorej zriaďovateľom je KSK, preto ho k tejto škole treba doplniť.

p. Cengel, poslanec MZ – Pre upresnenie je to škola Úžitkového výtvarníctva.

p. Jutka, poslanec MZ – Vzhľadom na to, že návrh na uznesenie je dosť rozsiahly, 
navrhol, aby sa nečítal celý, ale aby stačilo povedať, že zoznam delegovaných poslancov je v prílohe. 

p. Dolná, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice a § 25 zákona NR SR č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v zmysle vyhlášky č. 291/2004 Z.z. MŠ SR, ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení  deleguje zástupcov Mesta Košice podľa predloženého návrhu  do Rady škôl a školských zariadení, ktorých zriaďovateľom je Mesto Košice  odo dňa skončenia funkčného obdobia súčasných rád škôl a školských zariadení, ktorých zriaďovateľom je Mesto Košice podľa prílohy č. 1 a č. 2.

p. Knapík, primátor mesta Košice – Odznel návrh na uznesenie, no v zmysle istých
pravidiel by bolo dobré, aby aspoň raz tento návrh odznel. Ak zoznam neprečítal predkladateľ, mala by to urobiť návrhová komisia, aby v budúcnosti nevznikli problémy.

p. Petrvalský, poslanec MZ – Prečítal návrh na delegovanie poslancov MZ do 
	základných škôl v zriaďovateľskej pôsobnosti mesta Košice.

P.č.	Zariadenie	Adresa	Mestská časť	Zástupca  zriaďovateľa Poslanec MZ	Zástupca  zriaďovateľa	Zástupca  zriaďovateľa	
1.	ZŠ   Abovská 36, Košice	Abovská 36	Barca	František Krištof	Mária Takáčová	Iveta Lendacká	
2.	ZŠ  Belehradská 21, Košice	Belehradská 21	Sídlisko Ťahanovce	Marko Badanič	Peter Kovaľ	Uršula Ambrušová	
3.	ZŠ Bernolákova 16, Košice	Bernolákova 16	Západ	Igor Jutka	Peter Bajus	Milan Bereš	
4.	ZŠ  Bruselská 18, Košice	Bruselská 18	Sídlisko Ťahanovce	Jozef Figeľ	Mikuláš Sabo	Alexander Korda	
5.	ZŠ  Bukovecká 17, Košice	Bukovecká 17	Nad jazerom	Anna Jenčová	Albert Harvan	Peter Vaľko	
6.	ZŠ  Drábova 3, Košice	Drábova 3	Sídlisko KVP	Mária Gamcová	Agáta Gravčičová	Mária Mižáková	
7.	ZŠ Dolina 43, Košice	Dolina 43	Poľov	František Krištof	Mária Birošová	Neobsadzuje sa	
8.	ZŠ  Družicová 4, Košice	Družicová 4	Nad jazerom	Viktor Jeník	Ján Forgáč	Peter Cengel	
9.	ZŠ   Fábryho 44, Košice	Fábryho 44	Dargovských hrdinov	František Olejník	Eduard Valkovský	Milan Stramba	
10.	ZŠ   Gemerská 2, Košice	Gemerská 2	Juh	Jaroslav Hlinka	Ľubomír Demský	Beáta Dzuriková	
11.	ZŠ Hroncova 23, Košice	Hroncova 23	Sever	Peter Hrabovský	Marián Dittrich	Anna Dobravská	
12.	ZŠ   J. Pavla II.  č. 1, Košice	J. Pavla II. č. 1	Sídlisko KVP	Eduard Buraš	Mária Gamcová	Valéria Vasiľová	
13.	ZŠ  Janigova 2, Košice	Janigova 2	Sídlisko KVP	Daniel Rusnák	Alexander Hudák	Mária Mižáková	
14.	ZŠ  Jenisejská 22, Košice	Jenisejská 22	Nad Jazerom	Jozef Drábik	Anna Jenčová	Marián Gál	
15.	ZŠ  Juhoslovanská 2, Košice	Juhoslovanská 2	Sídlisko Ťahanovce	Cyril Betuš	Ľubica Kozáková	Marián Bednarčík	
16.	ZŠ  Kežmarská 28, Košice	Kežmarská 28	Západ	Štefan Rychnavský	Eduard Buraš	Mária Pachová	
17.	ZŠ Kežmarská 30, Košice	Kežmarská 30	Západ	Pavol Mutafov	Katarína   Metzgerová	Mária Sarková	
18.	ZŠ   Krosnianska 2, Košice	Krosnianska 2	Dargovských hrdinov	Katarína Čižmáriková	Peter Prokop	Monika Urbanová	
19.	ZŠ   Krosnianska 4, Košice	Krosnianska 4	Dargovských hrdinov	Katarína Čižmáriková	Jozef Čurlej	Helena Jeníková	
20.	ZŠ L. Novomeského 2, Košice	L. Novomeského 2	Staré mesto	Adrián Weiszer	Ernest Básti	Lýdia Guzlejová	
21.	ZŠ Ľ. Fullu  Maurerova 21, Košice	Maurerova 21	Dargovských hrdinov	František Balún	Bartolomej Gergely	Monika Urbanová	
22.	ZŠ   Masarykova 19/A, Košice	Masarykova 19/A	Staré mesto	Ľubomír Grega	Vladimír Šály	Vladimír Habiňák	
23.	ZŠ Mládežnícka 3, Košice	Mládežnícka 3	Šaca	Marián Melichárek	Michal Ďurík	Ladislav Pastorek	
24.	ZŠ   Park Angelinum 8, Košice	Park Angelinum 8	Staré mesto	Marek Vargovčák	Zuzana Devaldová	Vladimír Šály	
25.	ZŠ  Polianska 1, Košice	Polianska 1	Sever	Ján Kupec	Róbert Moško	Helena Nováková	
26.	ZŠ   Postupimská 37, Košice	Postupimská 37	Dargovských hrdinov	Ján Sekáč	Jozef Andrejčák	Milan Stramba	
27.	ZŠ   Považská 12, Košice	Považská 12	Západ	Milan Bereš	Peter Drenčák	Stanislav Kočiš	
28.	ZŠ   Požiarnická 3, Košice	Požiarnická 3	Juh	Tibor Matoušek	Ladislav Herman	Eva Vinceová	
29.	ZŠ Rehoľná 2, Košice	Rehoľná 2	Krásna n/ H	Erika Dolná	Mária Sarková	Neobsadzuje sa	
30.	ZŠ   Slobody 1, Košice	Slobody 1	Západ	Adrián Weiszer	Margita Adamčíková	Ladislav Bruňák	
31.	ZŠ   Staničná 13, Košice	Staničná 13	Juh	Ľuboš Pajtáš	Dušan Kisucký	Vladimír Habiňák	
32.	ZŠ  Starozagorská 8, Košice	Starozagorská 8	Sídlisko KVP	Iveta Kijevská	Ingrid Dobošová	Henrieta Harabínová	
33.	ZŠ  Tomášikova 31, Košice	Tomášikova 31	Sever	Jozef Filipko	Marián Dittrich	Helena Jeníková	
34.	ZŠ Trebišovská 10, Košice	Trebišovská 10	Západ	Mikuláš Čečko	Igor Jutka	Jana Siládiová	
35.	ZŠ   Užhorodská 39, Košice	Užhorodská 39	Juh	Peter Cengel	Mária Gamcová	Štefan Biala	
36.	ZŠ   Želiarska 4, Košice	Želiarska 4	Ťahanovce	Štefan Derján	Jozef Lengyel	Štefan Feňovčík	

p. Petrvalský – Zoznam delegovaných poslancov do školských zariadení 
	v zriaďovateľskej pôsobnosti mesta. 

P. č.	Organizácie
MŠ, CVČ, ZUŠ	Adresa	MČ	Zástupca zriaďovateľa
Poslanec MZ	Zástupca zriaďovateľa	Zástupca
zriaďovateľa
	
1.	MŠ Azovská 1, Košice	Azovská 1	Nad jazerom	Bernard Berberich	Viktor Jeník	Neobsadzuje sa	
2.	MŠ Belehradská 6, Košice	Belehradská 6	Sídlisko Ťahanovce	Emil Petrvalský	Danka Bozogáňová	Neobsadzuje sa	
3.	MŠ Bernolákova 14, Košice	Bernolákova 14	Západ	Milan Bereš	Dušan Drotár	Neobsadzuje sa	
4.	MŠ B. Nemcovej 4, Košice	B. Nemcovej 4	Sever	Norbert Lukán	Marián Dittrich	Neobsadzuje sa	
5.	MŠ Budapeštianska 1, Košice	Budapeštianska 1	Sídlisko Ťahanovce	Marko Badanič	Katarína Harangozóová	Neobsadzuje sa	
6.	MŠ Budapeštianska 3, Košice	Budapeštianska 3	Sídlisko Ťahanovce	Štefan Derján	Mária Borovská	Neobsadzuje sa	
7.	MŠ Bystrická 34, Košice	Bystrická 34	Pereš	Michal Müller	Neobsadzuje sa	Neobsadzuje sa	
8.	MŠ Cottbuská 34, Košice	Cottbuská 34	KVP	Daniel Rusnák	Alžbeta Bukatová	Neobsadzuje sa	
9.	MŠ Čínska 24, Košice	Čínska 24	Sídlisko Ťahanovce	Jozef Fígeľ	Peter Karabáš	Neobsadzuje sa	
10.	MŠ Čordáková 17, Košice	Čordáková 17	KVP	Iveta Kijevská	Marta Szanyiová	Neobsadzuje sa	
11.	MŠ Dénešova 53, Košice	Dénešová	KVP	Mária Gamcová	Alica Cinculová	Neobsadzuje sa	
12.	MŠ Dneperská 8, Košice	Dneperská 8	Nad jazerom	Jozef Drábik	Miriam Medvecová	Miroslav Paľa	
13.	MŠ Družicová 5, Košice	Družicová 5	Nad jazerom	Anna Jenčová	Mária Jokeľová	Neobsadzuje sa	
14.	MŠ Galaktická 9, Košice	Galaktická 9	Nad jazerom	Ján Forgáč	Ján Fendek	Neobsadzuje sa	
15.	MŠ Hečkova 13, Košice	Hečkova 13	Barca	František Krištof	Pavol Ďurica	Neobsadzuje sa	
16.	MŠ Hemerkova 26, Košice	Hemerkova 26	KVP	Tibor Horváth	Július Pallér	Neobsadzuje sa	
17.	MŠ Hronská 7, Košice	Hronská 7	Západ	Štefan Rychnavský	Kamila Habiňáková	Neobsadzuje sa	
18.	MŠ Humenská 51, Košice	Humenská 51	Západ	Stanislav Kočiš	Barbara Blanárová	Neobsadzuje sa	
19.	MŠ Húskova 45, Košice	Húskova 45	KVP	Alfonz Halenár	Iveta Zelinková	Neobsadzuje sa	
20.	MŠ Ipeľská 10, Košice	Ipeľská 10	Západ	Igor Jutka	Ján Jakubov	Neobsadzuje sa	
21.	MŠ Jaltská 33, Košice	Jaltská 33	Dargovských hrdinov	Ján Sekáč	Peter Prokop	Neobsadzuje sa	
22.	MS Jenisejská 24, Košice	Jenisejská 24	Nad jazerom	Viktor Jeník	Ján Gál	Milan Papcun	
23.	MŠ Juhoslovanská 4, Košice	Juhoslovanská 4	Sídlisko Ťahanovce	Marko Badanič	Jana Slámová	Neobsadzuje sa	
24.	MŠ Kalinovská 9, Košice	Kalinovská 9	Dargovských hrdinov	Katarína Čižmáriková	Vladimír Potemra	Neobsadzuje sa	
25.	MŠ Kežmarská 46, Košice	Kežmarská 46	Západ	Igor Jutka	František Lizák	Neobsadzuje sa	
26.	MŠ Kovaľská 12, Košice	Kovaľská 12	Poľov	František Krištof	Neobsadzuje sa	Neobsadzuje sa	
27.	MŠ Lidické
námestie 18, Košice	Lidické námestie 18	Dargovských hrdinov	František Olejník	Vladimír Potemra	Neobsadzuje sa	
28.	MŠ Lorinčík 15, Košice	Lorinčík 15	Lorinčík	Michal Müller	Neobsadzuje sa	Neobsadzuje sa	
29.	MŠ Miškovecká 20, Košice	Miškovecká 20	Juh	Daniel Adamkovič	Marta Kučerová	Neobsadzuje sa	
30.	MŠ Moldavská 23, Košice	Moldavská 23	Západ	Mikuláš Čečko	František Hrubý	Neobsadzuje sa	
31.	MŠ Muškátová 7, Košice	Muškátová 7	Západ	Eduard Buraš	Adrián Weiszer	Neobsadzuje sa	
32.	MŠ Nešporova 28, Košice	Nešporova 28	Západ	Stanislav Kočiš	Mikuláš Čečko	Neobsadzuje sa	
33.	MŠ Obrancov
mieru 16, Košice	Obrancov
mieru 16	Sever	Marek Vargovčák	Róbert Kukuricás	Neobsadzuje sa	
34.	MŠ Obrancov
mieru 20, Košice	Obrancov
mieru 20	Sever	Štefan Derján	Andrej Dobranský	Neobsadzuje sa	
35.	MŠ Oštepová 1, Košice	Oštepová 1	Juh	Tibor Matoušek	Peter Múdry	Neobsadzuje sa	
36.	MŠ Ovručská 14, Košice	Ovručská 14	Dargovských hrdinov	Oskár Ivanko	Peter Varga	Neobsadzuje sa	
37.	MŠ Palárikova 22, Košice	Palárikova 22	Juh	Daniel Adamkovič	Patrícia Čekanová	Neobsadzuje sa	
38.	MŠ Park mládeže 4, Košice	Park Mládeže 4	Sever	Peter Hrabovský	Martin Balčík	Neobsadzuje sa	
39.	MŠ Petzvalova 2, Košice	Petzvalova 2	Západ	Pavol Mutafov	Neobsadzuje sa	Neobsadzuje sa	
40.	MŠ Polianska 4, Košice	Polianska 4	Sever	Marián Dittrich	Margita Rendošová	Neobsadzuje sa	
41.	MŠ Povstania Českého
Ľudu 11, Košice	Povs.českého ľudu 11	Dargovských hrdinov	František Balún	Helena Furiková	Neobsadzuje sa	
42.	MŠ Repná 4, Košice	Repná 4	Ťahanovce	Štefan Derján	Neobsadzuje sa	Neobsadzuje sa	
43.	MŠ Smetanova 11, Košice	Smetanova 11	Juh	Ľuboš Pajtáš	Helena Gergelyová	Neobsadzuje sa	
44.	MŠ Šafárikova 4, Košice	Šafárikova 4	Západ	Eva Hulmečíková	Radovan Molčan	Neobsadzuje sa	
45.	MŠ Trebišovská 11, Košice	Trebišovská 11	Západ	Štefan Rychnavský	Slavomír Baník	Neobsadzuje sa	
46.	MŠ Turgenevova 7, Košice	Turgenevova 7	Juh	Norbert Lukán	Stanislav Vibranský	Neobsadzuje sa	
47.	MŠ Turgenevova 38, Košice	Turgenevova 38	Juh	Norbert Lukán	Peter Cirbes	Neobsadzuje sa	
48.	MŠ Watsonova 2, Košice	Watsonova 2	Sever	Jozef Filipko	Neosadzuje sa	Neobsadzuje sa	
49.	MŠ Za priekopou 57, Košice	Za priekopou 57	Myslava	Daniel Rusnák	Vincent Kelbel	Neobsadzuje sa	
50.	MŠ Zupkova 37, Košice	Zupkova 37	Dargovských hrdinov	Jozef Andrejčák	Juliána Guzlejová	Neobsadzuje sa	
51.	MŠ Zuzkin Park 2, Košice	Zuzkin Park 2	Západ	Pavol Mutafov	Jana Vargová	Neobsadzuje sa	
52.	MŠ Žiacka 18, Košice	Žiacka 18	Krásna nad Hornádom	Erika Dolná
	Neobsadzuje sa	Neobsadzuje sa	
53.	MŠ – Óvoda s výchovným jazykom maďarským Žižkova 4, Košice	Žižkova 4	Juh	Adrián Weiszer	František Ujlaki	Neobsadzuje sa	
54.	CVČ Kórejská 1, Košice	Kórejská 1	Juh	Tibor Matoušek	Neobsadzuje sa	Neobsadzuje sa	
55.	CVČ Technik, Orgovánová 5, Košice	Orgovánová 5	Západ	Mikuláš Čečko	Milan Stramba	Beáta Lopušniaková	
56.	CVČ Košice – okolie, Slovenskej jednoty 25, Košice	Slovenskej Jednoty 25	Sever	Štefan Derján	Eva Kačalková	Neobsadzuje sa	
57.	ZUŠ Bernolákova 26, Košice	Bernolákova 26	Západ	Eduard Buraš	Mária Gamcová	Helena Matyásová	
58.	ZUŠ Márie Hemerkovej, Hlavná 68, Košice	Hlavná 68	Staré mesto	Ľubica Blaškovičová	Emil Petrvalský	Helena Jeníková	
59.	ZUŠ Irkutská 1, Košice	Irkutská 1	Nad jazerom	Anna Jenčová	Gabriela Kurucová	Neobsadzuje sa	
60.	ZUŠ Jantárová 6, Košice	Jantárová 6	Juh	Daniel Adamkovič	Milan Kyjovský	Henrieta Behinová	
61.	ZUŠ Kováčska 43, Košice	Kováčska 43	Staré mesto	Eva Hulmečíková	Eva Spačilová	Neobsadzuje sa	
62.	JŠ Užhorodská 8, Košice	Užhorodská 8	Juh	Jaroslav Hlinka	Daniel Adamkovič	Neobsadzuje sa	

p. Petrvalský, poslanec MZ – Na MŠ Poštovej  vymenil oproti písomne rozdanému 
návrhu  p. Kijevskú za p. Gamcovú.

p. Knapík, primátor mesta Košice – Dal hlasovať o návrhu na uznesenie, ktorého 
prvú časť prečítala p. Dolná a zoznam delegovaných zástupcov mesta 
p. Petrvalský.

Hlasovanie č. 47: za 40, proti -, zdržal sa -.

––-     ––-     ––-

12/2 Delegovanie zástupcov Mesta Košice do Rady škôl a školských zariadení, 
        ktorých  sídlom je Mesto Košice a zriaďovateľom je Krajský školský úrad

p. Petrvalský, poslanec MZ – Prečítal delegovaných zástupcov Mesta Košice do Rady
	škôl a školských zariadení, ktorých zriaďovateľom je Krajský školský úrad.

P.č. 	Zariadenie	Ulica	MČ	Zástupca Mesta Košice
	
1.	Diagnostické centrum pre deti Opatovská cesta 101, Košice	Opatovská cesta 101	Vyšné Opátske	Pavol Lehotský	
2.	Gymnázium Park Mládeže 5, Košice 	Park mládeže 5	Sever	Anna Jenčová  	
3.	Gymnázium M. R. Štefánika L. Novomeského 4, Košice	L. Novomeského 4	Staré mesto	Ivan Šulek
	
4.	Liečebno – výchovné sanatórium, Tešedíkova 3, Košice	Tešedíkova  3	Barca	František Krištof  	
5.	Materská škola, Základná škola pri Detskej fakultnej nemocnici Tr. SNP 1, Košice 	Tr. SNP 1	Západ	Beáta Lopušniaková 	
6.	Odborné učilište Alejová 6, Košice	Alejová 6	Juh	Vladimír Habiňák	
7.	Reedukačný domov pre deti a mládež Horný Bankov 15, Košice	Horný Bankov 15	Sever	Jarmila Sobotová	
8.	Spojená škola Opatovská cesta 97, Košice	Opatovská cesta 97	Vyšné Opátske	Mária Gamcová  	
9.	Stredné odborné učilište železničné Palackého 14, Košice	Palackého 14	Staré mesto	Jozef Drábik  	
10.	Špeciálna materská škola Ľudová 15, Košice	Ľudová 15	Západ	Eduard Buraš  	
11.	Špeciálna základná škola Inžinierska 24, Košice	Inžinierska 24	Západ	Helena Matyasová	
12.	Špeciálna základná škola Odborárska 2, Košice	Odborárska 2	Sever	Marie Firkalová	
13.	Špeciálna základná škola Rovníková 11, Košice	Rovníková 11	Nad jazerom	Miroslav Capulič	
14.	Špeciálna základná škola Vojenská 13, Košice	Vojenská 13	Staré mesto	Juliána Guzlejová	

p. Knapík, primátor mesta Košice – Nakoľko k materiálu neboli pripomienky, dal 
	slovo návrhovej komisii.

p. Dolná, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice a § 25 zákona NR SR č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v zmysle vyhlášky č. 291/2004 Z.z. MŠ SR, ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení deleguje zástupcov Mesta Košice podľa predloženého návrhu  do Rady škôl a školských zariadení, ktorých  sídlom je Mesto Košice  a zriaďovateľom je  Krajský školský úrad a to odo dňa skončenia funkčného obdobia súčasných rád škôl a školských zariadení podľa prílohy č. 1 prečítanej p. Petrvalským. 

Hlasovanie č. 48: za 40, proti -, zdržal sa -.

––-     ––-     ––-

12/3 Delegovanie  poslancov Mestského zastupiteľstva mesta Košice do Rady škôl 
a školských zariadení, ktorých sídlom je Mesto Košice a zriaďovateľom  je     Košický samosprávny kraj

p. Petrvalský – Prečítal návrh delegovaných poslancov MZ do Rady škôl a školských 
	zariadení, ktorých zriaďovateľom je Košický samosprávny kraj. 

P.č.	Organizácia	Ulica	MČ	Zástupca zriaďovateľa – poslanec MZ	
1.	Centrum voľného času Strojárenská 3, Košice	Strojárska 3	Staré mesto	Bernard Berberich	
2.	Domov Mládeže Považská 7, Košice	Považská 7	Západ	Daniel Rusnák	
3.	Gymnázium Alejová 1, Košice	Alejová 1	Juh	Emil Petrvalský	
4.	Gymnázium Opatovská cesta 7, Košice	Opatovská cesta 7	Vyšné opátske	Peter Cengel	
5.	Gymnázium Poštová 9, Košice	Poštová 9	Staré mesto	Mária Gamcová	
6.	Gymnázium Šrobárova 1, Košice	Šrobárova 1	Staré mesto	Viktor Jeník	
7.	Gymnázium Trebišovská 12, Košice	Trebišovská 12	Západ	Igor Jutka	
8.	Gymnázium a Základná škola Sándora Máraiho s vyučovacím jazykom maďarským Kuzmányho 6, Koišce	Kuzmányho 6	Staré mesto	Jozef Filipko	
9.	Športové gymnázium Popradská 1, Košice	Popradská 1	Západ	Adrián Weiszer	
10.	Hotelová akadémia Južná trieda 10, Košice	Južná trieda 10	Juh	Jaroslav Hlinka	
11.	Konzervatórium Timonova 2, Košice	Timonova 2	Staré mesto	František Balún	
12.	Obchodná akadémia Nám. Mladých poľnohospodárov 2, Košice	Mladých poľno-hospodárov 2	Barca	Eduard Buraš	
13.	Obchodná akadémia Polárna 1, Košice	Polárna 1	Nad Jazerom	Bernard Berberich	
14.	Obchodná akadémia Watsonova 61, Košice	Watsonova 61	Sever	Peter Hrabovský	
15.	Stredné odborné učilište Aurela Stodolu Učňovská 5, Košice	Učňovská 5	Šaca	Dušan Petrenka	
16.	Stredné odborné učilište dopravné, Moldavská 2, Košice	Moldavská 2	Západ	Jozef Drábik	
17.	Stredné odborné učilište hutnícke Železiarenská 76, Košice	Železiarenská 76	Šaca	Anna Jenčová	
18.	Stredné odborné učilište poľnohospodárske Kukučínova 23, Košice	Kukučínova 23	Juh	František Krištof	
19.	Stredné odborné učilište potravinárske Južná trieda 48, Košice	Južná trieda 48	Juh	Štefan Derján	
20.	Stredné odborné učilište pôšt a telekomunikácií Trieda SNP 104, Košice	Trieda SNP 104	Západ	Pavol Mutafov	
21.	Stredné odborné učilište stavebné Kukučínova 23, Košice	Kukučínova 23	Juh	Tibor Horváth	
22.	Stredné odborné učilište stavebné Ostrovského 1, Košice	Ostrovského 1	Juh	Alfonz Halenár	
23.	Stredná priemyselná škola dopravná Hlavná 113, Košice	Hlavná 113	Staré mesto	Bernard Berberich	
24.	Stredná priemyselná škola elektrotechnická Komenského 44, Košice	Komenského 44	Staré mesto	Ján Kupec	
25.	Stredná priemyselná škola hutnícka Alejova 1, Košice	Alejová 1	Juh	Jozef Andrejčák	
26.	Stredná priemyselná škola stavebná a geodetická Lermontovova 1, Košice	Lermontovova 1	Staré mesto	Ľubomír Grega	
27.	Stredná priemyselná škola strojnícka, Komenského 2, Košice	Komenského 2	Staré mesto	Jozef Drábik	
28.	Stredná priemyselná škola a Obchodná akadémia s vyučovacím jazykom maďarským Grešákova 1, Košice	Grešákova 1	Staré mesto	Štefan Derján	
29.	Stredná umelecká škola Exnarova 8, Košice	Exnárova 8	Dargovských hrdinov	Ján Sekáč	
30.	Stredná veterinárna škola Nám. Mladých poľnohospodárov 2, Košice	Nám. mladých poľnohospodárov 2	Barca	Mária Gamcová	
31.	Stredná zdravotnícka škola Kukučínova 40, Košice	Kukučínova 40	Juh	Marek Vargovčák	
32.	Stredná zdravotnícka škola Moyzesova 17, Košice	Moyzesova 17	Staré mesto	Jozef  Figeľ	
33.	Združená stredná škola Gemerská 1, Košice	Gemerská 1	Juh	Ľuboš Pajtáš	
34.	Škola úžitkového výtvarníctva, Jakobyho 15 	Jakobyho 15	 Sever	Peter Cengel	
	
p. Dolná, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach  podľa § 6 ods. 2 písm. ac) Štatútu mesta Košice a § 25 zákona NR SR č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v zmysle vyhlášky č. 291/2004 Z.z. MŠ SR, ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení  deleguje poslancov Mestského zastupiteľstva mesta Košice podľa predloženého návrhu do Rady škôl a školských zariadení, ktorých sídlom je Mesto Košice  a zriaďovateľom je Košický samosprávny kraj a to odo dňa skončenia funkčného obdobia súčasných rád škôl a školských zariadení podľa prílohy č. 1 podľa návrhu, ktorý prečítal p. Petrvalský.

Hlasovanie č. 49: za 40, proti -, zdržal sa -.

––-     ––-     ––-

13. Správa o realizácii „Koncepcie riešenia problémov bývania v lokalitách 
      s vysokou koncentráciou osôb ohrozených sociálnym vylúčením“

p. Knapík, primátor mesta Košice – Materiál informuje o postupe a úlohách, ktoré
z koncepcie schválenej mestským zastupiteľstvom v júni 2006 mestu vyplývajú. Je to pomerne obsiahly materiál, na otázky bude odpovedať vedúca sociálneho oddelenia MMK. 

V rozprave vystúpili:

p. Halenár, poslanec MZ – Na strane 5 potrebuje objasniť vetu: „Je preto potrebné 
pravidelne, s prihliadnutím na všetky skutočnosti prehodnocovať systém vyhotovovania NZ.“
Je tam porovnávanie rokov 2006 a 2007. Zaujímali by ho trendy, ako to vyzerá oproti minulosti – je to na str. 7, úplne dole. 
Na str. 8 pod tabuľkou – Aj keď je realizácia príležitostných prác vzhľadom na chýbajúce až absentujúce pracovné návyky a nízku motiváciu pracovať náročná.. Potreboval by vysvetliť tú nízku motiváciu pracovať. Ak tomu správne rozumie, dostávajú za prácu peniaze.
Na str. 11 – Čo sa týka komunitných pracovníkov, či je možné povedať priemerný plat komunitného pracovníka pre prácu v rómskych lokalitách, aby si vedeli urobiť obrázok. Potreboval by nejaký konkrétny prípad negatívneho vnímania práce tých komunitných pracovníkov zo strany miestnej samosprávy. O tom sa píše na str. 13, úplne dole. 

p. Mutafov, poslanec MZ – V súvislosti s rekonštrukciou Popradskej 72 požiadal, aby
v čase, keď sa budú prideľovať priestory na bývanie pre ľudí, aby tam istým spôsobom bola umiestnená klientela, ktorá nezničí vynaložené prostriedky, ktoré mesto dalo do obnovy tejto budovy. Na druhej strane sú tam aj podnikateľské centrá, ktoré dosť negatívne vnímajú túto aktivitu, lebo istá skupina ľudí tam dehonestovala okolie.

p. Jenčová, poslankyňa MZ – Tento materiál sa volá Koncepcia riešenia problémov
bývania. Pri prerokovávaní tejto otázky v minulom roku bolo prijaté uznesenie, aby do konca decembra mesto vytipovalo vhodné lokality súvisiace s bývaním práve tejto skupiny obyvateľov. Nevie, do akej miery sa táto úloha doriešila. V materiáli je uvedený príspevok mesta a príležitostné práce. Chápe, že to všetko sú nástroje aktívnej politiky Magistrátu mesta na zlepšenie sociálnych podmienok, ale stále to nie je o tom životnom priestore tejto skupiny obyvateľov, čo s nimi, ako s nimi. Toto jej v materiáli chýba. Poprosila, aby riaditeľ Magistrátu mesta, ktorý bol vtedy jednou zo zodpovedných osôb pri hľadaní vhodných lokalít, kde by mohli títo občania dôstojne žiť, aby sa pozrel na to uznesenie a skúsil toto zastupiteľstvo informovať na jeho najbližšom riadnom rokovaní, v akom štádiu je vytipovanie vhodných lokalít a vôbec riešenie bývania.

p. Halenár, poslanec MZ – V súvislosti s vystúpením p. Jenčovej sa spýtal, koľko 
percent má Bytový podnik mesta Košice uzatvorených právoplatných zmlúv vzhľadom na bytový fond, ktorý obhospodaruje.

p. Betuš, poslanec MZ – Obrátil pozornosť na lokalitu na Demetri, ktorá je súčasťou
MČ Košice – Sídlisko Ťahanovce. Jedná sa tam o 36 bytových jednotiek v katastrofálnom stave, aj keď vie, že je pripravovaná rekonštrukcia týchto bytov. Jedná sa tam zhruba o 300 – 400 občanov na tzv. návšteve. Je tam veľa detí, ktoré prebývajú v chatrčiach postavených z odpadu, rozptyľujú sa do blízkeho okolia. Pri tejto príležitosti ocenil prácu príslušníkov mestskej polície, pretože v takýchto podmienkach, v akých oni zabezpečujú podklady pre príslušné úrady a organizácie, tak na to treba aj osobnú odvahu. Podotkol, že sa jedná o priestor vedľa dialničného privádzača, ktorý je severnou bránou vstupu do Košíc. Po ľavej strane je to mestská časť Furča, po pravej sídlisko Ťahanovce, kde bezprízorní občania protiprávne obsadili záhradné chatky, vytláčajú slušných ľudí z týchto priestorov a vstup do Košíc zo severnej strany, to je proste zážitok. 
Pripomenul, že v minulom roku tam došlo k 4 smrteľným úrazom na dialničnom privádzači, lebo títo ľudia sa ponevierajú po tejto špeciálnej ceste aj v nočných hodinách a vodič ich nemôže zbadať v oblečení, v akom sa pohybujú.
Za obchodným centrom Metro vznikajú ďalšie takéto chatrče, kde prebývajú ľudia, ktorí nie sú občanmi mesta Košice, ale prichádzajú z okolitých obcí, ktorí sa živia z kontajnerov a krádežami.
Zvolá zástupcov mesta, mestskej časti, polície mestskej i štátnej, obvodného úradu, sociálneho oddelenia, združenia záhradkárov, BPMK, aby našli nejaké riešenie. Riešenie, ktoré má pripravené BPMK na obnovu týchto troch domov, kde je 36 bytových jednotiek, on osobne považuje za vyhodenie peňazí do Hornádu.  Pripojil sa k vystúpeniu p. Jenčovej, je potrebné nájsť lokalitu a riešenie, ktoré by zabránilo rozrastaniu tohto problému. 
Vyriešil sa problém na Vodárenskej, majú ho v Ťahanovciach. Do Košíc prichádzajú problémoví občania z okolitých obcí, ktorí prežívajú prehľadávaním kontajnerov v Košiciach a pritom iné obce berú na nich podielové dane.
Tento dokument by bolo dobre dopracovať o nejaké ozaj radikálne riešenie, lebo sám starosta si s tým všetkým nedokáže poradiť. Mesto musí pozornosť venovať aj menším lokalitám, ako je lokalita na Demetri. 

p. Halenár, poslanec MZ – K radikálnemu riešeniu patria aj úvahy o tom, že niekde na 
mestskom pozemku, dostatočne ďaleko od centra, by sa mohlo poskytnúť prístrešie v najnevyhnutnejšej forme pre takýchto ľudí a umožní sa im tam žiť. Mesto by malo mať dostatok financií na to, aby vybudovalo obydlia, kde nebude na nikoho padať dážď, či sneh, aby tam vždy bola cisterna s vodou, kde si môžu v istom čase nabrať túto životnú nutnosť. Mesto musí mať dostatok motivačných nástrojov, aby tí ľudia čím skôr chceli odchádzať z takýchto priestorov. Toto je riešenie bez toho, žeby sa do projektu vložilo veľa peňazí a mesto sa zachovalo slušne ku všetkým občanom mesta. 

p. Cengel, poslanec MZ – Ak by túto koncepciu čítal pred rokom, tak by povedal fajn, 
dobre. No dnes má niekoľko poznámok, lebo sociálna práca by sa mala posunúť už niekde ďalej. V koncepcii sa hovorí o okruhu problémov ako sú: osobitný príjemca, príspevok na bývanie, príležitostné práce, aktivačné práce. Toto všetko je financované z rozpočtu. Osobne si myslí, že z dlhodobého hľadiska mesto by nemalo suplovať zamestnávateľa. Má financovať potrebné činnosti ako je poradenstvo, ale samotné zamestnávanie nie. V tejto chvíli áno, ale len na krátko. Pre mesto by nemali byť nosné programy typu športové hry, výlety, Mikuláš a podobne. Toto sú podporné programy pre deti. Rómovia v prvom rade potrebujú prácu a vzdelanie pre mládež.
Od roku 2000 každý rok na ZŠ Luník IX počet žiakov narastie o 100. V tomto roku končí zhruba 70 mladých ľudí, no prvákov nastupuje 200, čo je 3-násobne vyšší počet. Je to najväčšia základná škola na Slovensku a do 10 – 12 rokov bude mať 2000 žiakov.  Keď dnešní prváci budú puberťáci, tak ročne bude pribúdať 500 žiakov. Z toho dôvodu ho aj mrzí, že sa v tejto správe ani slovom nespomenula  činnosť Romintegry. Sú to ľudia, ktorí na Luníku IX vykonali kus dobrej práce a dnes i komunitná práca nadväzuje na ich činnosť. Ich hlavnou činnosťou okrem duchovnej správy tvorili na školách krúžky, počítače, pracovné vyučovanie, športové aktivity, ale aj vzdelávanie dospelých, kurzy šitia, varenia. Tu treba povedať, že zamestnávali stovky ľudí. Jednak to bola bezpečnostná polícia, školskí asistenti, robotníci a cez nich sa zamestnávali ľudia aj v U.S.Steele, ktorí potom prešli do trvalého pomeru. Takýmto spôsobom sa financovali aj predavači v Carrefoure a podobne. 
Táto koncepcia by mala riešiť aj spôsob, ako vyhľadávať schopných ľudí, ktorí sú schopní zapojiť sa do pracovného procesu a ako ich pripraviť na tieto pracovné návyky. Veď dnes je skupina ľudí, je to celá generácia ľudí, ktorá nikdy nepracovala, ktorá nevie, čo to je práca.
Zopakoval, že ho mrzí, že v tejto správe sa nespomenulo, že ľudia z Romintegry išli na Luník IX, bývajú tam, poznajú miestne problémy a najlepšie vedia, čo robiť. Stav na Luníku IX spôsobilo mesto. Romintegra by podľa jeho informácii mala z rozhodnutia biskupov v lete končiť, mali by tam prísť seleziáni, ktorí sú na túto činnosť vyslovene školení. Vyvstáva otázka, či mesto s nimi mieni spolupracovať, alebo to bude nejaký konkurenčný boj. Podľa neho je tu spolupráca každopádne nutná. 
Ak povedal, že situácia je podstatne iná ako pred rokom, tak mal na mysli najmä to, že podľa štatistických údajov nezamestnanosť v okrese Košice IV sa pohybuje okolo 4 až 5 %. Toto je nezamestnanosť pod hranicou nulovej nezamestnanosti, lebo sú skupiny ľudí, ktoré sa zamestnať nechcú. Na druhej strane v Košiciach vyrastajú fabriky, sú firmy napr. v Kechneci, patrí tu aj DPMK, Kosit, kde chýbajú  vo veľkom množstve stredné kádre, šoféri a robotníci. Sám bol s niekoľkými poslancami v Rumunsku a na Ukrajine zháňať šoférov a je ich akútny nedostatok. Ak mesto nezačne integrovať Rómov napr. tým, že sa im vytvorí program, ako ich zamestnať v týchto spoločnostiach, tak sa za krátko môže stať to, že na jednej strane bude rómska komunita, ktorá nebude mať prácu, pretože ju nikto k tomu nepriviedol a na druhej strane tu budú dochádzať pracovníci z Indie, Vietnamu, Číny a podobne. Znamená to, že problém sa iba znásobí. 
Mesto by sa v tejto chvíli malo spojiť a pomôcť všetkým organizáciám, ktoré sa v tejto bradži pohybujú a nehrať sa na vlastnom piesočku. 

p. Gamcová, poslankyňa MZ – Podporila predrečníka. To, čo povedal p. Cengel je 
pravda. Má informáciu zo štatistických údajov a myslí, že je dosť podstatné vedieť, že v roku 2015 bude v meste viac detí rómskeho pôvodu do 10 rokov ako deti iných. Je to dosť alarmujúce číslo a preto treba podporiť všetky možné cirkevné komunitné centrá, ktoré majú skúsenosti s touto prácou na Luníku IX a začať od tých najmenších. 
Je to síce koncepcia riešenia, no iba na str. 13  sa píše, že komunitná sociálna práca je najdôležitejší primárny prostriedok na zlepšenie. Ona si myslí, že je to práca misijných spoločenstiev, ktorá jednoznačne chýba a nie sú to iba seleziáni, nie je to len katolícka cirkev, ale sú to aj ďalšie apoštolské a iné cirkevné inštitúcie. V tomto zmysle treba naozaj osloviť všetky možné cirkvi v Košiciach, ktoré sa zaoberajú a majú v svojej metodike tento cieľ, ako pomoc pri riešení týchto problémov, lebo naozaj sú vážne.
Otázka na spracovateľa materiálu. Dosť ju zaujalo konštatovanie, že je negatívne vnímanie práce komunitných sociálnych pracovníkov zo strany miestnej samosprávy. Pokiaľ je to tak, mesto musí využiť všetky možné páky, aby prinútilo vedenie samosprávy na Luníku IX pomôcť pri riešení týchto problémov. Sama na to upozorňovala už pred niekoľkými rokmi v kauze pediatra, ktorý tam mal vážne problémy.

p. Berberich, poslanec MZ – Pripomenul, že aj komisia cirkví sa venovala tomuto 
materiálu. Prijali k nemu aj uznesenie, ktoré je na poslaneckej webstránke a ponúka aj pôdu tejto komisie na riešenie tohto problému a všetky podnety a nápady sú vítané. 

p. Knapík – Uzavrel rozpravu a dal slovo spracovateľom.

p. Revajová Bujňáková, vedúca sociálneho oddelenia – Táto správa nenahrádza 
koncepciu, ktorá bola schválená v roku 2006, ale konštatuje a hodnotí isté návrhy riešenia, ktoré boli zadefinované v roku 2006. 
Začala s odpoveďami pre poslanca p. Halenára. Problematika vyhodnocovania nájomných zmlúv a prečo sa hovorí o tom, že ich treba neustále prehodnocovať a hľadať spôsoby, ako tieto nájomné zmluvy ľuďom dať, resp. aké účinné opatrenia nájsť, aby nebývali v bytoch protiprávne. Od roku 2005 boli na Luníku IX vyhotovované nájomné zmluvy asi 5-krát. Ide o 696 bytových jednotiek. V týchto zmluvách sa vždy stanovovali isté podmienky, za akých sa nájomné zmluvy budú predlžovať, pretože sa stále vyhotovujú na dobu určitú a keďže obyvatelia sídliska nie sú ochotní akceptovať podmienky, dochádza k tomu, že napr. k dnešnému dňu je na Luníku IX platných iba 50 % nájomných zmlúv. Ostatní obyvatelia bývajú v bytoch protiprávne. Pri príležitostných prácach, resp. pri nízkej motivácii občanov zapojiť sa do príležitostných prác tak je pravdou, že sú to dohody o vykonaní práce, ale reč je o občanoch, u ktorých absentujú pracovné návyky. Niekoľko dlhých rokov títo občania nepracovali, takže dnes ich získať do zamestnania, kde sa pracuje 8,5 hodiny je dosť náročné, pričom mzda sa pohybuje ani nie na úrovni minimálnej mzdy. Odmena za prácu sa odvádza od výšky životného minima a pre jedného občana je to 5.130.- Sk. Toto je aj jeho mesačná odmena za prácu a 50 % z tohto príjmu je občan povinný odviesť na účet Bytového podniku na splátku starého dlhu. Celkový jeho príjem za mesačnú prácu je 2.500,- Sk.  Toto je dôvod na nízku motiváciu pracovať. 
Priemerný hrubý plat komunitných pracovníkov je 16 tis. Sk, v čistom je to asi 11 tis. Sk a pre asistenta komunitného pracovníka je cena práce okolo 12 tis. Sk, čiže v čistom je to 8-9 tis. Sk.
Konkrétne príklady spolupráce – komunitní pracovníci nemajú podporu a z mestskej časti je to vnímané tak, že nerobia nič, nakoľko z pohľadu miestnej samosprávy sa nerieši základný problém a to je bývanie, platnosť nájomných zmlúv a ďalšie, čo vôbec nie je hlavnou náplňou komunitných pracovníkov. Potom často dochádza k tomu, že pri komunikácií s konkrétnymi občanmi sú komunitní pracovníci napádaní, že aj tak nič nerobia, načo sú tam a podobne. 
K rekonštrukcii Popradskej 72 – výber ľudí by tam mal byť dôsledný. Bude sa prihliadať na to, aby žiadatelia o pridelenie bytu, ktorí budú chcieť ísť na Popradskú, spĺňali niekoľko základných podmienok. Bude sa sledovať početnosť rodiny, ktorá by nemala mať viac ako 4 členov domácnosti z toho dôvodu, že ide o 1-izbové bytové jednotky, tak aby sa neprehustili. Bude sa skúmať, či žiadateľ pracuje, aby bola garancia, že bude môcť platiť poplatky spojené s bývaním a bude sa skúmať stupeň prispôsobivosti, aby sa eliminovalo riziko devastácie bytového fondu. Nájomné zmluvy sa budú uzatvárať na krátku dobu 3 až 6 mesiacov, aby sa v prípade porušenia domového poriadku, resp. neplatenia, vedela situácia riešiť. 
Táto správa nie je koncepcia, preto ani nenavrhuje nové riešenia a preto ani nepojednáva o Romintegre, lebo jej činnosť nie je konkrétne opatrenie zadefinované v koncepcii. V minulom roku bola predložená správa o činnosti Romintegry. Mesto s touto organizáciou spolupracuje od roku 2004. Každoročne bola pre túto organizáciu schvaľovaná dotácia na podporu činnosti tohto združenia čo sa týka práce s deťmi a zamestnávania občanov. Vo vzťahu k zamestnávaniu ľudí z Luníka IX si myslia, že práve tie príležitostné a aktivačné práce sú istým prostriedkom, ako získať pracovné návyky a ako následne umiestniť týchto ľudí do práce. Aj v správe je uvedené, že v roku 2007 sa podarilo zamestnať 52 ľudí, ktorí pracovali na aktivačných a príležitostných prácach na dobú určitú a neskôr prešli do trvalého pomeru na Správe mestskej zelene. Boli to ľudia, ktorí sa osvedčili a preukázali, že majú schopnosť chodiť do práce. Mesto bolo v závere minulého roku oslovené práve spoločnosťou U.S. Steel, aby pokračovalo v tom, čo svojho času začala Romitegra, t.j. sprostredkovanie zamestnania ľudí z Luníka IX priamo v U.S.Steele. Chceli by to robiť od mája 2008 cez Agentúru dočasného zamestnávania, ktorú má mesto zriadenú v zmysle tejto koncepcie. 
K spolupráci cirkví a cirkevných organizácií, ktoré pôsobia na Luníku IX, resp. v ďalších lokalitách – na komisii cirkví pred týmto mestským zastupiteľstvom sa hovorilo, že sa zvolá jedno stretnutie a že sa vyzvú tieto cirkevné inštitúcie na spoluprácu s mestom a požiadajú ich, aby dali konkrétny návrh, v čom by vedeli mestu pomôcť.
Činnosť komunitných sociálnych pracovníkov nemá suplovať činnosť zamestnávateľa. Aktivity, ktoré komunitní sociálni pracovníci robia sú na to, aby sa prostredníctvom rôznych podporných nástrojov aktivizovali samotní obyvatelia lokality na zmenu svojich postojov, návykov. Možno ako dobrý príklad fungovania komunitnej práce, jej zmysluplnosti a toho, že je považovaná za jeden z nosných nástrojov pri riešení týchto problémov je napr. aj komunitná sociálna práca, resp. Komunitné centrum na Herlianskej ulici. Toto centrum je zrekonštruované. Od roku 2006 do dnešného dňa sa nestalo, žeby jeden občan nezaplatil mesačný poplatok. Pracuje sa tam s deťmi, dospelými, ľudia sú zamestnaní a to je dôkazom, že táto komunitná práca má svoje opodstatnenie.

p. Knapík, primátor mesta Košice – Pozorne si vypočul diskusiu a myslí si, že téma, 
o ktorej sa hovorí a to, čo všetci vnímajú, je veľmi široká, pálčivá a ťažko riešiteľná. Táto správa hovorí o riešení problémov spojených s bývaním na tých lokalitách, kde je vysoká koncentrácia osôb, ktoré sú ohrozené sociálnym vylúčením. Tento materiál nie je komplexným programom na riešenie všetkých sociálnych problémov, alebo aspektov sociálnej práce, ktoré treba zabezpečiť a  ktoré sa reálne vykonávajú, ale pokúsili sa nájsť model, ako eliminovať, alebo znížiť negatívne dopady vyplývajúce z bývania na tých lokalitách, ktoré sú tu spomínané a padajú mestu na plecia. Iste si prítomní pamätajú na problémy, ktoré bolo treba akútne riešiť, keď Vodárne vypli vodu na Luníku IX, keď dlhy, ktoré vznikali a ešte stále vznikajú, boli neudržateľné, tak mesto muselo nájsť model, ako využiť všetky možnosti, ktoré dáva sociálna sféra a aj to, čo vie mesto poskytnúť ľuďom, ktorí bývajú v objektoch mesta, aby sa trend otočil a dlhy nerástli. Nedá sa to zo dňa na deň, nie je to jednoduchá práca. V správe sa uvádza, ako pôsobia navrhnuté modely riešenia a s akými výsledkami sa počíta a čo bude prínosom tohto riešenia.
Je možné správu rozšíriť, prehodnotiť, použiť nové formy. Tu sa hovorí, ako sa darí riešiť problémy s bývaním a ako sa zmierňujú negatívne dopady. Komplexnosť problému nesúvisí len s bývaním, ale aj s ďalšími už spomenutými otázkami. Komunitná sociálna práca, aj iné programy, ktoré sa tam realizujú, pomáhajú tieto negatívne dopady zmierňovať. Nemyslí si, že existuje jednoduché rýchle riešenie, ktoré by tento problém odstránilo. Na tomto poli nielen v Košiciach, ale aj v iných mestách, ktoré sa s týmto problémom boria, je množstvo práce a nenachádzajú sa jednoduché riešenia, alebo jednoduché efektívne metódy.

p. Halenár, poslanec MZ – Vrátil sa k betónovému bývaniu. Ak majú ľudia nízku 
motiváciu pracovať, možno keby videli nejaké betónové kocky, ktoré sú opatrené silnými plechovými dverami a že tam raz za deň príde cisterna s vodou a na druhej strane dostanú podpísať nájomnú zmluvu, tak je presvedčený, že to percento z polovice nájomných zmlúv podpísaných na Luníku IX by muselo stúpnuť okamžite. 
Čo sa týka vynaložených peňazí z rozpočtu, čo spomínal p. Cengel. Naozaj by všetci mali mať mimoriadny záujem na tom, aby každá koruna, ktorá odchádza z rozpočtu mesta, bola efektívne vynakladaná. Vidí tu veľkú možnosť v dvoch sférach práve pre takýchto ľudí. 
Prvou je čistota mesta. Mesto samotné v rozpočte dáva desiatky miliónov korún preto, aby  vyzeralo najmä v tomto období lepšie, vyzerá katastrofálne. Má dosť fotodokumentácie, ktorá svedčí o neúnosnom stave v oblasti čistoty. 
Druhá sféra, kde by títo ľudia mohli naozaj začať veľmi aktívne pôsobiť, je separovaný zber. Netreba čakať na žiadnu koncepciu. Neverí, že nejaká firma dokáže urobiť nejakú koncepciu. Koncepcia sa môže tvoriť na základe debaty aj na takomto fóre, ako je teraz. Keď si niekto zoberie záznamy z tohto rokovania, plus záznamy z rokovania bytovej komisie a všelijakých ďalších, tak si myslí, že môže koncepciu poskladať veľmi ľahko. Súhlasí, že neexistuje rýchle riešenie, no jestvuje riešenie, ktoré by aspoň prvým dvadsiatim ukázalo, že keď nepodpíšu tú nájomnú zmluvu, tak mesto ich deložuje z ich bytov, lebo byty sú vo vlastníctve mesta a umožní im náhradné bývanie v takýchto betónových kockách. 
Ak mesto k tomu veľmi rýchlo nepristúpi a neurobí následné kroky, ktoré sa už čiastočne robia na Luníku IX, neurobí z Luníka IX iné sídlisko. Takýmto spôsobom by sa dali motivovať tí ľudia, ktorí majú záujem pracovať, splácať záväzky z nájomných zmlúv a umiestňovať ich do rekonštruovaných vchodov na Luníku IX. Verí, že tak by sa dalo riešiť viac problémov naraz a príklady by priťahovali. V spolupráci so školami by to mohlo mať veľmi rýchlo veľmi dobrý efekt. 

p. Knapík, primátor mesta Košice – Na koncepciu sa nečaká a kroky, ktoré boli 
urobené a robia sa, smerujú k rovnakému cieľu mať problém sociálneho bývania pod kontrolou na základe možností, ktoré reálne prichádzajú do úvahy. Sú niektoré práve v meste, na ktoré môžu byť využití práve títo ľudia. Na zložitejšiu prácu, kde je potrebná kvalifikácia, zručnosť, či isté pracovné návyky sa s touto skupinou nedá rátať. 

p. Halenár, poslanec MZ – Navrhol, aby začali premýšľať nad veľmi konkrétnou 
vecou. V rozpočte na rok 2009, v sume, ktorá je určená pre firmu, ktorá sa stará o čistotu mesta, pokúsiť sa dať malú sumu bokom a vyčleniť – vybrať časť mesta, kde by mohol prebehnúť test inou, či inými firmami než je súčasná. Získal by sa tak obrázok, ako je možné za pomoci aj takýchto ľudí a firiem vynaložiť peniaze z rozpočtu mesta efektívnejšie. Je na to dosť času – 10 mesiacov, treba to skúsiť. 

p. Knapík, primátor mesta Košice – Dá preveriť možnosti, lebo mesto je do istej miery 
viazané aj zmluvnými vzťahmi, ktoré mesto má s touto spoločnosťou. No sú tu aj iné možnosti. V meste a jeho okolí je množstvo čiernych skládok, ktoré treba likvidovať. Aj na to sa dajú vyčleniť prostriedky a ľudia sa do týchto prác môžu zapojiť.
Uzavrel rozpravu a dal slovo návrhovej komisii. 

p. Dolná, poslankyňa MZ – Prečítala pôvodný návrh na uznesenie. 
Mestské zastupiteľstvo v Košiciach  podľa § 6 ods. 2 písm. ad) Štatútu mesta Košice berie na vedomie správu o realizácii „Koncepcie riešenia problémov bývania v lokalitách s vysokou koncentráciou osôb ohrozených sociálnym vylúčením“ podľa predloženého návrhu.

Hlasovanie č. 50: za 38, proti 1, zdržal sa -.

––-     ––-     ––-

14. Správa o spôsobe zabezpečenia starostlivosti o ľudí bez domova

p. Knapík, primátor mesta Košice – Je to opäť citlivý a vážny problém, no mesto aj na 
	tomto poli má isté povinnosti.

V rozprave vystúpili:

p. Halneár, poslanec MZ- Pri čítaní správy zaevidoval niekoľko problémov. Ľudia si 
zvykli, že v centre mesta počas niekoľkých zimných mesiacov, dostanú jedlo a nocľah. Z centra majú blízko do všetkých častí mesta. Budova, kde prespávajú, napáchne tak, že nebude môcť byť na iný účel použiteľná. Môžu sa zvyšovať počty ľudí, lebo dobré príklady priťahujú. 
Systém, ktorý mesto ponúka takýmto ľuďom, by mal vychádzať z toho, že čiastočne si sami zvolili takúto cestu. Niektorí z tých ľudí sú možno slobodnejší, než niektorí z poslancov. Mestská polícia uvádza, že v meste žije 450 ľudí bez domova. 
V predloženej správe vidí 3 nedostatky. Nie je tu vidieť koordinovanú snahu ľudí motivovať takýchto ľudí pôsobiť mimo centra mesta. Zavádza sa trvalá starostlivosť namiesto občasnej a nárazovej. Na základe toho čo povedal, stúpa sebavedomie týchto ľudí pôsobiť v mestských častiach. Sám na KVP vidí, že takíto ľudia bez problémov zaberajú zeleň v najfrekventovanejších častiach mesta. K tejto veci treba pristupovať veľmi citlivo, lebo sú to slobodní ľudia, slobodní občania a mali by sa voliť adekvátne prostriedky k tomu, aby pre drvivú väčšinu ľudí, ktorí ich možno vidia negatívne, umožnili čo najlepší spôsob života v tomto meste. Motivácia ťahať ich z centra by tu mala byť zrejmá. Toto zo správy nevyplýva. Toto, o čom hovorí, už dávno museli vyriešiť v iných krajinách. Košice majú veľa spriatelených miest, s ktorými má družbu a myslí si, že je najvyšší čas spýtať sa ich, aké majú skúsenosti v tomto smere, aké riešenia a s akým výsledkom zvolili.

p. Matoušek, poslanec MZ – Ubytovňa pre túto skupinu sa nachádza v MČ Košice –
Juh. V marci končí táto pomoc mesta, preto sa spýtal, či sa vie, ako bude ďalej s týmito ľuďmi.  Zaujíma ho to, lebo sú tam chorí, sú tam matky s deťmi. Čo s nimi ďalej. Zavrú sa dvere. Aj keď zima pominie, problém ostáva na meste Košice. Keď na to upozorňoval na mestskej rade, tak dostal prísľub, že bude o nich postarané. Navrhol aj riešenie. Mal zoznam týchto ľudí a zistil, že každý má príslušnosť k niektorej mestskej časti. Preto by aj tieto mestské časti cez svoje sociálne oddelenia mali nejakým spôsobom pomôcť svojim občanom, aby sa mohli vrátiť do reálneho života. Je tam matka so deťmi, ktorej poslankyňa z Juhu nosila aj jedlo. To sa dá niekoľko mesiacov, ale čo ďalej? Kde sú kurátori, kde sú zodpovední pracovníci s prenesenou kompetenciou štátnej správy, ktorí sa majú zaujímať práve o takých ľudí. Majú im pomáhať aj v tom zložitom právnom systéme, ktorý ich očakáva. Mesto dalo peniaze a necháva to viac menej na sestry Vincentky. Sestry Vincentky žiadali pomoc od študentov, hlavné na nočné služby, lebo títo ľudia prídu v rôznom stave. Blízko kasárni, kde sa táto skupina v zime sústreďovala, sú aj malometrážne byty a práve tam neuveriteľne stúpol počet malých kriminálnych deliktov. Sú tam prepadávaní bezbranní seniori. Zasadí sa za to, aby sa pre budúci rok našiel iný priestor a nie priamo v centre mesta. 
Je humánnym človekom, no je toho názoru, že bezdomovci by nemali byť v centre mesta. Nemajú byť na Hlavnej ulici, žobrať tam a obťažovať ľudí. 
Keď sa vie dať MFK toľko peňazí a pozemky pre niekoľko 100 výtržníkov, ktorí ničia spoločný majetok, prečo sa nevie len časť dať aj tým, ktorí sú na to odkázaní. 

p. Hlinka, poslanec MZ  -  S nevhodnosťou umiestnenia a doterajšieho riešenia 
bezdomovcov na Kukučínovej ulici je možné len súhlasiť.  Vždy to brali ako provizórium a už v zimnej sezóne 2006/2007 bolo oznámené, že sa riešenie črtá v Bernátovciach. V tejto správe je toto riešenie spomenuté, preto chce vedieť, ako by mesto vedelo pomôcť občianskemu združeniu Oáza – nádej pre nový život pri rekonštrukčných prácach v Bernátovciach, aby sa veci pohli dopredu. Možno by sa mal prehodnotiť obsah nájomnej zmluvy, ktorú má mesto s občianskym združením uzavretú, lebo to nie je interná záležitosť tohto občianskeho združenia. Mesto by sa nemalo uzatvárať do formalizmu tak, ako je to citované v správe v bode VI. ods. 10 – Náklady spojené s užívaním predmetu nájmu hradí nájomca. Užívanie je jedna vec, no úprava a rekonštrukcia, ktorá je v celomestskom záujme a nie je to možné nechávať iba na týchto ľudí, ktorí sú veľmi obetaví, ale má pochybnosti, či nájdu do začiatku novej zimnej sezóny dostatok financií a síl, aby objekt v Bernátovciach pripravili na prevádzku. Toto sa javí ako jedna z možnosti, kde premiestniť ľudí z centra. Nikde vo svete sa problémy týchto ľudí neriešia ich koncentráciou v centre, každý sa ich snaží umiestniť na okraj, tam, kde je to možné a realizovateľné.
V súvislosti s Bernátovcami sa spomína, že tam bude zriadený útulok pre ľudí bez domova, ktorého súčasťou bude aj potravinová banka. Ako sa to myslí?

p. Betuš, poslanec MZ – Potvrdil, že posledné dva body medzi sebou úzko súvisia a 
nadväzujú. Aj tu treba hľadať nejaké riešenia. Hovorí sa o vytláčaní týchto ľudí z centra na okraj, aj o tom treba rozmýšľať, no na sídlisku Ťahanovce to už majú. Ide o rozmáhajúcu sa záležitosť. Narastá kriminalita, obťažovanie. Títo ľudia sú hladní, chorí, opití, je im zima a bez pomoci zomierajú na okrajoch chodníkov. U týchto ľudí je aj určitá beznádej. Bývajú v lese. Verejnoprospešné práce využíva len málo z nich a aj tí, ktorí pracovali, napr. pomáhali pri upratovaní sídliska, po čase stratili záujem a vrátili sa k pôvodnému spôsobu života. 
S p. Petrvalským boli na návšteve v Krakove a skoro im vypadli oči. Na stanici, v mestskom parku je čisto, poriadok, nie sú tam žobráci, nikto, kto by ľudí nejakým spôsobom obťažoval. Nepopísané, neposprejované steny – to bolo čosi úžasné. Krakov je svetlý príklad a od neho by sa dalo učiť. Pred časom bol v Aténach a tam je tiež čisto. Samospráva to iste nejakým spôsobom rieši. 
V prvom rade to však musí byť spoločný postup, lebo sám starosta sa môže aj rozkrájať a nič nedosiahne. Mesto Košice, mestské časti, mestská i štátna polícia, štátna správa, obvodný úrad, združenie záhradkárov, Bytový podnik, občianske združenia, cirkvi na spoločnom stretnutí spolu s profesionálmi, odborníkmi, zástupcami miest, kde si s tým poradili, sa treba dohodnúť, ako riešiť tento rozmáhajúci sa problém. 
V dnešnom denníku Sme je článok o Luníku IX, odporučil prítomným, aby si ho prečítali. Je tam analýza ako cukrík.

p. Buraš, poslanec MZ – Minulý týždeň navštívil Krízové centrum pre obnovu rodiny
Na KVP na Hemerkovej ulici. Odporučil každému poslancovi zájsť tam, aby na vlastné oči videl, ako to tam funguje. Majú tam napr. každé okno iné z dôvodu, že každý sponzor je iný. Platí tam však systém, že kto tam je ubytovaný, musí si nájsť prácu a 30 % zo mzdy, ktorú dostáva, ide na chod zariadenia. Pokiaľ 
p. Hlinka hovoril o tom, že je potrebné prehodnotiť zmluvy občianskeho združenia Oáza, tak sa treba zaoberať všetkými zmluvami, pretože tento problém sa týka celého mesta, všetkých mestských častí. Dopracujú sa zrejme k jednému, že neexistuje koncepcia tohto riešenia a netýka sa to len tejto problematiky, ale aj ďalších vecí, ktoré je potrebné v meste akútne riešiť. Povedal to už v minulom roku, že Luník IX je časovaná bomba. Ak tam prepukne problém vyplývajúci z hygieny, mesto bude mať čo robiť, aby túto epidémiu uhasilo.

p. Knapík, primátor mesta Košice – O vážnosti tohto problému sa vie. Rád využije 
skúsenosti iných samospráv, ktoré vedeli nájsť model, alebo kde tento problém navonok nie je taký viditeľný. V tomto týždni sa dostane aj do Krakova, takže zástupcov samosprávy sa na to iste opýta. 
V zásade mesto nemá snahu ľudí bez domova dostávať do centra a starať sa o nich. V minulom období sa urobili niektoré kroky a poskytli isté možnosti organizáciám, ktoré sa cielene tejto oblasti venujú a charita je ich hlavné poslanie. Týka sa to aj sestier Vincentiek i neziskovej organizácii Oáza – Nádej pre nový život. Riešenia, ktoré reálne existujú sú naozaj dočasné. Krízové centrum na Alejovej ulici vo VŠA v tesnej náväznosti na trhovisko Blšák na Fialkovej, tiež nebude môcť byť využívané pre bezdomovcov. Sú to dočasné riešenia a ak sa rozbehne výstavba nového mestského centra, tak aj Fialková končí. To isté platí aj pre Bosákovu ulicu, ktorá poskytuje útulok ľuďom bez domova, lebo sa plánuje revitalizácia územia okolo Hornádu, možno rekonštrukcia Staničného námestia. To isté platí pre Kukučínovu, kde dlhodobý zámer s kasárňami schválený v súvislosti s projektom EHMK hovorí o inom využití týchto objektov.  Mesto musí hľadať iné riešenie, ako sa s tým vysporiadať, pripraviť iné podmienky, aby o týchto ľudí, aspoň v tej základnej miere, bolo postarané. Ukazuje sa, že toto bude vážna úloha do budúcich období. Jednou s alternatív sú Bernátovce a ak to pomôže problém vyriešiť tak aj z úrovne mesta sa podniknú kroky, ktoré sa urobiť dajú, aby v najbližšom období to mohlo byť vo väčšej miere využívané.
Spomenul projekt, ktorý vpracovalo sociálne oddelenie a to trojstupňový projekt starostlivosti o ľudí bez domova, kde by nemala byť len základná starostlivosť, ale aj koncovka pre tých, ktorí sa v pozícii slobodných ľudí ocitli nedobrovoľne, ako to poeticky nazval p. Halenár, ktorí sa chcú vrátiť do prostredia, z ktorého vypadli a chcú sa starať sami o seba prácou, mesto im pomocnú ruku dá, aby sa vedeli zaradiť do riadneho života. Závisí to však od nich, či túto pomoc využijú. 
Koncepcia je spracovaná, no nedá sa realizovať bez finančných prostriedkov, bez ľudí, ktorí sú zapálení pre túto prácu. Tieto aktivity mesta mnohí vidia ako nadštandardnú starostlivosť práve o týchto ľudí, čo vyvoláva aj istý negatívny efekt a Košice sú potom vyhľadávaným miestom pre túto kategóriu ľudí, čo by asi nikto neprivítal. Preto treba nájsť optimálny model, ktorý zabezpečí nevyhnutnú pomoc, no nie vytváranie nadštandardných podmienok. 

p. Revajová Bujňáková, vedúca sociálneho oddelenia  - S mnohými príspevkami, ktoré 
tu odzneli, sa môže len stotožniť.  Faktom je, že mesto je pre túto cieľovú skupinu lukratívne, lebo ďalšie mestá na východe Slovenska nemajú útulky pre bezdomovcov. Preto títo ľudia automaticky prichádzajú do Košíc. Na druhej strane Ministerstvo práce sociálnych vecí a rodiny SR spracovalo istú štatistiku, kde odporúča istú kapacitu miest v útulkoch pre mestá vo vzťahu k počtu obyvateľov. Pre Košice by kapacita v útulkoch nemala presiahnuť počet 100 miest. Dnešná kapacita je: Blšák 80 miest, Fialková 40 miest, v Bernátovciach sa uvažuje so 40 miestami a v Krízovom útulku na Kukučínovej je kapacita 120 miest. Sumár sa blíži ku kapacite 300 miest. Kukučínova už druhú sezónu je dočasným riešením na zabezpečenie nevyhnutných životných úkonov. Toto by už malo skončiť. Po rokovaniach s košickou charitou sa našlo iné riešenie. Práve v tejto oblasti sa mesto nechce zbaviť zodpovednosti, ale využíva ponuku subjektov, ktoré s touto prácou majú skúsenosti, majú na to oprávnenie. Ide predovšetkým o cirkevné organizácie, ktoré sledujú aj iný rozmer.
Bernátovce sú už v čiastočnej prevádzke. Sú tam ubytovaní ľudia, ktorí sa osvedčili na Kukučínovej. Práce na objekte finišujú a je to smerované k tomu, aby od apríla začali Bernátovce fungovať naplno. Je pravdou, že technický stav budovy v Bernátovciach bol katastrofálny. Rekonštrukčné práce prebiehali dlhšie, než sa predpokladalo. Potravinová banka v Bernátovciach je európsky projekt ktorý spočíva v tom, že  z veľkých obchodných reťazcov sa sťahujú potraviny, ktoré majú polročnú dobu životnosti a prostredníctvom pobočiek sa distribuujú občanom, ktorí sa nachádzajú v stave hmotnej núdze. Preto chceli spojiť vytvorenie potravinovej banky v Košiciach s projektom riešenia ľudí bez domova. Potravinová banka vie poskytnúť základné potraviny i pracovné miesta na distribúciu na všetky miesta v tejto oblasti.

p. Rychnavský, poslanec MZ – Potvrdil, že situácia v Bernátovciach je vážna. Často
hovorí s p. Gombitom, ktorý je štatutárom i garantom tejto pomoci a tejto neziskovej organizácie. Momentálne majú veľký problém s kanalizáciou a vykurovaním. Čakajú kotol na pevné palivo, lebo sa im nepodarilo obnoviť dodávku plynu do tohto objektu. Pomoc potrebujú hlavne pri spojazdnení kanalizácie. Treba si uvedomiť, že nedá sa všetko riešiť cez sponzoring, niekde musí zasiahnuť mesto. 

p. Knapík, primátor mesta Košice – Bude snahou prehodnotiť aj zmluvu a ak sa dá
pomôcť aj nad rámec toho, čo je zadefinované, tak sa to vyrieši. Podmienky na život v tomto objekte by mali byť pripravené, aby už budúca zimná sezóna bola alternatívne pripravená.
Uzavrel rozpravu a dal slovo návrhovej komisii.

p. Andrejčák, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ad) Štatútu mesta Košice berie na vedomie Správu o spôsobe zabezpečenia starostlivosti o ľudí bez domova.

Hlasovanie č. 51: za 31, proti 1, zdržal sa -.

––-     ––-     ––-

15. Povinná príloha k žiadosti o NFP v rámci Regionálneho operačného     
      programu a Operačného programu zamestnanosť a sociálna inklúzia

V rozprave vystúpili:

p. Halenár, poslanec MZ – Predbehol bod rokovania, chcel však upozorniť poslancov
MZ na mapku k energetickej koncepcii, kde sú vyznačené potrubia TEHO a TEKO. 

 p. Buraš – Potreba materiálu je vysvetlená v dôvodovej správe a týka sa už práve 
spomínaných otázok sociálnej inklúzie a podpory sociálne vylúčeným občanom. Jedná sa o prípravu na predkladanie projektov na nenávratné finančné prostriedky v rámci prioritnej osi Infraštruktúra sociálnych služieb, sociálno-právnej ochrany a sociálnej kurately. 
Upozornil na dve zmeny v návrhu na uznesenie. Názov Domov dôchodcov sa mení na Stredisko sociálnej pomoci a dopĺňa sa ukladacia časť s úlohou pre riaditeľa Magistrátu mesta pripraviť návrh pracovnej formy novovzniknutých zariadení sociálnych služieb, ktorými sú Domov pre osamelých rodičov, Zariadenia sociálnych služieb pre seniorov s psychiatrickým ochorením a Sociálny dom tak, aby  5 rokov po ukončení realizácie projektov nebolo potrebné meniť ich právnu normu a spôsob financovania. Zodpovedný: riaditeľ Magistrátu mesta Košice, termín: do podania projektu.

p. Knapík, primátor mesta Košice  – Uzavrel rozpravu a dal slovo návrhovej komisii. 

p. Andrejčák, poslanec MZ – Prečítal návrh na uznesenie doplnený p. Burašom.
Mestské zastupiteľstvo v Košiciach  podľa § 6 ods. 2 písm. ad) Štatútu mesta Košice  schvaľuje
1.
	a) predloženie žiadosti o NFP v rámci OP Zamestnanosť a sociálna inklúzia   opatrenie 2.1 - Podpora sociálnej inklúzie osôb ohrozených sociálnym vylúčením alebo sociálne vylúčených prostredníctvom rozvoja služieb starostlivosti s osobitným zreteľom na marginalizované rómske komunity - na realizáciu projektu s názvom „Terénna sociálna práca v sociálne znevýhodnených lokalitách v meste Košice“. Projekt je realizovaný pre Mesto Košice a jeho obsahom je zabezpečenie pokračovania terénnej sociálnej práce v Košiciach, čo je v súlade s platným Programom hospodárskeho a sociálneho rozvoja mesta Košice, ale i jeho pripravovanou aktualizáciou.
			b)  zabezpečenie realizácie projektu po schválení žiadosti o NFP
c)  spolufinancovanie projektu z vlastných zdrojov mesta vo výške minimálne  5 % z celkových oprávnených výdavkov na projekt, t.j. vo výške 225 000 Sk.
	2.
		a) predloženie žiadosti o NFP v rámci Regionálneho operačného programu, 
prioritná os 2 - Infraštruktúra sociálnych služieb, sociálnoprávnej ochrany  a sociálnej kurately - na realizáciu projektu  rekonštrukcie objektu v majetku Mesta Košice, ktorý je zverený do správy mestom zriadenej rozpočtovej organizácie s názvom   Stredisko sociálnej pomoci  na Garbiarskej ulici v Košiciach,   z úrovne ktorého je  zabezpečované poskytovanie sociálnej pomoci  v zariadeniach sociálnych služieb, ktorými sú domov dôchodcov, zariadenie opatrovateľskej služby a v zariadení na výkon sociálnoprávnej ochrany. Plánovaná rekonštrukcia a modernizácia sa týka objektu určeného na realizáciu činnosti domova dôchodcov, ale i riadenie a organizačné zabezpečovanie činností ostatných organizačných súčastí  strediska.  Projekt  je realizovaný pre Mesto Košice a je v súlade s Programom hospodárskeho a sociálneho rozvoja mesta Košice, ako aj jeho pripravovanou aktualizáciou. 
	 	b) zabezpečenie realizácie projektu po schválení žiadosti o NFP
	  	c) financovanie projektu z vlastných zdrojov mesta vo výške minimálne 5 %
    	 z celkových oprávnených výdavkov na projekt, t.j. vo výške 5 000 000 Sk.
			3.	 
		 a) predloženie žiadosti o NFP v rámci Regionálneho operačného programu, 
prioritná os 2 - Infraštruktúra sociálnych služieb, sociálnoprávnej ochrany   a sociálnej kurately -  na realizáciu projektu rekonštrukcie obytného domu na Golianovej ulici s cieľom vytvorenia zariadenia sociálnych služieb – domova pre osamelých rodičov.  Projekt je realizovaný pre Mesto Košice a  je v súlade s Programom hospodárskeho a sociálneho rozvoja mesta Košice, ale i jeho pripravovanou aktualizáciou. 
	      	b) zabezpečenie realizácie projektu po schválení žiadosti o NFP
	  	 	c) financovanie projektu z vlastných zdrojov mesta vo výške minimálne 5 %  
 		 z celkových oprávnených výdavkov na projekt, t.j. vo výške 1 250 000 Sk.
		4.
		 a) predloženie žiadosti o NFP v rámci Regionálneho operačného programu,   prioritná os 2 - Infraštruktúra sociálnych služieb, sociálnoprávnej ochrany a sociálnej kurately - na realizáciu projektu týkajúceho sa rekonštrukcie objektu bývalej MŠ na Laboreckej ulici s cieľom vytvorenia zariadenia sociálnych služieb pre seniorov s psychickými ochoreniami, ktorý je realizovaný pre Mesto Košice a ktorý je v súlade s Programom hospodárskeho a sociálneho rozvoja mesta Košice, ale i jeho pripravovanou aktualizáciou
	      	b) zabezpečenie realizácie projektu po schválení žiadosti o NFP
	      	c) financovanie projektu z vlastných zdrojov mesta vo výške minimálne 5 %  
 z celkových oprávnených výdavkov na projekt, t.j. vo výške 3 000 000 Sk.
		 5.
		 a) predloženie žiadosti o NFP v rámci Regionálneho operačného programu,  prioritná os 2  - Infraštruktúra sociálnych služieb, sociálnoprávnej ochrany a sociálnej kurately -  na realizáciu projektu týkajúceho sa rekonštrukcie sociálneho domu v mestskej časti Juh, ktorý je realizovaný pre Mesto Košice a ktorý je v súlade s Programom hospodárskeho a sociálneho rozvoja mesta Košice
	      	b) zabezpečenie realizácie projektu po schválení žiadosti o NFP
c) financovanie projektu z vlastných zdrojov mesta vo výške minimálne 5 z celkových oprávnených výdavkov na projekt,  t.j. vo výške 3 500 000 Sk.
Ukladá riaditeľovi Magistrátu mesta Košice pripraviť návrh právnej formy novovzniknutých zariadení sociálnych služieb, ktorými sú domov pre osamelých rodičov,  zariadenie sociálnych služieb pre seniorov s psychickým ochorením a sociálny dom tak, aby päť rokov po ukončení realizácie projektov nebolo potrebné meniť ich právnu formu ani spôsob financovania. Termín: do podania projektu, zodpovedný: riaditeľ MMK.

Hlasovanie č. 52: za 35, proti -, zdržal sa l.

––-     ––-     ––-

16. Návrh systému kontroly množstva vyprodukovaného odpadu na území mesta 
      Košice

p. Knapík, primátor mesta Košice – Materiál reaguje na uznesenie MZ č. 359 
z decembra 2007, ktorým zastupiteľstvo uložilo spracovať kontrolný systém, ktorý by rozptýlil pochybnosti a urobil by jasno o spôsobe nakladania s odpadom, či fakturácia za odpad reálne zodpovedá skutočnostiam. Dal slovo predkladateľovi námestníkovi primátora p. Filipovi, aby ho uviedol.

p. Filipko, námestník primátora mesta Košice -  Aj keď úloha bola daná riaditeľovi 
Magistrátu mesta, predkladateľom materiálu je on, lebo sa podieľal na jeho tvorbe. V časti A predloženého materiálu je analýza súčasného stavu, v časti B je navrhnutý istý systém kontroly odpadu a nakladania s ním. 
Komisia verejného poriadku vzala predložený materiál na vedomie a neodporúča ho mestskému zastupiteľstvu prerokovať a schváliť.
Komisia legislatívno-právna neodporúča mestskému zastupiteľstvu zobrať na vedomie predložený materiál.
Komisia cirkví odporúča mestskému zastupiteľstvu materiál prerokovať.
Zvažoval aj stiahnutie materiálu z programu rokovania, ale zámerne ho ponechal, lebo rád by počul názory a odôvodnenie stanovísk jednotlivých komisií, že prečo sa takto vyjadrili. Možno sa nájde iné, lepšie riešenie než to, ktoré je v návrhu na uznesenie predložené. 
Podľa jeho názoru materiál jednoznačne poukazuje na to, že jeden človek nemôže vykonávať kontrolu v takom širokom rozsahu.  Zachytil aj otázky, koľko bude stáť posilnená kontrola, resp. aký finančný efekt prinesie. Podľa jeho názoru sa ľudia dajú riešiť aj dočasným presunom v rámci Magistrátu mesta. Neodváži sa odhadnúť, aký finančný efekt to prinesie. Je presvedčený, že úlohou mesta je kontrolovať nielen finančné plnenia, či skladbu faktúr, kontrolovať, či faktúry zodpovedajú objednaným prácam. Na druhej strane sa musí kontrolovať aj vecné plnenie i kvalita vykonaných prác. Ak toto neprinesie ani korunu, ale dosiahne sa väčšia kvalita odvedenej práce a väčšiu spokojnosť obyvateľov, už sa to oplatí realizovať. Na ďalšie otázky zodpovedajú pracovníci oddelenia výstavby a životného prostredia.

V rozprave vystúpili:

p. Halenár, poslanec MZ – Je to materiál, ktorý je vynútený uznesením mestského
zastupiteľstva, lebo pri schvaľovaní VZN o odpade sa uzhodli na tom, že je najvyšší čas začať kontrolovať. Na komisii sa vyjadril, že námestník, ktorý toto predložil, by mal opustiť svoje miesto. Je to čiste mechanická záležitosť, odškrtnutie si úlohy, ktorá plynie z uznesenia. Predložil úplne nový návrh na kontrolu toho, čo robí Kosit, lebo dlhé mesiace poukazuje na to, že Kosit klame. Poukázal na to konkrétnymi obrazovými informáciami s výpisom faktúr, ktoré deklarovali ako je zbieraný separovaný papier.
Prečítal návrh na uznesenie. Mestské zastupiteľstvo v Košiciach podľa § 6 ods. ac) Štatútu mesta Košice schvaľuje systém kontrol vyprodukovaného odpadu a nakladania s ním na území mesta Košice v tomto znení:
1. Vo výberovom konaní vybrať inštitúcie a organizácie zaoberajúce sa problematikou životného prostredia, najmä neziskové a mimovládne, podľa dohodnutých podmienok vyhotovia fotodokumentáciu z miest určených pre zber komunálneho a separovaného odpadu. Podmienky výberu, spôsob, termíny a odmenu pre takto vykonanú prácu vypracujú pracovníci oddelenia výstavby a životného prostredia v spolupráci s členmi komisie životného prostredia, verejného poriadku a ochrany zdravia. Termín: 30.4.2008, zodpovedný: riaditeľ MMK. 
2. Zabezpečiť kontrolu váženia na vstupe do Kositu. Zvážiť možnosť kontroly váženia nákladným automobilom z firmy s certifikovanou váhou pre váženie nákladných automobilov. Podmienky výberu, spôsob, termíny práce a odmenu vypracujú pracovníci oddelenia výstavby a životného prostredia v spolupráci s členmi komisie životného prostredia, verejného poriadku a ochrany zdravia. Termín: 30.4.2008, zodpovedný: riaditeľ MMK.
3. Navrhnúť podpísanie doplnkov k súčasnej zmluve o dielo s Kositom. Konzultovať právnu a významovú bezchybnosť doplnkov. V tom pridať bod sankcia za nedodržanie správnosti fakturácie v sume 500 tis. Sk za každý zistený prípad. Tieto peniaze použiť iba pre oblasť zberu a zneškodnenia komunálneho odpadu. Pridať bod súhlas s kontrolou váženia na vstupe do Kositu pracovníkmi Magistrátu mesta Košice. Termín: 30.4.2008, zodpovedný: riaditeľ MMK.
4. Doterajší spôsob kontroly  správnosti a oprávnenosti fakturácie zjednodušiť na maximálnu možnú mieru. Vymeniť pracovníka, ktorý prevádzal kontroly na Magistráte mesta doteraz. Ku kontrolám dokladov z Kositu, získaných dokladov z tohto systému, prizvať zástupcov komisie životného prostredia, verejného poriadku a ochrany zdravia a poslancov. Termín: 30.4.2008. zodpovedný: riaditeľ MMK.
5. Mesačne vyhodnocovať výsledky takto prevádzaných kontrol, náklady na ne a predložiť ich na rokovanie mestského zastupiteľstva nasledujúce po 31.8.2008. V prípade mimoriadnych zistení aj skôr. Termín: v texte, zodpovedný: riaditeľ MMK.

p. Cengel, poslanec MZ – Za určitých podmienok by človek mohol súhlasiť s tým, čo 
povedal p. Halenár, no tam je problém hneď v prvom bode. Navrhuje výberové konanie, no s Kositom sú uzavreté zmluvy, ktoré trvajú ešte asi 4 roky. 
S vážením odpadu by súhlasil, no zmluvy sú uzavreté na počty kontajnerov, to znamená, že by sa museli prerobiť zmluvy a platilo by sa za množstvo odpadu, čo považuje za prácnejšie, ako empiricky určiť počet kontajnerov.
Pri zmluve o dielo tiež vidí problém, či Kosit na to pristúpi, ale prečo nie, debatovať sa môže.
Ďalej sa hovorilo o zjednodušení fakturácie. Tiež by bol radšej, keby fakturácia bola jednoduchšia, aby sa dala ľahšie kontrolovať, ale ak sa tam má vložiť váženie, tak sa tým celý systém ešte skomplikuje.
Piaty bod ani nezaregistroval. 
K materiálu: Myslí si, že tento materiál by sa mal podporiť. Je to nejaký odrazový môstik. Situácia ani v Kosite nie je jednoduchá. Z predloženého návrhu na uznesenie navrhuje vypustiť z ukladacej časti bod b) spracovanie systému kontrol zabezpečiť prostredníctvom odborne spôsobilej externej organizácie. Nie žeby sa tomu bránil a nepodporoval to, ale osobne si myslím, že sú to vyhodené peniaze. Kosit totiž nie je povinný tam pustiť cudziu organizáciu. Ďalšia vec je, že mesto má uzavreté zmluvy. Naozaj si treba pozrieť, ako sú uzavreté. Je to na počet kontajnerov a počet fáz vysypania.
V tejto chvíli mesto môže kontrolovať maximálne to, či na danej ulici sa kontajner naozaj vysype 3-krát do týždňa a tým to pre mesto končí. Ak chce robiť niečo iné, musí zmeniť zmluvy. 

p. Halenár, poslanec MZ – Asi to zle prečítal. Tam sa nejedná o zmluvu s nejakou 
neziskovou  organizáciou o zbere a zneškodnení odpadu. Jedná sa o dohovor s takými inštitúciami o kontrole. Celý návrh je systém kontroly, nie systém zberu. Znamená to, že ak budú vybrané organizácie poznať termíny, kedy má firma, ktorá je zmluvne poverená zberom a zneškodnením odpadu a separovaného odpadu, tak budú mať silnú motiváciu pozrieť sa na to, či tie zmluvy sú skutočne podľa termínov napĺňané. Stačí jeden digitálny fotoaparát. Veľmi rýchlo sa o celom meste získa obrázok, ako Kosit napĺňa termíny. On má osobnú skúsenosť, že klame. Znamená to, že následne klame aj vo fakturácii. Následne mesto ako 33 %-tný akcionár Kositu vypláca neoprávnené práce a neoprávnené výkony.
K bodu 2. Kontrola váženia má byť námatková. Netreba tam stáť, ako je to v návrhu, že 30 pracovníkov má byť a dokonca podľa vyjadrení p. Nagya na komisii, musí sa kúpiť auto, resp. zabezpečiť auto, aby mohlo ísť za zberným autom až do Kositu a sledovať ho až na váhu. To naozaj niekto tak hlboko klesol, žeby chodil za každým autom Kositu s ďalším autom a s ďalšími pracovníkmi? Jedná sa o námatkové, nárazové záležitosti, aby vedeli, či tá váha pracuje správne. 
K bodu 3 – Ak Kosit na takéto návrhy nepristane, je najvyšší čas začať sa zaoberať svojou ďalšou účasťou a ďalším pôsobením v takejto firme. Načo je tam mesto, ak na základe dokázaného klamstva nie je ochotný rozšíriť zmluvu o kontrolu vstupu na váhe. Nevidí to nijak inak, len je to na zváženie, čo ďalej robiť v tej firme.
K zjednodušeniu -  videl 1.5 cm papiera A4, ktoré má ten človek skontrolovať -popísané drobným písmom, typu 7-8, to sa skrátka fyzicky nedá. Preto sa ani nemožno čudovať, že takto vyzerá fakturácia z Kositu, že za 5 rokov sa diera medzi faktúrami z Kositu a peniazmi, ktoré mesto vybralo od občanov, vyhĺbila na 300 mil. Sk.

p. Betuš, poslanec MZ -  Nebol by problém s podporou návrhu p. Halenára, keby tam 
neboli niektoré právne veci, ktoré nie sú jasné. Nie si je istý, či je možné prijať uznesenie o prepustení zamestnanca Magistrátu mesta Košice. Kompetentný na takýto úkon je riaditeľ MMK a primátor mesta Košice. Škoda, že tento návrh nebol prediskutovaný s právnikom a očistený od niektorých nedostatkov. 

p. Kočiš, poslanec MZ – Kto kontroluje funkčnosť kontajnerov? Kosit totiž si 
fakturuje násobok ich počtu. Dal do pozornosti, že u nich 2 mesiace sa jeden kontajner nedal otvoriť. Je zvedavý, koľkokrát bolo fakturované, že bol zlikvidovaný a koľko kontajnerov nefunguje meste, ale do celkového sumára boli započítané.

p. Boritáš, poslanec MZ – Požiadal predkladateľa pozmeňujúceho návrhu p. Halenára, 
či by nebolo možné, aby sa hlasovalo o každom bode zvlášť. Myslí si, že niektoré body by mohli prejsť. 

p. Halenár, poslanec MZ -  Spýtal sa, či je to v zmysle rokovacieho poriadku možné.
	Má vystúpiť v diskusii k tejto formálnej zmene?

p. Knapík, primátor mesta Košice – Ak zaznie takýto návrh, tak po formálnej stránke 
je možný takýto postup. 

p. Gamcová, poslankyňa MZ – Podporila vystúpenie p. Halenára a oceňuje jeho snahu
a záujem riešiť problém mesta so separáciou a zvozom odpadu. Otázka na právne oddelenie. Aká je výpovedná možnosť zmluvy s Kositom? Pýta sa preto, lebo jej je ľúto, ak tento návrh p. Halenára poslanci nepodporia. Je tam veľa veľmi dobrých vecí, ktoré by sa možno po právnom zosúladení dali akceptovať a skôr ako sa prednesie tento návrh, odporučila aj prestávku, aby sa zhodli a našli nejaké riešenie, lebo každý poslanec vie, že súčasný systém kontroly nie je dostatočný a jeden pracovník naozaj nie je schopný skontrolovať 12 hodinovú pracovnú náplň pracovníkov Kositu a odvoz odpadov 22 áut, ktoré sa denne vypravia. Bola by škoda zanedbať túto možnosť. V prípade, žeby mestské zastupiteľstvo neakceptovalo návrhy p. Halenára, tak si osobne myslí, že to, čo je tu navrhnuté, t.j. kontrola na 3 mesiace, nerieši nič. Skôr by navrhovala, aby kontrola prešla na mestské časti, na ich pracovníkov, ktorí sa môžu v danom teréne denno-denne pohybovať a dávať mestu a prebiehajúcej kontrole nejaké podnety. Vie, že to nie je kompetencia mestských častí, ale dalo by sa to po dohode urobiť, lebo samotným mestským častiam viac záleží na tom, ako to sídlisko vyzerá, ako keď jeden pracovník mesta má chodiť po celom území, čo je naozaj nereálne a 30 ľudí to asi tiež nevyrieši a už vôbec nie nejaká externá firma, o ktorej hovoril p. Cengel. S tým už vôbec nesúhlasí.
Zapakovala svoj návrh na prestávku, ktorý súvisí aj s inými potrebami.

p. Halenár, poslanec MZ – Predložil návrh, aby sa o jeho návrhu na uznesenie, ktorý 
predložil v 5 bodoch, hlasovalo o každom bode osobitne. 

p. Filipko, námestník primátora mesta Košice- Nechce hlboko komentovať návrh 
p. Halenára, poslanci sa môžu rozhodnúť podľa svojho vedomia a svedomia. V prvom bode mu chýba - nebol stanovený finančný náklad, koľko bude stáť celý systém vyhotovenia fotodokumentácie. Je presvedčený, že nikto to zadarmo neurobí, no možno sa nájdu takí obetavci.  Návrh kontroly váženia je zapracovaný aj v tomto materiáli, p. Nagy tam presedel už niekoľko dní.  Jeho návrh možno nebol pochopený. Jedná sa o to, aby externá firma spracovala systém kontroly. Ale ak nie, tak nie je problém vypustiť tento bod. 
Odpoveď pre p. Kočiša – je to otázka toho jedného človeka, ktorý kontroluje aj faktúry, aj či sa kontajnery otvárajú a potom 4 hodiny rieši nejakú sťažnosť podnikateľa, že mu nevyviezli kontajner. Musí tam ísť, zdokumentovať to, vypočuť svedkov. Je na poslancoch, aby rozhodli o postupe.

p. Sabol, riaditeľ MMK –  Čo sa týka právnych vecí, v zmysle uznesenia mal za úlohu
zabezpečiť vypracovanie forenzného auditu na aprílové mestské zastupiteľstvo, kde budú podrobne po právnej stránke rozanalyzované všetky zmluvy s Kositom. Či už je to investičná zmluva, alebo zmluva o dielo a súčasťou toho bude aj ekonomický audit a ekonomické riešenie. Čo sa týka právnych veci, nechal by to na aprílové MZ.

p. Halenár, poslanec MZ – Veľká škoda, že sa p. Filipko nechce vyjadrovať k tak 
závažnej veci a to práve z toho dôvodu, že pri schvaľovaní VZN o zvyšovaní ceny pre všetkých Košičanov, aby začali zapĺňať tu šialenú dieru 300 mil. Sk, za ktorú je zodpovedný manažment tohto mesta aj p. Filipko osobne. Za rok 2007 bola diera 100 mil. Sk, je to rozdiel medzi faktúrami Kositu a sumou, ktorú dokázalo mesto vybrať od občanov. A ak p. Filipko nechce nič povedať ku konkurenčnému návrhu, tak to dosť poukazuje, aký je jeho prístup. Ľudia sa už naozaj naježili pre tých 948,- Sk a má dostatok informácií, ako reagujú na platobné výmery, ktoré dostávajú doporučenou poštou. Zatiaľ ani jediný prejav nebol súhlasný, žeby chápal, že mesto sa ocitlo v takej situácii a keď sa im predkladá tento systém kontrol, ktorý by mal byť súčasťou ceny, lebo si nevie dosť dobre predstaviť, že sa majú postaviť pred občanov a povedať im: Zvýšili sme vám poplatok zo 650,- na 948,- Sk a systém kontroly je asi taký, že raz za tri mesiace zistíme, že tam je nejaký problém a potom najmeme ďalších 30 ľudí, aby sme kontrolovali váhy, ako beží Kosit a podobne. Pri takomto systéme p. Filipka už náklady nezaujímajú?
K nákladom – Ak v pôvodnom návrhu nie je vyčíslená ani koruna nákladov, tak to obdivuje odvahu námestníka p. Filipka vyčítať toto konkurenčnému návrhu. Jeho návrh predpokladal presne takú istú finančnú záťaž, ako je. Ak na dvoch pracovníkov je plánované 30 tis. Sk mesačne, tak je osobne hlboko presvedčený, že každá jedna nezisková či mimovládna organizácia ak dostane 30 tis. Sk, aby mohla chňapnúť po svojej srdcovke, tak bude šťastná. To môže garantovať a je presvedčený, že s veľkou pravdepodobnosťou to skončí veľkým šťastím. 

p. Gamcová, poslankyňa MZ – Zrejme to nepovedala dosť jasne, ale dáva 
procedurálny návrh na prestávku.

p. Knapík, primátor mesta Košice – Ospravedlnil sa, lebo on to takto nezaregistroval.
Takže ide o to, aby pred hlasovaním bola prestávka, aby sa poslanci mohli poradiť. 	

p. Betuš, poslanec MZ – Prosba na organizačné oddelenie, aby návrh p. Halenára bol 
	doručený pre všetky poslanecké kluby. 

p. Knapík, primátor mesta Košice -  Dal hlasovať o procedurálnom návrhu, aby 
	pred prečítaním uznesenia bola vyhlásená prestávka. 

Hlasovanie č. 53: za 37, proti 1, zdržali sa 4.

p. Kupec, poslanec MZ – Z toho, čo bolo povedané, mu nie je zrejmé, za čo sa vlastne 
platí. P. Cengel povedal, že mesto má zmluvu s Kositom a platí za objem – za počet vyvezených kontajnerov a kuka nádob. Námestník p. Filipko hovoril o kontrole váženia. Nevie, na čo je váženie, keď sa platí za objem. V tom vidí problém, lebo takto sa mnohokrát platí za vzduch. On napr. keď doma nemá naplnenú nádobu, tak ju nezaplatí. Ale teraz sa dozvedá, že aj keď sa odpad neodvezie, tak sa platí za počet nádob, lebo tak je uzatvorená zmluva. Neplatí sa za skutočne zvezený a zneškodnený odpad, ale teoreticky za to, že sa predpokladá, že všetky vyložené nádoby sa naplnia. Potom tú zmluvu treba naozaj prerobiť.

p. Filipko, námestník primátora mesta Košice – Reagoval na vystúpenie p. Halenára.
Nebráni sa iným návrhom a môže sa o nich diskutovať. Pre všetkých dal do pozornosti, že materiál sa volá Návrh systému... a berie sa na vedomie. Je otvorený a ak komisia životného prostredia, verejného poriadku a ochrany zdravia nájde ďalšie riešenia a procesy, ktoré sa dajú kontrolovať, alebo navrhne ísť iným smerom, nevidí v tom problém. 

p. Bereš, poslanec MZ – Požiadal o dodržiavanie rokovacieho poriadku, kde v § 41 
bod 2 hovorí, že prednesenie faktickej poznámky nesmie trvať dlhšie ako 1 minútu. Ak nejde o faktickú poznámku a diskutujúci prekročí stanovený čas, predsedajúci mu odoberie slovo. Rozhodnutie predsedajúceho je konečné. Možno, že by bolo dobre v rámci tohto systému, keby po uplynutí 1 minúty zaznelo nejaké zvukové znamenie.

p. Knapík, primátor mesta Košice – Požiadal technikov, aby na nasledujúce rokovanie
	nainštalovali takéto zariadenie, ktoré by ohlasovalo koniec faktickej poznámky. 

p. Jeník, poslanec MZ – Je veľkou škodou, že mestské zastupiteľstvo schválilo 
zvýšenie poplatku na 948,- Sk skôr, než sa vykonali všetky tie analýzy a kontroly systému zberu. Je dobre, že sa o tom diskutuje, lebo o rok bude ešte stále možnosť zistiť skutočný stav v Kosite. Je pravdou, že občania nie sú veľmi spokojní, no nie je to dôvod na to, aby sa pán námestník musel vzdať funkcie. Treba dať dokopy všetky argumenty, ktoré tu odzneli a počas prestávky sa to ujasní aj v kluboch.

p. Nagy, pracovník oddelenia výstavby a životného prostredia MMK – Vysvetlil
otázky ohľadom kontroly a fakturácie za odpad, ktoré sú podstatné veličiny a technické jednotky, ktoré vstupujú do systému. 
Fakturácia služieb od Kositu je rozdelená do šiestich faktúr, do šiestich spôsobov fakturácie. Prvá fakturácia je za tzv. manipulácie z 1100 litrovými nádobami, 110 litrovými nádobami a s vrecami. Ďalej je to fakturácia za zneškodnenie odpadu, tretia časť je za komplexný separovaný zber, ďalej je to fakturácia za zaber nadrozmerného odpadu od kontajnerov, piata fakturácia sú mimoriadne objednávky, ktoré rieši mesto, ak je odpad uložený v rozpore so zákonom z verejných priestranstiev. Šiesta fakturácia je v rámci ďalších služieb, ktoré sú zmluvne podchytené. Členenie výkonov je kvôli prehľadnejšej kontrole. Zneškodňovaný odpad sa váži a faktúry sú doplnené súpiskami vážnych lístkov. Je tam poznačená identifikácia auta, odkiaľ prišlo a čas. Preto nie je možné, aby bolo zaznamenané 2-krát. Kontrola by mala sledovať, či nepríde aj iné auto, ktoré nenesie odpad z Košíc.
K objemu – Odpad je fakturovaný v súvislosti s manipuláciou so zbernou nádobou. Nezáleží na tom, či je nádoba naplnená úplne, alebo do polovice. V rokoch 2004 – 2005 sa prijalo opatrenie na zníženie fakturácie obmedzením manipulácií asi v tom zmysle, že keď je kontajner naplnený do ¼, tak sa s ním nebude manipulovať. Tento systém bol zavrhnutý, lebo dochádzalo k preplňovaniu kontajnerov, hromadila sa nečistota a boli z toho problémy. Prešlo sa preto znovu na systém – odvoz 3-krát týždenne a takto sa to aj fakturuje. Mestské časti sú podľa štatútu i VZN zodpovedné za stanovištia kontajnerov, určujú kapacitu týchto stanovíšť  a počet kontajnerov. Pokiaľ sa v minulosti bránili zvyšovaniu kapacity a pridávaniu kontajnerov, tak s tým boli problémy. Má zdokladované, kedy sa zvyšovali počty kontajnerov na požiadanie mestských častí, zvýšil sa počet manipulácii a tým aj fakturovaná suma. Počet kontajnerov sa navýšil o dobrých 30 % v jednotlivých mestských častiach. Prognóza je taká, že odpad sa nenavyšuje na váhe, ale na objeme, lebo odpad nie je ťažký, ale je objemný. V roku 2002 cez váhu prešlo 51 tis. ton za rok. Keď dnes robil štatistiku tak je to 61 tis. ton odpadu za rok 2007. Zaviedol sa zber biologického odpadu a za to tiež treba platiť, preto tie finančné hodnoty narastajú. Predpisuje to legislatíva a musí sa to v rámci zákona o odpadoch dodržať. Mesto zriadilo už tretí zberný dvor a ani to nie je zadarmo. Pozitívne je to, že ľudia tieto zberné dvory využívajú. V roku 2002 z nich odvážali 300 kontajnerov, dnes je to ročne z jedného zberného dvora 1200 kontajnerov odpadu. 
V mestských častiach začal celoročný zber objemného odpadu. Kontajneri sú nenormálne preplnené a Kosit ich nestačí odvážať. Niekedy treba prísť 2-3 krát na jedno miesto. Treba si však uvedomiť, že za všetko sa platí. V prvom rade je to manipulácia a potom váha. Obidve tieto nákladové položky sa fakturujú zvlášť. 

p. Kupec, poslanec MZ – Čo sa rozumie pod pojmom manipulácia? Odvoz sa platí 
podľa manipulácie, alebo podľa ton?

p. Nagy, pracovník oddelenia výstavby a životného prostredia MMK – Manipulácia
sa platí zvlášť a je to naloženie odpadu na auto, ktorý príde na zberné miesto. Druhá fakturácia je za váhu odpadu. Jedna manipulácia s kuka nádobou vychádza mesto na 73,- Sk. Pri 1100 litrových kontajneroch je to cca 190,- Sk za jednu manipuláciu. 

p. Halenár, poslanec MZ – Celý systém, ktorý navrhol, by mal byť maličkým 
stupienkom k tomu, aby skutočne všetci občania tohto mesta boli motivovaní najmä separovať odpad a kontrolovať aj sami seba a všímať si, ako vyzerajú po sídliskách kontajnery a čo je pri nich. Ďalším a podstatným krokom by mala byť motivácia mestských častí. Mal by sa vážiť odpad vyzbieraný z jednotlivých mestských častí a to komunálny aj vyseparovaný a nebojí sa ani myšlienky, že v jednotlivých mestských častiach by mohla byť rôzna cena za zber a zneškodnenie komunálneho odpadu a ak by boli maximalisti, kľudne to môžu robiť aj po niektorých uliciach. 
Druhá vec – Vôbec by sa nebál toho čísla spomenutého p. Nygyom 31 tis. ton odpadu za rok 2007, pretože za rok 2002 to bolo 52,2 tis. ton, za rok 2006 58,5 tis. ton a ak je za rok 2007 61 tis. ton tak sa mu to zdá úplne v trende nárastu. Nie je to žiaden vysoký výmyk. Znamená to, že množstvo odpadu vyprodukovaného v meste je proporcionálne.
Od roku 2002 do roku 2006 stúpla tonáž o 12 %, ale fakturácia od Kositu stúpla niekoľko násobne.

p. Knapík, primátor mesta Košice – Tonáž nie je priamo úmerná zvýšenému objemu,
lebo do fakturácie vstupujú náklady, ktoré Kosit tak isto musí znášať a toto bolo diskutované vtedy, keď sa VZN schvaľovalo. Je to zmena DPH, ceny pohonných hmôt. Od doby, keď sa to nastavilo, od roku 2001, pohyb platieb smerom k poplatníkom nebol. 

p. Betuš, poslanec MZ – Potvrdil slová p. Nagya o kompetenciách a pôsobnosti 
mestských častí pri výstavbe kontajnerovísk. V minulom roku vybudovali všetky kontajneroviská na sídlisku Ťahanovce s betónovými podkladmi, zaklietkovali ich a potvrdil slová p. Nagya aj v tom, že v minulom mesiaci im boli doložené kontajnery na požadovaný počet.

p. Nagy, pracovník oddelenia výstavby a životného prostredia MMK – Doplnil údaj
o množstve. Hovoril o tonách, ktoré sa spálili. Je tu aj iný odpad a keď sa vyseparovalo v roku 2002 okolo 800 ton, dnes je to 6000 ton, ktorý sa  zhodnocuje cez recyklačný fond. Nehovoril o inertnom odpade, ktorý je uložený niekde inde a nespaľuje sa. Ďalej je to nebezpečný odpad, kde sa prevádza mobilný zber tohto odpadu. Je tu viac faktorov, o ktorých by sa dalo dlho diskutovať. Vždy je možné prísť na pracovisko MMK, kde sú k dispozícii všetky potrebné podklady.

p. Knapík, primátor mesta Košice – Uzavrel rozpravu a po prestávke sa ujme slova 
	návrhová komisia.
Po ukončení prestávky dal hlasovať o procedurálnom návrhu p. Halenára, aby sa o jeho pozmeňujúcom návrhu hlasovalo postupne, po jednotlivých bodoch.

Hlasovanie č. 54: za 17, proti 2, zdržali sa 11.

p. Andrejčák, poslanec MZ – Prečítal jednotlivé body návrhu p. Halenára. 
Bod č. 1: Mestské zastupiteľstvo v Košiciach podľa § 6 ods. ac) Štatútu mesta Košice schvaľuje systém kontrol vyprodukovaného odpadu a nakladania s ním na území mesta Košice v tomto znení:
Vo výberovom konaní vybrať inštitúcie a organizácie zaoberajúce sa problematikou životného prostredia, najmä neziskové a mimovládne, podľa dohodnutých podmienok vyhotovia fotodokumentáciu z miest určených pre zber komunálneho a separovaného odpadu. Podmienky výberu, spôsob, termíny a odmenu pre takto vykonanú prácu vypracujú pracovníci oddelenia výstavby a životného prostredia v spolupráci s členmi komisie životného prostredia, verejného poriadku a ochrany zdravia. Termín: 30.4.2008, zodpovedný: riaditeľ MMK. 

Hlasovanie č. 55: za  4, proti 1, zdržali sa 27.

p. Andrejčák, poslanec MZ – Prečítal 2 bod návrhu p. Halenára. 
2. Zabezpečiť kontrolu váženia na vstupe do Kositu. Zvážiť možnosť kontroly váženia nákladným automobilom z firmy s certifikovanou váhou pre váženie nákladných automobilov. Podmienky výberu, spôsob, termíny práce a odmenu vypracujú pracovníci oddelenia výstavby a životného prostredia v spolupráci s členmi komisie životného prostredia, verejného poriadku a ochrany zdravia. Termín: 30.4.2008, zodpovedný: riaditeľ MMK.

Hlasovanie č. 56: za 7, proti 1, zdržali sa 24.

p. Andrejčák, poslanec MZ – Prečítal 3. bod návrhu p. Halenára.
3. Navrhnúť podpísanie doplnkov k súčasnej zmluve o dielo s Kositom. Konzultovať právnu a významovú bezchybnosť doplnkov. Pridať bod sankcia a to za nedodržanie správnosti fakturácie v sume 500 tis. Sk za každý zistený prípad. Tieto peniaze použiť iba pre oblasť zberu a zneškodnenia komunálneho odpadu. Pridať bod súhlas s kontrolou váženia na vstupe do Kositu pracovníkmi Magistrátu mesta Košice. Termín: 30.4.2008, zodpovedný: riaditeľ MMK

Hlasovanie č. 57: za 4, proti 2, zdržali sa 26.

p. Andrejčák, poslanec MZ – Prečítal 4. bod návrhu p. Halenára.
4. Doterajší spôsob kontroly  správnosti a oprávnenosti fakturácie zjednodušiť na maximálnu možnú mieru. Vymeniť pracovníka, ktorý prevádzal kontroly na Magistráte mesta doteraz. Ku kontrolám dokladov z Kositu, získaných dokladov z tohto systému, prizvať zástupcov komisie životného prostredia, verejného poriadku a ochrany zdravia a poslancov. Termín: 30.4.2008. zodpovedný: riaditeľ MMK.

Hlasovanie č. 58: za 2, proti 5, zdržali sa 29.

p. Andrejčák, poslanec MZ – Prečítal 5. bod návrhu p. Halenára.
5. Mesačne vyhodnocovať výsledky takto prevádzaných kontrol, náklady na ne a predložiť ich na rokovanie mestského zastupiteľstva nasledujúce po 31.8.2008. V prípade mimoriadnych zistení aj skôr. Termín: v texte, zodpovedný: riaditeľ MMK.

Hlasovanie č. 59: za 12, proti 2, zdržali sa 24.

p. Andrejčák, poslanec MZ – Prečítal návrh p. Cengela.
Mestské zastupiteľstvo v Košiciah vypúšťa z pôvodného návrhu v časti B 
bod 4.

Hlasovanie č. 60: za 26, proti 1, zdržali sa 8.

p. Andrejčák, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice berie na vedomie informáciu o systéme kontrol množstva vyprodukovaného odpadu a nakladania s ním na území mesta Košice. 

Hlasovanie č. 61: za 32, proti 1, zdržali sa 6.

––-     ––-     ––-

17. Koncepcia rozvoja mesta Košice v oblasti tepelnej energetiky 

p. Knapík, primátor mesta Košice – Je predložená informácia, ktorá súvisela so 
zapracovaním pripomienok spracovateľa energetickej koncepcie spoločnosti CityPlan, s.r.o. tak, ako to vyplynulo z prerokovania materiálu, ktorý bol prerokovaný v decembri 2007. Materiál je v písomnej podobe aj s návrhom záväznej časti, ktorú predkladá spoločnosť CityPlan, s.r.o..

V rozprave vystúpili:

p. Matoušek, poslanec MZ – Najprv prečítal uznesenie prijaté pri schvaľovaní tejto 
koncepcie. Je to úloha vytvoriť energetický manažment mesta. Nakoľko je to bez dátumu, doplnil ho. Ďalej, ukladá riaditeľovi MMK spracovať návrh organizačného poriadku začlenenia útvaru hlavného energetika mesta Košice v organizácii v procese riadenia iniciatívy a kontroly. V organizačnej štruktúre začlenenie pozície manažéra – hlavného energetika, určenie právomoci, zodpovednosti a hlavných úloh v súlade s koncepciou rozvoja mesta Košice v oblasti energetiky. Zodpovedný v texte, termín: aprílové MZ.
V ďalšom žiada primátora mesta Košice predložiť na prerokovanie aprílového MZ 20085 spracovaný návrh uvedený v ukladacej časti riaditeľovi MMK. 
Svoj návrh odovzdal návrhovej komisii. 

p. Cengel, poslanec MZ – Keď dostal tento materiál, tak neveril vlastným očiam, lebo 
na poslednom MZ schválili tri body. Prvý bol, že sa v celom dokumente vypúšťa princíp neutrálnej ceny. Takúto neutrálnu cenu v podstate nenašiel v rámci celého Česka a Slovenska. Dal do pozornosti, že už existujú rozhodnutia Protimonopolného úradu, ktoré zakazujú dohadovať sa výrobcom tepla na jednotnej cene. Preto bol tento bod vypustený.
Druhý bod, ktorý bol vypustený, bola typológia územia so stanovením výberu prípustných tepelných zariadení. Pri tom sa povedalo, že pokiaľ platí ústava v tejto republike a výrobcovia majú certifikáty na rôzne typy tepelných zariadení, tak mesto nemôže obmedzovať vlastníka v tom, či pri novostavbe použije elektrický kotol, alebo plynový kotol, resp. bude spaľovať biomasu. Pri tom sa povedalo, že v celom dokumente sa vypúšťa typológia územia so stanovením výberu prípustných tepelných zariadení.
V treťom bode si mestské zastupiteľstvo schválilo, že odpojovanie subjektov od centrálnych zdrojov je závislé na dobrovoľnosti odberateľa. Znovu upozornil, že si uvedomuje, že na jednej strane v meste pôsobí TEHO a TEKO, ktoré vyrábajú teplo a odpájaním sa jednotlivých subjektov dochádza k zvyšovaniu nákladov. No na druhej strane platí Ústava SR. Mesto neobstojí pri žiadnom spore, pokiaľ neumožní odberateľovi sa odpojiť. Preto bola daná táto podmienka, že odpájanie sa subjektov závisí od dobrovoľnosti odberateľa. A teraz číta v dôvodovej správe podpísanej p. Vaľkom z Prahy, že on ako spracovateľ koncepcie síce rešpektuje uznesenie, ale nesúhlasí s vypustením neutrálnej ceny a typológie územia v nezáväznej časti. Na ďalšej strane je návrh záväznej časti energetickej koncepcie a v úlohách je znovu bod 5, kde odpájanie subjektov je navrhované a riešenie presne tým istým spôsobom, ako pri poslednej koncepcii. 
Niekto možno začne oponovať tým, že je to nezáväzná časť. Nezáväzná časť však má byť v súlade so záväznou časťou. Uznesenia boli schválené a pokiaľ nedôjde k ich zmene, tak riešiteľ mal požiadavky zapracovať.

p. Halenár, poslanec MZ – Zdá sa  mu, že ten, kto posunul materiál na rokovanie
mestskému zastupiteľstvu, asi ho nečítal. Nevie si predstaviť, že to, čo poslanci požadujú v troch bodoch, spracovateľ to nerešpektoval. Keď sa tu hovorí o efektívnom využití času rokovania, tak sa pýta, prečo sú im predkladané také materiály, ktoré sú v príkrom rozpore s tým, čo sa schválilo? On tomu naozaj nerozumie.
Uznesenie MZ č. 305/2007 považuje za nesplnené. Neobstojí tu argumentácia o nejakej záväznej a nezáväznej časti. Uznesenie mestského zastupiteľstva jednoznačne hovorí o tom, že v celom materiáli má byť vypustená neutrálna cena. V tomto dokumente sa tento termín vyskytuje 53-krát. Podmieňovanie subjektov pri odpájaní len vo výnimočných situáciách je presne to, čo nechceli. Hlasovaním o predkladaných doplnkoch možno len potvrdiť, alebo oponovať tomuto faktu. Fakt, že uznesenie nebolo splnené, poslanci nevedia podľa tohto návrhu na uznesenie ovplyvniť. V dokumente sa nič nezmení.
Táto časť je zakončená návrhom záväznej časti energetickej koncepcie, ktorá sa po odsúhlasení mestským zastupiteľstvom stane súčasťou záväznej časti územno-plánovacej dokumentácie mesta. Bude to mestský zákon, niečo, čo sa bude musieť rešpektovať. 
Pôvodné uznesenie MZ č. 305/2007 znelo: Mestské zastupiteľstvo schvaľuje koncepciu za týchto podmienok. Znamená to, že ak tieto podmienky, ktoré mestské zastupiteľstvo stanovilo dnes odmietne, tak odmietne celú koncepciu a prehlásil, že bude hlasovať proti tejto koncepcii na základe týchto argumentov:
Na str. 162 koncepcie na hlavnej stránke mesta Košice je swot analýza. Tam je existencia firiem TEHO a TEKO uvedená ako slabina a nižšie v tomto dokumente je to uvedené dokonca ako hrozba. On si naopak myslí, že existencia TEHO je jeden z najväčších plusov tohto mesta. Rozdeľuje totiž celú sieť potrubí na dve časti. Je  to ako rameno s prstami. Rameno je ako súčasť potrubia TEKO a prsty aj s dlaňou, ako výmenníkovou stanicou, tvoria TEHO. Znamená to, že ak sa schváli táto koncepcia a zapracuje sa do územného plánu, tak sa každému potenciálnemu záujemcovi povie, že o dodávku tepla z bodu, ktorý v názornom vyjadrení je dlaňou, ktorý by mohol pripojiť na dosť významné územie, tak to nemôže urobiť. Netreba zabúdať ani na snahy mesta, ktoré sa blahosklonne tvári k spájaniu firiem TEHO a TEKO. 
Chcel tým povedať, že mestské zastupiteľstvo by malo odmietnuť túto koncepciu a najprv vypracovať zadanie mesta, čo očakáva od tejto koncepcie. Už aj uznesenie mestského zastupiteľstva naznačovalo, čo sa chce a to všetko by mala zahŕňať budúca koncepcia, ktorá by mala byť predložená. Nemôžu totiž predpokladať, ako sa zmení technológia, ako sa vyvinú energie do budúcna, aj keď sa každý 5 rokov má prehodnocovať táto koncepcia. Ide o to, že na 5 rokov sa zablokujú úvahy a pritom sa vie, aké problémy sú s monopolom Kositu a všelijakými ďalšími monopolmi, kde sú zmluvy takto urobené.
 V konečnom dôsledku sa bráni tomu stavu, keď do sekundárnych sietí distribútora sa môžu v dôsledku nových a životné prostredie nezaťažujúcich technológii pripojiť nové zdroje a zbaviť Košičanov Teplárne, ako vážneho zdroja znečisťovania takmer v strede mesta, ktoré momentálne páli čierne uhlie. 

p. Boritáš, poslanec MZ – Nakoľko nezaregistroval nijaký pozmeňujúci návrh na 
riešenie, hlasovaním môžu rozhodnúť. Odporúča nezahlasovať za tento materiál, ktorý je predložený a z toho bude vyplývať, že vzhľadom na diskusné príspevky, ktoré tu boli povedané, bude tento materiál upravený a predložený na najbližšie rokovanie mestského zastupiteľstva. 

p. Knapík, primátor mesta Košice – Dochádza tu zrejme k nepochopeniu, lebo 
koncepcia je materiál, ktorý hovorí o nejakých zásadách, princípoch a spracovateľ ju spracoval v súlade s platnou slovenskou legislatívou, ktorá ukladá mestám, kde je systém centrálneho zásobovania a niekoľko energetických zdrojov, ktoré sa podieľajú na zásobovaní teplom a energiou obyvateľov mesta a firiem. Mala by principiálne vychádzať  z toho aby zdroje boli využívané, aby fungovali hospodárne a vytvárali synergický efekt, aby sa zdrojmi neplytvalo. To je jeho pohľad, no pripúšťa, že môžu byť aj iné postoje. Mesto by tento postoj malo rešpektovať, sú tu snahy a úlohy obmedziť tie zdroje, ktoré sú vyčerpateľné, uprednostňovať obnoviteľné a alternatívne formy energie a využívať kapacity, ktoré tu sú a môžu zabezpečovať energetické hospodárenie na území mesta. Nevidí to tak, žeby spoločnosť, ktorá spracovala túto koncepciu mala zlý zámer. Ak sa s tým mestské zastupiteľstvo nestotožní, aj to sa dá akceptovať. Ide o to, či sa takto naplnia princípy, ktoré sú zadefinované, alebo nie. 

p. Vaľko, pracovník oddelenia výstavby a životného prostredia MMK – Magistrát 
požiadal spracovateľa o zapracovanie pripomienok, ktoré boli schválené mestským zastupiteľstvom. Celý materiál bol spracovaný v zmysle metodického usmernenia Ministerstva hospodárstva SR po prijatí zákona 657 o tepelnej energetike, kde v § 31 sa ukladá spracovanie koncepcie a v jej zmysle má mesto vydávať záväzné stanoviská. Spracovateľ považoval, že súčasné znenie dáva dostatočne voľný priestor, preto nebol zmenený ani posledný bod, že odpájanie je na dobrovoľnosti, lebo sa týka len SCZ. Ak niekto dokáže vyrobiť lacnejšie teplo, nie je dôvod, aby sa neodpojil. Koncepcia na odpojenie poskytuje dostatočné možnosti.
V bode B ide o taký prípad, ak by sa odpojila nejaká veľká časť sústavy a nejakej skupine by sa umožnilo výhodnejšie napojenie. V rámci štruktúry zásobovania teplom v meste by to malo veľmi zlý dopad na ostatných obyvateľov. V takom prípade je potrebné urobiť dopadovú štúdiu a podľa toho postupovať.

p. Knapík, primátor mesta Košice – Uzavrel rozpravu. Požiadal návrhovú komisiu, aby 
zobrala do úvahy to, čo bolo povedané. O veci sa rozhodne hlasovaním. 

p. Andrejčák, poslanec MZ – Návrh poslanca p. Matoušeka.
	Mestské zastupiteľstvo v Košiciach ukladá riaditeľovi Magistrátu mesta
spracovať návrh organizačného poriadku začlenenia Útvaru hlavného energetika mesta Košice v organizácii, procese riadenia, iniciatívy a kontroly. V organizačnej štruktúre v obsadení pozície „manažér – hlavný energetik“ v určení právomoci, zodpovednosti a hlavných úloh v súlade s Koncepciou rozvoja mesta Košice v oblasti  energetiky.  T: MZ - 04/2008,  Z: riaditeľ MMK.
Žiada primátora mesta Košice predložiť spracovaný návrh uvedený v ukladacej časti riaditeľovi MMK  na rokovanie MZ – apríl/2008. 

Hlasovanie č. 62: za 26, proti 1, zdržali sa 13.

p. Andrejčák, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. d) Štatútu mesta Košice berie na vedomie informáciu o zapracovaní podmienok uznesenia č. 305 zo dňa 13.12.2007 do dokumentu „Koncepcia rozvoja mesta Košice v oblasti tepelnej energetiky“ so schválenými pripomienkami. 

Hlasovanie č. 63: za 22, proti 4, zdržali sa 16.

––-     ––-     ––-

17/1 Poriadok o náhradách  poslancov MZ 

p. Cengel, poslanec MZ a predseda finančnej komisie MZ ako predkladateľ materiálu.
Na základe návrhu mesta bolo potrebné vypracovať poriadok o náhradách, ktorý by jednoznačne sprehľadnil vyplácané  náhrady. Nejde o žiadne zmeny, iba sa upresňuje súčasný stav.

V rozprave vystúpili:

p. Gamcová, poslankyňa MZ -  Pamätá si návrh ešte z minulého rokovania mestského
zastupiteľstva a nesúhlasí s tým, aby poslancom bola vyplatená paušálna čiastka za pripojenie internetu bez toho, žeby to preukázali. Považuje to za nehoráznosť. Myslí si, že poslanec je tu na to, aby bol príkladom pre občanov mesta Košice a nie aby využíval všetky možné okľuky, aby sa dostal k nejakým peniazom daňových poplatníkov. To si treba uvedomiť. Zásadne je proti takému návrhu. 

p. Blaškovičová, poslankyňa MZ – Pamätá si, že v návrhu bol aj mesačný paušál. 
Buď chodia poslanci autom, alebo verejnou dopravou. Ak majú od mesta parkovacie karty, tak im nepatrí aj mesačný paušál.  Je proti tomu, aby mali uhradený mesačný paušál na MHD.

p. Halenár, poslanec MZ – Tiež si myslí, že v čl. II. ods. 2 by sa nemala uhrádzať 
paušálna čiastka bez preukázania skutočných nákladov. Uvedomuje si, že musia pracovať aj inde než v mestskom zastupiteľstve a na zasadanie sa nedá pripraviť bez pripojenia k internetu. Spýtal sa prekladateľa, kvôli čomu je tento materiál navrhovaný a predložená formulácie v bodoch I. a II.?

p. Cengel, poslanec MZ – K bodu I cestovné náhrady – on to nevymyslel, táto náhrada 
poslancom sa vypláca už možno 15 rokov. K bodu II – táto náhrada bola schválená v odmeňovacom poriadku a do tohto sa to iba prepísalo. Tento materiál iba upravuje veci, ktoré už boli schválené. Zopakoval, že tu nie je nič nové.

p. Berberich, poslanec MZ – K pripojeniu a úhradám za internet – sú tým myslené 
zrejme aj také úhrady, kde poslanec nemôže uplatniť nárok, lebo zmluva nie je napísaná na neho. Týka sa to konkrétne aj jeho, zmluva je na manželku a on to nevie zmeniť.

p. Kočiš, poslanec MZ – On si zmluvu zmenil, aj keď bola viazaná na 2 roky na inú 
osobu. Trvalo to síce 2 mesiace, ale dá sa to.

p. Hojer, hlavný kontrolór mesta Košice – V odvolávke na úhradu pripojenia na 
internet je použitý zákon 283/2002 o cestovných náhradách. Domnieva sa, že tento odkaz na zákon je chybný. Mal tam byť odkaz na zákon o obecnom zriadení, ktorý umožňuje preplatiť preukázané náklady napojenia na internet  v skutočnej výške, nie v paušálnej výške. Pokiaľ je pripojenie na internet za nižšiu cenu, tak suma naviac tvorí neoprávnené majetkové obohatenie. Vie, že zase bude zlý, ale musel na to upozorniť.

p. Cengel, poslanec MZ – Keď bol požiadaný, aby tento poriadok pripravil a predložil,
tak celý materiál bol predložený finančnému i právnemu oddeleniu na posúdenie. Bolo k tomu vypracované vyjadrenie a nebola tam žiadna zmienka o tom, žeby to nemohlo byť vyplácané podľa uvedeného predpisu.

p. Knapík, primátor mesta Košice – Požiadal o stanovisko ekonómov a právnikov.

p. Kažimírová, vedúca finančného oddelenia – Pri paušáloch na internet vychádzali
zo zákona o cestovných náhradách z § 4 ods. 1 písm. d) Je to náhrada preukázaných potrebných vedľajších výdavkov. Je to jeden z druhov náhrad, ktoré sú nárokovateľné pri služobnej ceste a tie sa následne podľa § 54 môžu paušalizovať. Vyjadrovali sa aj k efektívnosti vynakladania finančných prostriedkov, lebo v zákone o dani z príjmov sa hovorí, že poslancovi, resp. zamestnancovi (analogicky sa ten zákon vzťahuje na poslancov aj na zamestnancov) prináleží im  náhrada za používanie strojov, prístrojov a zariadení pri výkone práce a že tieto sa nezdaňujú. Zároveň upozornili na to, že musia vychádzať z priemerných podmienok, aké sú na trhu. Boli toho názoru, že navrhovanú sumu vo výške 700,- Sk, keďže pred tým nebolo nič preukázané, žiadne skutočné náklady a skutočné výdavky, nie je ani na základe čoho paušalizovať. Tie paušály sa väčšinou stanovujú na základe toho, že pred tým sa tie náklady uznali na základe skutočných výdavkov. Tie sa nejakým spôsobom spriemerujú a paušalizujú. Tu sa hneď ide na paušály bez toho, žeby niekto preskúmal a preukázal, že ten paušál naozaj vychádza z nejakých priemerných podmienok. Preto boli za uhrádzanie skutočných nákladov a ak priznať paušál, tak isto nie taký vysoký, lebo im sa zdá cena za internet 700,- Sk veľmi vysoká. Je otázne, do akej miery vlastne ten poslanec využíva, na koľko percent využíva internet pre činnosť poslanca a nie pre inú činnosť.

p. Knapík, primátor mesta Košice – Na všetko sa asi nedá zodpovedať, ale je otázka, 
či vedľajšie výdavky, tak ako to bolo vysvetlené a ich paušalizácia nesúvisí práve s výkonom pracovnej, resp. služobnej cesty, lebo sa spojili veci, ktoré nie celkom idú do kopy.

p. Takácsová, vedúca právneho oddelenia MMK – V tomto sa zhodli s finančným 
oddelením a upozornili aj na to, že tam bolo stanovisko ministerstva, že je možné paušalizovať určité výdavky, ale tam je problematická miera využitia, lebo zákon hovorí, že podľa podobných podmienok, ako je to uplatňované u ostatných zamestnancov. Čo sa týka internetu, jednoznačne nemožno vzťahovať tento zákon o cestovných náhradách na užívanie internetu.

p. Knapík, primátor mesta Košice – Tak teraz sa to už zamotalo.

p. Hojer, hlavný kontrolór mesta Košice – Citoval § 25 zákona o obecnom zriadení 
369/90 Zb. ods. 4, kde sa v tretej vete hovorí: Poslancovi patrí náhrada  skutočných výdavkov, ktoré mu v súvislosti s výkonom funkcie poslanca vznikli podľa osobitných predpisov platných pre zamestnancov v pracovnom pomere. Pokiaľ sa teda budú refundovať náklady za internet, musí to byť na základe osobitného predpisu, ktorý platí pre všetkých zamestnancov mesta. Takýto predpis, pokiaľ on vie, nie je. A určite náklady na internet nemôžu súvisieť s výkonom pracovnej cesty. Nie je to vhodná odvolávka na zákon. 

p. Halenár, poslanec MZ – Jadro problému nie je v tom, či je to vysoká suma, alebo 
podľa akého zákona sa to uhrádza. Jadro problému je, že sa to nemá preukazovať. To sa mu zdá úplne mimo. Naozaj si niekto myslí, že môže zobrať 540,- Sk do vrecka a chodiť autom? To ako boli myslené tie poslanecké sľuby, že budú chrániť a zveľaďovať majetok tohto mesta?
Čo sa týka internetu – je to špecifická záležitosť, ale práve preto je tu právne oddelenie s kopou právnikov, aby našli také riešenie a taký návrh, aby tu a teraz poslanci nemuseli hľadať riešenie. To je škandál. Kvôli čomu je tu právne oddelenie?

p. Matoušek, poslanec MZ – Ohradil sa voči vyjadreniu p. Kažimírovej, že nie je 
možné preukázať koľko percent činnosti má poslanec. Upozornil ju, že poslanec je 24 hodín poslancom. Pri rozhovoroch s občanmi je poslancom a je činný, ak ho zastaví niekto na ulici, tak tiež. Nikto nie je oprávnený merať jeho výkon práce, ani nejakým spôsobom percentuálne ohraničovať. Poprosil úrad magistrátu, aby sa stránil a zdržal  takýchto vyjadrení. Nebude polemizovať o tom, či poslanci  majú právo, alebo nie, jednoznačne zákon hovorí, že sú stále činní a aj na ceste domov i v električke sú na pracovnej ceste.

p. Jenčová, poslankyňa MZ – Aj predošlé 4 roky bola poslankyňou a väčšinou všetci 
vedia, koľko dávali za telefón, pokiaľ svoju činnosť a svoj poslanecký mandát brali seriózne. Nikto si nič neuplatňoval a poslanec má skutočne veľa vedľajších výdavkov pri uskutočňovaní svojho poslaneckého mandátu. Preto niektoré tu odzneté názory jej pripadajú populistické. Nikto tu nešiel pre peniaze ani za zárobkom. Ak tu odznela poznámka, že kto chodí autom tak má parkovaciu kartu, tak ju doplnila, že jej auto chodí na benzín, ktorý musí zaplatiť. Tých 300,- Sk, ktoré dostanú ako cestovné, iste nie je ten benzín, ktorý minú pri cestách na rôzne rokovania, kluby, reprezentačné akcie ako poslanci mesta. Takže poprosila, aby toho populizmu bolo menej. Tieto náklady reálne sú. Keď poslanci národnej rady berú paušálne náhrady vo výške 30 tis. Sk na cestovné a nevie na čo, ktoré nikde nepreukazujú a tam je to v poriadku, tak ich 300,- Sk cestovného a pripojenie na internet, ktoré si niektorí skutočne zaviedli len kvôli tomu, že dostali notebooky, určite nemôže byť v rozpore so zákonom. Už pri príprave materiálu na rokovanie  zastupiteľstva, aspoň jej kontrolór to tak robí (MČ Košice – Nad jazerom), že sa snaží nájsť všetko pre a proti, aby materiál na rokovanie išiel čistý, aby tu neboli takéto pochybnosti, na ktorých si niektorí robia svoju politickú kampaň.

p. Bereš, poslanec MZ -  Nevyjadroval sa k obsahu materiálu, ale k forme. Veľmi 
víta, že na ďalšom mestskom zastupiteľstve sa bude prerokovávať zmena rokovacieho poriadku a príprava materiálov na rokovanie. Cieľom snaženia by malo byť, aby sa poslanci dostali k materiálom už aj s vyjadreniami a stanoviskami všetkých odborných útvarov, ktoré majú kompetenciu sa k danej téme vyjadriť, aby si vedeli preveriť určité informácie, zistiť a rozhodnúť sa potom o hlasovaní. Smeroval tým k vystúpeniu hlavného kontrolóra, ktorý ako už nie raz tesne pred hlasovaním vyťahuje svoje stanoviská ako kúzelník zajaca z klobúka a preto pevne verí, že v novom rokovacom poriadku bude zahrnuté, že pri materiáloch musí byť stanovisko hlavného kontrolóra. Myslí si, že sedí v tej istej budove ako ostatné oddelenia a myslí si, že mal aj prístup k týmto materiálom. Možno by bolo dobre, aby tieto odborné útvary spolu komunikovali pri príprave materiálov, aby sa nedostali do takej situácie, ako vznikla nie prvý krát na zastupiteľstve. Stanovisko hlavného kontrolóra by malo byť k dispozícii minimálne 2 týždne dopredu, aby si to vedeli preveriť, či to zodpovedá skutočnosti, alebo nie, prípadne si zistiť nejaké ďalšie náležitosti. Zatiaľ má taký pocit, že súhlasí so stanoviskom pána kontrolóra, no nevie sa teraz k tomu relevantne vyjadriť.

p. Knapík, primátor mesta Košice – Pripomenul, že v tomto prípade bol materiál 
	zaradený pri schvaľovaní programu, takže ho hlavný kontrolór asi nevidel.

p. Hojer, hlavný kontrolór mesta Košice – Primátor mesta v podstate povedal to, čo 
chcel povedať aj on. Až budú materiály na mestské zastupiteľstvo predkladané štandardným postupom, potom aj on bude reagovať štandardne. Na materiál predložený na stôl priamo na zastupiteľstve môže reagovať len priamo pri jeho prejednávaní.

p. Cengel, poslanec MZ – Nestačí zírať. Myslí si, že celý proces prebehol štandardným
spôsobom. Magistrát oslovil predsedu finančnej komisie, aby niektoré veci, ktoré sa nachádzajú na niekoľkých miestach, dostali sa do jedného materiálu. To urobil, materiál dal v predstihu na magistrát, prešiel pripomienkovaním finančného oddelenia, právneho oddelenia a štandardne ho predložil ako poslanec, v zmysle dohody s magistrátom. Teraz tu počúva kopu pripomienok a pritom tam nie je jedna nová vec, akurát zhrnul to, čo už existuje. V tejto chvíli materiál stiahnuť nemôže, ale keď poslanci nechcú zaň hlasovať, tak nech nehlasujú. Ak neprejde, tak bude platiť všetko, čo je tam zhrnuté a v takej istej podobe.

p. Knapík, primátor mesta Košice – Diskusia odznela, nič múdrejšie sa už nedá dodať.
Tam kde boli naznačené možné problémy, bude treba preskúmať a dať k ním záväzné stanovisko, prípadne vrátiť sa k tomu.
Odovzdal slovo návrhovej komisii.

p. Andrejčák, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ad) Štatútu mesta Košice schvaľuje poriadok o náhradách  poslancov Mestského zastupiteľstva v Košiciach za výkon činností súvisiacich s výkonom poslanca  podľa predloženého návrhu. 

Hlasovanie č. 64: za 33, proti 3, zdržali sa 4.

––-     ––-     ––-

17/2 Zmena Odmeňovacieho poriadku poslancov Mestského zastupiteľstva 
        v Košiciach 

p. Cengel, poslanec MZ – Tento materiál súvisí s predchádzajúcim. To, čo bolo 
schválené v bode 17/1, sa zapracováva do odmeňovacieho poriadku. Z čl. II sa vypúšťa ods. 11 a 12.

p. Knapík, primátor mesta Košice – Nakoľko sa do rozpravy nikto neprihlásil, 
	dal slovo návrhovej komisii. 

p. Andrejčák, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice zmenu Odmeňovacieho poriadku poslancov Mestského zastupiteľstva v Košiciach za výkon činností súvisiacich s výkonom funkcie poslanca a určenie odmien pre neposlancov za činnosť v stálych komisiách Mestského zastupiteľstva v Košiciach podľa predloženého návrhu. 

Hlasovanie č. 65: za 37, proti 1, zdržali sa 2.

––-     ––-     ––-

18. Návrh - „Cena mesta Košice“ pre jednotlivcov a kolektívy

p. Knapík, primátor mesta Košice – Tento predložený návrh je pre rok 2008. 
           Jednotlivé návrhy boli prerokované komisiou z radov poslancov, v písomnej 
podobe je predložený výstup. Sú v ňom nominácie i výber.
Nakoľko sa do rozpravy nikto neprihlásil, dal slovo návrhovej komisii. 

p. Jutka, poslanec MZ -  Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) a § 96 ods. 1 Štatútu mesta Košice udeľuje  „Cenu mesta Košice“ pre jednotlivcov
1.	Ing. Jozef Bomba
2.	PhDr. Klaudia Buganová
3.	PaedDr. Marián Gajdoš, CSc.
4.	Andrej Halász
5.	Prof. RNDr. Ivan Kalina, DrSc.
6.	Ing. Ján Peržel
7.	Tomáš Plaszky
8.	Mons. Ing. Andrej Šinaľ, in memoriam
9.	Anton Švajlen
10.	 František Višnický
pre kolektívy
1.	Kolektív Združenej tkanivovej banky Fakultnej nemocnice L. Pasteura Košice a Lekárskej fakulty UPJŠ
2.	Okresné riaditeľstvo Hasičského a záchranného zboru v Košiciach
3.	Kolektív pracovníkov charitného domu Sv. Alžbety

Hlasovanie č. 66: za 38, proti 2, zdržal sa 1.

––-     ––-     ––-

19. Návrh na udelenie ocenenia  „Čestný občan mesta Košice“

p. Knapík, primátor mesta Košice -  Ocenenie je pre Jeana-Paul Costu, ktorý je 
šéfom Európskeho súdu v Štrasburgu. Návrh na udelenie tohto ocenenia predložila predsedníčka Ústavného súdu SR so sídlom v Košiciach pri príležitosti 15. výročia jeho vzniku. S pánom Jeanom-Paul Costom je dobrá spolupráca na úrovni ústavných súdov v rámci Európskej únie. Významnou mierou sa podieľa na tom, aby aj Ústavný súd SR mal svoje čestné miesto v kolektíve ústavných súdov aj vzhľadom na to, že je tu isté výročie tejto ústavnej inštitúcie, ktorá má sídlo v Košiciach, bol prednesený tento návrh. 
Materiál je v písomnej podobe aj s charakteristikou menovaného. 
Nakoľko sa do rozpravy nikto neprihlásil, dal slovo návrhovej komisii.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 11 ods. 4 písm. o) zákona SNR č. 369/1990 Zb. o obecnom zriadení v znení neskorších zmien a doplnkov a podľa § 92 Štatútu mesta Košice udeľuje verejné ocenenie „Čestný občan mesta Košice“ Jean-Paul Costovi pri príležitosti 15. výročia vzniku Ústavného súdu Slovenskej republiky. 

Hlasovanie č. 67: za 24, proti 3, zdržali sa 12.

––-     ––-     ––-

20. Interpelácie 

p. Matoušek, poslanec MZ – Interpelácia na primátora mesta Košice.
Je mesto pripravené v logistike, optimálnej koordinácii, v zosúladení prepojenía
a optimalizácie tokov informácií v doprave, ktorá nastane pri stavebnom boome práve v okolí Námestia osloboditeľov? Má informáciu, že v priebehu 2 rokov tam narastie šesť veľkých stavieb. Prebieha rekonštrukcia hotela Slovan, Auparku, pripravuje sa stavebné povolenie pre Kongresové centrum, na konci Jantárovej a Palackého ulici má vyrásť ďalší hotel (vedľa BMG), na vedľajšom malom námestí, vedľa Fejovej ulice sa pripravuje projektová dokumentácia na komplex výstavby, plus jeden bytový dom. 
Požiadal primátora mesta, aby vytvoril pracovný tím, ktorý sa bude zaoberať touto témou, aby nedošlo k nejakému závažnému kolapsu dopravy. Stavby sa musia zásobovať materiálmi, každá firma si to bude robiť po svojej linke, preto tam musí byť koordinácia práve v oblasti dopravy.

p. Rychnavský – Predniesol niekoľko pripomienok na riaditeľa MMK, na Správu 
mestskej zelene a na Správu komunikácií Košice.
1.	Prekopávky, ktoré vznikli pri umiestňovaní optického kábla firmou Orange, treba upraviť, zahrabať, zarovnať a skontrolovať, lebo súčasný stav je nevyhovujúci.
2.	Chodníky na Luníku II a Luníku III dať do pôvodného stavu, ako boli pred opravou kanalizácie. Tento nevyhovujúci stav trvá už dosť dlho.
3.	V roku 2007 interpeloval úpravu kanalizačných vpustov na Triede SNP, na križovatke Ružinská – Trieda SNP. Dostal odpoveď, že sa to bude realizovať v roku 2008, preto pripomína tuto skutočnosť.
4.	Zber posypového materiálu z ciest a chodníkov po zimnej údržbe sa robí takým spôsobom, že sa z chodníka zmetie na jeho okraj a nechá sa tam. Takto si zber posypového materiálu nepredstavuje. Mal by sa pozbierať.

p. Knapík, primátor mesta Košice – Podľa obsahu príspevku bude zaradený do bodu 
21 ako dopyt. 

p. Drábik, poslanec MZ – Interpeloval primátora mesta Košice.
Na zasadnutí mestskej rady 7.1.2008 sa pýtal na riešenie parkovania v meste Košice. Keďže sa situácia veľmi zhoršila tým, že sa začalo s výstavbou Auparku a boli zabraté ďalšie plochy, ktoré pred tým slúžili na parkovanie, rekonštrukciami budov, alebo rôznymi zásahmi v uliciach, vtedy dal primátor mesta slovo, že zhruba do konca februára táto problematika bude riešená. Vie, že včera sa malo o tom hovoriť na porade primátora mesta, preto požiadal o stručnú informáciu pre mestské zastupiteľstvo. On očakáva širšiu písomnú odpoveď. Vie sa, že sú viaceré ponuky od rôznych firiem na výstavbu nadzemných parkovacích miest a ak je aj iné možné riešenie, treba o tom poslancov informovať.

p. Knapík, primátor mesta Košice – Materiál bol na porade primátora. Sú pripravené
isté alternatívy riešenia. Najvážnejším územím je historické mesto. Je návrh na preskúmanie možnosti realizácie kombinovaných parkovacích objektov aj s využitím podzemia aspoň do mínus dvoch - troch podlaží vrátane stavieb, aby pribudli nové kapacity. Možnosť financovania je cez verejno-súkromné partnerstvo. Mesto by malo nastaviť podmienky tak, aby sa tieto projekty mohli realizovať bez finančného vkladu mesta. Predpokladá, že zhruba do mesiaca- dvoch by sa mali posúdiť tieto možnosti a koncom apríla by mal byť prvý výstup pre rokovanie s konkrétnymi partnermi o podmienkach a potom zadefinovať a vypísať súťaž. 
Výhľadovo to vyzerá tak, že v centrálnom meste by reálne do úvahy prichádzali 2-3 lokality a to na Vodnej ulici, Kasárenskom námestí a parkovisko pred Jumbom, ktoré je v tesnej väzbe na historické jadro. Uvažuje sa aj o kritickom stave, ktorý je na sídliskách. Ak by aj tam boli partneri, ktorí by boli ochotní ísť do takéhoto projektu, tak aby to bolo ekonomicky návratné a parkovacie domy by sa postavili aj na sídliskách. Určite najkritickejšie je sídlisko Ťahanovce. Táto informácia bude predmetom rokovania mestského zastupiteľstva.

p. Kupec, poslanec MZ – Interpeloval námestníka primátora mesta p. Filipka.
1.	Zatiaľ je mimovegetačné obdobie, preto by bol rád, keby sa vykonal orez konárov zasahujúcich do profilu komunikácie III. triedy č. 5473, t.j. Kavečanskej cesty, najmä v hornom úseku cesty od strelnice, resp. od vyhliadkovej veže do Kavečian. Dolná časť bola orezaná asi pred dvomi rokmi a v hornej časti orechy a iné veľké stromy zasahujú do profilu a okrem iného poškodzujú aj autobusy DPMK.
2.	V rozpočte mesta toto mestské zastupiteľstvo schválilo peniaze na vypracovanie dokumentácie pre stavebné povolenie na rekonštrukciu a opravu komunikácie – štátnej cesty medzi strelnicou a vyhliadkovou vežou, t.j. to esíčko, ktoré ešte v roku 2004 dopravný inšpektorát vyhodnotil ako nevyhovujúce norme pre prevádzku motorových vozidiel a kritériám pre štátnu cestu III. triedy. Od vtedy sa na tom pracuje. Sú v štádiu prípravy dokumentácie. Bol by rád, keby to malo rýchlejší spád. Požiadal, aby bol vypracovaný harmonogram prípravných prác a realizácie odstránenia tohto nedostatku. Myslí si, že do konca júna 2008 by dokumentácia aj so stavebným povolením, ktoré vydáva mesto Košice mohla byť urobená a v II. polroku 2008 by sa mohlo začať s realizáciou tejto rekonštrukcie.

p. Filipko, námestník primátora mesta Košice – So starostom Kavečian o tejto téme
rokovali. Dohliadne na to a bude aktivovať práce ohľadom projektu spomínaného esíčka, lebo aj z hľadiska dopravy MHD je to obmedzujúci prvok, bráni to využívaniu dlhších autobusov smerom do Kavečian. Podľa neho je to priorita.

p. Halenár, poslanec MZ – Interpelácie pre primátora mesta predložil písomne. Ich 
stručný prehľad: 
Prvá sa týka znečistených chodníkov a termínu úplného zberu zimného posypu, ktorý bol medializovaný. 
Druhá –koľko subjektov dotknutých výstavbou Auparku bolo oslovených vo vzťahu k riešeniu dopravnej situácie k 27.2.2008? 
Ako bude primátor mesta vysvetľovať médiami zverejnené informácie o jeho dlhu za volebnú reklamnú kampaň? 
Prečo neodvolá neschopného riaditeľa Magistrátu mesta p. Sabola? Spýtal sa ho ako štatutára DPMK, aké kroky urobil pre zamedzenie zlého fungovania systému bezkontaktných čipových kariet. 
Vyzval ho, aby nepodpísal uznesenie o prenájme pozemkov pre MFK, a.s., ktoré bolo prerokované pod bodom 6/1 – Prenájom pozemkov pre MFK, a.s. Košice na výstavbu multifunkčného zariadenia. Ide o rozhodnutie nevýhodné pre mesto vzhľadom na pozadie financovania projektu. Investor E-Side podľa publikovaných a overených informácií patri k firme, ktorá jestvuje iba v registri firiem. Jej sídlo je na farme v Británii medzi maringotkami. Informácia bola publikovaná v renomovanom českom denníku. Podľa týchto informácií ide o nejasné financovanie s veľkým podozrením na čierne peniaze. Už dnes sú v slovenskom futbale značné podozrenia na čierne peniaze ovplyvňujúce túto hru. Mesto Košice bude ale prvé, ktoré dá čiernym peniazom zelenú oficiálne v podobe stavby multifunkčného objektu.
Kto z ľudí na Magistráte je autorom návrhu na uznesenie „berie na vedomie“, ako odpovede poslancov na petíciu. Požiadal ho, aby u právnych autorít preveril či táto formulácia nie je protizákonná. Ak protizákonná je, požiadal ho 
1.	o vyvodenie zodpovednosti pre toho, kto takéto uznesenie navrhuje,
2.	o opätovné a urýchlené prerokovanie všetkých petícií v tomto období, ktoré boli uzavreté uznesením „berie na vedomie“. Petície z minulých volebných období zaradiť na ďalšie rokovanie podľa naliehavosti.
Média zverejňujú informácie, ako je, za pomoci platných zákonov a ľudí v procese schvaľovania stavby v samospráve, možné úplne zosmiešniť pôvodný zámer mestského zákona a územného plánu. Výstavba apartmánov v mestskom parku ukazuje, že ÚHA môže významne prispieť k deformácii ducha platného územného plánu. Požiadal primátora mesta o vysvetlenie, aké opatrenia a kedy boli vykonané pre zamedzenie opakovania situácie, keď hlavný architekt dáva súhlas ÚHA stavbe, kde investorom  je jeho vlastná firma a v ktorej je spoločníkom a ktorá postavila pre novodobých papalášov byty na území vyhradenom pre všeobecný oddych a šport. 

Prepis písomnej interpelácie p. Halenára, ktorá bola uvedená iba v stručných bodoch. 
Platné VZN hovorí o znečistených chodníkoch, kde nečistotu musí odstrániť pôvodca. Mestská polícia má dbať na dodržiavanie VZN. Pýtam sa primátora Knapíka, aké dôsledky vyvodil pre MsP, ktorá nevie prinútiť pôvodcov znečistenia, správcov a majiteľov zjavne znečistené chodníky očistiť? Pýtam sa Vás pán primátor, kto rozhodol o termíne úplného zberu zimného posypu až na konci marca? Komu sa možno poďakovať za to, že naše deti budú ešte toľko týždňov dýchať prach a my ostatní si ničiť topánky a zdravie?
Pýtam sa primátora Knapíka, koľko subjektov dotknutých výstavbu Auparku v okolí Námestia osloboditeľov vyzval  na rokovania o riešení dopravnej situácie podľa predstáv o pod zem zapustenej doprave ku dňu 27. februára.
Pýtam sa primátora Knapíka, ako vysvetlí médiami zverejnené informácie o dlhu za svoju reklamnú kampaň v roku 2006. Bez vysvetlenia sa vystavuje podozreniu, že pri narábaní s majetkom mesta môže byť vystavený tlaku konať v osobnom záujme  a nemusí tak prijímať najlepšie riešenia pre mesto. Žiadam primátora, aby tak učinil bez odkladu. 
Pýtam sa primátora Knapíka, prečo neodvolá neschopného riaditeľa MMK Sabola, ktorý konal protizákonne a bol uznaný vinným z porušenia zákona. Tento muž drží na postoch vedúcich oddelení ľudí po odbornej a manažérskej stránke nestačiacich na svoje posty. Ovplyvňujú tak celý chod a efektivitu servisnej organizácie nás, poslancov a občanov mesta.
Pýtam sa p. Knapíka, ako štatutára DPMK, a.s., aké kroky urobí pre zamedzenie nie vždy správneho fungovania kariet BČK. Akú zodpovednosť a pre koho konkrétne navrhne vyvodiť našim zástupcom  v orgánoch DPMK za spustenie nedostatočne overeného systému. Kedy zabezpečí informovanosť o stave na BČK cez web stránku DPMK on-line?
Vyzývam primátora Knapíka, aby nepodpísal uznesenie o prenájme pozemkov pre MFK, a.s. ktoré bolo prerokované pod bodom 6/1  výstavba multifunkčného zariadenia. Ide o rozhodnutie nevýhodné pre mesto vzhľadom na pozadie financovania projektu. Investor E-Side podľa publikovaných a overených informácií patri k firme, ktorá jestvuje iba v registri firiem. Jej sídlo je na farme v Británii medzi maringotkami. Informácia bola publikovaná v renomovanom českom denníku. Podľa týchto informácií ide o nejasné financovanie s veľkým podozrením na čierne peniaze. Už dnes sú v slovenskom futbale značné podozrenia na čierne peniaze ovplyvňujúce túto hru. Mesto Košice bude ale prvé, ktoré dá čiernym peniazom zelenú oficiálne v podobe stavby multifunkčného objektu.
Pýtam sa primátora Knapíka, kto z ľudí na Magistráte je autorom návrhu na uznesenie „berie na vedomie“, ako odpovede poslancov na petíciu. Žiadam vás, aby ste u právnych autorít preverili či táto formulácia nie je protizákonná. Ak je protizákonná, žiadam vás: 
1.	o vyvodenie zodpovednosti pre toho, kto takéto uznesenie navrhuje,
2.	o opätovné a urýchlené prerokovanie všetkých petícií v tomto období, ktoré boli uzavreté uznesením „berie na vedomie“. Petície z minulých volebných období zaradiť na ďalšie rokovanie podľa naliehavosti.
Média zverejňujú informácie, ako je, za pomoci platných zákonov a ľudí v procese schvaľovania stavby v samospráve, možné úplne zosmiešniť pôvodný zámer mestského zákona a územného plánu. Výstavba apartmánov v mestskom parku ukazuje, že ÚHA môže významne prispieť k deformácii ducha platného územného plánu. Žiadam o vysvetlenie primátora Knapíka, aké opatrenia a kedy boli vykonané pre zamedzenie opakovania situácie, keď hlavný architekt dáva súhlas ÚHA stavbe, kde investorom  je jeho vlastná firma a v ktorej je spoločníkom a ktorá postavila pre novodobých papalášov byty na území vyhradenom pre všeobecný oddych a šport. 

p. Gamcová – Oznámila, že všetky svoje interpelácie predloží písomne, no má dve, 
	o ktorých si myslí, že budú zaujímať aj poslancov tohto zastupiteľstva. 
Interpelácia na primátora mesta a k nezákonnosti vyberania dane za parkovanie. Je daný podnet na prokuratúre, kde už vypršala lehota 60 dní. Zaujíma ju, či už dostal ich stanovisko k predmetnému nezákonnému vyberaniu nielen daní, ale aj pokút za parkovanie vozidiel v meste Košice.
Otázka na riaditeľa Magistrátu mesta Košice. 
Zistila, že okrem toho, o čom hovorila minule, o prehratom súdnom spore pri ZŠ dnes už na ulici Jána Pavla II. č. 1, kde mesto prehralo skoro 4,5 mil. Sk, ďalšia pani v rámci reštitúcie získala pozemok. Kvôli nemu dala mesto na súd, lebo žiadala, aby bol pozemok upravený do pôvodného stavu a tento súdny spor vyhrala. Dosť ju to trápi, lebo do tejto školy chodia aj jej deti a na pôvodnom pozemku bol navŕšený val, ktorý mal chrániť deti, chodiace do tejto školy, pred nebezpečenstvom výbuchu na blízkej pumpe. Svojim investigatívnym postojom sa dostala k veľmi zaujímavým informáciám. Približne v júli bola podpísaná zmluva na úpravu terénu na 491 tis. Sk, no 21. augusta už bol podpísaný dodatok k zmluve na základe nesúhlasu p. Bodnárovej na sumu 787 tis. Sk. 25.10. sa opäť p. Bodnárová odvolala, že nesúhlasí s úpravou a bol podpísaný ďalší dodatok č. 2 vo výške 154.700,- Sk a 21.1.2008 bol podpísaný dodatok č. 3 k tejto zmluve vo výške 210.415,- Sk, čo celkovo činí 1.643.529,- Sk. Predpokladá, že takýchto súdnych sporov a dodatkov a vyjednávaní je na Magistráte mesta viac a stále je niekto za to zodpovedný. To už nehovorí o súdnych trovách a ďalších poplatkoch, ktoré mesto musí uhradiť. V tomto konkrétnom prípade ju dosť zaujíma, či primátor mesta vie, že podpísal tri dodatky k jednej zmluve a že mesto ani neuvažovalo o tom, aby sa poradilo s odborníkmi v oblasti stavebníctva. Kde je tá hranica a dokedy sa bude upravovať predmetný pozemok, aby sa to danej panej páčilo? Využilo mesto všetky možnosti, aby ušetrilo pre iné potreby dane od občanov mesta?
Osobne si myslí a je presvedčená, že toto neboli správne využité prostriedky, hoci bolo argumentované tým, že mesto by exekúciou prišlo o ďalšie peniaze. Je presvedčená, že chyba sa stala kdesi inde, ešte v roku 2005, keď možno mesto tiež nezastupovala príslušná pracovníčka.
Na záver jej všelijakých pokusov o vysvetlenie sa dozvedela, že mesto zastupujú rôzne firmy na týchto súdoch, ktoré si vyžadujú ďalšie a ďalšie financie, či už mesto súd vyhrá, alebo prehrá súdny spor. Je normálne zhrozená z toho, čo sa tu deje a aká tu vládne nezodpovednosť voči vynakladaniu finančných prostriedkov.
Ostatné interpelácie predloží písomne a bude skúmať pravdivosť odpovedí.
Písomné interpelácie p. Gamcovej:
1.	Pripraviť návrh prevencie MP pri riešení priestupkov a dodržiavaní platných VZN, usmernenie náčelníka MP pri postupe riešenia priestupkov (dohovory, centrálna evidencia porušovateľov platných právnych noriem, následné pokuty a ich dôsledná evidencia).
2.	Návrh riešenia odťahovania vozidiel v prípade, keď vozidlá bránia zberu komunálneho odpadu (pri parkovaní vozidiel pri kontajneroch a mriežkach).
3.	Počet prehratých súdnych sporov (aj s bývalými zamestnancami mesta), ktoré eviduje mesto Košice a objem straty majetku mesta Košice (finančná a iná) a počet evidovaných súdnych sporov.  Názvy firiem, ktoré zastupujú mesto v súdnych sporoch a výška finančných prostriedkov vyplatených týmto firmám v posledných 5 rokoch za právne služby a zastupovanie mesta v súdnych sporoch.
4.	Úsporu všetkých finančných prostriedkov po zrušení základných a materských škôl v roku 2007 a 2008 (jednotlivo, pre každú školu zvlášť) a výšku finančných prostriedkov vynaložených v súvislosti s vyradením predmetných škôl (odstupné, výdavky s inventarizáciou majetku atď.) s rozdelením pre jednotlivé vyradené školy a jednotlivé právne a administratívne úkony.
5.	Počet detí prihlásených v jednotlivých základných školách  do 1. ročníkov v školskom roku 2008/2009 a celkový počet detí v jednotlivých školách v súlade so zberom dát k 15.9.2007.
6.	Počet a podrobné informácie o pridelených sociálnych a malometrážnych bytoch udelených prostredníctvom výnimiek v kompetencii primátora mesta v roku 2007 a 2008.
7.	Mesačné odmeny súčasných členov  predstavenstva DPMK  a dozornej rady DPMK jednotlivo a objem finančných prostriedkov vyplatených na odmeny dozornej rade a predstavenstvu DPMK  v predošlom volebnom období.
8.	Kto vyberá poslancov na zahraničné cesty (napr. skupinka v Prahe na prezentácii investora výstavby multifunkčného zariadenia  MSŠAK) a aké boli výdavky  na túto cestu a kým boli hradené.
9.	Vyjadrenie majetkovej komisie k zmluve s p. Bodnárovou pri ZŠ na ul. J.Pavla II. č. 1 a k jej žiadosti upraviť pozemok do pôvodného stavu (prečo sa mesto nepokúsilo odvolať voči pôvodnému stavu, ktorý nebol nikde deklarovaný?) Žiadam zápis zo zasadnutia komisie, jej vyjadrenie a stavebné povolenie firmy, ktorá vykonala terénne úpravy. Podrobnosti o výbere firmy (na základe akého výberového konania, resp. iného právneho predpisu) na vykonanie terénnych úprav. Pokúsilo sa mesto Košice o mimosúdne vyrovnanie s p. Bodnárovou? Ak áno, kedy a akú čiastku navrhlo ako vyrovnanie?
10.	Nezákonné vyberanie poplatkov aj daní za parkovanie vozidiel v meste Košice.
11.	Ktorá skupina poslancov mala doteraz zadarmo cestovné lístky v DPMK?

p. Sabol, riaditeľ Magistrátu mesta Košice – Čo sa týka vysporiadania pozemku pre 
p. Bodnárovú, je toho názoru, že finančné prostriedky boli vynaložené efektívne a hospodárne, keďže p. Bodnárová požadovala za pozemok 4,5 mil. Sk a náklady mesta doteraz činili 1,3 mil. Sk. Mesto ušetrilo cca 3 mil. Sk.

p. Knapík, primátor mesta – Konkrétne vysvetlenie dôvodov a prečo sa takto 
postupovalo, 	bude predložené písomne.

p. Buraš, poslanec MZ -  Interpeloval primátora mesta.
Na akých operačných programoch v súčasnosti pracujú oddelenia Magistrátu mesta Košice, mestské podniky a rozpočtové organizácie v rámci výziev Európskej únie. Otázka je aj z dôvodu, že opätovne dostal pozvánku na pracovný seminár kvôli aktualizácii PHSR a opätovne je to len analýza. Mali tieto veci aj na komisii a môže povedať len kritické slová, že mesto sa nachádza tam, kde pred 5. májom 2007, jednoducho nie sú žiadne výsledky. V médiách odznela informácia o tom, že z podaných projektov, ktorých bolo 11, nebol ani jeden z eurofondov schválený. Rád by vedel, na akých programoch v tejto chvíli pracujú jednotlivé oddelenia Magistrátu mesta Košice, mestské podniky a rozpočtové organizácie.

p. Knapík, primátor mesta Košice – Uzavrel tento bod. 
––-     ––-     ––-

21. Dopyty, informácie, vysvetlenia

p. Matoušek, poslanec MZ – Dopyt na mestskú políciu. V zmysle § 3 zákona 
o obecnej polícii má mestská polícia zabezpečovať ochranu majetku občanov pred poškodením, zničením, stratou, alebo zneužitím.
Občan sa pýta, akým spôsobom zabezpečí mestská polícia ochranu jeho majetku pred zneužitím, keď nie je schopná obyvateľom mesta zaručiť nedotknuteľnosť osobného vlastníctva, keď na súkromnom parkovisku zaparkuje cudzie motorové vozidlo a mestská polícia nie je schopná zabezpečiť zákonnosť ani v blokovom konaní, prípadným odťahom vozidla, resp. namontovaním blokovacieho zariadenia. Občan sa obrátil na mestskú políciu so žiadosťou o odťah, no mestská polícia ho upozornila na to, že musí mať s ňou uzavretú zmluvu. Keď sa občan spýtal, akým spôsobom môže zmluvu uzavrieť, tak mu bolo povedané, že on zmluvu uzavrieť nemôže. 
Dopyt na riaditeľa MMK a na praktiky, ktoré sa tu dejú. Mestská časť Košice – Juh iniciatívne zvolala rokovanie a začala konať v projekte, ktorý už je rozbehnutý niekoľko mesiacov a má aj platné stavebné povolenie, no zdá sa mu, že pracovníci magistrátu robia prekážky. 
(Doslovný prepis: Poviem prípad, keď na základe námestníka primátora, jeho rokovaní, kde som bol účastný, tak isto informoval som o tom riaditeľa magistrátu, že je vytvorená skupina, pracovná skupina rozvoja, oddelenia sociálnych vecí a ďalších zainteresovaných bude iniciatívne pracovať v tomto, samozrejme aj na základe nášho stretnutia primátora a viceprimátora na rokovaní mestskej časti, osobného prísľubu, som považoval túto skutočnosť, že ako poslanec mesta, ktorý má práve tieto oprávnenia aj v iniciatíve konať, tak sme začali konať a dozvedám sa od pracovníkov, že ich nadriadení respektíve im robia prekážky charakteru, že ich nepustia na tieto rokovania, respektíve nemôžu sa zúčastniť toho rokovania. Dôrazne upozorňujem riaditeľa Magistrátu, prípadne, ešte keď raz sa to zopakuje, budem zvažovať o podaní oznámenia na príslušné orgány, že mi je bránené vo výkone môjho oprávnenia poslanca mesta)

p. Knapík, primátor mesta Košice – Preverí túto vec, určite aj riaditeľ Magistrátu 
mesta ho bude informovať, že v čom je problém, lebo má pocit, že toto by sa nemalo diať. Keď sú veci rozpracované a pripravené, mesto je tu preto, aby pomohlo a poskytlo súčinnosť a spoluprácu pri čerpaní týchto prostriedkov.

p. Drábik, poslanec MZ – Dopyt na riaditeľa Magistrátu mesta Košice. 
Požiadal o preverenie možností zvýšenia bezpečnosti jednej cesty – odbočky z mosta na Južnom nábreží na MČ Košice – Nad jazerom. Táto križovatka, zjazd po malej ceste je veľmi nebezpečný. Požiadal o preverenie možnosti zvýšenia bezpečnosti tejto cesty, nakoľko tam už bolo veľa kolízií. 

p. Buraš, poslanec MZ – Dopyt na riaditeľa Magistrátu mesta Košice.
O tom, akým spôsobom sa prezentuje mesto navonok svedčia aj vstupy do mesta. Z východnej strany je to najhoršie. Vie, že boli odstránené niektoré erby, ktoré boli hodnotné, vie, že sú s tým problémy, no na vstupoch nemôžu byť iba písmená. Všetko je zničené, špinavé a aj to svedčí o tom, že mesto víta svojich návštevníkov istým spôsobom. Keď sa vstupuje do mesta z východnej strany z Užhorodu, pod mostom je biely stĺp, na ktorom sú iba dve písmená z názvu mesta Košice. Je to žalostné, úbohé, nedôstojné mesta Košice. Označenie by malo byť jednotné z každej strany, dôstojné a adekvátne postaveniu mesta Košice.

p. Knapík, primátor mesta Košice – Na porade primátora už riaditeľ Magistrátu mesta
dostal úlohu preveriť  stav týchto pylónov a zjednať nápravu. Nie je to jednoduché, takýchto vstupov do mesta je 7 a aj podľa neho by mali mať jednotnú vizáž a prezentovať mesto. 

p. Jeník, poslanec MZ – Dopyt na námestníka primátora p. Filipka a riaditeľa 
Magistrátu mesta.
V liste z 19.11.2007 od primátora mesta ohľadom výkupu pozemkov na Slaneckej ceste sa konkrétne uvádza čiastka 53 mil. Sk na rok 2008 až 2010. Rozpočet bol schválený, preto sa spýtal, či sa ráta v roku 2008 s výkupom pozemkov a v akom objeme a aký je harmonogram prác. Urobilo sa už niečo v tomto smere?

p. Filipko, námestník primátora mesta Košice -  Využil tento bod, aby podal 
priebežnú informáciu o plnení uznesenia, ktoré mu bolo uložené 28.2. na základe vystúpenia odborárov a vodičov DPMK na mestskom zastupiteľstve. Rokoval s predstavenstvom DPMK o riešení problému a má informáciu, že od 1.3.2008 mali všetci pracovníci DPMK zvýšené mzdy o 3 %. O ďalšom zvyšovaní sa rokuje. Je predstava, vytvoriť istý systém diferenciácie, vodiči by mali isté zvýšenie a obslužný personál a THP o nejaké percento nižšie. O výsledku rokovaní bude mestské zastupiteľstvo informovať. Tiež sa hovorilo o možnosti vylepšenia sociálnych podmienok vodičov. Tieto veci sú zapracované vo finančných plánoch a budú sa tým aj naďalej vážne zaoberať. 

p. Gamcová, poslankyňa MZ – Dopyt na náčelníka mestskej polície.
Spýtala sa ho, či vie o tom, že pracovníci mestskej polície neoprávnene vyberajú daň za parkovanie.

p. Müller, poslanec MZ – Uznesením MZ č. 170 z 28.6.2007 mestské zastupiteľstvo
schválilo zmeny a doplnky ÚPN HSA Košice. lokality Výslnie, Košická Nová Ves, kasárne kpt. Jaroša Južná tr., Šebastovce. V časti A. schvaľuje v bode 2 je doplnok o regulatívoch pre usporiadanie územia HSA Košice so zmenou v kapitole C bod 5 – v záhradkárskych lokalitách umožniť výstavbu objektov individuálnej rekreácie pri dodržaní týchto limitov: zastavanosť pozemku do 
10 %, odstup objektu od hraníc pozemku minimálne 2 metre, súvis s využitím územia – zastavaná plocha maximálne 50 m2, jedno nadzemné podlažie s možnosťou využitia podkrovia a podpivničenia. Okrem iného sa tu uvádza aj zastavaná plocha a v tej súvislosti sa spýtal kompetentných, či je to v súlade s teraz platným stavebným zákonom. 

p. Dvorožnák, náčelník mestskej polície – V zmysle VZN č. 98 z minulého roku sa
	nevyberá parkovné, ale je to daň za vjazd a zotrvanie v historickej časti mesta.

p. Knapík, primátor mesta Košice – Presnejšia odpoveď bude doručená písomne. Ak
je tu rozpor bude reagovať aj prokuratúra. Mesto sa snažilo nastaviť model tak, aby zodpovedal možnostiam platnej legislatívy. V tejto chvíli zákon, ktorý ustanovuje zavedenie tohto poplatku, resp. tejto dane za vjazd do historickej časti mesta je platný a predmetné VZN je reakciou na tento zákon. Je rozbehnutá iniciatíva, aby sa to dostalo do normálnej podoby, lebo mnohým mestám to spôsobuje ťažkosti, lebo je to zle zosúladené. Ak sa zmení legislatíva, upraví sa aj toto VZN mesta Košice.
Uzavrel bod 21. 
Vyhlásil obedňajšiu prestávku.

––-     ––-     ––-

21/1 Zrušenie uznesenia MZ č. 262 z 27.9.2007

p. Grega, poslanec MZ – Svoj návrh predložil v písomnej forme všetkým poslancom.
K zrušeniu uznesenia ho vedie skutočnosť, že v týchto priestoroch aj pôvodne pôsobil klub dôchodcov, resp. bolo tam kultúrne zariadenie. Medzi tým sa vyskytli možno aj iné okolnosti, o ktorých nevedel, ale podľa jeho názoru by sa mal nájsť zodpovedajúci priestor pre tieto aktivity seniorov, veď len v MČ Košice – Staré mesto je ich vyše 5000. Možno sú tam nejaké pochybnosti, že to prevádzkuje súkromná firma, ale pokiaľ v takejto záslužnej činnosti suplujú mesto, tak by sa to malo podporiť a to ho viedlo aj k predloženiu návrhu. 

V rozprave vystúpili: 

p. Bereš, poslanec MZ – Má k tomu jednu výhradu. Hlavný kontrolór pri schvaľovaní 
rozpočtu mesta sa vyjadril, že je riziková položka napĺňania kapitálových príjmov mesta. Uznesenie, ktoré p. Grega navrhuje zrušiť je na odpredaj budovy verejnou súťažou. Kde sa počíta s príjmom až 8 mil. Sk. 
Klub dôchodcov vyvíja iste záslužnú činnosť, no nemyslí si, žeby z toho dôvodu bolo potrebné blokovať také drahé priestory,  keď priamo v predmetnom uznesení je podmienka nájsť vhodné náhradné priestory. Má informáciu, že také priestory sa našli, sú lacnejším variantom a preto je proti zrušeniu tohto uznesenia. Nie je proti klubu dôchodcov, no mal by sa presťahovať do iných priestorov. 

p. Čečko, námestník primátora mesta Košice – Používa sa tu terminológia, ktorá 
nezodpovedá skutočnosti. Nejedná sa o klub dôchodcov. Je to Senior dom, nezisková organizácia. 

p. Hlinka, poslanec MZ – Tiež sa chcel na to pýtať, ale už to bolo vysvetlené. Má 
mesto náhradné riešenie pre umiestnenie tohto Senior domu v rámci majetku mesta?

p. Čečko, námestník primátora mesta Košice – Mesto má pripravené náhradné riešenie 
kde umiestniť túto organizáciu. 

p. Halenár, poslanec MZ – Aké kroky a v akých termínoch boli vykonané od 31.10.
2007, kedy bol termín pre vykonanie uznesenia MZ č. 262? Od toho dátumu ubehlo už 4,5 mesiaca. 
Spýtal sa predkladateľa, aké to boli iné okolnosti, ktoré ho viedli k tomu, aby dal tento návrh.

p. Blaškovičová, poslankyňa MZ – S p. Rodziňákovou mala pomerne dlhý rozhovor
o Senior dome. Pozná ich aktivity a sleduje ich dlhší čas a z jej vyjadrenia pochopila, že mesto im ponúka neadekvátne priestory, ktoré treba rekonštruovať a renovovať. Museli odísť z Hlavnej, už teraz sú v náhradných priestoroch, kde sa udomácnili a zase sa majú sťahovať. Apeluje na toto zastupiteľstvo, lebo v uznesení bolo, že pokiaľ sa nenájdu vyhovujúce priestory, tak zotrvajú v terajších. Podľa toho, čo vie, tak ponúkané priestory naozaj nie sú vyhovujúce.  Všetci zostarnú a potom budú vďační, ak bude nejaký priestor, kde sa  budú môcť naďalej nejakým spôsobom realizovať, kontaktovať sa a stretávať medzi sebou. Treba byť vďační ľuďom, ktorí na to myslia. Ak nebude ponúknutý adekvátny priestor, v žiadnom prípade za podobné uznesenie hlasovať nebude.

p. Herman, riaditeľ SMMK – Bola vznesená otázka, čo sa urobilo od októbra 
minulého roka. Najprv sa rokovalo s kompetentnými v bývalom domove dôchodcov, kde sa našli priestory, ktoré boli menšie ako na Hlavnej 68, z ktorých musel Senior dom odísť hlavne z finančných dôvodov. Tieto priestory sa zdali konateľke Senior domu príliš malé, preto ich neprijala. Ďalšie priestory vytipovali na Terase, ktoré plochou zodpovedajú priestorom na Čsl. armády, kde je Senior dom momentálne, je však pravdou, že sa tam musia urobiť nejaké úpravy. Priestor je výhodný aj z hľadiska využiteľnosti a dostupnosti. Každý človek môže mať vlastný názor na danú vec a od pani konateľky dostali správu, že tieto priestory sú pre nich nevyhovujúce. O celej záležitosti informoval námestníka primátora p. Čečka písomne. 
Dnes ľutuje, že priestory na Čsl. armády rekonštruovali a potom tam nasťahovali Senior dom, pretože tie náklady boli pomerne vysoké a skomplikovalo sa to aj tým, že s týmto priestorom je iný zámer, ale na druhej strane priestory, ktoré boli vytipované hlavne v druhom kole, boli so školstvom prejednané, sú k dispozícii, aj keď sa p. konateľke nepáčia. Faktom je, že také isté priestory, ako sú na Čsl. armády ponúknuť nemôžu. 

p. Grega, poslanec MZ – Koná tak preto, lebo sa riadi tým, čím oslovil občanov aj vo 
svojej volebnej kampani a to je pomoc a úcta k starším, takže to nie je žiadne populistické gesto. Na druhej strane potvrdil, že medzi tým sa dozvedel aj iné skutočnosti a to je ten moment, že v mestskom rozpočte sa ráta s tými financiami. No aj tak si myslí, že sa dajú vytipovať aj iné priestory, ktoré sa môžu predať, aby sa rozpočet naplnil a môže sa pre Senior dom nájsť aj iný vhodnejší priestor. Z pohľadu mesta môže byť ponúkaný priestor vyhovujúci, ale nie z pohľadu seniorov vo vzťahu k činnostiam, ktoré vykonávajú. 

p. Halenár, poslanec MZ – Upozornil na fakt, že sa jedná o neziskovú organizáciu
a ako správne povedal pán námestník Čečko, nie je to žiaden Klub dôchodcov. Je to nezisková organizácia, ktorá má nejaké vedenie, ktorá neplatila mestu za média a zrazu sa dozvedá, že treba zrušiť uznesenie, lebo nie sú spokojní s náhradnými priestormi. Má rozhodnutie poslancov podliehať niečomu takému, že niekto nie je spokojný? Ak poslanci podporia zrušenie tohto uznesenia, tak potom budú takto postupovať stále.

p. Jenčová, poslankyňa MZ – Všetky neziskové organizácie sa zo zákona zaoberajú
verejno-prospešnými službami, no ak mesto nechá taký lukratívny priestor tejto neziskovej organizácii, bude tak isto ústretové aj voči ostatným? Na všetkých treba mať rovnaký meter.  Za služby sa musí platiť a všetky neziskové organizácia robia verejno-prospešné služby. Ak sa niektorá takáto organizácia v rámci svojho financovania dostáva do sklzu, tak mesto by malo mať rovnaký prístup.

p. Filipko, námestník primátora mesta Košice – Uznesenie MZ bolo formulované tak, 
že mesto má poskytnúť vyhovujúce vhodné priestory. A tu je ten problém, lebo tam nebolo definované, kto posúdi tú vhodnosť. Ak priestory nie sú vhodné z hľadiska rozvoja činnosti tejto neziskovej organizácie, tak tu je ten problém.

p. Hlinka, poslanec MZ – Aby sa vedeli priblížiť k tej výhodnosti a primeranosti 
priestorov, spýtal sa p. Hermana, z akých zdrojov sa bude financovať rekonštrukcia náhradných priestorov, ktoré sú ponúkané na Terase. Jedná sa o majetok mesta, tak náklady na rekonštrukciu bude znášať mesto, alebo si to bude robiť občianske združenie?

p. Čečko, námestník primátora mesta Košice – Upozornil na ďalší dôležitý moment, 
že Senior dom nie je jediná organizácia, ktorá sa zaoberá prácou so seniormi, je tu niekoľko takýchto organizácií, ktoré sa vedia dohodnúť s mestom a vedia pochopiť situáciu. Senior dom – to je niekoľkoročný problém pre mesto aj vzhľadom na priestory, aj vzhľadom na finančné požiadavky. Veľmi dôležitý moment je aj ten, že chcú silou mocou zotrvať na teritóriu Starého mesta. 
Mesto ponúklo vyhovujúce priestory priamo v domove dôchodcov na Garbiarskej ulici.

p. Petrvalský, poslanec MZ – Spýtal sa p. Hermana, čo je to tá neprekonateľná 
prekážka. Pre Senior dom, ktorý dlží dosť peňazí už aj na tr. Čsl. armády neprekonateľnou prekážkou môže byť aj nízka suma, ktorá by v princípe bola vyhovujúca.

p. Herman, riaditeľ SMMK – K otázke financovania – Školstvo, ktorému patrí táto 
materská škôlka, to určite financovať nebude. Je to majetok mesta a úpravy by mala financovať nezisková organizácia Senior dom. 
Vrátil sa k prípadu, keď SMMK financovala rekonštrukciu budovy na Čsl. armády nie z dôvodu, že tam mal ísť Senior dom, ale preto, že tam boli vážne vady a aby bol objekt prevádzky schopný.
Podľa toho, čo vycítil z korešpondencie je pre Senior dom dôležité ostať v Starom meste. Terasa nie je zrejme pre nich vhodné teritórium, no mohli byť na Garbiarskej ulici a to odmietli. Určite, že ten komfort tam nebol taký, ako na Hlavnej 68. Pravdou je aj to, že momentálne Senior Dom voči mestu nemá  podlžnosť za prenájom priestorov na tr. Čsl. armády.

p. Balún, poslanec MZ – Vzhľadom na to, že už dávno nedostal žiaden list od 
pani Rodziňákovej, dovolil si položiť otázku, či pán riaditeľ nemá nejaké voľné priestory na druhom poschodí?  Mohli by jej byť poskytnuté.

p. Müller -  Má mesto povinnosť hľadať neziskovej organizácii priestory?

p. Knapík, primátor mesta Košice – Ide o prísľub mesta, ktorý je v uznesení. Senior 
dom robí aktivity pre seniorov, ktoré majú charakter verejno-prospešnej činnosti, pomáhajú tejto skupine ľudí dopĺňať si vzdelávanie. Mesto to podporuje a preto sa teraz o tom diskutuje. Je to jedna z vecí, ktorou sa samospráva zaoberá a istý program pre seniorov má rozpracovaný, viac je to na mestských častiach, kde majú rozpracované intenzívne programy podpory dôchodcov a prispievajú na činnosť klubov i organizácií.
	Uzavrel rozpravu a dal slovo návrhovej komisii.

p. Jutka, poslanec MZ – Prečítal návrh p. Gregu.
Mestské zastupiteľstvo v Košiciach podľa príslušného paragrafu Štatútu mesta Košice  zrušuje uznesenie MZ č. 262 z VIII. mimoriadneho rokovania MZ v Košiciach zo dňa 27.9.2007 - Odpredaj nehnuteľnosti na tr. Čsl. armády 21 v k. ú. Letná formou verejnej dražby, resp. verejnej obchodnej súťaže.

Hlasovanie č. 68: za 13, proti 3, zdržali sa 20.

––-     ––-     ––-

21/2 Návrh na zmeny v Komisii regionálneho rozvoja a cestovného ruchu pri MZ 
        v Košiciach

p. Buraš, poslanec MZ – Rozšíril tento svoj návrh o jeden podbod. Najprv je to 
personálna zmena  v komisii regionálneho rozvoja. Dňa 19.2.2008 dostali list od p. Michala Kravčíka, ktorým sa vzdal členstva v tejto komisii. Následne na to, že v zmysle Štatútu mesta Košice členovia komisií a ich predsedovia sú volení i odvolávaní mestským zastupiteľstvom, predložil tento bod na rokovanie.
Návrh na uznesenie: 
Mestské zastupiteľstvo v Košiciach podľa § 15 ods. 2 zákona SNR č. 369/1990 Zb. o obecnom  zriadení v znení neskorších predpisov, § 6 ods. 2 písm. ab) a § 11 ods. 2 a 3 Štatútu mesta Košice berie na vedomie vzdanie sa členstva Ing. Michala Kravčíka  ako  člena neposlanca  v Komisii regionálneho rozvoja a cestovného ruchu pri MZ v Košiciach zo dňa 19.2.2008. 
Rozšírenie jeho vystúpenia sa týka práve práce komisie regionálneho rozvoja a cestovného ruchu a v prevažnej miere súvisí s cestovným ruchom. Komisia na svojom rokovaní 21.2.2008 konštatovala nekompetentnosť niektorých orgánov a odborov, ktoré sú na Magistráte mesta. Pracujú tu 4 odbory a oddelenia, ktoré sa venujú cestovnému ruchu. Je to oddelenie regionálneho rozvoja a strategického plánovania a financovania, ďalej je to oddelenie kultúry, referát cestovného ruchu, referát marketingu a referát pre styk so zahraničím, ale aj projekt Európske hlavné mesto kultúry, pretože aj to svojou mierou prispieva k prezentácii mesta a cestovného ruchu v zahraničí. 
Druhou otázkou je to, že nikto sa tým nezaoberá. Schválilo sa 8,5 mil.  Sk na projekt EHMK a on si myslí, že tento projekt by mal súvisieť s prezentáciou mesta v rámci cestovného ruchu, pretože akonáhle odtiaľ niekto cestuje vonku tak mal by prezentovať mesto Košice a možnosť prílevu turistov do tohto mesta a tieto materiály vo svojich služobných cestách a reprezentačných výstavách zohľadniť.
Z toho dôvodu pripravil návrh na uznesenie, ktorý konzultoval s niektorými oddeleniami Magistrátu mesta Košice. 
Mestské zastupiteľstvo v Košiciach podľa § 6 ods. 2 písm. g), l) a ad) Štatútu mesta Košice  ukladá riaditeľovi Magistrátu mesta Košice
1. spracovať návrh postupu pri založení Mestského združenia cestovného ruchu 
(z iniciatívy  Mesta Košice) so zapojením čo najširšieho okruhu subjektov pôsobiacich  v cestovnom ruchu v meste Košice,
2. spracovať návrh stanov  združenia s definovaním koncepcie rozvoja mesta v nadväznosti aj na schválený Program  hospodárskeho a sociálneho rozvoja  mesta Košice a v súlade s Koncepciou rozvoja cestovného ruchu Košického samosprávneho kraja,
3. spracovať návrh mechanizmu financovania  aktivít cestovného ruchu, 
4. jasne definovať obsahovú náplň odborných útvarov MMK (oddelenie strategického rozvoja a financovania, oddelenie kultúry – referátu cestovného ruchu, referátu marketingu, referátu pre styk so zahraničím – projekt EHMK) v nadväznosti  na oblasť cestovného ruchu z úrovne Mesta Košice,
5. spracovaný materiál – plán vyššie uvedených menovaných odborných útvarov uvedených v bode 4 na rok 2008 predložiť na júnové rokovanie MZ po prerokovaní materiálu v Komisii regionálneho rozvoja a cestovného ruchu pri MZ. 
	T: v texte, Z: riaditeľ MMK.
Ešte poznámka. Miestny poplatok, ktorý je v meste a ktorý je príjmom mestského rozpočtu, je vo výške 25,- Sk. Aj tým sa komisia zaoberala a musí konštatovať, že jedine mesto Košice ostalo na pôvodnej výške tohto poplatku. Bratislava ho zvýšila na 50,- Sk za ubytovanie a pri schválení eura v budúcom roku je to otázka, ktorou sa bude treba zaoberať, lebo následne sa tieto veci meniť nemôžu. Dáva to do pozornosti a žiada riaditeľa Magistrátu mesta, aby sa týmto zodpovedné oddelenia zaoberali a materiál pripravili na rokovanie do komisií a následne do mestského zastupiteľstva.

p. Knapík, primátor mesta Košice – Upozornil, že v súlade s rokovacím poriadkom
bod, ktorý bol zaradený na prvom dni rokovania znel „personálne zmeny v komisii regionálneho rozvoja“ to nie je celkom košer, ale aktuálnosť témy je naliehavá. Treba sa s tým zapodievať, lebo čas plynie, preto sa prihovoril za to, aby toto uznesenie v rámci bodu 21/2 mohlo byť predložené návrhovej komisii a následne o ňom hlasované.

p. Halenár, poslanec MZ – Požiadal predkladateľa, aby detailnejšie objasnil bod č. 1 – 
vytvorenie organizácie, nakoľko to celkom nepochopil o aké subjekty pôsobiace v oblasti cestovného ruchu sa jedná. Nebolo by vhodnejšie pre cestovný ruch a imidž mesta zrušiť daň za ubytovanie – toto sprosté výpalné a ľudia, ktorí chodia do tohto mesta si ani neuvedomujú, že ho platia. Mala by to byť prednosť mesta, že si neuplatňuje daň z ubytovania.

p. Buraš, poslanec MZ – Združenia cestovného ruchu majú takmer všetky mestá 
v okolí. Iniciátorom ich vzniku je väčšinou samospráva a môžu sa uchádzať o granty z eurofondov. Sú  prvým predpokladom na to, aby mohli napĺňať PHSR v rámci rozvoja cestovného ruchu. Oblasť cestovného ruchu je na najbližších 10 až 20 rokov jednou z dominantných odvetví, ktoré budú napredovať. 
K poplatku sú kompetentnejší, ktorí sa vedia k nemu vyjadriť. Oni rokovali o výške a ten nezodpovedá stavu aký je na Slovensku, lebo všetci podnikatelia, ktorí v oblasti cestovného ruchu zdvihli niekoľkonásobne ceny za ubytovanie iba z toho dôvodu, že sa rekonštruuje hotel Slovan. Je otázne, akým spôsobom sa tieto vybrané peniaze z cestovného ruchu, ako poplatok za ubytovanie, vracia do cestovného ruchu. O tom by mala pojednávať práve koncepcia rozvoja cestovného ruchu v meste Košice a združenie, ktoré by to malo zastrešovať.

p. Petrvalský, poslanec MZ – K návrhu p. Halenára zrušiť daň z cestovného ruchu. 
Obáva sa, že na svete by boli jediným mestom, ktoré by z tejto dane nežilo a nefinancovalo cestovný ruch, lebo toto je úplne bežný nástroj všetkých miest, ktoré sú centrami cestovného ruchu. Tieto zdroje sa znovu preinvestujú do cestovného ruchu, takže sa to točí takto dokola.

p. Knapík, primátor mesta Košice – Nakoľko už neboli žiadne otázky, ukončil diskusiu
	a dal slovo návrhovej komisii. 

p. Jutka, poslanec MZ – Prečítal prvý návrh na uznesenie poslanca p. Buraša. 
Mestské zastupiteľstvo v Košiciach podľa § 15 ods. 2 zákona SNR č. 369/1990 Zb. o obecnom  zriadení v znení neskorších predpisov, § 6 ods. 2 písm. ab) a § 11 ods. 2 a 3 Štatútu mesta Košice berie na vedomie vzdanie sa členstva Ing. Michala Kravčíka  ako  člena neposlanca  v Komisii regionálneho rozvoja a cestovného ruchu pri MZ v Košiciach zo dňa 19.2.2008. 

Hlasovanie č. 69: za 37, proti 1, zdržal sa -. (p. Balún hlasoval za, údaje sú už 
upravené)

p. Jutka, poslanec MZ – Prečítal druhý návrh poslanca p. Buraša.
Mestské zastupiteľstvo v Košiciach podľa § 6 ods. 2 písm. g), l) a ad) Štatútu mesta Košice ukladá riaditeľovi Magistrátu mesta Košice
1. spracovať návrh postupu pri založení Mestského združenia cestovného ruchu 
(z iniciatívy  Mesta Košice) so zapojením čo najširšieho okruhu subjektov pôsobiacich  v cestovnom ruchu v meste Košice,
2. spracovať návrh stanov  združenia s definovaním koncepcie rozvoja mesta v nadväznosti aj na schválený Program  hospodárskeho a sociálneho rozvoja  mesta Košice a v súlade s Koncepciou rozvoja cestovného ruchu Košického samosprávneho kraja,
3. spracovať návrh mechanizmu financovania  aktivít cestovného ruchu,
4. jasne definovať obsahovú náplň odborných útvarov MMK (oddelenie strategického rozvoja a financovania, oddelenie kultúry – referátu cestovného ruchu, referátu marketingu, referátu pre styk so zahraničím – projekt EHMK) v nadväznosti  na oblasť cestovného ruchu z úrovne Mesta Košice,
5. spracovaný materiál – plán vyššie uvedených menovaných odborných útvarov uvedených v bode 4 na rok 2008 predložiť na aprílové rokovanie MZ po prerokovaní materiálu v Komisii regionálneho rozvoja a cestovného ruchu pri MZ.  
		Termín: v texte, zodpovedný: riaditeľ MMK.

p. Buraš, poslanec MZ – Opravil termín v bode 5, aby požadovaný materiál bol 
predložený na júnové rokovanie. 

p. Jutka, poslanec MZ – V zmysle prednesenej úpravy prečítal, že záver uznesenia 
	bodu  znie: zodpovedný riaditeľ MMK, termín: júnové rokovanie MZ.

Hlasovanie č. 70: za 36, proti 1, zdržali sa 4.
––-     ––-     ––-

22. Zverenie majetku mesta Košice do správy Správe mestskej zelene v Košiciach

p. Knapík, primátor mesta Košice – Nakoľko sa do rozpravy k predloženému 
materiálu nikto neprihlásil, dal slovo návrhovej komisii. 

p. Dolná, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 29 ods. 1 písm. l) Štatútu mesta Košice  schvaľuje zverenie majetku mesta Košice do správy  Správe mestskej zelene v Košiciach :
	názov nehnuteľností : pozemky, verejná zeleň
	k. ú.: Jazero
	LV č.: 11650
	parcely číslo: 3961/1 a 3961/8
	výmera: 2112 m² a 85 m² 
druh pozemku: ostatné plochy
účtovná hodnota parciel: 1.689.600,- Sk  a 68.000,- Sk
	obstarávacia cena verejnej zelene: 280.786,70 Sk
	účel zverenia: správa a údržba pozemkov a verejnej zelene
	deň zverenia: dňom účinnosti zmluvy o zverení majetku mesta do správy

Hlasovanie č. 71: za 40, proti -, zdržal sa -.

––-     ––-     ––-

23. Zverenie nehnuteľností do správy MČ Košice – Poľov

p. Knapík, primátor mesta Košice – Nakoľko sa do rozpravy k predloženému 
materiálu nikto neprihlásil, dal slovo návrhovej komisii. 

p. Dolná, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 29 ods. 1 písm. l ) Štatútu mesta Košice schvaľuje zverenie majetku mesta Košice do správy MČ Košice – Poľov 
1.	názov nehnuteľností		: pozemky – príloha 
2.	k. ú.		: Poľov
3.	účel zverenia	: správa a údržba nehnuteľností 
	  a výstavba komunikácie   
4.	deň zverenia		: dňom účinnosti zmluvy o zverení do správy 

Hlasovanie č. 72: za 39, proti -, zdržal sa -.

––-     ––-     ––-

23/1 Prevod vlastníctva nebytového priestoru a alikvotnej časti pozemku
        na ulici Hlavnej 33 pre Jozefa Maskaľa, SOLID

p. Knapík, primátor mesta Košice – Tento bod bol zaradený pri schvaľovaní programu.
Jedná sa o odpredaj nebytových priestorov na ulici Hlavná 33. Materiál je v písomnej podobe. Otvoril k nemu rozpravu.
Nakoľko sa nikto neprihlásil, uzavrel ju a dal slovo návrhovej komisii.

p. Dolná, poslankyňa MZ – Prečítala pôvodný návrh na uznesenie.
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice a v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje
prevod   vlastníctva  nebytového  priestoru vrátane spoluvlastníckeho podielu na spoločných častiach, zariadeniach domu a ako aj alikvotnej časti pozemku vo veľkosti 3165/10000 prislúchajúceho k nebytovému priestoru pre nájomcu nebytového priestoru za  cenu určenú uznesením MZ č. 552 zo dňa 22.2.2001 a uznesením č. 370 zo dňa 26.2.2004 doplnené uzn. č. 1209 zo dňa  26.10.2006 a uzn. č. 1251 zo dňa 14.11.2006 a  to pre  Jozefa Maskaľa, SOLID, nebytový priestor na ul. Hlavná 33 za cenu 3 620 000,- Sk.

Hlasovanie č. 73: za 24, proti 3, zdržali sa 12.

––-     ––-     ––-

23/2 Odpredaj bytov č. 1 a č. 2 na ul. Hlavná 33 – Orlia 5 pre nájomcov 
        Jozefa Maskaľa s manželkou a Mgr. Jána Urbana 

p. Knapík, primátor mesta Košice – Ďalším materiálom je odpredaj bytov č. 1 a 2
tak isto na Hlavnej ulici, vrátane Orlej  pre nájomcov p. Maskaľa s manželkou a p. Urbana. Materiál je v písomnej podobe. Otvoril k nemu rozpravu.
Nakoľko sa nikto neprihlásil, uzavrel rozpravu a dal slovo návrhovej komisii.

p. Dolná, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice  a v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje
odpredaj bytov č. 1 a č. 2 v rodinnom dome Hlavná 33 – Orlia 5, súp. č. 107 na parc. č. 829/1 v  k. ú. Stredné mesto takto:
1.	byt č. 1, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3337/10000 pre Jozefa Maskaľa a Annu Maskaľovú za kúpnu cenu 870 000,- Sk,
2.	byt č.2, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3498/10000 pre Mgr. Jána Urbana za kúpnu cenu 1 000 000,- Sk.

Hlasovanie č. 74: za 21, proti 3, zdržali sa 13.

p. Hojer, hlavný kontrolór mesta Košice –  Na základe pripomienok poslancov zmenil 
taktiku. Nebude vystupovať pred hlasovaním, ale bude vystupovať po hlasovaní. Požiada primátora mesta, aby uznesenia prijaté k bodom 23/1 a 23/2 nepodpísal z dôvodu jeho zjavnej nevýhodnosti pre mesto Košice. Dnes boli tri dražby bytov v panelákoch na sídliskách. Byt na sídlisku Furča sa vydražil za 28.439,- sk/m2 a byt tiež na sídlisku Furča za 28.405,- Sk. V bode 23/2 bol byt s rozlohou 139 m2 predaný za 870 tis. Sk, čo nie je ani 6 tis. Sk za m2. Je to priestor v úplnom srdci mesta. 
Chcel poslancov informovať o tom, že požiada primátora, aby toto uznesenie nepodpísal.

p. Boritáš – Faktická poznámka. Požiadal, aby sa dodržiaval rokovací poriadok. Pán 
hlavný kontrolór už nemal dostať slovo. Diskusia bola ukončená, bod bol ukončený. Ak hlavný kontrolór chce vystúpiť, nech sa páči na začiatku diskusie, ale nie týmto spôsobom. 

––-     ––-     ––-

24. Prevod vlastníctva nebytových priestorov pre KONEX elektro, spol. s r.o.,
      na Južnej triede 5

p. Knapík, primátor mesta Košice – Nakoľko sa do rozpravy k predloženému 
materiálu nikto neprihlásil, dal slovo návrhovej komisii. 

p. Dolná, poslankyňa MZ – Prečítala pôvodný návrh na uznesenie.
Mestské zastupiteľstvo  v Košiciach podľa §  6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje
prevod vlastníctva  nebytových  priestorov vrátane spoluvlastníckeho podielu
na spoločných častiach, zariadeniach domu a ako aj alikvotnej časti pozemku 
vo veľkosti 2171/10000 prislúchajúceho k NP 1 a 1305/10000 prislúchajúceho k NP 4 pre nájomcu nebytových priestorov za  cenu určenú uznesením MZ      č. 552 zo dňa 22.2.2001 a uznesením č. 370 zo dňa 26.2.2004 a to pre KONEX elektro, s r.o., nebytové priestory na Južnej triede 5 za cenu 5 980 000,- Sk.

Hlasovanie č. 75: za 33, proti 1, zdržali sa 5.
25. Odpredaj nebytového priestoru pre ABM DENT, s.r.o. na ul. Výstavby 14

p. Knapík, primátor mesta Košice – Nakoľko sa do rozpravy k predloženému 
materiálu nikto neprihlásil, dal slovo návrhovej komisii. 

p. Dolná, poslankyňa MZ – Prečítala pôvodný návrh na uznesenie.
Mestské zastupiteľstvo  v Košiciach  podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje
prevod   vlastníctva  nebytového  priestoru vrátane spoluvlastníckeho podielu 
na spoločných častiach, zariadeniach domu a ako aj alikvotnej časti pozemku 
vo veľkosti 484/10000 prislúchajúceho k NP pre nájomcu nebytového priestoru 
za cenu určenú uznesením MZ č. 552 zo dňa 22.2.2001 a uznesením č. 370 zo dňa 26.2.2004 a to pre ABM DENT, s.r.o., nebytový priestor na ul. Výstavby 14 za cenu 600 000,- Sk.

Hlasovanie č. 76: za 36, proti 1, zdržali sa 3.

––-     ––-     ––-

26. Odpredaj voľných bytov na ul. Zimná 12, ul. Ružínska 16 a Ružová 39
      v Košiciach formou verejnej dražby

p. Knapík, primátor mesta Košice – Nakoľko sa do rozpravy k predloženému 
materiálu nikto neprihlásil, dal slovo návrhovej komisii. 

p. Andrejčák, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) § 29 ods. 1 písm. b), § 39a ods. 3 Štatútu mesta Košice a v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje
1. odpredaj bytu č.10 v bytovom dome Zimná 12, súp. č. 148 na parc. č. 373, 374, 375 v k. ú. Letná vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 174/10000 formou verejnej dražby s vyvolávacou cenou 2 000 000,- Sk,
2. odpredaj bytu č.15 v bytovom dome Ružínska 16, súp. č. 224 na parc. č. 320, 321 v k. ú. Terasa vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 491/10000 formou verejnej dražby s vyvolávacou cenou 2 100 000,- Sk,
3. odpredaj bytu č. 2 v bytovom dome Ružová 39, súp. č. 585 na parc. č. 2731, 2732, 2733 v k. ú. Terasa vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 199/10000 formou verejnej dražby s vyvolávacou cenou 2 500 000,- Sk.

Hlasovanie č. 77: za 40, proti -, zdržal sa -.
27. Predaj pozemkov pod garážami v užívaní fyzických osôb

p. Knapík, primátor mesta Košice – Nakoľko sa do rozpravy k predloženému 
materiálu nikto neprihlásil, dal slovo návrhovej komisii. 

p. Andrejčák, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj pozemkov  pod garážami v užívaní fyzických osôb 
1. Ing. Ján Bugata,  parc. č. 2945/18 s výmerou 19 m2 v  k. ú. Terasa  za cenu 24 833,- Sk,
2. Ing. Stanislav Zeť,  parc. č. 1668  s výmerou 18 m2  v  k. ú. Terasa  za cenu     23 526,- Sk,
3. Michal Kvetko,  parc. č.  804  s výmerou  18 m2  v  k. ú. Šaca  za cenu 18 000,- Sk,
4. Michal Semanik, parc. č. 955/40  s výmerou 18 m2 v k. ú. Šaca  za cenu 18 000,- Sk,
5.	Helena Lupánová,  parc. č. 4589/2  s výmerou  18 m2  v k. ú.  Severné mesto 
za cenu 32 634,- Sk. 

Hlasovanie č. 78: za 40, proti 1, zdržal sa -.

––-     ––-     ––-

28. Odpredaj pozemku v k. ú. Krásna pre Janu Beliovú

p. Knapík, primátor mesta Košice – Ospravedlnil sa z účasti na ďalšom rokovaní 
mestského zastupiteľstva, nakoľko má pracovné stretnutie a odovzdal vedenie rokovania námestníkovi primátora mesta Košice p. Filipkovi.

p. Halenár, poslanec MZ – Požiadal predkladateľov takýchto materiálov, aby plošné
znázornenie bolo vo farbe, mala by sa pridať aj fotografia. Z predloženého obrázku nechápe súvis. To je dôvod, prečo bude hlasovať proti. 

p. Filipko, námestník primátora mesta Košice – V budúcnosti sa pripravia kvalitnejšie
materiály. Nakoľko sa nikto ďalší do rozpravy neprihlásil, dal slovo  návrhovej komisii. 

p. Andrejčák, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje odpredaj  nehnuteľnosti v MČ Košice – Krásna  pozemok časť parc. KN-E č. 190  (novovytvorená parc. č. 5853/4) s výmerou 72 m2 k. ú. Krásna vo vlastníctve mesta Košice pre Janu Beliovú za cenu 1200,- Sk/m2.

Hlasovanie č. 79: za 39, proti 1, zdržal sa 1.
29. Odpredaj pozemku v k. ú. Nižná Úvrať pre Juditu Janišovú

p. Filipko, námestník primátora mesta Košice – Nakoľko sa do rozpravy 
k predloženému materiálu nikto neprihlásil, dal slovo návrhovej komisii. 

p. Andrejčák, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje odpredaj  nehnuteľnosti – pozemku časti parc. č. 1088/5 /diel 1/ s výmerou 180 m2, k. ú. Nižná Úvrať vo vlastníctve mesta Košice pre Juditu Janišovú za cenu  1 500,- Sk/m2.

Hlasovanie č. 80: a 40, proti 1, zdržal sa -.

––-     ––-     ––-

30. Odpredaj pozemku v k. ú. Nižná Úvrať pre JUDr. Pavla Mesároša

p. Filipko, námestník primátora mesta Košice – Nakoľko sa do rozpravy 
k predloženému materiálu nikto neprihlásil, dal slovo návrhovej komisii. 

p. Andrejčák, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje odpredaj  nehnuteľnosti – pozemku časti parc. č. 1088/5 /diel 2/ s výmerou 76 m2, k. ú. Nižná  Úvrať vo vlastníctve   mesta  Košice pre JUDr.  Pavla  Mesároša za cenu  1 500,- Sk/m2. 

Hlasovanie č. 81: za 39, proti 1, zdržal sa -.

––-     ––-     ––-

31. Odpredaj pozemku v k. ú. Nižná Úvrať pre Ing. Petra Bartla, CSc

p. Filipko, námestník primátora mesta Košice – Nakoľko sa do rozpravy 
k predloženému materiálu nikto neprihlásil, dal slovo návrhovej komisii. 

p. Andrejčák, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj  nehnuteľnosti – pozemku časti parc. č. 1088/5 /diel 3/ s výmerou 26 m2 , k. ú. Nižná  Úvrať vo vlastníctve mesta Košice pre Ing. Petra Bartla, CSc. za cenu  1 500,- Sk/m2.

Hlasovanie č. 82: za 40, proti 1, zdržal sa -.

––-     ––-     ––-

32. Odpredaj pozemku v k. ú. Pereš pre Ing. Máriu Molecovú - Vagašovú

Materiál bol pri schvaľovaní programu stiahnutý z rokovania.

––-     ––-     ––-

33. Odpredaj pozemku v k. ú. Severné mesto pre JPC, s.r.o.

p. Filipko, námestník primátora mesta Košice – Nakoľko sa do rozpravy 
k predloženému materiálu nikto neprihlásil, dal slovo návrhovej komisii. 

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje odpredaj  nehnuteľnosti – časti pozemku  parc. č. 7399/1   (novovytvorená parc. č. 7399/15) s výmerou 311 m2, k. ú. Severné mesto  vo  vlastníctve  mesta Košice pre  JPC, s.r.o.  za cenu  
3 000,- Sk/m2 s podmienkou zriadenia  vecného bremena práva prechodu cez pozemok parc. č. 7399/15 v prospech mesta. 

Hlasovanie č. 83: za 41, proti 1, zdržal sa -.

––-     ––-     ––-

34. Odpredaj pozemku v k. ú. Terasa pre Ing. Petra Doboša

p. Filipko, námestník primátora mesta Košice – Nakoľko sa do rozpravy 
k predloženému materiálu nikto neprihlásil, dal slovo návrhovej komisii. 

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje odpredaj  nehnuteľnosti – pozemku časti parc. č. 4680/1 (novovytvorená parc. č. 4680/996) s výmerou 207 m2 , k. ú. Terasa vo vlastníctve mesta  Košice pre Ing. Petra Doboša  za cenu  1 500,- Sk/m2.

Hlasovanie č. 84: za 39. proti 1, zdržali sa 2.

––-     ––-     ––-

35. Odpredaj pozemku v k. ú. Terasa pre Ing. Martina Hromjáka

p. Filipko, námestník primátora mesta Košice – Nakoľko sa do rozpravy 
k predloženému materiálu nikto neprihlásil, dal slovo návrhovej komisii. 

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods.1 písm. a) a b) Štatútu mesta Košice schvaľuje odpredaj  nehnuteľnosti –  pozemku  parc. č. 4680/679  s výmerou  10 m²,  k. ú. Terasa vo vlastníctve mesta Košice pre Ing. Martina Hromjáka za cenu 1 800,- Sk/m².

Hlasovanie č. 85: za 40, proti 1, zdržal sa 1.

––-     ––-     ––-

36. Odpredaj pozemku v k. ú. Košická Belá pre Mariána Koľveka 
      a manželku Lýdiu

p. Filipko, námestník primátora mesta Košice – Nakoľko sa do rozpravy 
k predloženému materiálu nikto neprihlásil, dal slovo návrhovej komisii. 

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj  nehnuteľnosti v Obci Košická Belá  pozemok parc. č. 639/3 s výmerou 522 m2 k. ú. Košická Belá vo vlastníctve mesta Košice pre Mariána Koľveka a manželku Lýdiu za cenu  200,- Sk/m2. 

Hlasovanie č. 86: za 40, proti 1, zdržal sa -.

––-     ––-     ––-
37. Predaj pozemkov v k. ú. Malá Lodina formou verejnej dražby, resp.
      obchodnej verejnej súťaže

p. Halenár, poslanec MZ – Ako prišlo mesto k takýmto pozemkom v okolí Košíc?

p. Pučanová, vedúca oddelenia správy majetku MMK – Takéto pozemky mesto 
dostalo priamo zo zákona. Išlo o štátny majetok. Teraz sa takéto pozemky mapujú a vysporiadavajú. V tomto prípade ide o lesný majetok, ktorý Mestské lesy pre svoju činnosť nepotrebujú.

p. Filipko, námestník primátora mesta Košice – Nakoľko sa nikto viac do rozpravy 
k predloženému materiálu neprihlásil, dal slovo návrhovej komisii. 

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2. písm. b)  a § 29 ods. 1 písm. b) Štatútu mesta Košice schvaľuje predaj nehnuteľností – pozemkov       v  k. ú. Malá Lodina a to:  pozemok parc. č. 527/20 s výmerou 223 m², parc. č. 463/24 s výmerou 759 m², parc. č. 463/14 s výmerou 84 m²,  parc. č. 527/85 s výmerou 217 m², parc. č. 463/23 s výmerou 845 m²,  parc. č. 527/84 s výmerou 244 m², parc. č.  463/22 s výmerou 828 m², parc. č. 527/83 s výmerou 206 m², parc. č. 463/21 s výmerou 831 m², parc. č. 463/16 s výmerou
745 m² formou verejnej dražby, resp. obchodnej verejnej súťaže za  vyvolávaciu cenu 200,- Sk/m²
Ruší uznesenie MZ  v Košiciach č. 950 zo dňa 15. 12.2005.

Hlasovanie č. 87: za 41, proti 1, zdržal sa -.

––-     ––-     ––-

38. Odpredaj pozemku v k. ú. Opátka pre Kláru Vojtekovú

p. Filipko, námestník primátora mesta Košice – Nakoľko sa do rozpravy 
k predloženému materiálu nikto neprihlásil, dal slovo návrhovej komisii. 

p. Dolná, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje odpredaj  nehnuteľnosti v Obci Opátka  pozemok parc. KN-E č. 2667 (KN-C 212/1) s výmerou 158 m2 k. ú. Opátka vo vlastníctve mesta Košice pre Kláru Vojtekovú za cenu 200,- Sk/m2.

Hlasovanie č. 88: za 42, proti 1, zdržal sa -.

––-     ––-     ––-

39. Odpredaj pozemku v k. ú. Severné mesto pre MUDr. Michala Ihnatka

p. Filipko, námestník primátora mesta Košice – Nakoľko sa do rozpravy 
k predloženému materiálu nikto neprihlásil, dal slovo návrhovej komisii. 

p. Dolná poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj  nehnuteľnosti v MČ Košice – Sever pozemok parc. č. 1175/31  s výmerou 106 m2 k. ú. Severné mesto  vo  vlastníctve  mesta Košice pre MUDr. Michala Ihnatka  za cenu 900,- Sk/m2. 

Hlasovanie č. 89: za 38, proti 1, zdržali sa 2.

––-     ––-     ––-

40. Odpredaj pozemku v k. ú. Myslava pre Viktora Šmelka

p. Filipko, námestník primátora mesta Košice – Nakoľko sa do rozpravy 
k predloženému materiálu nikto neprihlásil, dal slovo návrhovej komisii. 

p. Dolná poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje  odpredaj  nehnuteľnosti v MČ Košice – Myslava pozemok parc. č. 2029/4  s výmerou 14 m2 k. ú. Myslava  vo  vlastníctve  mesta Košice pre  Viktora Šmelka  za cenu 1 370,- Sk/m2. 

Hlasovanie č. 90: za 41, proti 1, zdržal sa 1.

––-     ––-     ––-

41. Odpredaj pozemku v k. ú. Terasa pre Kamilu Laskú

p. Filipko, námestník primátora mesta Košice – Nakoľko sa do rozpravy 
k predloženému materiálu nikto neprihlásil, dal slovo návrhovej komisii. 

p. Dolná poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj  nehnuteľnosti – pozemku časti parc. č. 1839/1 (novovytvorená parc. č. 1839/14) s výmerou 123 m2 , k. ú. Terasa vo vlastníctve mesta  Košice  pre  Kamilu Laskú za cenu  2 500,- Sk/m2. 

Hlasovanie č. 91: za 42, proti 1, zdržal sa -.

––-     ––-     ––-

42. Prevod vlastníctva nebytových priestorov  pre PROFESSIONAL, spol. s r.o.,
      na ul. Hlavná 25

p. Halenár, poslanec MZ – Už sa mu celkom pozdávalo, že je doložená obrazová
informácia k predávanej nehnuteľnosti a teraz je opäť materiál, kde je len kus papiera. Na základe upozornenia kolegov, že obrázok je doložený stiahol svoju pripomienku.

p. Filipko, námestník primátora mesta Košice – Nakoľko sa do rozpravy 
k predloženému materiálu nikto neprihlásil, dal slovo návrhovej komisii. 

p. Dolná poslankyňa MZ – Prečítala pôvodný návrh na uznesenie.
Mestské zastupiteľstvo  v Košiciach  podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje prevod   vlastníctva  nebytových  priestorov vrátane spoluvlastníckeho podielu 
na spoločných častiach, zariadeniach domu a ako aj alikvotnej časti pozemku 
vo veľkosti 455/10000 prislúchajúceho k NP 1 a 116/10000 prislúchajúceho k NP 3 pre nájomcu nebytových priestorov za  cenu určenú uznesením MZ      č. 552 zo dňa 22.2.2001 a uznesením č. 370 zo dňa 26.2.2004 doplnené uznesením č. 1209 zo dňa 26.10.2006 a uznesením č. 1251 zo dňa 14.11.2006   a to pre PROFESSIONAL, spol.  s r.o.,  nebytové priestory na ul. Hlavná 25 za cenu 4 600 000,- Sk.

Hlasovanie č. 92: za 37, proti 1, zdržali sa 5.
43. Odpredaj pozemku v k. ú. Ružín pre Mgr. Rolanda Meštera 

p. Filipko, námestník primátora mesta Košice – Nakoľko sa do rozpravy 
k predloženému materiálu nikto neprihlásil, dal slovo návrhovej komisii. 

p. Dolná poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj  nehnuteľnosti – pozemku časti parc. č. 14/1 /diel 2/ s výmerou 35m2   a časti parc. č. 14/1 (novovytvorená parc. č. 14/6) s výmerou 130 m2, k. ú. Ružín vo vlastníctve mesta Košice  pre Mgr. Rolanda Meštera za cenu  34 750,- Sk. 

Hlasovanie  č. 93: za 40, proti 1, zdržali sa 2.

––-     ––-     ––-

44. Odkúpenie pozemkov v k. ú. Grunt pod budovou ZŠ na ulici 
      Jána Pavla II. 1 Košice

p. Gamcová, poslankyňa MZ – Upozornila, že ide o základnú školu na ulici 
	Jána Pavla II. Ide o základnú školu, ktorá nemá názov. Toto je názov ulice. 

p. Filipko, námestník primátora mesta Košice – Dal toto do pozornosti návrhovej 
komisii. Nakoľko sa do rozpravy k predloženému materiálu nikto ďalší neprihlásil, dal slovo návrhovej komisii. 

p. Dolná poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach  podľa § 29 ods. 1 písm. a) Štatútu mesta Košice   schvaľuje odkúpenie nehnuteľností – pozemkov do výlučného vlastníctva Mesta Košice nachádzajúcich sa v k. ú. GRUNT, obec: KOŠICE – Sídlisko KVP, okres: Košice II, na ulici Jána Pavla II., vedených na Katastrálnom úrade v Košiciach, Správe katastra Košice, zapísaných na LV č. 1894, a to : 
parc. č. 3755/134 druh pozemku Zastavané plochy a nádvoria o výmere 472 m²,
parc. č. 3755/535 druh pozemku Zastavané plochy a nádvoria o výmere 781 m², 
parc. č. 3755/539 druh pozemku Zastavané plochy a nádvoria o výmere 72 m²,
parc. č. 3755/540 druh pozemku Zastavané plochy a nádvoria o výmere 253 m²,
parc. č. 3755/541 druh pozemku Zastavané plochy a nádvoria o výmere 1 m²,
vo výlučnom vlastníctve vlastníka Orešková  Mária, rod Silvaiová, bytom Hlavná č. 35, Nižný Klatov za kúpnu cenu 1 767 216,- Sk.

Hlasovanie č. 94: za 42, proti -, zdržal sa -.

––-     ––-     ––-

45. Zmena uznesení MZ č. 127 a č. 128 zo dňa 26. a 27.4.2007

p. Filipko, námestník primátora mesta Košice – Nakoľko sa do rozpravy 
k predloženému materiálu nikto neprihlásil, dal slovo návrhovej komisii. 

p. Dolná poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice mení
1. uznesenie MZ v Košiciach č. 127 zo dňa 26. a 27. apríla 2007 v časti schvaľuje nasledovne: slovo „časť“ sa vypúšťa z textu,
2. uznesenie MZ v Košiciach č. 128 zo dňa 26. a 27. apríla 2007 v časti schvaľuje nasledovne: slová „časť parc. č. 3333/1 (novovytvorená parc. č. 3333/3)“ sa nahrádzajú slovami „parc. č. 3333/4“.

Hlasovanie č. 95: za 41, proti -, zdržal sa 1.

––-     ––-     ––-

46. Zmena uznesenia MZ č. 349 zo dňa 13. a 14. decembra 2007

p. Filipko, námestník primátora mesta Košice – Nakoľko sa do rozpravy 
k predloženému materiálu nikto neprihlásil, dal slovo návrhovej komisii. 

p. Dolná poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa  § 6 ods. 2 písm. b)  a  § 29 ods. 1 písm. a) a b) Štatútu mesta Košice mení uznesenie MZ v Košiciach č. 349 zo dňa 13. a 14. decembra 2007 nasledovne: 
- v názve uznesenia slová „Východoslovenskou energetikou a.s.“ sa  nahrádzajú  slovami „Východoslovenskou distribučnou, a.s.“,
	- v  časti schvaľuje slová  „Východoslovenskej energetiky a.s.“ sa  nahrádzajú  slovami „Východoslovenskej distribučnej, a.s..“

Hlasovanie č. 96: za 40, proti 1, zdržal sa -.

––-     ––-     ––-

46/1 Kúpa pozemkov v k. ú. Barca od Kňazského seminára sv. Karola      
Boromejského a bezodplatný prevod pozemkov v k. ú. Barca od SR –   Slovenského pozemkového fondu Bratislava

p. Filipko, námestník primátora mesta Košice – Nakoľko sa do rozpravy 
k predloženému materiálu nikto neprihlásil, dal slovo návrhovej komisii. 

p. Andrejčák,  poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 1 a § 29 ods. 1 písm. a), d)  Štatútu mesta Košice schvaľuje
1. kúpu nehnuteľností v MČ Košice – Barca pozemky časť parc. KN-E 166 (novovytvorené parc. č. 2697/2, 2687, 2675/8 a 2675/9) s celkovou výmerou 1 739 m2 k. ú. Barca vo vlastníctve Kňazského seminára sv. Karola Boromejského do vlastníctva mesta Košice za cenu 300,- Sk/m2 ,
2. bezodplatný prevod nehnuteľností v MČ Košice- Barca pozemky parc. č. 2670/11 s výmerou 2 992 m2, č. 2676/4 s výmerou 1 243 m2 a časť parc. č. KN-E 167/502 (novovytvorená parc. č. 2675/10) s výmerou 113 m2 k. ú. Barca vo vlastníctve SR – Slovenského pozemkového fondu Bratislava do vlastníctva mesta Košice.

Hlasovanie č. 97: za 41, proti -, zdržali sa 2.

––-     ––-     ––-

47. Rôzne

p. Halenár, poslanec MZ – Mal tri poznámky. 
Ku kvalite podkladov z katastra pre poslancov – je to odkaz pracovníkom, čo si asi myslia o poslancoch, žeby im to malo stačiť. No to je trochu podceňujúce. Mimochodom, pri bode keď sa ohradil, že nemá obrazové informácie, aj ďalší poslanci potvrdili, že ich nemajú, hoci poniektorí tvrdili, že ich majú. Požiadal, aby obrázky boli premietané na plátno pri prerokovávaní konkrétneho bodu, alebo boli posielané poslancom e-poštou, aby si vedeli urobiť súvislosti, lebo nerád by sa niekedy dostal do situácie, žeby zahlasoval za niečo, alebo proti niečomu a nechápal súvislosti. 
Doplňujúce návrhy k rokovaniu. Stáva sa, že pred začatím rokovania je čoraz viac doplňujúcich návrhov na doplnenie bodov. Navrhol všetkým poslancom, aby súčasne s návrhom na zaradenie bodu rokovania v elektronickej pošte tento materiál poslali organizačnému oddeleniu, ktoré by to veľmi rýchlo zakomponovalo do programu, aby sa v tom vedeli orientovať. Je veľmi zložité orientovať sa v jednotlivých bodoch a hlavne, urýchli sa tak distribúcia materiálov. 
Ku kvalite ľudí na Magistráte mesta – Rád by povedal, že to čo si dovolila hovorkyňa magistrátu p. Geročová voči nemu a ďalším ľuďom nechápe, ako osobnú urážku, ale problém je v tom, že na webe mesta sa uverejňujú materiály, ktoré môže hoci kto hocikedy stiahnuť. Od riaditeľa magistrátu dostal informáciu, za web mesta nie je jeden zodpovedný pracovník, ale každé oddelenie si tam pridáva svoje materiály. Ak má byť Magistrát mesta dôveryhodnou inštitúciou, za webovú stránku mesta by mal byť zodpovedný jeden jediný nevie či útvar a ak tam niekto niečo uverejní, tak si musí byť istý, že to tam má byť. Prečo poslanci nepočujú, čo sa deje so znižovaním počtu pracovníkov. Prečo zastal návrh na nový organizačný poriadok? Má niekto pocit, že je to tak v poriadku a že netreba urýchlene sa tým začať zaoberať? Myslí si, že niektoré útvary rovno by chcelo rozprášiť tu na magistráte. Právny útvar je útvar, ktorý komplikuje poslancom prácu. To keby zajtra tu nastúpili noví ľudia, tak si myslí, že je neskoro. Škoda, že tu nie je primátor mesta. Ak on má manažovať mesto, ktoré má obrat 3 mld. Sk a 350 ľudí, tak sa musí spoliehať na nejakú kvalitu. To, že necháva, podľa neho, množstvo neschopných ľudí na svojich miestach, ukazuje aj na jeho benevolenciu voči tomu, čo sa deje na magistráte niekedy.
Štrajk vodičov DPMK – Je možné, že sa v tomto meste dožijú aj dňa, keď vodiči začnú štrajkovať. Ešte sa dá všetkému zabrániť a jeho návrh je taký, aby sa skúsili s nimi dohovoriť na celkovom navýšení a na dobe, za ktorú získajú toto navýšenie. Tá doba sa dá natiahnuť na dostatočne dlhý čas k tomu, aby to malo viacero efektov. Za prvé – bude to mať efekt, že sa ukľudní situácia a keď sa potvrdí dlhodobá dohoda o tom, že za aký dlhý čas a aké navýšenie získajú iba vodiči ku mzdám, upokojí sa situácia a stabilizujú sa tí ľudia. Znamená to, že nebude taká fluktuácia. Fluktuácia značne vplýva na kvalitu toho, čo vodiči odvádzajú v mestskej hromadnej doprave. Chodí autobusom a často má pocit, že ten autobus sa musí raz vykydnúť v niektorej zátačke. Vodiči chodia hocikedy tak nebezpečne, že má pocit, že sú nahnevaní na celý svet. Len aby sa raz nestala veľmi vážna vec. Navrhol to pánu Filipkovi preto, lebo keď sa bude vedieť dohovoriť s odborármi na vyšších mzdách a osobne si myslí, žeby mali vyššie mzdy dostať, bude viacero ľudí v tomto meste spokojnejších než teraz, keď je tu tá hrozba.

p. Filipko, námestník primátora mesta Košice – Podklady z katastra – pripúšťa, že pri 
skenovaní sa kvalita niektorých obrázkov zhorší. Vynasnažia sa, aby sa to zlepšilo.
Doplňujúce materiály – iste, ak vie poslanec predložiť svoj materiál v elektronickej podobe, tak aj počas rokovania sa dajú doplniť na poslanecký portál. 
Personálne veci na magistráte sú v kompetencii primátora mesta.
Čo sa týka štrajku vodičov DPMK – nie je v moci mesta a mestského zastupiteľstva im zvýšiť platy. Mesto môže prispieť pridaním nejakých prostriedkov pre DPMK. Platy môže upraviť manažment DPMK a verí, že v tom dôjde k pokroku v týchto rokovaniach a môže to spieť k väčšej spokojnosti vodičov. 

p. Betuš, poslanec MZ – Prosba na všetkých predsedov komisií, aby si raz sadli 
a dohodli sa na termínoch a hodinách týchto komisií, lebo niektorí sú členmi viacerých komisií a potom nestíhajú presúvať sa na rokovanie. Kolegovia poslanci iste vedia o čom hovorí. Utekajú z jedného rokovania na druhé rokovanie, nevedia veci uzavrieť, komisie sú niekedy z tohto dôvodu neschopné prijímať uznesenia.

p. Filipko, námestník primátora mesta Košice – Správna pripomienka. Možno aj za 
spolupráce organizačného referátu by bolo vhodné koordinovať tieto stretnutia.

p. Buraš, poslanec MZ – Osobne na to upozorňoval už 2-krát. Nie je možné, aby 
v jeden deň zasadalo 5 komisií a poslanci sa pritom mali zúčastniť na každej, kde sú členmi. Je len 50 poslancov a majú aj inde poslanecké povinnosti, preto apeloval na riaditeľa Magistrátu mesta, aby v blízkom čase zvolal všetkých predsedov komisii pri mestskom zastupiteľstve, aby si dohodli harmonogram zasadnutí. Inak sa to nedá vyriešiť. 

p. Filipko, námestník primátora mesta Košice -  Riaditeľ Magistrátu mesta sa s tým
	bude zaoberať.

p. Boritáš, poslanec MZ – Už niekoľkokrát dával návrh, aby riadne zastupiteľstvo 
sa konalo raz mesačne. Zatiaľ sa to nepodarilo. V minulom roku rokovali priemerne viac, ako 1-krát mesačne. Znamená to, že boli pokračovania zastupiteľstiev, mimoriadne rokovania. Nie je tu primátor mesta, ale poprosil, aby zasadli a zvážili jeho návrh a tým pádom  by bolo aj menej materiálov, ktoré sa predkladajú na začiatku rokovania. Takýto mesačný rytmus by sa mohol zaviesť aspoň na skúšku. 

p. Filipko, námestník primátora mesta Košice – Zaoberali sa tým na porade primátora
s výstupom, že dá sa to zariadiť s tým, že napr. majetkové veci by sa prejednávali raz za 2 mesiace a medzi tým by sa zastupiteľstvo venovalo iným témam. Dá sa to. 
Uzavrel tento bod. 

––-     ––-      ––-

47/1 Zmena v  Legislatívno-právnej komisii pri MZ v Košiciach

p. Hlinka, poslanec MZ – Z dôvodu pasivity t.j. nezúčastňovania sa na komisii 
legislatívno-právnej bez ospravedlnenia od začiatku fungovania tejto komisie, sú isté problémy s uznášania sa schopnosťou. Vzhľadom na túto situáciu predložil návrh na odvolanie členov neposlancov z komisie legislatívno-právnej a to JUDr. Daniela Klímovského a Mgr. Alexandra Parajoša.
Návrh odovzdal návrhovej komisii. 

p. Filipko, námestník primátora mesta Košice – Odovzdal slovo návrhovej komisii. 

p. Andrejčák, poslanec MZ – Prečítal návrh na uznesenie, ktorý predložil p. Hlinka. 
Mestské zastupiteľstvo  v Košiciach  podľa § 15 ods. 2 zákona č. 369/1990 Zb. o obecnom zriadení v znení neskorších predpisov a podľa § 6 ods. 2 písm. ab) a § 11 ods. 2 Štatútu mesta Košice odvoláva z  legislatívno-právnej komisie pri MZ členov neposlancov: JUDr. Daniela Klímovského, Mgr. Alexandra Parajoša.

Hlasovanie č. 98: za 40 + p. Blaškovičová, proti -, zdržal sa l.

––-     ––-     ––-

	Program rokovania XIII. mestského zastupiteľstva sa vyčerpal. Námestník primátora mesta Košice Ing. Jozef Filipko poďakoval prítomným za účasť a vyhlásil rokovanie za ukončené.

          RNDr. Milan Sabol					Ing. František  Knapík
riaditeľ Magistrátu mesta Košice				primátor mesta Košice

Zápisnica vyhotovená dňa 11.4.2008
Zapisovateľka: Mária Lapšanská

Overovatelia zápisnice:

p. Peter Hrabovský, podpísal dňa: 15.4.2008

JUDr. Oskár Ivanko, podpísal dňa: 24.4.2008

O b s a h :

1	Úvod, k programu rokovania
4	Informácia o plnení uznesení MZ
5	Informácia o činnosti primátora mesta Košice
7	Správa hlavného kontrolóra mesta Košice
13	Správa náčelníka Mestskej polície Košice
16	Projektový zámer spoločnosti Dalkia – spaľovanie biomasy
21	Problematika zamestnancov DPMK, a.s.
27	Správa o odpovediach na interpelácie a dopyty poslancov MZ
30	Priority rozpočtu mesta na rok 2008
30	Rozpočet mesta Košice na roky 2008 – 2010
52	Dlhodobý prenájom majetku mesta Košice pre MFK, a.s. Košice za účelom výstavby a prevádzkovania multifunkčného spoločensko-športového areálu v lokalite VŠA
65	Pokračovanie XIII. rokovania MZ v Košiciach dňa 11.3.2008     
65	Doplnenie uznesenia k dlhodobému prenájmu majetku mesta Košice pre MFK, a.s. Košice
67	Informácia o pripravovaných zmenách a doplnkoch ÚPN zóny IV. a V. stavby obytného súboru Ťahanovce
68	Informácia o územnoplánovacej príprave lokality Košice - Východné mesto
69	Zmeny a doplnky ÚPN HSA Košice v lokalitách Vyšné Opátske a Krásna - Východ 
69	Zmeny a doplnky ÚPN zóny Krásna nad Hornádom lokalita Východ
70	Zmeny a doplnky ÚPN zóny Košice – Vyšné Opátske v lokalitách Pri nábreží a Záhrady 
70	Delegovanie zástupcov mesta Košice do Mestskej školskej rady
71	Delegovanie zástupcov Mesta Košice do Rady škôl a školských zariadení, ktorých zriaďovateľom je Mesto Košice
76	Delegovanie zástupcov Mesta Košice do Rady škôl a školských zariadení, ktorých  sídlom je Mesto Košice a zriaďovateľom je Krajský školský úrad
77	Delegovanie  poslancov Mestského zastupiteľstva mesta Košice do Rady škôl a školských zariadení, ktorých sídlom je Mesto Košice a zriaďovateľom  je Košický samosprávny kraj 
79	Správa o realizácii „Koncepcie riešenia problémov bývania v lokalitách s vysokou koncentráciou osôb ohrozených sociálnym vylúčením“ 
86	Správa o spôsobe zabezpečenia starostlivosti o ľudí bez domova
90	Povinná príloha k žiadosti o NFP v rámci Regionálneho operačného programu a Operačného programu zamestnanosť a sociálna inklúzia
93	Systém kontroly množstva vyprodukovaného odpadu na území mesta Košic
102	Koncepcia rozvoja mesta Košice v oblasti tepelnej energetiky 
106	Poriadok o náhradách poslancov MZ 
110	Zmena Odmeňovacieho poriadku poslancov Mestského zastupiteľstva v Košiciach 
110	Cena mesta Košice pre jednotlivcov a kolektívy
111	Čestný občan mesta Košice
112	Interpelácie
118	Dopyty, informácie a vysvetlenia
120	Zrušenie uznesenia MZ č. 262 z 27.9.2007
124	Zmena v Komisii regionálneho rozvoja a cestovného ruchu pri MZ v Košiciach
a problémy v oblasti cestovného ruchu
127	Zverenie majetku mesta Košice do správy Správe mestskej zelene v Košiciach
127	Zverenie nehnuteľností do správy MČ Košice – Poľov
128	Prevod vlastníctva nebytového priestoru a alikvotnej časti pozemku  
na ul. Hlavnej 33 pre Jozefa Maskaľa, SOLID
128	Odpredaj bytov č. 1 a č. 2 na ul. Hlavná 33 – Orlia 5 pre nájomcov 
Jozefa Maskaľa s manželkou a Mgr. Jána Urbana 
129	Prevod vlastníctva nebytových priestorov pre KONEX elektro, spol. s r.o.,
na Južnej triede 5
130	Odpredaj nebytového priestoru pre ABM DENT, s..r.o., na ul. Výstavby 14
130	Odpredaj voľných bytov na ul. Zimná 12, ul. Ružínska 16 a ul. Ružová 39 v Košiciach formou verejnej dražby
131	Predaj pozemkov pod garážami v užívaní fyzických osôb
131	Odpredaj pozemku v k. ú. Krásna pre Janu Beliovú
132	Odpredaj pozemku v k. ú. Nižná Úvrať pre Juditu Janišovú
132	Odpredaj pozemku v k. ú. Nižná Úvrať pre JUDr. Pavla Mesároša
132	Odpredaj pozemku v k. ú. Nižná Úvrať pre Ing. Petra Bartla, CSc
133	Odpredaj pozemku v kú. Pereš pre Ing. Máriu Molecovú - Vagašovú
133	Odpredaj pozemku v k. ú. Severné mesto pre JPC, s.r.o
133	Odpredaj pozemku v k. ú. Terasa pre Ing. Petra Doboša
133	Odpredaj pozemku v k. ú. Terasa pre Ing. Martina Hromjáka
134	Odpredaj pozemku v k. ú. Košická Belá pre Mariána Koľveka a manželku Lýdiu
134	Predaj pozemkov v k. ú. Malá Lodina formou verejnej dražby, resp.
obchodnej verejnej súťaže
135	Odpredaj pozemku v k. ú. Opátka pre Kláru Vojtekovú
135	Odpredaj pozemku v k. ú. Severné mesto pre MUDr. Michala Ihnatka
135	Odpredaj pozemku v k. ú. Myslava pre Viktora Šmelka
136	Odpredaj pozemku v k. ú. Terasa pre Kamilu Laskú
136	Prevod vlastníctva nebytových priestorov  pre PROFESSIONAL, spol. s r.o., na ul. Hlavná 25
137	Odpredaj pozemku v k. ú. Ružín pre Mgr. Rolanda Meštera 
137	Odkúpenie pozemkov v k. ú. Grunt pod budovou ZŠ na ulici Jána Pavla II. 1 Košice
138	Zmena uznesení MZ č. 127 a č. 128 zo dňa 26. a 27.4.2007
138	Zmena uznesenia MZ č. 349 zo dňa 13. a 14. decembra 2007
138	Kúpa pozemkov v k.ú. Barca od Kňazského seminára sv. Karola Boromejského a bezodplatný prevod pozemkov v k.ú. Barca od SR – Slovenského pozemkového fondu Bratislava
139	Rôzne
141	Zmena v  Legislatívno-právnej komisii pri MZ v Košiciach
142	Záver